
Cuvânt înainte... 


„A” DE LA ANDRONIC 


Am dat acest titlu prezentului „Cuvânt înainte” atât pentru a 
restabili ordinea alfabetică şi de precădere a personajelor implicate, 
cât şi pentru a încerca să echilibrez, cumva, titlul cărții. 

Octavian Andronic este el însuşi un personaj; caricaturist cu 
surse inepuizabile şi regenerabile de inspirație, după cum se vede din 
„andografiile” sale, pe care le publică în fiecare zi, jurnalist de mare 
rafinament, publicist pasionat până la obsesie de esenţa realităţilor 
care ne înconjoară, numele său trece de perimetrul rezervat autorilor 
serioşi, pentru a intra în cel al personajelor demne de urmat. De fapt, 
Ando are o biografie jurnalistică mai bogată cu mult decât a person- 
ajelor despre care scrie, mai captivantă decât multe dintre „andografi- 
ile” sale, mai densă decât ritmul cotidian al gazetelor pe care le-a 
ctitorit ori le-a slujit şi chiar mai pilduitoare decât exemplele pe care 
încearcă adesea să le pună sub ochii cititorilor săi. 

Titlul acestei cărți ascunde un accent sarcastic de ironie tipică lui 
Ando, similară, dar în alt registru, celei pe care el o exprimă la vedere 
prin tuşele care-i stilizează caricaturile. Atunci, însă, când alfabetul 
însuşi se compune din inițialele unor nume de personalități (şi nu in- 
vers!), avem de-a face, nu-i aşa?, cu o hiperbolizare a ironiei, echiva- 
lentă cu un diagnostic ce face inutil orice comentariu. „Dacă litera B 
vine de la Băsescu, atunci ne putem da seama cu toții ce importanţă 
colosală are personajul purtător al acestui nume!” — aceasta este iro- 
nia şfichiuitoare pe care jurnalistul o trage, ca un semn al lui Zoro, pe 
fruntea personajului politic citat. 

Fiind familiarizat şi savurându-le de multă vreme, aş putea 
spune că mai toate caricaturile lui Ando sunt ca nişte poeme grafice 
care vorbesc adesea mai mult decât un eseu. Talentul înnăscut şi pa- 
siunea pentru desenul cu tâlc i-au antrenat lui Ando un acut simţ al 
observației, pe care îl îmbracă adesea într-o figură uneori tăcută, al- 
teori de-a dreptul morocănoasă, însă mai mereu brăzdată de câte o 
replică ori de câte un gest, care nu pot fi altfel decât de duh, stârnind, 
deopotrivă, hohote de râs şi îndemn la reflecţie. 

În exerciţiul său debordant de jurnalist complet, Octavian An- 
dronic şi-a însoţit întotdeauna harul pentru linii şi peniță cu talentul 
pentru cuvinte şi metaforă. Aşa se face că dimensiunea creației de gra- 

fică artistică a lui Octavian Andronic şi-a găsit întotdeauna o com- 
pletare în dimensiunea publicistică a scrierilor sale. 

Prin cartea de faţă, Ando aduce sub ochii cititorilor o mică parte 
din creaţia sa jurnalistică, pe care, de peste un deceniu, o pune în pag- 
ină, zi de zi, fie pe jurnalul său electronic, fie în cotidianele care-i găz- 
duiesc diferitele rubrici. S-a mai întâmplat în publicistica noastră 
contemporană ca jurnalişti valoroşi să-şi adune între coperţile unor 
cărţi editorialele ori tabletele răspândite vreme de mai mulţi ani prin 
paginile diferitelor jurnale. Octavian Andronic nu se rezumă, însă, la 
banalitatea unui asemenea demers, nemulțumindu-se cu o simplă 
„colectare” a unor texte scrise şi publicate în diverse locuri, vreme de 
mai mulţi ani de zile. Printre miile de articole pe care le-a semnat în ul- 
timii ani, el a căutat un sens, o idee, un fir călăuzitor pentru acelea pe 
care a dorit să le adune într-o carte. Şi ce putea fi mai tentant pentru 
un jurnalist cu un simţ al polemicii atât de ascuţit decât să reunească 
într-un volum toate articolele în care a scris numai despre personajul 
politic cel mai contrariant al acestei perioade, nimeni altul decât încă 
şeful statului român? 

Câteva observaţii se impun în legătură cu acest gest editorial al lui 
Ando. În primul rând, se cuvine de subliniat temeritatea sa — ca să nu- 
i spunem mai mult! — de a aduna într-o carte numai articole despre 
Traian Băsescu, într-o perioadă în care destinul politic viitor al acestuia 
nu este deloc clar şi în care posibila sa realegere în fruntea statului este 
de înţeles că nu va fi deloc confortabilă — din nou, ca să nu spun mai 
mult! — pentru oponenții săi de mai mică sau mai mare amplitudine. 
Asumându-şi o asemenea carte, tocmai în această perioadă — şi cu sco- 
pul mărturisit de a o face publică în plină campanie electorală —, Octa- 
vian Andronic dovedeşte acea trăsătură esenţială fără de care gazetăria 
autentică ar fi imposibilă, pe care o invoca şi bătrânul Caragiale şi care 
se cheamă, simplu, caracter. Nepunând sub preş şi neştergând din 
colecţii tot ce a scris critic, ironic, sarcastic despre Traian Băsescu, pri- 
etenul Octavian Andronic dovedeşte acelaşi caracter pe care, de pildă, 
l-a manifestat şi în dimineaţa zilei de 22 decembrie 1989, când a trans- 
format fosta „Informaţie a Bucureştiului” în prima ediţie a ziarului „Lib- 
ertatea”, apărută pe piaţă la ora 12, adică atunci când încă se afla în 
aer elicopterul cu soţii Ceauşescu — şi care pe prima pagină avea un edi- 
torial intitulat „Victorie!”, semnat de regretatul Stelian Moţiu! 

De fapt, după cum se ştie, caracterul nu este o trăsătură nici 
perisabilă şi nici ocazională: este precum talentul — dacă îl ai, îl ai, 

dacă nu, nu! Secretul longevităţii la nivel de vârf a lui Octavian An- 
dronic, atâtea decenii în publicistica românească, îl reprezintă tocmai 
acest melanj între talent şi caracter. 

O a doua observaţie care se impune în legătură cu această carte 
se referă la forta ei de impact. Vreau să spun, utilizând o mai veche 
comparaţie, că fiecare dintre aceste editoriale, citite la vremea lor, izo- 
lat şi sporadic, avea, poate, transparenţa apei mării luată în căuşul 
palmelor; adunate, însă, la un loc şi citite compact, într-o anumită con- 
tinuitate şi succesiune cronologică, aceleaşi editoriale capătă forța şi 
tumultul valurilor oceanului. Izolate printre paginile ziarelor, tabletele 
sale de sub rubrica „Punctul pe Y” păreau, să zicem, nişte accente — 
scrise cu talent, pe subiecte serioase, adesea cu ironie şi mult umor, dar, 
totuşi, nişte simple accente. Reunite într-o carte, „Punctele pe Y” ale lui 
Octavian Andronic se transformă din semne de punctuație în veritabile 
semnale de atenţie pentru toți cititorii pasionați de politică şi, mai ales, 
preocupaţi de deznodământul electoral al acestei toamne. 

În sfârşit, al treilea lucru pe care îl remarc la această carte este 
multitudinea de imagini pe care graficianul Ando o creează în cuvinte 
unuia şi aceluiaşi personaj. Portretistica realizată în acest caz 
cuprinde mereu tuşele de esenţă ale personajului, dar surprins în 
ipostaze dintre cele mai diferite. Precum sunt unghiurile atât de dife- 
rite sub care lumina cade pe faţetele unui poliedru, la fel sunt şi ipos- 
tazele, trăsăturile de caracter, atitudinile ori replicile pe care 
jurnalistul le semnalizează, cu morala cuvenită, în comportamentul 
personajului politic. Această diversitate — a subiectelor, temelor, com- 
portamentelor, locurilor şi întâmplărilor legate de Traian Băsescu — 
este compensată de uniformitatea stilistică pe care Octavian Andronic 
o manifestă, nici nu se putea altfel, prin acutul său simţ de observație, 
glazurat peste tot cu ironia subțire a caricaturistului. 

Asemenea altor cărţi similare, născute din editorialele de efe- 
meridă, risipite prin diverse jurnale în perioade mai lungi de timp, şi 
aceasta mai are o proprietate importantă pentru comoditatea lumii 
de astăzi: se poate citi, cu înţeles şi subînţeles, indiferent de pagina la 
care este deschisă! 

În sfârşit, ca să fiu sincer până la capăt, am intitulat acest „Cuvânt 
înainte” A de la Andronic pentru a da respectul cuvenit nu numai ordinii 
alfabetice, ci, mai ales, celei afective şi sentimentale care mă caracter- 
izează în ceea ce-i priveşte pe cei doi: autorul cărții şi personajul acestuia. 


Octavian Ştireanu 

... CUVÂNT DUPĂ 


Am fost surprins să constat, atunci când am declanşat o „căutare” 
în mormanul de articole scrise zi de zi, în ultimul deceniu, sub genericul 
„Punctul pe Y” — cât de multe i-au fost dedicate lui Traian Băsescu. Per- 
sonaj emblematic al epocii pe care o traversăm, actualul - şi poate vii- 
torul - preşedinte a exercitat o veritabilă obsesie în mass media. Poate 
că nici unui alt personaj public al celor două decenii de existenţă demo- 
cratică nu i s-au dedicat atât de multe şi de consistente producții jurna- 
listice. De când a devenit preşedinte, Traian Băsescu domină autoritar 
topul celor mai mediatizate personalităţi, cu procentaje consistente. 

Mi-am spus, deci, că acesta ar fi motivul pentru care am scris atât 
de frecvent despre domnia sa. Eventualii lectori ai acestui volum îmi 
vor reproşa, poate, tonul critic în care au fost abordate unele dintre te- 
mele de analiză. Acest lucru cred că nu mă indică, automat, ca unul 
dintre jurnaliştii aflaţi în slujba nu ştiu căruia dintre mogulii cărora le 
poartă pică constantă. Deşi am lucrat, de-a lungul vremii, cu mulți din- 
tre ei (la moguli mă refer), am avut şansa de a-mi prezerva dreptul la 
opinie, aşa încât vă asigur că părerile exprimate îmi aparțin în totali- 
tate şi nu au fost influeanţate de terți. Tonul critic nu înseamnă,a uto- 
mat, adversitate: îi recunosc lui Traian Băsescu calităţile indubitabile 
care au făcut din el unul dintre cei mai redutabili politicieni ai momen- 
tului. Dar nu cred că aş putea — nici în cazul său, nici al altuia -adopta 
tonul de admiraţie necondiționată pe care-l exprimă câţiva dintre cei 
mai consecvenți cântăreți ai săi, în strună şi în strană. Pentru că, spre 
deosebire de predecesorul său, Traian Băsescu este beneficiarul unui 
veritabil cor de practicanți ai acestei stări de admiraţie necritică în 
care au căzut unii dintre comentatorii actualității. Probabil că, punând 
într-o balanță imaginară opiniile lui Cărtărescu, Mihăieş, Ungureanu, 
Avramescu, Voinescu şi a altor câţiva de mai mici dimensiuni, iubitorul 
de echilibru va putea fi totuşi satisfăcut de lectura acestui volum. 

Ceea ce doresc eu să reiasă din aceste pagini nu este un portret- 
robot, ci o imagine a modului în care un contemporan al său i-a per- 
ceput gesturile şi exprimările, de-a lungul unei evoluţii semnificative 
pentru tipologia din care face parte — aceea a oamenilor pe care nu ai 
cum să nu-i bagi în seamă. 

Octavian Andronic 


P.S. Intervalul „monitorizat” de „punctul pe Y” se întinde între 
anii 2001 şi prima jumătate a lui 2009. 

VALUL LUI TRAIAN 


Traian Băsescu este unul dintre cei mai atipici politicieni de pe 
malul Dâmboviţei. Atât de atipic încât i-au trebuit zece ani ca să se im- 
pună ca purtătorul unui tip de mesaj de care alegătorul român, confrun- 
tat cu modele mult prea asemănătoare între ele, să-şi dea seama că este 
acela de care are nevoie. 

Devenit primar al Capitalei printr-o campanie electorală fulgurantă, 
plecat de la vreo două sărmane procente pentru a-i depăşi, pe linia de 
sosire, pe candidaţii cu avantajul unor campanii costisitoare, Băsescu a 
triumfat în ultimul act în faţa reprezentantului partidului care avea să 
câştige următoarele trofee pe toată linia. Bucureştenii au văzut în el pe 
singurul candidat care nu bătea apa în piuă, care nu dădea târcoale pro- 
blemelor preferând să le abordeze frontal, cu o încăpățânare şi o incon- 
ştienţă vecine cu sinuciderea politică, mandatându-l, împotriva şirului 
de dezamăgiri de până atunci, cu şansa ultimei speranţe. Traian Băsescu 
a devenit primar al Capitalei pe o atmosferă de aşteptare similară cu cea 
de la legislativele din ‘96, dar şi pe fondul aceloraşi riscuri. El şi-a început 
mandatul în forţă, apăsând sistematic pe pedalele spectaculozităţii şi ale 
maximei mediatizări, intrând într-un război deschis cu chioşcari şi - im- 
plicit - cu primarii pedeserişti de sectoare, după ce-şi ridicase deja în cap 
Consiliul General, prin şicanele cărora i-a supus pe foştii săi competitori. 
Băsescu demonstrează că este un maestru al cutiei de rezonanţă, că ştie 
foarte clar ce şi cât poate face, dar că nu exclude nici un moment din re- 
cuzita acţiunii sale „luarea feţei“ şi diversele „născociri“. 

Ultima sa performanţă o reprezintă atacul implicit şi abil disimulat la 
adresa preşedintelui partidului, un preşedinte plasat în amurgul carierei 
sale de către incredibilul eşec de la prezidenţiale, dar şi de avansul constant 
pe care-l înregistrează el, în calitate de vicepreşedinte. Cu toate declaraţiile 
prudente ale ambelor părţi, Băsescu simte că se află pe creasta unui val sin- 
gular, unde dacă nu-şi exploatează nemilos şansa, riscă să fie înghiţit de 
bulboana de dezamăgire care s-a format în jurul partidului. Aşa încât este 
puţin probabil ca - în stilul propriu - să nu-şi speculeze la maximum poziţia 
privilegiată în care se află, ca primar al celei mai importante comunități, 
de unde poate negocia, ca de la egal la egal, cu preşedintele sau cu premie- 
rul, pentru a obţine maximum de profit politic. 

Pentru el şi pentru partidul căruia nu este exclus să-i devină lider. 


(Marţi, 16 ianuarie 2001) 

COLUMNA LUI TRAIAN 


Iubitorii de animale şi activiştii societăţilor de protecţia animalelor 
sunt oripilaţi de ideea primarului general al Capitalei de a stârpi câinii 
vagabonzi. Ei consideră că, dacă primarul va voi să eutanasieze popu- 
laţia canină fără adăpost estimată la circa 1.200.000 de picioare (sau 
300.000 de capete) - el va binemerita să rămână în istorie prin înălța- 
rea unei columne compusă din cadavrele - sculptate în piatră - sărma- 
nelor necuvântătoare. 

Problema câinilor fără stăpân nu e de azi - de ieri. Ea constituie re- 
zultatul urbanizării intensive de pe vremea lui Ceauşescu, când zeci de 
mii de gospodării de tip clasic au dispărut sub şenilele buldozerelor, lă- 
sând în urma lor droaia de câini pe care stăpânii nu şi-au mai permis 
să-i ia cu ei la bloc. Populaţia respectivă a crescut de la an la an, printr- 
un proces numit selecţie naturală, combinat cu indiferența sau cu pre- 
textele „umaniste“ ale primarilor care s-au perindat în ultimii zece ani. 
Oridecâteori au fost sesizaţi asupra problemelor pe care le reprezintă 
acest tip de convieţuire pentru copii şi bătrâni, şi nu numai pentru ei, 
aceştia au ridicat din umeri dând vina pe Brigitte Bardot şi pe alţi apă- 
rători ai drepturilor patrupedelor. Băsescu este primul gospodar care 
se erijează în apărător al drepturilor bipezilor de a trăi paşnic în oraşul 
lor, la adăpost de ameninţarea haitelor de câini flămânzi. El nu se sfieşte 
să recunoască faptul că, deşi iubeşte câinii, iubeşte mai mult copiii şi de 
aceea nu va ezita să procedeze la o acţiune hotărâtă de ecarisaj. 

Să nu fim făţarnici şi să recunoaştem că în sinea noastră suntem 
de acord cu Băsescu. Nu dă bine să fim de acord cu lichidarea fizică a 
câinilor, dar nici nu există altă soluţie! La noi trăiesc de azi pe mâine 
oamenii, cărora administraţia nu le poate veni în ajutor, ceea ce ar face 
de-a dreptul imorală o intervenţie bănească masivă în ajutorul câinilor 
fără stăpân. Iubitorii de animale n-au decât să adopte atâtea animale 
câte-şi pot permite, de restul lăsându-i pe oamenii lui Băsescu să se 
ocupe. Aşa cum s-au ocupat administraţiile oraşelor dintotdeauna. 


(Miercuri, 7 februarie 2001) 


10 / OCTAVIAN ANDRONIC 


ONOAREA NEREPERATĂ 
A POLITICIANULUI ROMÂN! 


Deşi a stat 12 ani pe vapor, Traian Băsescu este un fin intelectual 
care-l ştie pe Caragiale pe de rost. Aşa că nu i-a fost deloc greu să taxeze 
reacţia preopinentului său, ministrul Privatizării, pe modelul schiţei 
„Justiţie“ a inegalabilului „I.L.“ 

Dar din ce se luară cei doi, în daravela care face de câteva zile bune 
deliciul mass-media scrise, vorbite şi văzute? Foarte simplu: 

Dom'Traian a prezentat presei două autobuze DAF, model cu care 
ar fi dorit să doteze transportul în comun. 

Dom'Ovidiu a avut o reacţie promptă: miroase a comision! - a cla- 
mat domnia sa, cu simţurile veşnic treze, la pândă ca ceea ce s-a întâm- 
plat pe vremea FPS-ului să nu se mai întâmple în timpul APPS-ului. 

Atât i-a trebuit lui dom'Traian: atins în onoarea sa de familisi (cu 
renumeraţie mică după buget!) i-a aruncat verde-n față ministrului cum 
că ar fi vorbit în timp ce se afla sub varii influenţe de natură să-i întu- 
nece raţiunea (sau cam aşa ceva). 

Atât i-a trebuit şi lui dom'Ovidiu: cum îndrăzneşte personajul 
acesta, scuturat de hulele oceanului să-i vorbească în acest fel unui mi- 
nistru al cabinetului Năstase? Cum rămâne cu onoarea sa dacă orice 
primar general îşi poate permite să-l împroşte cu noroiul vorbelor grele? 
La tribunal, monşer! 

Cât despre „onoarea nereperată“ a ministrului, a conchis 
dom'Traian, las'că i-o reperează dom'Adrian! 

Văleu! Atac la rege! Nu voi permite în veci ca te miri cine să-mi vă- 
tămeze verbal cabinetul. Mai ales unul care şi-a făcut studiile prin por- 
turi - a clamat dom'Adrian. 

Să ştie dom' Adrian că atunci când dânsul era tovarăş, pe vapor erau 
numai domni cu studii la zi! Aşa să ştie - a reacţionat dur dom Traian. 
După care s-a dus glonţ la tribunal să-l dea în judecată pe dom'Ovidiu. 

De ce să-l dea în judecată? Staţi puţin: de la ce-am pornitără? Că 
nu mai ţin bine minte... A, da: de la onoarea nereperată. A cui? Nici nu 
mai are importanţă. Important este că vreme de câteva zile au fost in- 
tens dezbătute probleme de importanţă majoră pentru mersul înainte 
al societăţii româneşti. 

La bulivar, birjar! 

(Joi, 22 februarie 2001) 

COŞCOVIREA FAȚADEI 


Era cât pe ce ca autostrada Bucureşti-Piteşti, mândria administrării 
democrate a ministerului Transporturilor să scape cu faţa curată. Dacă 
nu dădea din ceruri ninsoarea şi îngheţul de la sfârşit de februarie - când 
nimeni nu le mai aştepta - şoseaua ar fi rezistat, poate, până la iarna 
viitoare. N-a fost să fie, riduri pronunţate şi porţiuni mai jupuite ne-au 
reamintit că drumurile României sunt de zeci de ani, aceleaşi: arătoase 
la inaugurare şi proaste la folosinţă. „Reabilitarea“ drumurilor naţio- 
nale, cu fonduri internaţionale şi cu antreprenori diverşi a fost acţiunea 
de forță a mandatului lui Traian Băsescu, mandat lăsat moştenire sim- 
paticei Anca Boagiu. Nu întâmplător. Căpitanul Traian este un tip inte- 
ligent şi cu fler. El ştie foarte bine pe ce butoane să apese ca să obţină 
maximum de profit mediatic cu minimum de efort material. Şi să arate 
că el este cel care poate, face şi drege. Acesta a fost, de fapt, trucul pe 
care PD-ul l-a folosit în Coaliţie pentru a se distanţa de păguboşii lor 
aliaţi: „noi suntem cei care facem Reformă! Dar suntem singuri, nu ne 
putem baza pe ceilalţi!“ Sloganul a ţinut doar în cazul lui Băsescu, cel 
care a şi profitat rapid pentru a se instala la cârma primăriei Capitalei, 
despre care a intuit că este o bună trambulină de lansare dacă e folosită 
cu inteligenţă. Ceea ce s-a şi întâmplat. Continuând să apese pe butoa- 
nele eficienţei mediatice - tarabagii, câini, competenţe centrale - şi-a 
consolidat o platformă care face din el principalul candidat pentru 
preşedinţia partidului la Congresul din mai. 

S-ar putea să intervină o mică dificultate: să se ia glazura de pe 
„opera“ de bază: şoselele. „Accidentarea“ autostrăzii este posibil să fie 
urmată şi de alte „victime“, inaugurate cu mare tam-tam de către cuplul 
Băsescu-Boagiu. Atunci va începe să scapete şi aura de personaj eficient 
şi imaculat a primarului pentru că, o ştie oricine, o gaură în asfalt re- 
prezintă locul unde au fost îngropaţi nişte bani... . 


(Vineri, 9 martie 2001) 

VIITOR DE AUR... 


Băsescu este marele câştigător al meciului dur dintr-un partid De- 
mocrat măcinat de frustrările eşecului electoral de la sfârşitul anului 
trecut. Ezitările lui Petre Roman, ieşit brusc din politica activă, i-au 
creat energicului primar al Capitalei culoarul ideal pentru a prelua, 
după zece ani de domnie necontestată a liderului naţional, frânele unui 
partid tot mai înghesuit în eşichierul socialist de către mega-construcţia 
pesedistă. Victoria lui Traian are, însă, privită cu calmul de după agitația 
emoţională a momentului electoral, semnificaţii contradictorii. Pentru 
că, printr-o abilă politică de cadre, el a reuşit să-i elimine pe toţi „oa- 
menii lui Roman“ - inclusiv aceia care, înaintea alegerilor pentru pos- 
turile de conducere aveau deja în buzunare carnetele de membri în alt 
partid. Rezultă astfel o structură lesne de manevrat de către noul preşe- 
dinte, dar mult mai puţin rezistentă la nenumăratele încercări la care 
partidul va fi supus în mod inevitabil. Solicitat de problemele pe care le 
are la Primărie, în lupta de uzură cu un consiliu şi cu sectoarele prepon- 
derent pesediste, Băsescu va trebui să lase cuiva mână liberă la partid. 
Unui om care nu are încă autoritatea necesară pentru a face respectate 
deciziile de la centru. Momentul în care Băsescu va putea interveni 
acolo pentru a dinamiza lucrurile - ceea ce ar putea coincide cu votarea 
noii legi a Capitalei, cea care-l va lăsa, practic, fără obiectul muncii - s- 
ar putea să fie depăşit. În criză de oportunităţi, PD îşi va putea servi tot 
mai puţin clientela politică şi aceasta nu va ezita să migreze spre alţii 
mai potenţi. Şi nu doar atât: dezamăgirea celor alăturaţi PD-ului şi ră- 
maşi fără funcţii - gen Radu Vasile - şi avântul integrator al Alianţei lui 
Măgureanu vor produce noi puseuri destabilizatoare într-o structură 
care n-a apucat să se consolideze, transformând partidul într-o pradă 
uşoară pentru pofticiosul vecin de palier socialist. Altminteri, viitor de 
aur are Băsescu şi partidul său, asemenea. 


(Joi, 28 iunie 2001) 

BARCA PRIMĂRIEI PE VALURILE TRANZIȚIEI 


Traian Băsescu, primarul general al Capitalei este, cu siguranţă, 
una dintre cele mai atipice figuri pe care le-a produs politica româ- 
nească a ultimilor aproape doisprezece ani. Marinar de cursă lungă, om 
dintr-o bucată, preferând mesajul direct în locul fineţurilor diplomatice, 
el a reuşit să convingă electoratul, într-o campanie explozivă, că este 
omul providenţial care va scoate primul oraş al țării din marasmul în 
care l-au scufundat precedentele administrații, pe cât de incompetente, 
pe atât de atente cu propria lor căpătuială. Sătui de dinastia Predescu- 
Halaicu-Lis care a prosperat cu tupeu din sărăcia şi dezordinea gene- 
rală, bucureştenii i-au acordat votul de încredere, mandatându-l să facă 
tot ce n-au reuşit, sau n-au vrut, cei care l-au precedat. 

Sarcină grea, aproape imposibilă, dar care nu l-a inhibat pe cel mai 
popular om din partidul democrat. El şi-a început acţiunea în forță, în- 
cercând să obţină maximum de profit mediatic din gestionarea unor si- 
tuaţii cu un serios potenţial de disconfort. Fie că a fost vorba de 
chioşcuri amplasate ilegal, fie de câinii vagabonzi, fie de retrocedări, 
acţiunile primarului general n-au lăsat niciodată indiferentă opinia pu- 
blică, aceea care a reacţionat emoţional, fie pro, fie contra. Acestei per- 
mamente bătălii cu realitatea şi cu imaginea, Traian Băsescu îi mai 
adaugă una, surdă şi de durată: lupta cu un Consiliu General dominat de 
alte forţe politice decât cea căreia îi aparţine sau care îi aparţine! Singur 
printre adversari politici cu susţineri la vârf, Băsescu se străduieşte să-şi 
întărească poziţia de administrator al celei mai importante entităţi socio- 
economice, în paralel cu consolidarea condiţiei sale de lider al unui partid 
din care nu lipsesc controversele generate de tranziţia romano-traiană. 

Primarul general al Capitalei este o vedetă care-şi joacă rolul cu în- 
demânare şi, adeseori, cu talent, concurând serios lumea tradiţională a 
VIP-urilor. Nu duce lipsă de spectatori, chiar dacă printre aplauzele fur- 
tunoase răsună adesea şi huiduieli. Asta e piesa, ăsta e publicul şi acesta 
este Traian Băsescu, primarul general al unei capitale nici mai bună, 
nici mai rea decât noi toţi. Şi care se zbate, cu el la cârmă, să răzbească 
prin valurile apelor tulburi ale tranziţiei. 


(Sâmbătă, 6 octombrie 2001) 

PROBLEMA LUI BĂSESCU 


Traian Băsescu este mai bun în Opoziţie decât la Putere. Şi când a 
fost la Putere, pe timpul Coaliţiei, tot un fel de opoziţie făcea, dar din 
interior. Şi o făcea cu succes: a reuşit să-l dea jos pe Ciorbea şi să-l de- 
gajeze pe Vasile de tovarăşii săi ţărănişti, devenind un fel de mâna 
dreaptă a acestuia. Băsescu are gura mare şi le zice de la obraz. Nu 
umblă cu menajamente când e să lovească într-un adversar. Iese la bă- 
taie cu curaj, oridecâteori este cazul. Transpare aici ceva din şcoala dură 
a mării şi a porturilor, unde diplomaţia nu face doi bani în faţa hotărârii 
şi a pumnului. S-a dovedit, întotdeauna, un adversar redutabil. Încă de 
pe vremea schismei FSN-FDSN, când fusese luat în colimator, pe tema 
flotei. Atunci, răspunsul său la atacurile concertate declanşate de foştii 
săi colegi, a făcut un gest rămas unic prin analele parlamentarului de 
tip nou: a renunţat benevol la imunitate şi s-a pus la dispoziţia Parche- 
tului! Or, tocmai la asta nu se aşteptau cei care-l hărțuiau, şi nici nu 
doreau o astfel de soluţie pentru care nu aveau suficiente probe. Drept 
pentru care lucrurile au şi rămas în coadă de peşte. Din 2001, în faţa lui 
Traian Băsescu s-a deschis o minunată perspectivă: aceea de a contesta 
tot ce-i cade în mână, de a fi într-un permanent război mediatic cu Put- 
erea. Profitând şi de faptul că vocile altor opoziţionişti nu se fac auzite, 
primarul general a preluat stindardul luptei cu “hidra” pesedistă, pe care 
o atacă din toate părţile. Inclusiv dinspre Cotroceni unde, la o recentă 
întâlnire cu preşedintele Iliescu, a cerut demiterea premierului şi a câ- 
torva miniştri. Băsescu are însă o problemă, din cauza căreia impactul 
demersurilor sale contestatare rămâne doar parţial: este vulnerabil prin 
responsabilităţile de primar general, pe care le are. Dacă ar fi fost un 
simplu şef de partid, eventual şi parlamentar, alta ar fi fost treaba. Ar fi 
putut să clameze nestingherit, zi şi noapte, împotriva guvernului 
torționar. Dar când eficienţa sa - e vorba de fapte - se vede cu ochiul 
liber pe suprafaţa unui întreg Bucureşti, prost gospodărit, murdar şi de- 
zordonat, Băsescu are mai puţin loc de întors, iar credibilitatea sa are 
de suferit. Asta este problema lui Băsescu şi, atâta timp cât va fi şi pri- 
mar general al Capitalei, nu va putea fi lider (unic) al unei Opoziţii 
(odată şi odată) unite. 


( Luni 11 martie 2002) 

VOCEA RĂGUŞITĂ A OPOZIŢIEI 


Într-un film franțuzesc, văzut prin anii'80, era vorba despre o com- 
petiție politică în care personajul pozitiv pierdea în faţa celui negativ 
din cauza unor erori pe care le făceau membrii familiei sale. Lecţia 
câştigătorului era următoarea: în politică, trebuie să trăieşti sub un 
clopot de sticlă, în care totul se vede şi se ştie! Mi-a fost mai greu să 
înţeleg atunci, decât îmi e astăzi, morala acestei exprimări. Mi-a revenit 
în minte odată cu acuzele la adresa lui Băsescu, în replica la atacul său 
la Mitrea: şi anume la faptul că, în baza unor contracte din 1999, firma 
“Triton Company”, în care preşedintele PD deţinea 20 la sută din capi- 
talul social, a încasat aproape două miliarde de lei din repararea unor 
nave, de la două regii aflate în subordinea ministerului pe care chiar 
atunci îl conducea Traian Băsescu. Explicaţiile pe care le-a dat primarul 
general, oscilând între “nu sunt sigur’ şi “nu-mi aduc aminte - atunci 
când a fost prima dată întrebat dacă a avut astfel de activităţi şi până la 
“nu sunt acţionar majoritar” şi “n-am spus la nimeni să le dea contracte’, 
au fost departe de a convinge. Nu că cineva ar avea ceva împotrivă ca dl 
Băsescu să-şi îmbunătăţească nivelul de trai de funcţionar al statului, 
prin niscai investiţii private. Dar, atunci când strigi în stânga şi în 
dreapta, “jos cu profitorii!”, “ruşine celor care sug sângele poporului”, e 
musai să fii curat ca lacrima ca să te creadă cineva. Când îţi asumi rolul 
de justiţiar, de apostol al dreptăţii, trebuie să trăieşti sub acel clopot de 
sticlă de care pomeneam. Or, nu va convinge pe nimeni dl Băsescu doar 
prin faptul că n-a spus nimanui să dea lucrări partenerilor săi de firma. 
Nici nu era nevoie: oamenii se orientează de cele mai multe ori, iar do- 
rinţa de a fi pe placul şefului este direct proportională cu poziţia acestuia 
pe scara ierarhică. Dacă dl Băsescu ar fi interzis în mod expres subor- 
donaţilor săi să facă lucrări cu firmele în care era acţionar, astăzi am fi 
putut spune: jos pălăria, are dreptate să dea de pământ cu Mitrea şi cu 
alţii. Dar aşa. Aşa, dl Băsescu, riscă să-şi compromită mesajul, în cali- 
tatea sa ad-hoc de unică ‘voce’ a Opoziţiei. Cam răguşită. 


(Luni 08 aprilie 2002) 


16 / OCTAVIAN ANDRONIC 


BĂTĂLIA POLITICĂ ŞI MITA 


Aştept şi eu cu nerăbdare lămuririle pe care le va oferi Parchetul 
Naţional Anticorupţie în legatură cu “cazul Dabela”. Până atunci vor cir- 
cula nu puţine suspiciuni în legătură cu motivele reale ale arestării sale. 
Unul dintre motive, pe care l-a pus în circulaţie chiar primarul Băsescu, 
este acela că arestarea ar fi urmarea “răzbunării” consilierilor PSD, care 
fac legea în Consiliul General, şi care ar fi fost afectaţi de acţiunile di- 
rectorului de la RADET. Şi nu oricum, ci direct la buzunar. Spune Băs- 
escu că nişte firme aparţinând consilierilor ar fi aranjat un import masiv 
de contoare de apă caldă, pe care ar fi urmat să le vândă populaţiei la 
un preţ mediu de circa 1.000 de euro per bucată. Ar fi vorba, zice Bă- 
sescu, de vreo 200.000 de contoare doar la prima strigare. Ei bine, 
această mănoasă afacere ar fi fost grav afectată de un lot de contoare 
primite din Danemarca, pe care primarul i-a ordonat lui Dabela să le 
monteze gratuit, urmând ca ulterior să se importe cantitatea necesară, 
dar la un preţ de doar vreo 300 de euro pe bucată! Această operaţiune 
ar fi provocat o lovitură grea pesediştilor, care ar fi urmat să înregistreze 
o pagubă substanţială. Dacă cifra de 140 milioane euro vi se pare exa- 
gerată e treaba dumneavoastră. Zice tot Băsescu că Dabela ar fi fost 
ameninţat în repetate rânduri şi sfătuit să nu dea curs dispoziţiilor pri- 
marului general, în caz contrar urmând a-i fi puse pe cap Curtea de Con- 
turi, Garda Financiară, Poliţia, Justiţia şi aşa mai departe. La prima 
vedere, scenariul pare a se derula după cum zice Băsescu. La a doua, dl 
Dabela pare să-şi fi bătut singur cuie în talpă, acceptând o mită de 
160.000 de euro. Este vreo legatură între cele două situaţii? Foarte 
probabil, nu. Doar că, într-o lume marcată de felurite lupte, politice sau 
economice, trebuie să fii curat ca lacrima. Nu poţi să fii corect într-o 
parte şi incorect în alta. 


(Luni 09 Decembrie 2002) 

ORA DE DIRIGENȚŢIE 


Preşedintele a fost din nou la o şedinţă de guvern. Pentru a doua 
oară, deja, în acest an. Prima dată a fost la scurt timp după Sfântul Ion, 
când se zice că s-ar fi adresat celor prezenţi, într-un moment în care nu 
se aflau urechi indiscrete prin jur, cu un reproş legat de cadourile pe 
care le primise cu acel prilej. Cel mai tare l-au indispus, se pare, 
cadourile primite din partea a doi membri ai Executivului, pentru că 
depăşeau valoarea de 20.000 dolari! Atât de indispus a fost preşedin- 
tele, încât le-a returnat expeditorilor, potrivit principiului său de viaţă, 
binecunoscut dealtfel. De data aceasta n-a mai fost nevoit să se refere 
la cadouri. Pur şi simplu pentru că ziua de naştere şi-a petrecut-o în 
cadru restrâns, la Scroviştea, fără prea mulţi invitaţi şi fără cadouri 
scumpe. S-a referit la problemele importante ale momentului: intrarea 
în NATO şi accelerarea procesului de negociere a aderării la Uniunea 
Europeană. Probabil că preşedintele simte, sau crede, că lucrurile nu 
merg cum ar trebui, din acest punct de vedere. Că nu se manifestă su- 
ficientă decizie în tratarea acestor obiective. La ele s-a referit şi la prece- 
denta participare. Şi se va referi şi la viitoarea. În plus, preşedintele a 
mai ţinut să informeze Executivul în legatură cu consultarile pe care le- 
a avut zilele acestea cu partidele politice pe tema amendării Constituţiei. 
Şi s-a arătat extrem de nedumerit de afirmaţia lui Traian Băsescu, care 
pretindea, i-ar fi cerut să demită premierul şi trei miniştri. “Băsescu e 
păiat deştept şi ştia că nu pot să-i demit eu, aşa că n-avea rost să ridice 
o asemenea chestiune”. Băsescu, băiat deştept, o ţine pe-a lui: i-am zis, 
cum să nu, şi i-am şi precizat pe cine trebuie să dea afară - pe Năstase, 
Mitrea, Sârbu şi Mihăilescu! În fine. Ar trebui, poate, să se facă 
stenograme şi să se dea imediat publicităţii. Ca să nu se mai contrazică 
de la obraz oamenii politici. Zisă sau nu, chestiunea l-a iritat foarte pe 
premier: “Atâta carte ştie Băsescu - gălăgie, scandal, lătrat cât mai mult! 
Nu ştiu ce vrea să zică premierul cu ultimul său cuvânt, dar mă bate 
gândul că redeschide ‘rana’ războiului canin, care nu s-a terminat încă. 
Contrar obiceiului său, de data asta Băsescu n-a mai părut interesat ‘să 
intre în polemici cu Năstase pe teme neesenţiale”. Precum aceea a 
câinilor. Viaţa (politică) merge înainte. Cu farse, acuze, polemici şi tot 
tacâmul. Din când în când, profesorul din Cotroceni simte nevoia să in- 
tervină şi să încerce să mai disciplineze clasa. În câte o oră de dirigenţie. 


(Sâmbătă o9 martie 2002) 

UN CONCURENTI PENTRU BĂSESCU 


De mai multă vreme PSD-ul este preocupat de găsirea unui con- 
tracandidat pentru Băsescu, în bătălia ce se va da la alegerile locale din 
primăvara anului viitor. Operaţiunea este deosebit de complexă pentru 
că actualul titular este unul cu totul atipic şi nu i se vor putea opune 
mijloace convenţionale. 

De ce este Băsescu un concurent redutabil pentru maşina electorală 
a PSD-ului? În primul rând, datorită stilului său neortodox. Băsescu 
pare dispus oricând să spună ceea ce alţii, poate, s-ar sfii. Băsescu nu 
se intimidează în faţa nimănui. Ia şi dă palme fără să clipească. Ştie să 
înjure când e cazul şi nu ezită să se ia şi de piept. Şcolit pe punţile 
vapoarelor şi în cartierele din jurul porturilor, Băsescu a învăţat să se 
poarte şi să vorbească pe limba oamenilor simpli. Pentru aceştia el are 
aura unui veritabil erou, capabil să se ia la trântă cu cei mai puternici 
decât el. În cei doi ani şi ceva, de când ocupă fotoliul de primar general, 
Băsescu asta a dat impresia: a unui David care se luptă cu Goliatul gu- 
vernamental. Pe care nici nu-l biruie dar nici nu se lasă biruit. 

La adăpostul acestui război de uzură fără pauze, Băsescu a putut 
să treacă mai uşor peste absenţa realizărilor concrete. L-a ajutat enorm, 
din acest punct de vedere, camarila locală a consilierilor partidului de 
guvernământ şi unii dintre primarii cu veleităţi ai noii garnituri. Aceştia 
le-au ţinut în priză, pe toate temele posibile, ridicându-i sistematic 
mingi la fileu pe care purtătorul tricoului în dungi le-a bombardat fără 
milă. La finalul mandatului, Băsescu va putea să spună, fără să cli- 
pească, că a făcut atât cât a fost lăsat să facă. Şi, cu asta, basta! Lipsurile 
şi nerealizările vor fi trecute, automat, în contul “asupritorilor” săi. 

Aşa încât va fi foarte dificil pentru PSD să-i pună în față un contra- 
candidat, care să poată reface şi terenul pierdut într-un mod atât de in- 
abil. Cine să fie acesta? Vanghelie? Poate fi luat în considerare doar ca 
o glumă bună. Prefectul Oprea? E general, nu-şi pune mintea cu un 
căpitan! Florin Georgescu? Doar dacă nu va avea încotro! Altfel, e greu 
de imaginat că acesta îşi va lăsa locul cald din parlament pentru a cobori 
în arena plină de câini vagabonzi, gunoaie şi mizerie umană a ceea ce 
numim Capitala. 


(Joi, 27 februarie 2003) 

STOLOJAN ŞI BĂSESCU PUN DE-UN NOU CDR? 


Vocile tot mai stinse ale liderilor Opoziţiei mai răzbesc din când în 
când spre paginile de gazetă şi aflăm atunci lucruri interesante. Ca, de 
pildă, faptul că preşedintele liberal Stolojan este gata să dea mâna cu 
cel democrat, Băsescu şi să pornească umăr la umăr să combată hidra 
pesedistă. Sunt notorii divergenţele dintre cei doi aliaţi din coaliția fostă 
la guvernare. În timp ce democraţii - pe atunci ai lui Petre Roman - se 
considerau a fi singurii care fac reformă într-un guvern buimac, liberalii 
luptau din greu pentru supremație cu țărăniştii. Cele două tabere, venite 
şi din direcţii istorice diferite, nu s-au simpatizat niciodată prea tare. 
Nici măcar acum, când vicisitudinile istoriei i-au aruncat din nou în 
aceeaşi bărcuţă scuturată periculos de valurile pe care le fac vecinii lor 
peremişti. Între sobrul şi încruntatul Stolojan şi haios-dezmăţatul Bă- 
sescu este o diferenţă ca-n “Doamna şi Vagabondul'. Or, această difer- 
enţă face regula relaţiilor politice mai degrabă decât opţiunile 
doctrinare. Unica opţiune a liberalilor şi democraţilor în acest moment 
este, însă, să facă tot ce le stă în putinţă pentru a nu fi striviţi între 
peretele pesedist de la Putere şi boldozerul peremist din aceeaşi Opoz- 
iţie. Ei trebuie să găsească nu doar limbajul, dar şi formula care să 
convingă un număr mai mare de alegători decât plăpândul electorat 
captiv, că alternativa la guvernare nu este tirada radicală a tribunului 
Vadim, ci discursul cumpănit şi constructiv a celor două forţe aflate pe 
muchia de cuţit a propriilor lor opţiuni politice. 

Va fi, zice Stolojan, mai întâi un protocol. Dacă discuţiile vor merge 
bine, protocolul va fi urmat de o alianţă electorală. Dar o asemenea 
alianţă poate fi posibilă doar pe baza unui program politic de guvernare! 
Or, aici e-aici: programul politic de guvernare a reprezentat piatra de 
încercare a precedentei Coaliții. Şi ce-a ieşit din chestia asta am văzut 
cu toţii. Ce va aduce nou, altceva, un nou program? Numai Stolojan şi 
Băsescu ar putea să o ştie. Şi poate că nici ei, deocamdată... 


(Miercuri, 15 ianuarie 2003) 

OPERAŢIUNEA “ŞOC ŞI GROAZĂ’ ÎN CIŞMIGIU 


Nu este vorba despre “primul terorist român” şi despre grenadele 
lui zburătoare - ultima, găsită în Cişmigiu - ci despre ceea ce se petrece 
vizavi, pe câmpul de luptă numit “Primăria Capitalei”. 

Aici, de aproape trei ani se înfruntă două forţe: de o parte, Dicta- 
torul Băsescu, iar de cealaltă, Rezistenţa Consilierilor locali PSD. Bătălia 
se duce pe toate planurile şi în toate direcţiile, dar mai ales în aceea a 
înlăturării de la putere a preşedintelui PD, considerat a fi un pericol de- 
osebit pentru Capitală, mai ales prin prisma planului său recent de con- 
struire a unor parcaje şi pasarele de distrugere în masă a populaţiei. 
Spre deosebire de alte conflicte, de data aceasta “inspectorul Iliescu 
pare să fi reuşit să evite până în prezent declanşarea unor ostilităţi cate- 
gorice, punându-i pe combatanți la aceeaşi masă şi invitându-i să lase 
la o parte ranchiunele ideologice şi să se gândească mai mult la binele 
celor care i-au ales. 

Toate bune şi “aproape frumoase, numai că o iniţiativă PSD-istă - 
lansarea unui sondaj de opinie menit să arate cum stau, din punct de 
vedere statistic, lucrurile în cele două tabere - transformă armistițiul 
într-o campanie de tipul “şoc şi groază”. 

Şocul şi groaza sunt împrăştiate de rezultatele sondajului. Acesta 
zice că dacă mâine bucureştenii ar merge la vot, ar acorda doar 34 de 
procente PSD-ului şi 33 PD-ului! Cât despre funcţia de primar general, 
dictatorul Băsescu ar fi reales de 75% dintre cei care ar merge la vot. 
56% dintre aceştia consideră importante şi parcarea şi pasajul, susţinute 
de Băsescu, şi nu doar reparația drumurilor - susţinută de consilieri şi 
de Coaliția social-democrată din spatele lor. Iar 67% dintre aceştia con- 
sideră că primarul general ar trebui să aibe mai multe competenţe decât 
i-au fost lăsate Băsescului! 

Este o lovitură mortală pentru “Coaliţie”, care prevedea o campanie 
scurtă şi distrugătoare în alegerile viitoare, în care intenționau să pună 
în fruntea trupelor pe generalul Oprea sau pe mareşalul de finanţe Florin 
Georgescu. În aceste condiţii, întreaga strategie trebuie revizuită, pentru 
că - nu-i aşa - un dictator odios ca Băsescu nu poate fi lăsat să infesteze 
electoratul cu obiceiurile lui şi cu modelul lui atât de nedemocratic. 


(Vineri, 28 martie 2003) 

IEPURII LUI BĂSESCU 


Băsescu s-a supărat pe Năstase pe motiv că acesta-i încalcă terito- 
riul şi competențele. Nu-i ajungeau pe cap alţi doi primari nealeşi - 
Oprea şi Iliescu. Băsescu e nemuţumit de faptul că premierul îşi dă cu 
părerea în legătură cu necesitatea unei parcări subterane în Piaţa Vic- 
toriei, după ce tocmai a respins ideea celei de la Gara de Nord, şi cu fap- 
tul că a trasat sarcină AND-ului să repare carosabilul de pe la porţile 
Bucureştiului, lucru care ar fi trebuit să rămână în sarcina primăriei. 

Pe fond, primarul are dreptate. În fapt - are premierul. Pentru că 
lungul război de gherilă al primarului general democrat cu primarii so- 
cial-democraţi de sectoare a avut ca unic rezultat înrăutățirea continuă 
a stării generale a Capitalei, în special în materie de drumuri. 
Cetăţeanul, mai puţin sensibil la confruntarea ideologică, simte pe 
pielea şi buzunarul lui ce înseamnă străzi prost sau ne-întreţinute: trafic 
greoi, avarierea autovehiculelor, defectarea principalelor angrenaje. 
Toate acestea costă şi nimeni nu-şi asumă răspunderea pentru produ- 
cerea şi pentru perpetuarea lor. 

Prima concluzie care se poate trage este că disputa politică este cel 
mai rău lucru care se produce pe fondul administraţiei publice. Gropile 
n-au culoare politică. Au, cel mult, adâncimea egală cu incompetenţa şi 
neglijenţa responsabililor. 

Revenind însă la oile noastre, şi anume la cine e şi cine nu primar 
al Capitalei, să notăm faptul că dl Băsescu a fost ales în 2000 de bu- 
cureşteni nu pentru calităţile sale de luptător în arena politică, ci pentru 
premisa de bun gospodar dovedită în câteva situaţii din timpul man- 
datului său de ministru la Transporturi. Mi-e greu să cred că vreunul 
dintre alegătorii săi de atunci e mulţumit acum de prestaţia şi de reali- 
zările sale. Capitala se află, în al treilea an de mandat, într-o stare de 
criză mai acută decât cea de pe vremea lui Lis, considerat pe bună drep- 
tate ca cel mai slab primar din istoria modernă a urbei. Faptul că Bă- 
sescu şi-a folosit poziţia administrativă pentru a ajuta imaginea 
partidului căruia-i este şef poate fi acceptat până la un punct - acela în 
care performanţa administrativă se lasă aşteptată. Încercând cu dispe- 
rare să împuşte din acelaşi foc şi iepurele politic şi pe cel administrativ, 
primarul-preşedinte va putea sfârşi prin a-i rata pe ambii. Şi a rămâne 
cu imaginea unui ins bun de gură dar rău la faptă. 

Ceea ce n-ar fi chiar drept... 

(Luni, 2 iunie 2003) 

OBIECTIVE ŞI PERSPECTIVE DEMOCRATE 


Consiliul Naţional de Coordonare al Partidului Democrat, de la 
sfârşitul săptămânii trecute, a lăsat mai multe lucruri încurcate şi a cla- 
rificat unul singur. 

Printre cele rămase în coadă de peşte se numără şi democraţia de 
partid. În regimurile democratice de sorginte mai recentă, democraţia 
internă seamănă cu cea de pe vremea lui Ceauşescu. Adică nu prea ex- 
istă sau, dacă există, este originală. Democraţia din PD, chiar dacă a 
evoluat, vorba lui Băsescu, faţă de ceea ce era pe vremea lui Roman (dic- 
tatură curată!) nu este, totuşi, în poziţia de a asigura un discurs liber, 
mai ales în contradictoriu. Cel care a dobândit puterea, prin alegeri, o 
ţine bine în mână, şi nu slăbeşte deloc căpăstrul, ştiind că cel mai mic 
semn de slăbiciune va fi exploatat de cei care-i vor locul. Din acest punct 
de vedere, Băsescu nu face rabat nici măcar la prestigiul fostului său 
şef, Roman, căruia i-o taie scurt. Despre Pană, ce să mai vorbim; în mo- 
mentul în care a contestat deciziile şefului (revenirea controversatului 
Duţu, nu doar în partid, ci şi în ierarhie) a fost ca şi mort! Excluderea 
lui n-a mai fost decât o chestiune de zile. Chiar şi Roman a înţeles că nu 
e momentul să se pună cu el, navigând şiret prin apele opoziţiei faţă de 
partidul aflat la putere şi faţă de “servitorii” săi din PD. 

Ce a lămurit CNC-ul de sâmbătă? Strategia de fond pe care Băsescu 
are de gând să o aplice în perspectiva următoarelor scrutinuri electorale. 
Aceasta este axată pe câştigarea unei poziţii cât mai bune în zona puterii 
locale. Băsescu a înţeles că Opoziția la vârf, parlamentară, este una pur 
decorativă atâta timp cât n-ai forţa să sufli în ceafa Puterii. Obţinerea 
unui scor cât mai bun la alegerile locale oferă nu doar perspectiva sa- 
tisfacerii nevoilor clientelei politice dar şi o altă bază de abordare - şi 
de negociere - a obiectivelor ulterioare. Ştim deci, de pe acum, că PD e 
cu ochii pe primării - Băsescu pe cea a Capitalei, Boc pe cea a Clujului, 
Negoiţă şi Boagiu, pe cele de sector - şi, probabil că lista aspirațiilor se 
va definitiva cât de curând. 

(Marţi, 10 iunie 2003) 

CAMPANIE PENTRU BĂSESCU! 


Toată tevatura pe care o face PSD în jurul selectării unui candidat 
pentru Primăria Capitalei, la alegerile locale din primăvară, este, în ul- 
timă instanţă, cea mai perfectă campanie pe care şi-ar putea-o dori ac- 
tualul primar general. 

Băsescu n-are altceva de făcut decât să contemple spectacolul şi, 
din când în când, să mai lanseze câte o săgeată otrăvită în direcţia celor 
care-i vor capul şi postul. Partidul de guvernământ actual a înţeles 
târziu şi cu dificultate importanţa acestei funcţii. Vreme îndelungată a 
aruncat în bătălia pentru Bucureşti politicieni de mâna a doua, necon- 
vinşi că i-ar interesa cu adevărat un astfel de post. Nici Cazimir Ionescu 
- la primele alegeri locale, nici Ilie Năstase la cele din “96, şi nici chiar 
Oprescu, în 2000, n-au fost în măsură să convingă un electorat circum- 
spect, că sunt suficient de buni pentru a ţine în mână oraşul cu toate 
problemele sale. Ba, chiar, acest electorat a preferat să mandateze or- 
beşte contracandidaţi de mâna a şaptea, doar pentru a nu se înregi- 
menta sub drapelul majoritar. PD-ul şi Băsescu au fost primii care au 
intuit importanţa strategică a acestei funcţii, şi s-au bătut pentru ea. 
Victoria lui Băsescu a fost, însă, una mai mult de ordin moral, din mo- 
ment ce a avut împotriva sa sectoarele, adjudecate de Marele Frate so- 
cial-democrat. Fracturată de ambițiile şi resentimentele taberelor, 
Capitala suferă de trei ani consecinţele luptei politice. O luptă din care 
iese însă în câştig Băsescu, cel care poate sta liniştit la adăpostul lui “nu 
m-au lăsat să fac! 

Obstinaţia cu care PSD-ul doreşte să-l răstoarne, începe deja să 
devină contraproductivă. Numele vehiculate, disputele şi certurile in- 
tervenite între candidaţii care nu se prea înghesuie să se arunce în luptă, 
schimburile de replici acide nu fac altceva decât să configureze de pe 
acum tabloul unei înfrângeri. Electoratului îi sar mai degrabă în ochi 
găurile din pavajul nerefăcut (şi din cauza lui Băsescu) decât parcurile 
puse la punct de primarii de sectoare, sau economatele, sau facilităţile 
pentru pensionari. Bursa şchioapă a candidaţilor PSD pune bomboana 
pe coliva viitoarei confruntări. 


(Vineri, 27 iunie 2003) 

DICTATURA DE PARTID 


Şi Traian Băsescu, la fel ca Theodor Stolojan cu câteva săptămâni în 
urmă, a lansat un avertisment cât se poate de clar la adresa celor care ar 
dori să pună bețe în roţile alianţei electorale dintre democrați şi liberali. 

Adept al unui nou tip de “centralism democratic”, Băsescu a 
ameninţat că filialele care se vor opune acestui proces vor fi desfiinţate 
şi vor fi create altele în locul lor. Avertismentul lui subliniază preocu- 
parea din ce în ce mai îngrijorată faţă de viitorul principalelor două par- 
tide de opoziţie care, singure, nu vor reuşi să constituie nici un fel de 
ameninţare pentru partidul de guvernământ. 

Există o matematică electorală care face ca nu întotdeauna unu şi 
cu unu să dea doi. Procentele liberale adunate cu cele democrate, din 
sondaje, nu reuşesc să ajungă la suma care ar rezulta din demersul uni- 
tar al celor două formaţiuni. Aşa cum procentele țărăniste, adunate cu 
cele liberale şi cu cele social democrate nu aveau ca rezultat final ceea 
ce obținea la urne CDR-ul, aşa în cazul de faţă. Este tot mai evident fap- 
tul că dacă cele două partide nu-şi vor uni acum eforturile, viitorul 
scrutin ar putea să le aducă în situaţia țărăniştilor. 

Asta e teoria. Ce te faci, însă, cu practica din filiale, unde cantitatea 
de orgolii depăşeşte sistematic ponderea politică reală? Aproape 
nimănui nu-i vine să împartă, de bună voie scaunul de şef, sau poziţia 
în ierarhia de partid, cu cei din formațiunea parteneră. Sunt previzibile 
dispute dure, lovituri de forţă, incriminări şi acuze - arsenalul obişnuit 
al climatului care defineşte la noi competiţia politică. Acestor mani- 
festări doresc să le pună capac, din start, cei doi preşedinţi de partid, şi 
intenţia lor, chiar dacă nu prea conformă cu democraţia de partid, este 
în acest moment mai mult decât necesară. Nu doar pentru partidele lor, 
ci şi pentru echilibrul scenei politice în general. 


(Joi, 21 august 2003) 

NĂSTASE: N-A CÂŞTIGAT, DAR NICI NU A EŞUAT! 


“Năstase n-a câştigat niciodată nimic... E făcut să fie bătut... N-ar câştiga 
nici primăria din Cornu” - sunt mesajele trimise, preventiv, spre electorat, 
de către agresorul politician Băsescu, prin care - cu o metodă pentru care ar 
putea să depună cerere de patent - prin care încearcă să-şi domine psiho- 
logic adversarul. Este un procedeu care ţine mai degrabă de recuzita mari- 
nărească decât de cea politică, dar ne-am obişnuit deja să regăsim în arena 
acestuia instrumente provenind din cele mai neaşteptate medii. 

Băsescu îşi construieşte silogismul pornind de la o premisă reală: 
într-adevăr, Adrian Năstase nu s-a aflat, încă, în competiţie directă cu un 
adversar concret în bătălia pentru una dintre funcţiile pe care le-a deţinut. 
A intrat în politica mare pe uşa guvernamentală, fiind ales de către Petre 
Roman pentru a-l înlocui pe versatul Sergiu Celac la conducerea Externelor, 
în primul guvern rezultat din alegeri libere, în 1990. În această calitate, în 
care a rămas timp de doi ani, Năstase a confirmat opţiunea premierului, 
aducând un aer nou, proaspăt în anchilozatul organism al Externelor, 
făcându-şi intrarea în lumea bună a politicii mondiale pe palierul cel mai 
mediatizat. În momentul rupturii dintre Iliescu şi Roman, Năstase a fost, 
practic, singurul reprezentant al valului tânăr al FSN care a ales să rămână 
alături de preşedinte, într-un context confuz, care nu dădea mari şanse, la 
aproapiatele alegeri, noii formaţiuni intitulate FDSN. Opţiunea sa s-a 
dovedit corectă, Iliescu câştigând detaşat în cronfruntarea cu Roman, suc- 
cesul oferindu-i pe tavă tânărului ministru demnitatea complexă a preşe- 
dinţiei Camerei Deputaţilor. Ca şi la Externe, la Cameră, Năstase a vădit certe 
calităţi organizatorice şi administrative, dublate de o autoritate personală 
crescândă, în funcţia de al treilea om din stat. După patru ani, prin pierderea 
alegerilor, Năstase a făcut un pas înapoi, rămânând la Cameră, ca vicepreşed- 
inte, şi pregătindu-se pentru ceea ce avea să fie asediul revenirii la putere. 
Din nou, a avut succes într-o confruntare indirectă, victoria partidului condus 
de Iliescu făcând din el, în momentul respectiv, marele câştigător al tuturor 
titlurilor puse în joc: şefia guvernului şi preşedinţia partidului! 

Ceea ce n-a remarcat dl Băsescu sunt două lucruri: primul - acela 
că Năstase, în ciuda faptului că n-a câştigat, nici nu a eşuat niciodată; 
iar doi - că, sistematic, a avut câştig de cauză în competiţia internă a 
“aparatului”, pe care a ştiut să-l stăpânească şi să-l manevreze în aşa fel 
încât să obţină maxim de profit. 

Anul viitor, Adrian Năstase se va afla - probabil - în faţa primului său 
examen electoral direct. Abia atunci vom şti câtă dreptate are (sau nu) 
preopinentul său, care nici el nu se poate lăuda cu prea multe victorii... 


(Joi, 2 octombrie 2003) 


26 / OCTAVIAN ANDRONIC 


ALGORITMUL H20 


Şi liberalii, dar parcă mai ales democraţii, par hotărâți să ţină cu 
dinţii de “proaspăta alianţă pentru dreptate şi adevăr”, cum cineva cu 
mai mult simţ al umorului a denumit-o. După ce au reuşit să depăşească 
obstacolele amorului propriu şi al idiosincraziei, cele două partide pot 
privi cu ceva mai mult optimism orizontul anului 2004. Un optimism 
ce ţine de clasicul dicton “Unde-s doi, puterea creşte! 

Pentru cele două partide exerciţiul alianţei vizează mai puţin scorul 
aritmetic al performanţei electorale, cât cel algebric. Dacă 1 (PNL) + 1 
(PD) = 2 (ADA), formula nu rezolvă mare lucru. Adunarea poate fi, la 
fel de bine făcută, după alegeri, printr-o clasică alianţă postelectorală. 
Dacă, însă, după formula CDR-ului, “unu şi cu unu” ar putea să dea sub- 
stanţial mai mult, întreaga operaţiune are un rost. Minunile, în general, 
nu se repetă. Ele sunt unice. Unii comentatori apreciază că, odată risipit 
mirajul Convenţiei Democratice, dispare şi posibilitatea unei repetări a 
fenomenului. 

Şi liberalii şi democraţii au, însă, dreptul să spere şi să muncească 
în acest scop. Marele obstacol pe care vor trebui să-l depăşească va fi, 
însă, algoritmul. Clasicul algoritm. Conform ultimului sondaj IMAS, 
liberalii au de două ori mai multe procente decât democraţii. Asta ar 
însemna că pe viitoarele liste electorale, fiecărui loc pentru un democrat 
îi vor reveni două pentru liberali. Mi-e greu să cred că Băsescu şi ai lui 
vor accepta această formulă. Orgoliul şi ambițiile democrate merg spre 
o proporţie de “unu la unu”. Ce va face Băsescu cu cei cărora nu le va 
putea oferi nici o speranţă parlamentară? Cum îi va îmbuna şi cum îi 
va ţine să nu migreze spre alte formaţiuni, slăbindu-i şi mai mult pro- 
centajul? Formula aceasta, asemănătoare cu cea a apei (H20) riscă să 
modifice structura atomului de “ADA”, transformându-se într-o sub- 
stanţă explozivă, în stare să arunce în aer alianţa. 


(Vineri, 10 octombrie 2003) 

BĂSESCU: „CRONICA UNEI RETRAGERI ANUNŢATE“ 


Anunţul făcut de Traian Băsescu, cum că anul viitor, la Convenţia 
Naţională a PD, ce se va desfăşura, probabil, prin aprilie, nu va conduce 
o moţiune pentru obţinerea unui nou mandat la cârma partidului, este 
o premieră în politica românească. Este „cronica unei retrageri 
anunţate“ şi ea ar putea caracteriza un climat de partid cu adevărat 
democratic, dacă exemplele pe care ni le-a oferit până acum clasa 
politică românească n-ar contrazice flagrant acest lucru. 

Democraţia de partid este o idee lipsită de acoperire. Liderii obţin 
deobicei puterea în culisele structurilor şi n-o dau din mână decât atunci 
când nu mai au încotro. Demisiile de onoare sunt de neconceput. Trans- 
ferul de putere şi de autoritate se produce cu cazne şi cu consecinţe 
dureroase pentru formaţiuni, soldându-se cu sciziuni şi dezertări în bloc. 

Dl Băsescu, dacă se va ţine de cuvânt, va trasa un drum de profundă 
normalitate în acţiunea politică. Explicaţia pe care a dat-o domnia sa - 
„Nu pot să cer, pe de o parte, primenirea clasei politice, iar pe de alta să 
fiu eu excepţia!“ - se înscrie în sfera logicii şi a bunului simţ şi nu este 
lipsită de accente polemice. 

Nu-l suspectez pe dl Băsescu de lipsă de bună credinţă. Ba, din con- 
tră, cred că, în ciuda stilului său abrupt şi neprotocolar, este unul dintre 
cei mai sinceri politicieni români (ceea ce, în breaslă, nu constituie, 
neapărat, o calitate). Ce are-n guşă (nici o aluzie la...) are şi-n căpuşă, 
de cele mai multe ori. Dar cred că avansarea unui termen, precum cel 
din aprilie 2005 este oarecum hazardat. Pentru că de la alegerile gene- 
rale până la Convenţia Naţională PD se vor scurge aproape cinci luni. 
Cinci luni în care rezultatele alegerilor nu vor putea fi ţinute sub obroc, 
fără ca ele să implice reacţii şi contrareacţii. Mi-amintesc faptul că prin- 
cipalul reproş pe care i l-a făcut chiar dl Băsescu fostului său şef Roman, 
a fost că nu s-a retras de la cârma partidului după rezultatul dezastruos 
de la prezidenţialele din 2000! Şi că a aşteptat nepermis de mult pentru 
a se putea produce clarificările necesare. Soarta dlui Băsescu ar putea 
fi tranşată mult mai repede, dacă Coaliția nu va obţine scorurile pe care 
contează, şi printre capetele care cad în astfel de ocazii ar putea să fie şi 
al domniei sale. Sau, dimpotrivă, un rezultat bun l-ar putea obliga să 
nu-şi ţină promisiunea făcută acum... 


(Joi, 29 ianuarie 2004 ) 

BĂTĂLIA CAPITALĂ 


Bucureştiul joacă un rol aparte în această istorie nouă a alegerilor 
locale. După ce, vreme de doi ani, a fost condus de primari „numiţi“ - 
pe unii dintre ei memoria nu-i mai reţine de nici un fel - din 1992 a in- 
trat în jocul democratic al opțiunii populare. Din ‘92 şi până în 2004, 
competiţia s-a redus, în ultimă instanţă, la bătălia dintre doi candidaţi: 
unul de stânga şi altul mai de dreapta. În neconcordanţă cu ceea ce s-a 
întâmplat pe plan naţional, administraţia Bucureştiului s-a aflat, sis- 
tematic, de cealaltă parte a barierei politice. În 1992 s-au confruntat ne- 
cunoscutul Crin Halaicu, creaţie a nou născutei Convenții 
liberalo-ţărăniste şi fesenistul Cazimir Ionescu, personaj emblematic al 
Revoluţiei. Primul a învins detaşat şi a guvernat, patru ani, împreună 
cu o echipă pestriță de CDR-işti care nu s-au remarcat prin absolut 
nimic, în afară de faptul că au ajuns pe fotoliile de primari prin reacţia 
de respingere de către electorat a reprezentanţilor Puterii. Runda din 
1996 a fost, de departe, cea mai spectaculoasă de până acum. Partidul 
la guvernare l-a aruncat în lupta pe Ilie Năstase, mizând pe charisma 
sa de campion. Convenţia a mers cu sindicalistul Ciorbea, cel care a uti- 
lizat, paradoxal, o campanie anti-Halaicu. A învins Ciorbea, deschizând 
drumul valului de emoţionalitate care vedea în schimbare unica şansă 
ce mai rămăsese. Trecerea lui Ciorbea la guvern a redeschis ostilitățile 
şi în ‘98, meciul PDSR-CDR s-a rejucat, cu actori mai de mâna a doua: 
pe fondul unei indiferenţe ce a adus la urne mai puţin decât populaţia 
unui sector, a ieşit învingător ciudatul Lis - omul iscusit! Cei doi ani pe 
care i-a petrecut la Primăria Capitalei n-au făcut decât să aducă regrete 
pentru înfrângerea lui Oprescu. 

Acesta a mizat pe o astfel de stare de spirit când s-a prezentat la 
noua rundă de alegeri din 2000. Numai că de data aceasta nu l-a mai 
avut în faţă pe Lis, ci pe buldozerul Băsescu, piesa de calibru greu arun- 
cată de Roman în bătălia pentru a se mai păstra ceva din resturile gu- 
vernării. Băsescu a ajuns primar mai degrabă prin propriile forţe, decât 
prin cele ale partidului, al cărui şef avea să şi devină în scurt timp. 

2004 ridică această competiţie la un nivel şi la o miză încă neatinse până 
acum. Este în joc orgoliul partidului care a avut până acum totul, în afară de 
Capitală. Este în joc şi orgoliul unei Opoziţii care, odată cu Bucureştiul, riscă 
să piardă şi ultima fărâmă de influenţă. Deaceea, confruntarea dintre Băsescu 
şi Geoană promite să fie una din care să iasă scântei. 


(Luni, 31 mai 2004) 

“ALUNGAȚI LUPII!” - EDIŢIE REVIZUITĂ? 


În prima sa ieşire intempestivă la rampă de după câştigarea 
alegerilor din Capitală, primarul democrat Traian Băsescu lansează un 
strigăt de luptă ce mi-l reaminteşte izbitor pe cel al liberalilor, din cam- 
pania electorală din ‘90: 'Alungaţi lupii! Era un spot publicitar, difuzat 
pe postul public de televiziune (singurul existent atunci), în care liberalii 
tăietori de cozi de câine propuneau electoratului să alunge “lupii” fese- 
nişti. Maniera agresivă şi generalizatoare în care fusese realizat spotul 
aparţinea ‘aripii tinere a partidului şi după alegeri, Radu Câmpeanu 
avea să recunoască că fusese o greşeală şi că efectul său fusese de a în- 
depărta un mare număr de votanţi care ar fi mers cu partidul său! 

Într-un mod curios de asemănător, Băsescu îşi face un element de 
strategie electorală (pentru viitoarele “generale”) din “curăţenia” pe care 
ar urma să o facă câştigătorii prin primării şi alte instituţii publice con- 
trolate de Alianţă. 

“Ăştia nu sunt funcţionari publici, ci nişte lachei ai PSD-ului”, spune 
primarul general - şef de partid arătându-se decis să-i dea neîntârziat 
afară, dar fără să precizeze criteriile prin care îi va departaja pe lachei 
de ceilalţi. Spectrul epurării la grămadă nu este însă de natură să creeze 
o mare emulaţie în structurile administraţiei locale. O mare parte dintre 
cei care lucrează acolo - şi cei care, într-un fel sau altul, sunt legaţi de 
aceştia - vor deveni, automat, partizanii forţelor politice adverse. Efectul 
pe care mizează Băsescu - acela de a-şi crea o platformă politică sufi- 
cient de convingătoare care să aducă voturi în plus Alianţei la alegerile 
legislative - se poate transforma lesne în bumerang! 

Nu vreau să spun că nu sunt de acord cu ideea curăţeniei, a înde- 
părtării persoanelor incompetente, care s-au bazat mai mult sau mai 
puţin pe obedienţa faţă de partidul de guvernământ decât pe propria 
lor competenţă. Din punctul de vedere al creşterii eficienţei actului de 
guvernare locală, aceasta devine chiar o necesitate. Aşa cum era, în 
urmă cu 14 ani, alungarea ‘lupilor’ îmbrăcaţi în blana de oaie a 
democraţiei şi infiltraţi în turma fesenistă. Dar modul în care a fost 
lansat mesajul a stârnit nu emulaţie, ci îngrijorare. Ameninţaţi s-au 
simţit nu doar cei cu musca pe căciulă, ci toţi cei care, într-un fel sau 
altul, ar fi putut fi incluşi în această “grămadă” liberă. 

Semnalul pe care-l dă Băsescu este unul neinspirat, în formă, şi 
este de natură să-i fixeze o ştampilă de manieră stalinistă în acţiune. Şi 
nu cred că asa doreşte. 

(Luni, 5 iulie 2004) 

APROPIEREA SATULUI DE ORAŞ 


Odată instalat în capul mesei municipale, cu puteri aproape depline 
(îi lipsesc două sectoare), primarul general dă frâu liber viziunilor sale 
urbanistice, ţinute sub obroc vreme de patru lungi ani. 

În primul rând, el vede oraşul dezvoltându-se pe verticală. Orizon- 
tala s-a cam consumat şi, odată cu ea, şi desuetul mic Paris. Un “mic 
New York’ pare mai la îndemâna celui care mizează pe faptul că in- 
vestiţiile străine se vor canaliza spre oaza de democraţie naţională pe 
care o reprezintă Capitala. Credincios unei asemenea viziuni, primarul 
general se face că nu vede cum dispar copacii din Parcul Bordei, pe al- 
tarul viitoarelor fundaţii de zgârie-nori, în dreptul unor reglementări 
aproape legale. 

Cea de-a doua viziune ţine de apropierea satului de oraş. Băsescu 
începe cu includerea în componenţa municipalităţii a aşezării rurale din 
Băneasa, cunoscută sub numele de “satul francez’. Odată cu realizarea 
înţelegerii la nivel înalt, cu premierul, cătunul cu pricina trece din curtea 
AVAS, în ograda municipalităţii, pe motiv că WTC are şi aşa datorii mari 
către primăria Capitalei şi, în plus, satul a fost construit pe un teren 
aparţinând acesteia. Primăria Capitalei are un bun prilej de a redeveni 
administrator locativ, după ce şi-a lichidat aproape în totalitate patri- 
moniul moştenit de la comunişti. Dl Băsescu crede că amploaiaţii dom- 
niei sale vor fi în măsură să se îngrijească de soarta satului, realizând şi 
beneficii corespunzătoare gradului de îndatorare a acestuia. Personal 
mă cam îndoiesc. Statul este, în general, un prost administrator. 
Primăria nu face excepţie. Ceea ce se va întâmpla este previzibil: datoria 
va creşte, iar primăria va da pe pere ce ia pe mere. Stau şi mă întreb 
dacă nu era mai logic ca satul să fie vândut unor oameni cu bani (in- 
diferent ai cui erau aceştia — vorbesc de oameni) şi cu sumele încasate 
Primăria să-şi realizeze visul de a construi locuinţe pentru tineri. Ar fi 
fost vorba de bani cash — nu de bani ipotetici, cum este situaţia acum. 
Dar, având în vedere componenta ideologică a mişcării — apropierea, 
până la ştergerea diferenţelor dintre sat şi oraş — mă întreb dacă nu 
cumva rezultatul va fi... invers? 

(Sâmbătă, 31 iulie 2004) 

“DOSARUL FLOTA? LA APĂ 


Finalizarea “Dosarului Flota” “sună ca dracu” - vorba lui Petre 
Roman - acum în plină campanie pentru alegerile generale. 

Vreau să spun că clarificarea a ceea ce s-a întâmplat cu vasele pe 
care companiile româneşti le aveau la Revoluţie mi se pare a fi un lucru 
necesar. Nu mai mult şi nici mai puţin decât ceea ce s-a întâmplat prin 
alte ramuri ale economiei naţionale, devalizate cu sânge rece de cei puşi 
să le gospodărească. Pentru acest proces general, flota mi se pare re- 
prezentativă, pentru că aici nu mai poate fi vorba despre aproximaţii 
sau interpretări. Aici este vorba despre un singur lucru: din cele vreo 
200 de nave de diferite tonaje şi profiluri n-a mai rămas nimic! Pur şi 
simplu s-au evaporat! Companiile care le operau au mai rămas doar cu 
numele. Cum a fost posibil acest lucru? Ce condiţii - obiective sau su- 
biective - au concurat la acest “fenomen” - trebuie să ştim. Povestea asta nu 
merită să rămână învăluită în mister, pentru că ea poate pune în evidenţă 
tehnologia fraudei, şi ne poate ajuta să evităm pe viitor repetarea sa. 

Faptul că în afacere este implicat - alături de alţi miniştri, coordo- 
natori de domeniu - un actual şef de partid, poate, până la un punct, să 
pară o întâmplare. Această întâmplare care aduce grave prejudicii de 
imagine sistemului putea fi, însă, lesne evitată. Dacă Parchetul şi Poliţia 
ar fi avut dorinţa reală de rezolvare, dacă de la etajul politic s-ar fi dat 
semnalele cuvenite, dosarul ar fi fost de mult finalizat, vinovăţiile (sau 
nevinovăţiile) cunoscute, iar situaţia remediată cel puţin din punct de 
vedere legal şi moral - pentru că din punct de vedere financiar nu cred 
că mai exista vreo umbră de speranţă pentru a se mai recupera ceva. 

Cum, însă, se poate vedea cu ochiul liber, nici trecuta guvernare şi 
nici cea actuală nu au avut o pornire decisivă în a impulsiona acest pro- 
ces. Toată lumea a părut mulţumită ca el să stea în sertarele Parchetului, 
de unde să fie scos la momentul oportun, atunci când interesele politice 
de conjunctură o vor cere. Principala “miză” a dosarului, Traian Băsescu, 
are până acum un atu în favoarea sa: faptul că în ‘96 a renunţat la imu- 
nitatea parlamentară punându-se la dispoziţia comisiei de anchetă. 
Mulţi par să fi uitat acest lucru şi printre întrebările la care ar trebui să 
se răspundă acum ar fi şi acelea legate de cauzele tergiversării inadmi- 
sibile a cercetărilor şi de cei care se fac vinovaţi de producerea unui nou 
potenţial scandal. 

(Joi, 12 august 2004) 

OMUL-ORCHESTRĂ 


Fără voie, aproape, dl Băsescu îmi evocă omul-orchestră care, la colţ 
de stradă, încântă trecătorii cu melodii cântate la muzicuţă, tobă şi trom- 
petă în acelaşi timp, folosindu-şi aproape toate membrele din dotare. O 
atare performanţă presupune îndemânare, atenţie distributivă şi, în plus, 
ceva ureche muzicală. Deşi rezultatul nu este cel pe care-l poate oferi o 
adevărată orchestră, într-o sală clasică de concerte, el poate fi admis ca 
un soi de surogat pentru mai puţinii cunoscători în ale armoniilor. 

N-aş vrea să spun că preşedintele democrat se exercită dintr-o se- 
cretă pasiune “muzicală. Este, mai degrabă, meritul nevoii şi al conjunc- 
turii de a se expune într-un asemenea rol, pentru care încasările pot 
rămâne, cel mult la nivelul capacităţii pălăriei aruncate alături pe trotuar. 

Nu cred că dl Băsescu a râvnit la funcţia de preşedinte. Cred că şi 
dânsul intuieşte că e o haină prea strâmtă şi prea rigidă pentru gesticu- 
laţia sa vioaie şi imprevizibilă. Cu toate acestea, la momentul defecţiunii 
amicului său liberal, n-a ezitat să ia asupră - şi sarcina de a-l înfrunta 
pe mult mai stilatul pretendent social-democrat. A făcut-o dându-şi 
seama că lunga convieţuire cu ideea că Palatul Cotroceni îi este hărăzit 
lui Stolojan a făcut vid, în jurul numelui acestuia nemaicrescând nimic. 
Că PNL, partid ce prin tradiţie a avut mai mulţi lideri decât era nevoie, 
se află într -o situaţie de criză a personalităţilor, nu e vina lui Stolojan. 
Este, însă, vina lui Băsescu, că în dorinţa de a-şi relansa formațiunea, a 
aruncat în bătălia de la locale cam tot ce avea. Astfel încât pentru marele 
război nu prea i-au mai rămas comandanți. Partidul Democrat a devenit 
partidul-om, mai mult decât au fost altele de-a lungul timpului, el fiind 
perceput acum după chipul şi asemănarea liderului ce a ajuns să cu- 
muleze aproape toate autorităţile şi sarcinile posibile. 

Ce mă nedumereşte, însă, e faptul că marea miză a acestei toamne nu 
o reprezintă viitoarea echidistanţă prezidenţială, ci monopolul partizan al 
guvernării. Ca şi celelalte partide care contează în competiţie, democraţii 
visează să aibă un preşedinte, pe care-l voi pierde în cazul în care acesta 
câştigă, mai degrabă decât un prim-ministru ce ar deriva din suma de vic- 
torii mai puţin spectaculoase în registrul legislativ. Cu ochii şi cu mintea 
la onorurile prezidenţiale, şi cu resursele alocate în special acestora, par- 
tidele combatante visează la victorii din care nu vor câştiga mare lucru. 
Pentru un om ca Băsescu, pentru că de la el am plecat, schimbul cu Pri- 
măria poate fi mai mult decât dezavantajos, iar pentru partidul său ar 
putea însemna un veritabil cântec de lebădă, înaintea înghiţirii” sale de 
către tovarăşul liberal, mult mai bine structurat pe palierele intermediare. 


(Joi, 7 octombrie 2004) 

“MODELUL CIORBEA” ŞI “STANDARDUL BĂSESCU 


Odată cu retragerea - nefericită, poate - a lui Teodor Stolojan - în 
faţa trenului care cuplează vagoanele liberale cu cele democrate şi-a 
făcut apariţia adevărata locomotivă a Alianţei: Băsescu. 

Stolojan dădea, de câteva luni bune, semne de oboseală. Se observa, 
apoi, tot mai mult, că structura sa interioară diferă de cea de care avea 
nevoie Alianţa. Stolojan pierdea, constant, puncte în sondaje şi nu mai 
era mult - dacă în realitate acest lucru nu se întâmplase deja - până când 
procentele sale să se situeze sub cele ale Coaliţiei. Lunga sa expunere - 
prea lungă - l-au uzat mai mult şi mai devreme decât pe oricare altul. 
Retragerea sa - indiferent de motivele invocate şi de stările emoţionale 
ale protagoniştilor - era până la urmă firească. La fel de firească precum 
a fost preluarea, fără menajamente şi tatonări, a acestui rol de către pri- 
marul general al Capitalei. E 

Într-un fel istoria se repetă. În 1996, un alt primar al Capitalei îşi 
aştepta rândul în marea politică. Şi, chiar dacă numele lui Ciorbea n-a 
prea fost pronunţat în legătură cu viitoarea sa misiune - pe care se băteau 
veleitari ţărănişti de genul Vasile, Spineanu sau Ciumara, el devenise, 
prin succesul obţinut la locale, cea mai proeminentă figură a momentului 
din tabăra Opoziţiei. Într-un fel, decizia lui Constantinescu de a-l pro- 
mova prim-ministru a fost şi o reacţie instinctivă de apărare a acestuia 
împotriva unui rival care ameninţa să-l detroneze în topul popularității. 

Există, însă, şi diferenţe majore între fostul premier şi fostul său mi- 
nistru. În primul rând, Ciorbea era lipsit de experienţa publică pe care o 
are Băsescu. Călit în două tururi electorale pentru Primăria Capitalei şi 
în cele trei sau patru guverne din care a făcut parte, este clar că Băsescu 
va reprezenta pentru Adrian Năstase un adversar incomparabil mai in- 
comod decât ar fi fost Stolojan. Dar, în aceste calităţi rezidă şi limitele 
preşedintelui democrat: politician abil în zona mediană, acestuia îi lip- 
sesc acele calităţi care, în mintea românilor, întruchipează noţiunea de 
preşedinte. Pentru mulţi dintre ei va fi greu să accepte ideea unui titular 
la Cotroceni slobod la gură, pe care costumele nu cad chiar cum ar trebui 
şi al cărui potenţial de agresivitate nu se înscrie în standardele obişnuite. 
Excesiv partizan în programul său de acţiune, el apare ca mai puţin po- 
trivit pentru statutul de diplomaţie, neutralitate şi echidistanţă necesar 
unui preşedinte al tuturor alegătorilor. Există, desigur, prezumția de 
adaptare, de schimbare. În mai puţin de 5o de zile cât a mai rămas până 
la gongul electoral nu se pot face minuni. Sau se pot? 


(Vineri, 8 octombrie 2004) 

DOCTORUL BĂSESCU ŞI PACIENTUL STOLOJAN 


Răspicat şi repetat - ca să se audă până-n fundul clasei în care ju- 
niorii presei iau conştiincios notițe - doctorul Băsescu stabileşte durata 
tratamentului pacientului Stolojan: între treizeci şi şaizeci de zile 
(parcă?). Adică să se facă bine taman după rezultatul votului legislati- 
velor. Până atunci, repaus total: fără vizite, fără declaraţii de presă, fără 
solicitări de astfel de declaraţii, fără intervenţii din interior sau din ex- 
terior. Evident că, în aceste condiţii nu trebuie deranjată nici candida- 
tura dlui Stolojan, care în perspectiva însănătoşirii, rămâne pe locul 1 
la Senat. Asta ca să se liniştească spiritele celor care începuseră să nu- 
trească niscai speranţe legate de o eventuală eliberare a acestei poziţii. 

Cu ultimele sale precizări, co-preşedintele Alianţei PNL-PD, rămas 
de unul singur, demonstrează că ţine cu autoritate, în mâinile sale, soarta 
şi poziţia colegului temporar indisponibil. Este, în termeni practici, un 
veritabil puci democrat, pentru că Băsescu, instalat cu aplomb în toate 
funcţiile de conducere - inclusiv candidatura prezidenţială - nu mai ne- 
gociază cu nimeni. Nici nu ar avea cu cine, curăţenia făcută în jurul lui 
Stolojan îndepărtând de la eventuala luare de decizii pe oricare dintre 
tradiţional-veleitarii lideri liberali. Călin Popescu-Tăriceanu? Dincolo 
de charisma sa de ocazie, nu dovedeşte prin nimic că ar fi devenit mai 
bun decât a fost ca vremelnic ministru al Industriei, scuturat din cabi- 
netul Ciorbea la prima dintre remanieri. Patriciu? Deocamdată stă liniş- 
tit: şi-a pus oamenii pe poziţii şi are, în afaceri, probleme mai urgente 
de rezolvat. Stoica? După ce a tatonat terenul cu unificarea partidelor, 
aşteaptă răbdător, ca ideea să dea roade, sub presiunea evenimentelor. 

Cine mai rămâne? Evident că Băsescu. Cel care, asumându-şi în- 
treaga responsabilitate a operaţiunilor, şi-o asumă, împlinit şi pe cea a 
succesului. Dar dacă? Dacă succesul nu va fi cel scontat? Ei bine, abia 
atunci se vor ridica cei care tac acum mâlc, şi vor acuza răul tratament 
aplicat de doctorul Băsescu nu doar pacientului Stolojan, ci întregului 
“spital” al Alianţei! 

Şi, uite-aşa, se mai explică nişte tăceri şi nişte vorbiri nerăspicate. 


(Sâmbătă, 16 octombrie 2004) 

OBIECTIV: PRIMĂRIA CAPITALEI! 


În plină ofensivă pentru preşedinţie, Traian Băsescu nu uită de gos- 
podăria sa - Primăria Capitalei - şi se arată preocupat de cine îi va putea 
lua eventual locul, după ce el se va instala la Cotroceni. Şi afirmă: “Nici 
unul dintre viceprimarii Capitalei nu are dimensiunea unui primar! 
Care ar fi dimensiunea asta, Băsescu nu ne spune, putem doar să ima- 
ginăm că viitorul primar ar trebui să fie un soi de copie la indigo a sa. 
“Nu mai putem să nu avem drept candidat un politician de vârf!” - 
adaugă el, într-un mod destul de neelegant faţă de oamenii alături de 
care a condus - şi poate va mai conduce - corabia Primăriei. Candidatul 
ADA adaugă la deja bogatul său palmares de gafe încă una: sentimentul 
pe care-l vor încerca viceprimarii săi va fi, poate, împărtăşit şi de alte 
categorii de luptători de pe frontul localelor, dintre cei care i-au adus 
succesul din iunie, şi care se văd acum daţi deoparte într-o întreagă per- 
spectivă pentru care nu sunt consideraţi a fi corespunzători etapei. Din- 
colo de asta, afirmaţia lui Traian Băsescu conţine şi o altă trimitere 
neelegantă: pe cine dintre “politicienii de anvergură” va cădea măgăreaţa 
primăriei, când şi aşa oamenii de calibru nu vor ajunge pentru încropi- 
rea unui guvern şi a altor instituţii ale prezumtivei puteri D.A.-iste? Este 
deja cronică situaţia în care Alianţa s-a pus - în special Partidul Demo- 
crat - prin aruncarea în bătălia localelor a unora dintre figurile proemi- 
nente ale sale (Boc, Negoiţă, Frunzăverde) într-o încercare aproape 
disperată de a prinde acest tren, pentru că la atmosfera creată atunci 
de sondaje, legislativele păreau a fi “un pod prea îndepărtat”. Cine sunt 
cei care vor merge să candideze din nou la Primărie? De la democrați 
n-a mai rămas decât Anca Boagiu, şi ea marcată de unicul insucces pe 
linia localelor. Poate vreun liberal? Patriciu? Tăriceanu nu, că e ocupat 
cu guvernul. Mona Muscă? Sunt întrebări retorice, cel puţin atâta vreme 
cât sondajele de opinie nu mai confirmă trendul ascendent al Alianţei. 
După un moment de şoc şi de euforie, declanşat de evenimentele în 
serie la care a participat Băsescu după retragerea lui Stolojan, începe să 
se instaleze în tabăra Opoziţiei o linişte neprevestitoare de lucruri bune. 
De cealaltă parte, PSD-ul, confruntat şi el cu numeroase incertitudini, 
nu îndrăzneşte să se bucure înainte de vreme. Aşa că, pentru atmosferă, 
discutăm despre Primăria Capitalei.... 


(Miercuri, 24 noiembrie 2004) 

UN MARINAR LA COTROCENI! 


Suspansul a luat sfârşit mai devreme decât se credea. După mai puţin 
de 12 ore de incertitudini şi speranţe, învingătorul a fost făcut cunoscut. 

Este Traian Băsescu. Cel mai atipic politician român. Un profesio- 
nist al victoriilor pe “ultima sută”. Un singuratic, dispus să se bată îm- 
potriva tuturor. 

Traian Băsescu se va instala, pentru următorii cinci ani la Cotroceni. 
Va fi o prezenţă insolită ce va pune sub semnul întrebării multe dintre 
prejudecățile noastre referitoare la noţiunea de preşedinte. Pentru o na- 
ţiune care şi-a fixat în mental imaginea solemn-pompoasă a lui Emil 
Constantinescu sau pe cea părinteşte - compasională a lui Ion Iliescu, va 
fi greu să-şi imagineze cum se va adapta protocolului acest marinar obiş- 
nuit să vorbească direct şi fără menajamente şi pe care costumele de 
firmă nu vor reuşi să cadă la fel de bine ca pe predecesorii săi. 

Aceste amănunte sunt însă mai puţin importante decât cele care 
vor avea o semnificaţie în câmpul politic. Este foarte probabil că Bă- 
sescu va fi, ca şi până acum, unicul deţinător de putere efectivă - chiar 
dacă sever îngrădită constituţional - din tabăra sa şi că ar putea fi nevoit 
să coabiteze cu o guvernare social-democrată, în momentele extrem de 
delicate ale monitorizării severe a României după semnarea acordurilor 
de aderare la Uniunea Europeană. Personalitate cu înalt coeficient con- 
flictual, Traian Băsescu a dinamitat cu regularitate mediile în care a ac- 
ţionat, fie că a fost vorba de guvernele CDR, fie că a fost Consiliul 
General al Capitalei. Având de partea sa atu-ul important al unei popu- 
larităţi greu de egalat, Băsescu este un buldozer politic, mai priceput, 
parcă, în demolări decât în edificări instituţionale. Deocamdată, victoria 
de duminică i-a răpit lui Băsescu şansa de a vehicula scuza lui “ce aş fi 
făcut ev’. De-acum înainte el trebuie să facă şi, mai mult decât oricând, 
se va afla în vizorul nemilos al unei prese care îi va vâna orice stângăcie 
sau gafă pe care le va înfiera la cursul prezidenţial al poziţiei sale. “Lunile 
de miere” ale susţinerii mediatice se vor afârşi, inevitabil, odată cu pre- 
luarea mandatului de preşedinte, expunându-l unei monitorizări cu atât 
mai severe cu cât speranţele puse în el au fost atât de mari. 

Marinarul de la Cotroceni va avea nevoie de vânt bun. Din toate di- 
recţiile. 

(Marţi, 14 decembrie 2004) 

DEMOCRAȚII DUPĂ BĂSESCU 


O dată cu depunerea jurământului, Traian Băsescu iese definitiv 
(sau, poate, doar temporar) din Partidul Democrat şi intră în istorie ca 
cel de-al treilea preşedinte ales democratic al României. 

Ce lasă în urmă, noul preşedinte? O victorie. Dar o victorie a la Pir- 
rhus, care secătuieşte partidul pe care l-a preluat de la Roman, de forţe 
şi resurse umane. 

Formula alianţei cu PNL a fost una justificată tactic, dar riscantă 
strategic. În primul rând pentru că la alegerile locale, când perspectiva 
viitorului politic nu era clară şi când se considera că este esenţial să se 
pună un picior în pragul localelor, PD-ul şi-a irosit o bună parte a for- 
telor sale, plasându-le în oferta pentru consiliile judeţene şi primării. A 
făcut-o în frunte cu preşedintele său, aruncat în bătălia pentru Capitală. 
Neaşteptatul succes de la locale a deschis o cu totul altă perspectivă pen- 
tru alegerile parlamentare. Dar, deja protocolul dintre cele două partide 
fusese bătut în cuie şi, în ciuda rolului de lider al democraţilor, în faţa 
liberalilor, raportul de forţe (şi de priorităţi în nominalizare) rămâne în 
favoarea PNL-ului. 

Defecţiunea surprinzătoare a lui Stolojan a pus în braţele lui Bă- 
sescu întregul efort electoral. Marinarul s-a dovedit a fi şi un bun me- 
canic de locomotivă, trăgând după sine Alianţa până spre o poziţie în 
care putea emite pretenţii la guvernare. Ultima surpriză a constituit-o 
victoria democratului Băsescu în cursa pentru prezidenţiale, care a făcut 
mai evidentă caracteristica acestui succes: o victorie a lui Pirrhus, care 
a măcinat resursele umane ale democraţilor până la nivelul la care să 
se poată pune întrebarea justificată: unde ni’ sânt politicienii? Plecarea 
la Cotroceni, împreună cu un alt număr de cadre democrate, măreşte 
golul din partid până la nivelul unei crize. Chiar nominalizarea lui Boc 
ca preşedinte interimar subliniază această situaţie ce transformă parti- 
dul într-unul regional, atâta timp cât principalele decizii se vor lua, prin 
forţa lucrurilor, la Cluj. 

Succesul Alinţei în alegeri riscă să capete efecte perverse pentru 
moştenirea democrată, aflată deja în dură competiţie cu aripa radicală 
liberală, care ar vrea să se descotorosească de acest balast şi să ia lucru- 
rile pe cont propriu. Cu sau fără voia democraţilor. 


(Joi, 23 decembrie 2004) 

BĂSESCU JOACĂ TOTUL PE O CARTE: 
ANTICIPATELE! 


Traian Băsescu joacă tare, în continuare: recenta sa declaraţie cum 
că e adeptul unor alegeri anticipate ACUM, este de natură să provoace 
fiori reci pe şira spinării tuturor partidelor. Chiar şi a celor pe care le-a 
reprezentat şi le mai reprezintă încă, cu aplomb. 

Ce înseamnă alegerile anticipate? Că - exceptând instituţia prezi- 
denţială - în toate celelalte segmente importante ale societăţii se vor 
produce din nou schimbări. Că scurtul “establishment rezultat după 
scrutinul din noiembrie ia sfârşit şi că alţi (deşi, poate cam aceiaşi) ac- 
tori vor ieşi la rampă. Este un gest riscant, însă Băsescu intuieşte că nu 
va găsi un moment mai potrivit pentru a putea spera la consolidarea 
actualei puteri, în condiţiile în care soarta acesteia depinde de umorile 
unui partid de buzunar. 

De ce acum? Pentru că este momentul în care noul guvern şi, în ge- 
neral, noua putere, nu îşi arată încă slăbiciunile şi inconsistenţa struc- 
turală. Pentru că este momentul în care concurenţa dintre cele două 
partide principale încă mai poate fi ţinută în frâu. Şi pentru că este mo- 
mentul marilor revelații despre corupţia şi abuzurile fostei puteri, în- 
ainte ca acestea să se transfere în contul noilor baroni a căror categorie 
prinde viaţă încet şi sigur, după un algoritm devenit regulă. 

Ce ar putea rezulta din alegerile anticipate? În primul rând, dispa- 
riţia “inamicului public - PUR, în condiţiile în care, după trădările în 
serie, acesta nu ar mai avea de cine să se agaţe pentru a reveni în Par- 
lament. În al doilea rând, pe fondul cuceririi puterii la vârf, alianţa ar 
putea spera la un spor de voturi, suficient pentru a forma o majoritate 
mai puţin riscantă, doar cu sprijinul aliatului de serviciu - UDMR, pre- 
vizibil a rămâne în procentul său tradiţional. Şi, nu în ultimul rând, 
smulgerea din mâinile PSD a preşedinţiei celor două Camere, obiectiv 
esenţial pentru succesul demersurilor guvernamentale. 

Partea rea a lucrurilor este că alegerile anticipate ar putea duce la 
o întârziere considerabilă a procedurilor de aderare şi la amânarea ter- 
menului de integrare în Uniunea Europeană. Ceea ce ar constitui o lo- 
vitură grea pentru însăşi puterea ce se va instala după anticipate, cu 
consecinţe directe asupra supravieţuirii acestuia. 


(Sâmbătă, 8 ianuarie 2005) 

MORALITATE ÎN POLITICĂ 


Că dl Băsescu este un politician redutabil nu mai este un secret şi 
lucrul se vede cu ochiul liber. Un politician care ştie să împingă lucrurile 
până la limita extremă pentru a se replia apoi cu naturaleţe. Şi care nu 
pune prea mare preţ pe precedente sau antecedente, considerând că po- 
litica este arta de a te descurca optim la momentul potrivit. 

Într-o ieşire fără precedent pentru instituţia prezidenţială româ- 
nească, dl Băsescu a lăsat la o parte orice echidistanţă (Iliescu ar fi fost 
linşat public dacă făcea aşa ceva) şi a crucificat partidul lui Dan Voicu- 
lescu, acuzându-l de imoralitate şi exprimându-şi dorinţa de a-l scoate 
de pe scena politică. Ce-a făcut PUR-ul ca să binemerite o asemenea 
atenţie? Nimic altceva decât ce-a făcut Traian Băsescu, în legislatura 
97-2000, când a forţat demisia premierului Ciorbea. Cât de moral a fost 
procedeul său? Cât de moral a fost jocul pe care l-a făcut PD-ul de-a 
lungul întregii guvernări? Greu (sau uşor) de spus. 

Apoi, iată-l pe dl Băsescu devenit brusc un nostalgic al PSD-ului şi 
al stilului de guvernare al acestuia. După ce i-a suduit pe toate căile că 
au acaparat toată puterea - şi guvern şi parlament şi preşedinţie - iată- 
l acum dorindu-şi să guverneze în aceeaşi formulă, gata să facă orice 
compromis - sau să utilizeze orice formulă, fie ea şi neconstituţională - 
pentru a scăpa de Năstase şi Văcăroiu, a căror prezenţă pare să-l în- 
curce. Cu aplomb încearcă să ne convingă că e doar spre binele ţării 
dacă Alianţa deţine toate pârghiile şi va putea face ce va vrea, cum au 
făcut cei dinainte. Nu poţi, atunci, să nu-i dai dreptate lui Dan Voicu- 
lescu care spune că aşa-zisa imoralitate a partidului său constă doar în 
manevra de echilibrare a scenei politice. 

“Ce-i rău în asta?” - zice umanistul, şi nu văd ce replică i s-ar putea 
da. Acest echilibru politic n-ar face - dacă există bună credinţă la toate 
nivelurile - decât să garanteze că vor fi luate doar cele mai bune măsuri 
şi că nu se va manifesta tentaţia abuzului. 

Sigur, se pot face alegeri anticipate. Este, însă, problematic, dacă 
ele vor consolida un anumit echilibru. Este cert, însă, că vor da peste 
cap, în primul rând, programul nostru de aderare europeană, ceea ce 
este suficient. 


(Luni, 10 ianuarie 2005) 

ALTUL “SĂRAC, DAR CINSTIT”! 


Sloganul “sărac dar cinstit” prin care se caracteriza fostul preşedinte 
face pui la Cotroceni. Fără să o declare deschis, noul preşedinte pare că 
vrea să se înscrie în aceiaşi parametri. Şi, la fel ca predecesorul său, 
care-şi plătea conştiincios consumaţia la bufetul Cotrocenilor, umblă şi 
el la coarda populistă: continuă să circule cu modestie cu Skoda Fabia 
pe care o avea la primărie; face cumpărături, după lista încredinţată de 
nevastă, la supermagazinul CORA, însoţit doar de un bodyguard care-l 
ajută să care cumpărăturile la maşină; petrece revelionul, printre oa- 
meni obişnuiţi, la Orizont, în Predeal, dansând toate femeile prezente 
ca un adevărat cavaler; bea şampanie din sticlă, cot la cot cu poporul, 
în noaptea de Anul Nou. Şi aşa mai departe. 

Sunt manifestări nu neapărat populiste, ci de o relativă normalitate, 
care pe termen scurt îi pot oferi sporul de popularitate pe care orice om 
politic şi-l doreşte. Ele nu sunt însă posibile pe termen lung. Încet-încet, 
Băsescu se va îmburghezi” de nevoie dacă nu de voie, pentru că există, 
în fiecare palier de putere, nişte reguli, scrise sau nescrise, cărora trebuie 
să li te supui. Probabil că nu-şi va mai conduce multă vreme singur ma- 
şina, şi mai mult ca sigur o va schimba pe una mai dichisită şi mai sigură, 
din punctul de vedere al SPP. Oricât s-ar considera de iubit, ca preşe- 
dinte, nu are voie să rişte şi nici să-i oblige pe cei a căror misiune este 
să-l protejeze, să-şi neglijeze îndatoririle. La cumpărături probabil că nu 
va mai merge dacă nu din alt motiv, măcar pentru acela că îndatoririle 
curente nu prea i-o vor mai permite. Se va muta, probabil, şi într-o altă 
casă... Până atunci însă, va face ceea ce face aproape orice nou venit într- 
un spaţiu guvernat de protocoale: va dori să le încalce, să nu le respecte, 
tocmai pentru că doreşte să participe la beneficiile demnităţii fără a re- 
nunţa la acelea ale statutului de simplu cetăţean, normal. 

Funcţia de preşedinte este însă una de cursă lungă, pe care com- 
petitorul o parcurge cel mai adesea singur, compusă din renunţări mai 
mult sau mai puţin agreabile, până la instalarea definitivă în tiparul său 
clasic. Acceptarea acestor servituţi nu-l vor putea face pe Traian Băsescu 
mai puţin sărac şi nici mai puţin cinstit, dar îl vor aduce la numitorul 
comun al oricărei demnități publice. 


(Sâmbătă, 15 ianuarie 2005) 


MILENIUL 3 /41 


REPUBLICA PREZIDENŢIALĂ ROMÂNĂ 


Felul în care se mişcă domnul Băsescu de când a preluat funcţia de 
preşedinte pare să fie pe placul mai multora decât a celor care ar avea 
ceva să-i reproşeze. Preşedinte, premier, primar, ministru de toate fe- 
lurile şi profesor de Marea Neagră pe deasupra, domnului Băsescu pare 
că nimic din ceea ce este omenesc nu-i este străin - vorba clasicului. 

Disponibilitatea sa remarcabilă de a trasa indicaţii în toate direc- 
tiile, de a avertiza pe toată lumea şi de a arăta întregii naţii calea cea 
dreaptă aduce aminte de un model încă proaspăt în mintea multor ro- 
mâni. Şi nu doar proaspăt: regretat, chiar, de către nu puţini dintre ei. 
Poporul român, pornit cu entuziasm pe drumul democraţiei, a consta- 
tat, asemenea lui Churchill, că nu este cel mai bine pavat dintre toate 
drumurile posibile, dar că pare a fi cel mai utilizabil dintre acesta. Li- 
bertatea personală s-a ciocnit, destul de rapid de libertăţile celorlalți, 
de multe ori contondent şi destul de neînțeles, faţă de o ereditate ce nu 
avea nimic comun cu aceasta. 

În faţa riscului şi temerilor de tot felul oamenii au început să regrete 
absenţa unui far călăuzitor şi au privit cu neîncredere principiul separaţiei 
puterilor, ca o formă disimulată a fugii de răspundere. De aici şi opţiunea 
tot mai pronunţată, la ultimele cicluri electorale, spre un mesaj mai radi- 
cal şi mai autoritar. Traian Băsescu a fost, atât la primărie cât şi la preşe- 
dinţie, beneficiarul unei astfel de preferinţe. În el, cei care l-au votat au 
văzut omul capabil să o rupă cu compromisurile de tot felul şi să abor- 
deze, direct, fenomenele care ne fac viaţa amară. Prin activitatea sa efer- 
vescentă preşedintele răspunde acestei aspirații. Sau pare să răspundă, 
atâta timp cât nu se manifestă încă feed-back-ul democratic. Cât timp nu 
sare în ochi faptul că legea îi apără şi pe cinstiţi şi pe hoţi până la punctul 
în care se manifestă capacitatea de a evidenția cu claritate hoţia. Cât timp 
nu sare în ochi faptul că justiţia poate fi cu adevărat independentă, refu- 
zând să răspundă chiar şi la comenzile bine intenţionate. Cât timp orga- 
nele statului nu fac sluj nici la comanda politicienilor abuzivi şi nici 
împotriva adversarilor acestora, înțelegând că la abuzuri nu se poate răs- 
punde tot prin abuzuri. Elanul prezidenţial se va tempera, probabil, odată 
cu primele restricţii constituţionale care vor face ca unele dintre acţiunile 
sale să nu mai poată avea acoperirea şi efectele aşteptate. 

Deocamdată, domnul Băsescu domneşte cu aplomb într-o Republică 
Prezidenţială Română, aflată în tranziţie spre Republica Constituţională. 


(Joi, 20 ianuarie 2005) 

AMIRALUL FLOTEI-FANTOMĂ 


Clauza de salvgardare evocată de oficialii europeni în cazul în care 
în sectorul justiţiei nu se înregistrează progresele aşteptate, atârnă de- 
asupra capetelor guvernanţilor noştri ca o sabie a lui Damocles, mai 
mult ca oricând. Pericolul este evocat de debutul procesului privind vân- 
zarea flotei care a avut loc miercuri, în absenţa unuia dintre principalii 
acuzaţi - preşedintele Băsescu. 

Se părea că precizarea făcută de consilierul prezidenţial Renate 
Weber e de natură să clarifice lucrurile: dl Băsescu se bucură de imuni- 
tate prezidenţială, şi ca atare, dânsul va putea fi chemat în faţa justiţie 
abia peste 5, dacă nu peste 10 ani. În plus, cu prilejul vizitei la PNA, pre- 
şedintele a anunţat că şi-a retras plângerea făcută împotriva procurori- 
lor care au instrumentat cazul, ca un gest de bunăvoință menit să 
instaureze pacea între instituţii. 

Însă analizele şi luările de poziţie generate de eveniment aduc la 
iveală detalii care complică lucrurile. Unele dintre ele sunt în mod evi- 
dent forţate, altele însă rezistă judecății la rece. 

Prima idee ar fi aceea că Traian Băsescu n-a fost trimis în judecată 
pentru fapte comise în timpul exercitării mandatului şi, ca atare, n-ar 
avea cum să se bucure de imunitate. A doua este că aşazisa “împăcare 
cu PNA” ar fi, de fapt, o manevră dubioasă, deoarece nu preşedintele 
era cel care-i dăduse în judecată pe procurori ci anchetatul Traian Bă- 
sescu, condiţie în care preşedintele nu avea dreptul să implice instituţia 
într-un astfel de troc. În fine, ultima idee este că dacă dorea să demons- 
treze că este de bună credinţă, dl Băsescu n-ar fi trebuit să accepte dis- 
jungerea cauzei sale şi ar fi trebuit să se prezinte miercuri la tribunal 
alături de ceilalţi prezumtivi făptuitori. 

Toate aceste lucruri pot induce ideea, în rândul oficialilor europeni, 
că justitția română nu reuşeşte să se desprindă de sechelele trecutului 
şi că ea continuă să aplice standarde duble în înfăptuirea misiunii sale. 
Şi, în consecinţă, să genereze apelul la clauza de salvgradare şi să amâne 
cu cel puţin un an intrarea României în UE. 

Cred că dl Băsescu s-a aflat el însuşi în faţa unei decizii delicate. 
Chiar dacă încă din 1995-1996 când a început scandalul flotei, a fost 
singurul acuzat care a renunţat la imunitatea parlamentară pentru a se 
pune la dispoziţia anchetatorilor, manevra de acum este de natură să 
inducă dubii legate de răspunderea sa faţă de ceea ce s-a întâmplat cu 
flota. Ar fi fost, poate, cel mai nimerit prilej de a-şi dovedi cu argumente 
nevinovăția, spulberând încă din 2005 suspiciunile care, vrând-ne- 
vrând, vor continua să bântuie publicul până în 2010. 


(Vineri, 28 ianuarie 2005) 

DREPTUL LA REPLICĂ PREZIDENȚIAL 


Privită din toate unghiurile, conferinţa de presă susţinută de pre- 
şedintele Băsescu la Cotroceni, săptămâna trecută, este una memora- 
bilă. Chiar dacă din puncte de vedere diametral opuse. 

Primul dintre acestea se referă la satisfacția pe care noul preşedinte 
continuă să o dea acelei părţi din populaţie care vede în separaţia pute- 
rilor o slăbiciune endemică a sistemului şi reclamă un stil de conducere 
autoritar. Unul care măcar să dea sentimentul că față de toate lucrurile 
rele şi necurate ce se întâmplă în jur, cuiva îi pasă. Şi măcar încearcă să 
le pună la punct. 

Din celălalt punct de vedere, intervenţia preşedintelui ilustrează 
perfect ignorarea sau chiar sfidarea unor prevederi constituţionale care 
îngrădesc tentaţia abuzului de putere. Traian Băsescu a acţionat ca un 
prim secretar - sau chiar ca un secretar general - de pe vremuri care 
consideră de datoria sa să regleze orice consideră că nu merge aşa cum 
crede că ar fi de cuviinţă. 

Dincolo de aceste două opinii, conferinţa de presă a fost, pur şi sim- 
plu, o sesiune de drepturi la replică. În premieră absolută pentru institu- 
ţia pe care o reprezintă, Traian Băsescu s-a răfuit cu zvonurile care circulă 
prin oraş, cu un director de ziar obraznic, pe care nu l-a numit, dar i-a 
făcut identitatea suficient de transparentă şi care a îndrăznit să-i solicite 
o dezminţire; l-a pus la punct exemplar - mergând până la plasarea sa 
într-un borcan cu formol - pe preşedintele - ales şi el - al televiziunii na- 
tionale, dezminţind fără argumente alegaţiile pe care le reclamase acesta, 
şi, ca într-un joc pentru copii, l-a pedepsit pe loc tăindu-i legăturile prin 
telefonul operativ şi interzicându-i (parcă am mai auzit de chestia asta?!) 
să mai calce pe la Cotroceni; şi, nu în ultimul rând, s-a simţit dator să facă 
ordine în partidul din care nu mai face parte, acuzându-şi doi dintre cei 
mai fervenţi susţinători, de tentaţia “centurii” şi de “spirit de gaşcă”! Ca să 
fie mai bine înţeles, a afirmat răspicat că n-a lăsat partidul moştenire ni- 
mănui, dar precizând în acelaşi timp că dacă a făcut-o, totuşi, “'moşteni- 
torul” a fost numit clar în persoana lui Boc. 

Una peste alta, la Cotroceni şi-a făcut debutul cu vigoare spiritul 
primăriei, bătăiosul nostru preşedinte demonstrând cu aplomb că n- 
are de gând să se lase călcat pe bătături, chiar dacă pentru asta va trebui 
să utilizeze mijloace pe care Constituţia le ignoră. 


(Marţi, 8 februarie 2005) 

BĂSESCU - CASA ÎNAPOI! 


Decizia lui Traian Băsescu de a renunţa la casa din str. Mihăileanu 
este una fără precedent în analele democraţiei post-revoluţionare. 

Atacat dintr-o direcţie la care se aştepta cel mai puţin, preşedintele 
a fost prins cu garda deschisă şi presa, care oricât l-ar fi simpatizat în 
campania electorală, ca exponent al forţelor anti-guvernamentale de la 
acea oră, n-a ezitat să-i speculeze eroarea. Or, eroarea lui Băsescu este 
una foarte omenească, dacă este să ne raportăm la precedentele de ace- 
laşi gen. Până şi Ion Iliescu, un campion al dezinteresului material şi 
un adversar declarat al căpătuirii pe bază de funcţie, a cedat în faţa ten- 
taţiei de a-şi asigura liniştea pensiei, cumpărându-şi, pe ultimii metri 
ai mandatului din 1996, casa în care locuia cu chirie. Poate că n-ar fi 
făcut-o nici atunci, dacă binevoitorii nu i-au fi şoptit că noua putere nu 
va ezita să-l scoată afară din casă, lucru care pe fondul tensiunilor po- 
litice ale momentului părea credibil. 

Băsescu a considerat şi el, pe când era primar al Capitalei, că are 
dreptul să-şi reglementeze situaţia locativă în maniera în care o făcuseră 
marea majoritate a demnitarilor, adică pe seama statului. Dacă maniera 
sa a fost sau nu legală - chestiunea comportă discuţii ample. Cert este 
că n-a fost sută la sută morală, în condiţiile în care el, ca primar, se con- 
frunta cu o acută lipsă de spaţii locative pentru cetăţenii aflaţi în situa- 
ţii-limită. Sigur că apartamentul din Mihăileanu, dacă nu l-ar fi luat el, 
n-ar fi ajuns pe mâna nu ştiu cărui şomer. Dar nu asta e problema. 

Problema e că politica e un lucru al dracului de delicat, dacă vrei 
să o faci cu seriozitate. Şi că, pentru a vorbi de cinste, echitate, corecti- 
tudine, trebuie ca tu însuţi să fii la adăpost de orice acuză de acest gen. 
Băsescu ar fi putut să treacă - au făcut-o, doar, atâţia alţii - cu nonşa- 
lanţă peste acest aspect, bazându-se pe relativa legalitate a operaţiunii. 
Casa din Mihăileanu i-ar fi atârnat însă, ca o ghiulea de picior, şi orice 
demers al său ar fi fost susceptibil de a fi amendat prin acest episod. De 
aceea, cea mai inteligentă soluţie este chiar cea pe care a luat-o. O solu- 
ţie “dureroasă! din punct de vedere material (diferenţa dintre preţul plă- 
tit - circa 20.000 USD, şi cel de piaţă - de vreo douăzeci de ori pe atâta, 
fiind destul de greu de suportat cu inima uşoară), dar inevitabilă pentru 
credibilitatea sa viitoare. 

Este, poate, prima rezolvare optimă a uneia dintre problemele ma- 
jore cu care s-a confruntat la început de mandat. 


(Marţi, 15 februarie 2005) 

SINGURĂTATEA SUSŢINĂTORULUI 
ANTICIPATELOR 


Despre alegerile anticipate s-a vorbit, practic, imediat după ce re- 
zultatul legislativelor s-a arătat cum s-a arătat, punând în balanţă preţ 
de câteva zile bune şansele de a face noul guvern al fiecăreia dintre ta- 
berele care se considera câştigătoare. 

Odată cu forțarea formării guvernului de către Alianţă, cu Călin Po- 
pescu Tăriceanu ca premier, au apărut cu dureroasă evidenţă dificultăţile 
pe care acesta avea să le întâmpine, datorită fragilităţii şi inconstanţei coa- 
liţiei formate în acest scop. Însăşi formarea coaliţiei a constituit o sursă 
aproape nesecată de frustrări, atât pentru Alianţă, cât şi pentru preşedintele 
Băsescu, cel care avea nevoie ca de aer să nu intre într-o fază de concubinaj 
politic ce i-ar fi blocat sau limitat orice iniţiativă. Aproape logic, preşedintele 
a avut o răbufnire, tipică pentru stilul său de acţiune, acuzând de “imorali- 
tate sprijinul acordat de către una dintre formațiunile aliate într-un mod 
destul de inconsecvent, şi exprimându-şi speranţa că situaţia se va rezolva 
cât mai curând, prin alegeri anticipate ce ar fi urmat să consolideze poziţia 
celor două partide aliate în aşa fel încât să nu mai aibă nevoie de un PUR. 

Că această declaraţie putea să arunce în aer înţelegerea greu reali- 
zată e altă problemă. Pentru Traian Băsescu, însă, anticipatele au con- 
tinuat să constituie o prioritate, în timp ce atitudinea premierului s-a 
nuanţat pe zi ce trecea. Săptămâna trecută chiar, a doua zi după ce Tă- 
riceanu declara că actualul guvern are resurse să meargă până în 2007, 
după aderare, Traian Băsescu afirma răspicat că alegerile anticipate este 
musai să aibă loc în acest an - fie în vară, fie în toamnă. 

Ce să înţelegem din această diferenţă de vederi? Că există un climat 
democratic, în care fiecare spune ce crede? Sau că este un prim semn al 
disensiunilor dintre un preşedinte rămas democrat şi un premier tot 
mai liberal? La urma-urmelor, chestiunea anticipatelor priveşte mai 
întâi guvernul, şi abia apoi preşedinţia. Iniţiativa trebuie să-i aparţină 
premierului, preşedintele neavând altceva de făcut decât ca după două 
demisii ale Executivului, să declanşeze procesul dizolvării Parlamentu- 
lui şi al organizării anticipatelor. 

Este posibil ca Băsescu să vadă lucrurile mai clar decât Tăriceanu, 
pe care exerciţiul zilnic de guvernare se poată să-l păcălească în legătură 
cu angajamentul real al membrilor coaliţiei. Cert este doar că la această 
oră, nimeni în afara preşedintelui nu prea are chef să meargă din nou 
la urne. Nici chiar Opoziția. Sau mai ales... 


(Luni, 21 februarie 2005) 

OBSESIA “LIDERULUI ZONAL: 


Prea mare pentru o ţară atât de mică, învingătorul din alegerile pre- 
zidenţiale din 1996 a imaginat o întreagă poveste în care mai marii lumii 
îi cereau să acţioneze în aşa fel încât să devină un fel de reprezentant al 
ţărilor din Est, care să dialogheze şi să reprezinte interesele acestora în 
faţa organismelor europene şi mondiale. Nu conta că la acea oră Româ- 
nia nu intrase nici în NATO (ba chiar avea să fie “sărită” la Madrid, în 
ciuda tuturor asigurărilor cu care plouase în campania electorală) şi nici 
perspectiva pentru UE nu era prea roză. Conta doar faptul că în Româ- 
nia apăruse un lider politic nou, în care zona geografică putea investi 
speranţele sale de progres. Nimeni nu ştie cu certitudine dacă, într-ade- 
văr, Clinton, Schroeder, Chirac sau Blair i-ar fi propus în mod serios 
acest lucru, cert este că dl Constantinescu a lansat cu zel termenul de 
“lider zonal! şi a încercat să şi-l asume până la punctul în care demersul 
său începea să devină comic. 

Iată că obsesia aceasta rezistă în timp şi loveşte din nou, puternic. 
Traian Băsescu, noul preşedinte şi fostul coleg de tabără politică al ex- 
preşedintelui Constantinescu, nu spune pe nicăieri că i-ar fi cerut cineva 
să devină lider zonal, dar acţionează ca şi cum ar fi. El preia cu entu- 
ziasm stindardul Mării Negre ca buric geopolitic al lumii şi mărşălu- 
ieşte, la Bruxelles, în fruntea unui cortegiu din care fac parte Moldova, 
Ucraina şi alte câteva ţărişoare din Caucaz, pe care domnia sa le consiră 
indispensabile pentru noua configuraţie europeană. Ba, încă neintrat 
cu ambele picioare în Uniune, ci doar cu bocancul de la stângul introdus 
în deschizătura uşii, îşi somează viitorii colegi să se uite cu atenţie la 
Voronin şi la Iuşcenko şi să nu mai stea cu mâinile în sân. În avântul 
său zonal, dl Băsescu uită total de Turcia, de care ne leagă mai multe 
lucruri şi interese şi care, cât de cât, are un viitor în Uniune, spre de- 
osebire de Moldova şi Ucraina. Dar preşedintelui nostru i s-a pus pata 
pe acestea, şi le-a pledat cauza la Bruxelles cu o hotărâre care trebuie 
să le fi părut domnilor de acolo dacă nu hazardată, niţeluş amuzantă. 

Cine ştie, însă, dacă nu în acest fel trebuie procedat pentru ca visul 
lui Constantinescu să prindă viaţă. Cine ştie...marţi, 


(Vineri, 25 februarie 2005) 

IERTAREA PREZIDENŢIALĂ 


Ca un cetăţean de rând, preşedintele Traian Băsescu s-a prezentat, 
săptămâna trecută, în faţa instanţei, anunțând că renunţă la acţiunea 
intentată, pe când era primar general, celor doi procurori de la PNA 
care anchetau dosarul “Flota” şi pe care-i acuzase de abuz. Dl Băsescu a 
declarat în faţa judecătorilor că-şi retrage plângerea penală formulată 
împotriva lui Vasile Drăghici şi Ioan Oțel, ambii din Constanţa, “din mo- 
tive de moralitate”. Acum, când sunt preşedinte - a zis dl Băsescu - mi 
se pare incorect să mă judec cu oameni care au sarcina să aplice legea’. 

Foarte frumos! - vor spune toţi cei care văd, în continuare, în dl 
preşedinte, un garant al luptei împotriva corupţiei, gestul său subsu- 
mându-se acestei dimensiuni esenţiale a mandatului său. Şi aproape că 
vor avea dreptate, dacă nu vor ţine cont de un aspect esenţial: “iertarea! 
prezidenţială ce reprezintă? Absolvirea procurorilor de acuzaţiile aduse 
- abuz? Sau recunoaşterea faptului că această acuzaţie nu era justificată, 
reală? Pentru că dacă dl Băsescu nutrea convingerea fermă că cei doi 
procurori au procedat în mod abuziv, n-ar fi trebuit cu nici un chip să- 
i ierte. Pentru că nici ei nu l-ar fi iertat în dosarul pe care l-au alcătuit. 
Or, în felul acesta, românul mai suspicios poate vedea invitaţia la un 
troc: eu vă iert pe voi, dar şi voi mă iertaţi pe mine, că n-ar fi prea moral 
să acuzaţi un preşedinte! 

Această “iertare”, menită să ia faţa asistenţei, seamănă ca două pi- 
cături de apă cu un alt gest prezidenţial: acela prin care, după scandalul 
izbucnit în legătură cu modul în care obținuse, tot pe când era primar 
general, casa din str. Mihăileanu, preşedintele a declarat ritos că înapo- 
iază casa (e drept, că după câteva zile s-a răzgândit). Şi aici a funcţionat 
un mecanism derutant. Tot aşa, românul naiv a putut spune: ăsta da 
om corect! Nu ţine cu dinţii de casă! O dă înapoi, chiar dacă pierde nişte 
bani! Numai că preşedintele, prin reacţia sa nu lămurea deloc chestiu- 
nea esenţială: dacă dobândise casa în mod corect sau nu! Pentru că dacă 
era convins că o dobândise corect, ce rost avea să o dea înapoi? 

Cert este că, deşi a impresionat, probabil, prin gesturile sale, Traian 
Băsescu n-a clarificat. Şi n-a convins. 


(1 martie 2005) 

CUTREMURUL “TRAIAN”! 


Nu ştiu de ce cutremurelor nu li se dau nume, cum se întâmplă în 
cazul uraganelor, dar cu siguranţă că dacă acest lucru s-ar întâmpla, el 
ar putea fi extrapolat din zona fenomenelor naturale în aceea a proce- 
selor politice. Într-un astfel de caz, seismul care a zguduit cel mai des 
şi mai temeinic scena politică românească, de vreo două luni încoace, 
este preşedintele Băsescu. Se poate vorbi - cel puţin astăzi, când ne 
ducem cu amintirea spre ceea ce s-a întâmplat cu 28 de ani în urmă - 
despre un cutremur în serial, cu replici de diverse magnitudini şi cu vâr- 
furi apropiate de probabilitatea catastrofelor. 

“Cutremurul Traian’ s-a manifestat cu violenţă la începutul săptă- 
mânii, în timpul şedinţei CSAT. Seismul a vut două momente în care 
acele instalaţiilor de înregistrare au oscilat amplu: odată la proclamarea 
noii “doctrine preventive”, care ar trebui să dea dreptul României să 
atace şi să anihileze cuiburile teroriste care ne-ar putea afecta, oriunde 
se află acestea în lume; şi a doua oară, când preşedintele a propus ca 
printre motivele care ar putea conduce la decizia unor alegeri anticipate 
să se numere şi “proasta guvernare. 

Cele două teorii băsesciene merită măcar o scurtă analiză. Mai întâi, 
după modelul american (şi rusesc sau israelian), România ar trebui să 
dispună de forţe de intervenţie mobile pe care să le poată trimite oriunde 
s-ar putea coace ceva împotriva siguranţei naţionale. Din Patagonia până 
în Islanda sau în insulele Fiji. E de datoria noastră, crede preşedintele, 
să nu aşteptăm ca fijienii să ne atace cu avioane deturnate Casa Poporu- 
lui sau palatul Cotroceni, ci să-i buimăcim preventiv la ei acasă. 

Cea de-a doua teorie este, dacă nu revoluţionară, atunci vizionară. 
Dl Băsescu propune nici mai mult, nici mai puţin decât ca CSAT-ul, din 
care face parte jumătate din guvern, să constate că Executivul guvernează 
prost şi să-l dea jos! Ar fi un caz unic în istorie în care un organism votează 
pentru autodistrugerea sa! Sau, cum spuneam, dacă nu este vorba despre 
o strategie prin care Traian Băsescu are în vedere situaţia revenirii la pu- 
tere, după anticipatele pe care le tot sorcoveşte, a PSD-ului, şi posibilita- 
tea să-l dea jos printr-o decizie a forului pe care-l conduce. 

Sunt, recunosc, interpretări simplificatoare şi sunt sigur că, după 
obiceiul său, preşedintele va veni cu lămuririle necesare îndreptării mo- 
dului în care gândesc unii care se încăpăţânează să nu-l înţeleagă, sau 
să-l interpreteze cu bună sau rea-voinţă. 


(Vineri, 4 martie 2005) 


MILENIUL 3 /49 


LUNGUL DRUM SPRE BIROUL OVAL 


Relaţiile româno-americane au cunoscut, în ultimii 15 ani, un parcus 
sinuos. Aşteptaţi de aproape o jumătate de secol, americanii au venit în Ro- 
mânia târziu şi cu reticenţe. Primul american care a poposit la Bucureşti a 
fost secretarul de stat James Baker, care în ianuarie 1990 încerca să înţe- 
leagă ce se întâmplase în decembrie cu Ceauşescu, cel pe care Departamen- 
tul de Stat îl considera poate cel mai greu de înlăturat pe frontul de Est. Au 
urmat bâlbâielile şi eşecurile guvernului provizoriu, primele mineriade şi 
Piaţa Universităţii - considerată în maniera naivă a aceluiaşi Departament 
drept o alternativă la excesivul bloc fesenist şi evenimentele din 13-15 iunie 
care au aruncat o veritabilă anatemă asupra Bucureştiului şi a reprezentan- 
ţilor săi. Relaţiile bilaterale s-au răcit brusc, iar în septembrie 1990, cu pri- 
lejul vizitei sale la ONU, preşedintele Iliescu a avut o unică şansă de a-l 
întâlni pe Bush-tatăl: să se ciocnească cu el, abil condus de fostul ambasador 
Dragoş Munteanu, pe holurile ONU şi să se salute în trecere. Atenţia ame- 
ricanilor pentru România s-a îndreptat tot mai mult spre sindicate - spon- 
sorizate de NED, şi spre partidele istorice - sponsorizate de USIA, într-o 
încercare de a echilibra scena politică, dată peste cap de noua răbufnire mi- 
nerească din septembrie 1991. Efectele sprijinului american s-au văzut abia 
în 1996, când logistica de peste ocean s-a combinat cu nemulţumirile de- 
clanşate de o guvernare în care se puneau bazele corupţiei organizate, ge- 
nerând ceea ce s-a numit schimbarea. Cât de inconsistentă s-a dovedit 
aceasta s-a văzut curând, iar relaţiile la vârf s-au consumat protocolar, Ame- 
rica negirând România în ceea ce constituia marea speranţă a “regimului 
Constantinescu”: accederea în NATO, cu valul de la Madrid. Sarabanda de 
promisiuni şi ifosele de lider zonal ale preşedintelui au scăzut total apetitul 
“marelui frate” pentru o rubedenie atât de inconstantă şi de veleitară. Abia 
“schimbarea-schimbării” din 2000, combinată cu atacul terorist din 11 sep- 
tembrie şi cu expediţia de pedepsire a Irakului au făcut ca Bucureştiul să fie 
reconsiderat prin prisma aliatului de care e nevoie. Aceste conjuncturi, dar 
şi noua politică, în general mai coerentă, i-a datorat România şi accesul în 
NATO, la Praga, vizitele în Biroul Oval, atât a preşedintelui Iliescu cât şi a 
premierului Năstase, precum şi, în general, angajamentele tot mai clare în 
favoarea României şi ale prietenului “noii Europe”. 

Traian Băsescu a reuşit în doar câteva luni ceea ce lui Iliescu i-a luat 
aproape un deceniu: să ajungă în Biroul Oval şi să discute faţă în faţă cu cel 
mai puternic om din lume. Este o şansă aproape nesperată pe care impetuo- 
sul nostru preşedinte o datorează tuturor acestor tribulaţii şi va trebui să-şi 
cântărească bine fiecare cuvinţel şi fiecare gest pe care le va face acolo. Pentru 
că de ele vor depinde mult mai multe lucruri decât îşi închipuie dl. Băsescu. 


(Miercuri, 9 martie 2005) 

AX A o3 B” 


În materie de politică externă, Traian Băsescu a exprimat două idei 
mari şi fixe: interesul României pentru zona Mării Negre ca zonă de sta- 
bilitate şi necesitatea unei axe care să unească Bucureştii cu capitalele 
Marii Britanii şi Statele Unite. Dacă povestea cu Marea Neagră nu e nici 
nouă şi nici surprinzătoare, dacă avem în vedere formațiunea preşedin- 
telui şi antecedentele istorice ale spaţiului carpato-danubian, care a avut 
de-a lungul vremii un singur vecin-prieten (e vorba, bineînţeles despre 
Marea Neagră), chestia cu axa a stârnit uimire şi nedumeriri. Cum a 
ajuns Traian Băsescu la o asemenea soluţie rămâne un mister, mai ales 
că e greu de crezut că ea putea veni din partea consilierului său de po- 
litică externă, apărut pe firmamentul Cotrocenilor la o bună bucată de 
timp după lansarea conceptului, în campania electorală, şi nici nu sunt 
nici semne preşedintele că ar dori să aducă desluşiri legate de evoluţia 
conceptului. Cert este că dacă o asemenea variantă de alianţe privile- 
giate ar fi apărut înainte ca România să se angajeze în cursa pentru Uni- 
unea Europeană, era altceva. Atunci s-ar fi putut cântări mai exact 
şansele unei neutralităţi în spaţiul european - unde ne-am fi putut lua 
de mână cu Elveţia - în condiţiile unui angajament total față de ameri- 
cani şi, prin ricoşeu, faţă de englezi. Atâta timp, însă, cât preşedintele 
nu explică conţinutul şi semnificaţiile unei asemenea alianţe care, de- 
ocamdată, pare să reprezinte un simplu deziderat românesc, atâta timp 
cât nici americani şi nici englezii nu au vreun motiv palpabil să ne scoată 
din formaţie, este destul de greu să ne imaginăm cum ar lucra ea şi cu 
ce foloase. Este, însă, mai uşor, să intuim iritarea pe care le-ar putea-o 
provoca europenilor, dacă ar lua-o în serios şi dacă ar considera-o un 
soi de trădare sau de joc dublu faţă de angajamentul nostru comunitar. 

Aflat la Washington, faţă-n față cu Bush, în Biroul Oval, Traian Bă- 
sescu are prilejul să ia pulsul omologului său şi să-i afle, eventual, dis- 
ponibilitatea de asimila şi pune în practică ideile altcuiva. Până atunci, 
axa Bucureşti - Londra - Washington rămâne un soi de calambur, dacă 
în locul capitalelor punem inițialele celor trei lideri: Bush - Blair, şi cu 
voia dumneavoastră, ultimul pe listă, Băsescu.... 


(Joi, 10 martie 2005) 

ARĂTAREA PISICII 


Nimic mai neobişnuit pentru uzanţele politice dâmboviţene decât 
ceea ce a făcut Traian Băsescu luni când, exprimându-şi unele nemul- 
ţumiri la adresa guvernului proaspăt intrat în pâine, a adus în discuţie 
varianta unui premier de rezervă pentru situaţii speciale: Theodor Sto- 
lojan. Într-un limbaj mai plastic, lui Călin Popescu Tăriceanu i s-a arătat 
pisica: dacă nu vei face ce trebuie, ceea ce se aşteaptă de la acest guvern, 
o să-l pun în locul tău pe Teo! Procedeul face parte nemijlocit dintr-un 
anumit stil de lucru al preşedintelui, mai direct şi mai brutal poate, 
decât al celor care l-au precedat, dar mai eficace. Dornic să transforme 
cât mai repede promisiunile electorale în certitudini, Băsescu pare să 
nu mai aibe răbdare. Nici faţă de şantajele aliaţilor, nici faţă de ame- 
ninţările tăcute ale opoziţiei, nici față de orgoliile personale ale liderilor 
celor două partide principale. Băsescu ştie că timpul trece în defavoarea 
sa şi a spectrului pe care-l reprezintă încă, fără a se mai încurca în iţele 
echidistanţei. Fiecare zi fără semnele unei revigorări sau ale unei îm- 
pliniri micşorează şansele unui scor asigurator în alegerile anticipate în 
care-şi pune mai multe speranţe decât îşi poate permite. Băsescu ştie 
că guvernul e slab, de strânsură, lipsit de personalităţi autentice, capa- 
bile să mişte lucrurile înainte. A fost, la urma-urmelor, ce şi-a putut per- 
mite în scurtul răgaz avut şi în condiţiile unei victorii pentru care a cărei 
folosire lipseau resursele. Mai ştie că Tăriceanu este altă structură decât 
el şi că aparentul consens dintre ei se datorează doar dorinţei de a nu 
face publice semnele nenumăratelor fisuri apărute deja în tencuiala unei 
alianţe grăbite şi lipsite de omogenitate. Or, în aceste condiţii soluţia o 
reprezintă forțarea demisiei guvernului şi alegerile anticipate, cu o altă 
echipă şi cu un alt premier. Pentru Băsescu, Stolojan şi-a păstrat aura 
de personaj încrâncenat pe obiectivele sale, nedispus să facă concesii, 
gata să “cadă lat sub masă”, dar să nu cedeze la presiuni. În plus, relaţia 
personală dintre cei doi are cu totul alte coordonate decât cea care-l 
leagă (dacă-l leagă) de un Tăriceanu apărut ca cea mai convenabilă so- 
luţie în situaţia de criză generată de defecţiunea lui Stolojan, cel care ar 
fi trebuit, poate, să se afle în locul său la Cotroceni. 

Aşa încât, privite din această perspectivă, lucrurile nu sunt aşa cum 
par: nici ambiția singulară a lui Băsescu de a forţa anticipatele nu e o 
toană şi nici pisica arătată lui Tăriceanu un simplu capriciu. Şi probabil 
că nu va ezita să facă “totul” pentru a-şi atinge obiectivul. Chiar împo- 
triva dorințelor propriilor săi suporteri. 


(Sâmbătă, 12 martie 2005) 

REVOLTĂ ÎN GENUNCHI 


Iarăşi fără precedent în politica românească este revolta coaliţiei 
aflată la guvernare, împotriva deciziei preşedintelui de a recurge la ale- 
geri anticipate încă din acest an. După ce a făcut declaraţia cu pricina, 
împănată şi cu numele eventualului premier de rezervă, în curtea alian- 
tei mici (PNL-PD) s-a lăsat liniştea. Abia după ce Băsescu s-a urcat în 
avionul care urma să-l poarte spre capătul vestic al axei, cei vizaţi s-au 
dezmeticit şi au început să se agite. Fiorul anticipatelor i-a pătruns şi 
pe cei din “alianţa mare’ (UDMR şi PUR) care şi-au văzut şi ei speranţele 
de rămânere la putere amenințate. S-au strâns cu toţii şi, animați de 
aceleaşi simţăminte, au hotărât să-i transmită preşedintelui, la reveni- 
rea sa în ţară, protestul lor: nu vrem anticipate cel puţin până în 2007! 
Era o şoaptă de disperare, nu doar de revoltă şi la ora când scriu aceste 
rânduri nu ştiu nici cum i-au transmis-o lui Băsescu şi nici cum a pri- 
mit-o acesta. Cert este că noul preşedinte întâmpină pentru prima dată 
în cele două luni de regim prezidenţial autoritar, un astfel de afront: ca 
guvernul pe care l-a făcut cu mânuţa lui să dea semne de orgoliu şi să 
încerce să-l contreze! Sentimentul meu este că Băsescu va fi cu atât mai 
puţin dispus să înghită acest afront cu cât are senzaţia că s-a întors din 
America pe cai mari, cu binecuvântarea lui Bush pe creştetul său pleşuv 
şi cu subita prietenie a acestuia în buzunar. Sentimentul trebuie să fie 
asemănător cu acela cu care se întorceau domnii români de la Înalta 
Poartă, unde în loc de gâdele care să le ia capul pentru reclamaţiile 
transmise de opoziţia boierească, îl prindeau pe padisah în toane bune 
şi acesta le făcea cadou un turban din recuzita sa personală. Împodobit 
cu turbanul încrederii amicale a lui Bush, preşedintele Băsescu are toate 
motivele să dorească să strivească acest focar de rezistenţă care, în opi- 
nia lui, nu face altceva decât să asigure comoditatea prezentului Exe- 
cutiv, în detrimentul atu-urilor sale electorale, când încă mai poate 
prinde ceva din creasta valului care l-a adus la putere. O astfel de ope- 
rațiune se va face, însă, cu preţul unei rupturi drastice între PD şi PNL, 
acesta din urmă confruntat tot mai des cu diminuarea sensibilă a auto- 
rităţii sale de lider al Alianţei. 


(Luni, 14 martie 2005) 

ALEGERILE CAPITALE 


Bucureştiul deţine, între oraşele ţării, recordul la alegerile de pri- 
mar general: pe 3 aprilie va avea loc cea de-a 6-a rundă care va aduce 
în fruntea primăriei Capitalei un gospodar care se presupune că va ră- 
mâne în post până în 2008. Asta cu o condiţie: ca nu cumva anticipatele 
să-l ia pe (teoreticul) viitor primar din nou, din braţele bucureştenilor, 
pentru a-l promova, cine ştie, la cârma unui nou guvern. 

Până în 2000 mă întrebam cum de Bucureştiul nu atrage politicieni 
de primă mână, având în vedere posibilităţile sale incontestabile de a fi 
o excelentă rampă de lansare? Evident, îl excludeam dintr-un astfel de 
calcul pe dl Ciorbea, care nu s-a dovedit de fel a fi ceea ce se spera de la 
el: un adevărat om politic. A fost, mai degrabă, o iluzie a unor politicieni 
la fel de inconsistenţi ca şi el şi a unei facţiuni a societăţii civile convinse 
de menirea sa istorică de salvatoare a naţiei. Dl Ciorbea a fost incolor 
ca primar şi inodor şi insipid ca premier, motiv pentru care l-au şi pus 
ţărăniştii de serviciu la sediu, la audienţe, după ce au reuşit să-l dea jos 
de unde-l cocoţaseră. 

Un răspuns mai convingător a venit odată cu candidatura de pe ul- 
timii metri ai alegerilor din 2000 a lui Traian Băsescu. Acesta a demons- 
trat în două rânduri, că este un veritabil om de campanie, că ştie să se 
mobilizeze şi să găsească resurse pentru finişuri spectaculoase. Din pă- 
cate, şi el rămâne, până acum, doar un câştigător de alegeri, nu şi un 
învingător capabil să şi confirme. În cei patru ani de primariat general 
a avut motive: contrele sistematice ale unui consiliu general dominat 
de pesedişti. Are şi acum motive, pe care le invocă sistematic — prege- 
dinţia “imorală” a celor două Camere, deţinută de adversarii istorici, 
care-l împiedică să-şi împlinească programele. 

Ce va face viitorul primar general? Dacă va fi Videanu, cum este de 
aşteptat, atunci Băsescu va avea încă o pârghie la îndemână să-şi im- 
pună deciziile — şi încă un motiv de nemulțumire dacă acestea nu vor 
da roade. Dacă va fi Vanghelie (nu râdeţi!), şansa primului oraş al țării 
de a ieşi din criză se mai amână cu trei ani, pentru că se va repeta, pe 
invers, situaţia din 2000. Asta dacă nu cumva anticipatele nu vor reuşi 
să anticipeze ceea ce acum pare de neanticipat... 


(Luni, 21 martie 2005) 

SUTA DE ZILE A PREŞEDINTELUI 


Noul preşedinte al României şi-a sărbătorit cele o sută de zile de 
când se află la cârma ţării exact în Irak, la capătul “axei” pe care a ima- 
ginat-o pentru relaţiile internaţionale privilegiate ale României, în con- 
cepţia sa. Aflat în mijlocul ostaşilor români din forţa multinațională de 
menţinere a ordinii (nu de ocupaţie, cum eronat aprecia la un moment 
dat, preşedintele), dl Băsescu i-a încurajat pe aceştia să lupte cu dem- 
nitate pentru ţară, oferindu-le în acest scop şi câte un briceag. Cadoul 
aniversar i-a venit preşedintelui de acolo de unde se aştepta cel mai 
puţin: din partea unor reprezentanţi ai poporului irakian, dintre cei care 
nu privesc cu ochi buni ajutorul american. Aceştia au sechestrat trei jur- 
nalişti români, adăugând ţara noastră pe lista celor ai căror cetăţeni au 
fost răpiți, probabil, în scopul efectuării de presiuni asupra coaliţiei pen- 
tru a-şi retrage trupele. Răpirea intervine la doar câteva ore după ce, în 
Bagdad, Traian Băsescu declara că celor 400 de ostaşi români din Af- 
ganistan li se vor adăuga alţi 400, întărind astfel ataşamentul României 
la cauza americană în agitatul Orient islamist. 

Este o situaţie aproape lipsită de precedent, dacă exceptăm inci- 
dentul terorist din 1992, când un diplomat de la ambasada română la 
New Delhi a fost luat ostatic de către o grupare a separatiştilor sikh, 
care solicitau eliberarea unor terorişti arestaţi în urma atentatului comis 
în 1991 împotriva ambasadorului indian la Bucureşti. 

De data aceasta miza este considerabil mai mare, iar implicaţiile 
sale depăşesc nivelurile obişnuite. Practic, preşedintele Băsescu are de 
făcut față celui mai punctual examen la său de până acum. După ce a 
eliberat presa de sub jugul publicităţii de stat pesediste, trebuie să arate 
acum în ce mod poate elibera - la propriu - nişte jurnalişti ajunşi într-o 
situaţie limită prin asimilarea naţiunii căreia-i aparţin forţelor indezi- 
rabile “de ocupaţie”. Iar acest lucru se produce în condiţiile în care pre- 
şedintele apasă constant pe pedala accelerației implicării româneşti 
alături de americani, oriunde şi oricând şi - mai ales - cu orice riscuri şi 
cu orice preţ. 

Acum, în Irak, despre preţ este vorba, mai mult decât orice altceva. 


(Joi, 31 martie 2005) 

COTROCENII - CENTRUL VITAL AL NAȚIUNII? 


Sub conducerea cu mână de fier a lui Băsescu, ţara se întoarce spre 
o formulă mai potrivită tradiţiilor sale, separaţia puterilor în stat dove- 
dindu-se încă, o manieră puţin viabilă. “Centrul vital al întregii națiuni’ 
se mută la Cotroceni, unde se iau toate deciziile şi de unde pleacă toate 
semnalele. Indiferent la critici, preşedintele îşi asumă toate responsa- 
bilităţile, subsumând ansamblul mecanismelor guvernamentale priori- 
tăţilor sale asumate în campania electorală. 

Nu doar din acest punct de vedere, plasarea crizei ostaticilor între 
priorităţi şi stabilirea “celulei” de acţiune în dealul Cotrocenilor este o 
acţiune perfect justificată. Lipsa de precedente - România nu a mai tre- 
cut printr-o asemenea situaţie - conduce către tipuri de acţiune pe care 
finalitatea le va confirma sau le va infirma. Cert este că, în acest mod, 
preşedintele şi-a asumat cu curaj o enormă responsabilitate: cea a unui 
eventual eşec. Altcineva, mai prevăzător cu propria sa imagine, n-ar fi 
riscat atât şi ar fi lăsat, probabil, răspunderea celor direct implicaţi - 
şefii serviciilor secrete, miniştrilor de interne şi de externe, premierului 
chiar. Nu este, însă, cazul lui Băsescu. Într-un fel el calcă pe urmele lui 
Constantinescu, asumându-şi prin instituţia pe care o reprezintă, res- 
ponsabilitatea unor acţiuni care nu-i revin, prin lege. Purtătoarea sa de 
cuvânt a fost destul de explicită când a lăsat să se înţeleagă că decizia 
arestării lui Hayssam a fost, practic, luată acolo, pentru eventualele 
conexiuni ale acestuia cu răpirea ziariştilor. Că motivul concret al reţi- 
nerii este altul, e până la urmă o chichiţă de care nu se mai agaţă nimeni 
dacă se va dovedi, în final, implicarea acestuia în răpire. 

Important cu adevărat este, însă, un alt aspect. Şi anume pericolul 
unei viitoare dependențe de un astfel de mod de acţiune. Sătul de indi- 
ferenţa - sau de eficienţa relativă a organismelor direct responsabile - 
Băsescu şi-ar putea asuma tot mai frecvent autoritatea prezidenţială, 
peste capul celei executive sau a celei judecătoreşti. Iadul este pavat cu 
bune intenţii. Şi Ceauşescu credea că acţionează în numele întregului 
popor şi a intereselor sale, atunci când dădea preţioasele-i indicaţii... 

România resimte lipsa unei maniere autoritare în reglarea comple- 
xelor probleme cu care se confruntă. Drumul de la autoritate la tentaţia 
formulelor dictatoriale este, uneori, foarte scurt şi tocmai o asemenea 
situaţie a avut în vedere regula democratică a separaţiilor puterilor. 
Care, la noi, a adus mult prea adesea, cu separaţia neputinţelor. 


(Sâmbătă, 9 aprilie 2005) 

FEMEILE LUI BĂSESCU - 
ARIPA PÂRVULESCU-UDREA 


Deşi n-a avut niciodată o aură de cuceritor deasupra meşei care-i aco- 
peră discret calviţia precoce (în legătură cu care funcţionează suculente 
anecdote cu conotaţie sexuală), Traian Băsescu ni se dezvăluie pe zi ce 
trece ca un adept neînfricat al promovării femeii. Nu, însă, în maniera lui 
Ceauşescu, cel care din raţiuni de confort casnic prefera genul asexuat, cu 
coc şi îmbrăcăminte cu croială sobră. Ci, într-o manieră de-a dreptul pro- 
vocatoare. Femeile lui Băsescu reuşesc să atragă atenţia prin decolteuri 
generoase sau prin fuste economice şi chiar dacă uneori destabilizează 
mediile în care sunt puse să acţioneze, ele poartă - cu mândrie - făclia în- 
crederii neştirbite în geniul politic al marelui lor frate de la Cotroceni. 

Cel mai mare succes l-a avut preşedintele cu promovante din aripa 
Pârvulescu-Udrea. Prima a devenit, aproape instantaneu, vedetă naţio- 
nală când, propusă fiind pentru pretenţiosul scaun de ministru al Inte- 
grării Europene, s-a prezentat la audierile de la Comisia Parlamentară 
într-o ţinută extrem de sexy, care însă n-a reuşit să-i zăpăcească pe 
membrii acesteia încât să uite să-i pună întrebări elementare. La care 
distinsa duduie, provenită din pepiniera de cadre a Primăriei, n-a prea 
ştiut să răspundă. Mare scofală: sunt atâţia miniştri care n-au habar cu 
ce se ocupă, dar au consilieri destoinici. Decentă, doamnişoara Pârvu- 
lescu n-a mai aşteptat răspunsul Comisiei şi s-a retras demn creând 
prima criză guvernamentală. Cu doamna Udrea este cu totul altceva. 
Dânsa este incomparabil mai versată, mai realizată (are banii ei, separat 
de cei ai domnului Cocoş) şi mai dornică să guste din fructele Puterii. 
Politica pare să fie ambiția ei supremă, iar dl Băsescu profesorul emerit. 
Adusă la Cotroceni din aceeaşi pepinieră municipală, doamna cancelar 
Udrea şi-a luat postul în primire şi a purces la aşezarea vieţii şi activităţii 
preşedintelui pe făgaşul marii politici. Suflul nou adus de dânsa s-a con- 
cretizat printr-o ţinută mândră, etalându-şi fără false pudori darurile 
naturale şi provocând ochii obosiţi ai funcţionărimii cu culori îndrăz- 
neţe şi senzuale. Doamna Udrea n-are îndoielile metafizice ale domni- 
şoarei Pârvulescu: ce dacă Norvegia n-are preşedinte şi nu e în UE! La 
urma-urmelor asta e treaba lui Pleşu. Iar dânsa e la Cotroceni ca să în- 
veţe şi să fie învățată. Dar, mai ales, să se afle, plină de o grijă aproape 
maternă, în preajma noului tătuc al naţiunii, promotorul femeilor şi 
ocrotitorul feminităţii în politică. 


(Joi, 12 mai 2005) 


MILENIUL 3 /57 


“DORMIŢI LINIŞTIŢI, CELULA DE CRIZĂ 
VEGHEAZĂ PENTRU DUMNEAVOASTRĂ! 


După două săptămâni de la declanşarea crizei ostaticilor din Irak, 
preşedintele Băsescu iese la rampă şi face o declaraţie cuprinzătoare, 
referitoare nu atât la jurnaliştii aflaţi în mâinile încă nu se ştie cui, ci la 
jurnaliştii rămaşi acasă după ce au fost, recent, eliberaţi de sub jugul 
publicităţii de stat pesediste. 

“După Revoluţia din decembrie, cazul celor trei jurnalişti români ră- 
piţi în Irak a avut cel mai ridicat nivel de intoxicare’ - zice textual, prege- 
dintele şi cel puţin deocamdată nu poţi nici să-l aprobi şi nici să-l conteşti. 
Intoxicarea prin presă este, însă, o problemă reală şi ea înfloreşte pe fon- 
dul prielnic al tăcerilor sau al fofilărilor la cel mai înalt nivel. Nu este de 
acceptat ca într-o chestiune atât de gravă, de un tip cu care România se 
confruntă pentru prima dată, singurele informaţiii autorizate să fie acelea 
că autorităţile n-au nici o informaţie de dat presei. Şi ca în condiţiile asu- 
mării, la cel mai înalt nivel, responsabilităţii pentru acest caz, preşedintele 
să se prefacă ca nu aude nici una din întrebările care i s-au pus cam peste 
tot pe unde a fost văzut, şi să nu catadixească decât să-şi trimită decât 
purtătoarea de cuvânt să spună că ostaticii sunt în viaţă. 

Cam ce ar fi vrut dl Băsescu să facă presa în aceste două săptămâni? 
Să tacă mâlc? Să trasmită cititorilor şi opiniei publice în general , mesajul 
tradiţional: “Dormiţi liniştiţi, celula de criză lucreză pentru dumneavoas- 
tră'? Cu toată “greaţa” care începe să se facă simțită şi la preşedintele Bă- 
sescu, asemeni unora dintre înaintaşii săi confruntaţi cu aceeaşi situaţie 
(mă refer la tonul critic care a urmat după lunile de miere ale câştigării 
alegerilor) exprimată prin mărturisirea “ziarişti pentru care am avut mare 
respect s-au comportat penibil! de miercuri, preşedintele ar trebui să în- 
cerce să fie ceva mai realist şi să înţeleagă că tot acest circ mediatic, toată 
această “intoxicare, cum zice dânsul, pleacă nemijlocit de la Cotroceni şi 
de la maniera în care preşedinţia a abordat latura mediatică a cazului. 
Una este discuţia asupra derulării negocierilor şi alta ignorarea sau sfi- 
darea nevoii publice de a şti ce se întâmplă. De ce a fost nevoie să avem 
abia după zece zile informaţii autorizate asupra faptului că cei trei trăiesc 
şi sunt teferi? Cu ce a ajutat negocierile (dacă sunt) această ‘direcție’? 

Criza ostaticilor pune Puterea nu doar în fața ecuaţiei unei situaţii 
nemaiîntâlnite încă. Ea genereză o altă criză, cu urmări greu de estimat: 
cea a relaţiilor cu mass-media. O mass-media mai liberă” decât altă dată 
şi mai puţin dispusă la compromisuri în numele unor frumoase amintiri 
şi declaraţii de dragoste din campanie. Şi populată de personaje - cum 
plastic se exprimă preşedintele - “penibile”, sau de o ‘mediocritate’ teribilă. 


(Vineri, 14 aprilie 2005) 

“SOLUŢIA IMORALĂ? A ANTICIPATELOR! 


Oricât l-ar călca pe nervi şi i-ar produce nelinişti existenţiale pre- 
şedintelui Băsescu, “soluţia imorală” pe care el însuşi a ales-o pare să ră- 
mână bătută în cuie. Cel puţin aşa ne asigură studentul Dan Voiculescu, 
revenit într-o scurtă permisie de la studiile pe care şi le desăvârşeşte pe 
la Cambridge pentru a participa la Consiliul Naţional al umaniştilor săi. 

Chiar noţiunea de “imoralitate” trebuie luată într-o accepţie băses- 
ciană: să fii alături de guvern la guvernare, dar alături de opoziţie la le- 
giferare. Cum însă opţiunea este liber şi deschis asumată, preşedintele 
umanist poate beneficia, la rândul său, de circumstanţele atenuante ale 
unei doctrine istorice: şi cu unii şi cu alţii, spre binele poporului. 

Argumentaţia utilizată de profesorul-student este una de bun simţ: 
dacă tot s-a nimerit ca soarta să-i hărăzească rolul de arbitru, partidul 
său şi-a împărţit opţiunile între cele două blocuri, tocmai pentru a asi- 
gura un echilibru pe care posesia tuturor atu-urilor de către una dintre 
părţi l-ar fi distrus. În acest fel, Executivul şi Legislativul se controlează 
unul pe altul, sancţionându-şi reciproc tentaţiile de tip totalitar. 

Că formula funcţionează, este evident, cel puţin până în acest mo- 
ment: nici Parlamentul nu cenzurează excesiv Guvernul (nici nu prea 
are pe ce) şi nici Guvernul nu supune Parlamentul unor încercări de- 
osebite. Încă nu s-a liniştit efortul general al “schimbării pieilor’ de pri- 
măvară, ca la şerpi: înlocuirea celei albăstrii cu cea portocalie. Abia 
odată terminat acest proces se va putea vedea mai bine dacă soluţia e 
chiar aşa cum a zis Băsescu şi dacă singurul mod în care poate fi înlă- 
turată ar fi anticipatele. 

“Trendul” - vorba europeanului - este însă negativ. Pe zi ce trece, 
nici miniştrii şi nici parlamentarii nu-şi doresc să revină pe tuşă şi să 
vadă ce li s-ar putea întâmpla după alte alegeri. Aproape comic, dacă 
nu paradoxal, cei care încearcă să-i demonstreze mai convingător lui 
Băsescu cât de imorală ar fi această soluţie sunt tocmai cei care ar trebui 
să o dorească cu mai multă ardoare. Dar şi ei sunt atât de preocupaţi 
de năpârlirea post-electorală prin alegeri de partid încât preşedintele 
ajunge să predice, în deşert, precum binecunoscutul personaj biblic. 


(Marţi, 19 aprilie 2005) 

“CAZUL NU E ÎNCHEIAT! 


Răgazul cerut de preşedintele Băsescu pentru a putea prezenta 'fil- 
mul” răpirii şi al eliberării nu este deloc întâmplător, deşi la prima ve- 
dere te poţi întreba: odată rezolvat şi încheiat cazul, ce-ar mai avea 
nevoie de timp? Pentru ce? 

Adevărul este însă că, vorba aceluiaşi şef de celulă de criză, cazul 
nu este încheiat. Ba, s-ar putea spune că, abia odată cu eliberarea osta- 
ticilor, dosarul răpirii se deschide şi abia de acum înainte autorităţile 
trebuie să afle ce s-a întâmplat cu adevărat. Pentru că nu doar răpirea, 
ţinerea în captivitate şi eliberarea (poate mai ales aceasta din urmă) 
sunt atipice, ci aproape tot ce a însoţit acest episod ciudat, care a ţinut 
cu sufletul la gură, vreme de două luni, o întreagă naţiune. 

Cu toate osanalele înălțate de preşedinte serviciilor secrete, în 
perimetrul acestora vor trebui căutate acum cauzele crizei şi rațiunea 
ei. Pentru că, repet, în cazul în care acestea ar fi reacţionat firesc, încă 
de la început, ar fi trebuit să găsească mijloacele de a împiedica nu doar 
aventura în sine, ci şi toate costurile - materiale şi morale - care au în- 
soţit-o. Mi-e greu să cred că eliberarea ostaticilor s-ar datora acţiunii 
acestor agenţii. Pur şi simplu pentru că ele nu aveau ce rol să joace într- 
o astfel de operaţiune. Teroriştii nu tratează cu serviciile secrete. Ele 
tratează direct la vârf, sau în zona de decizie majoră. Ele urmăresc o ca- 
tegorie de interese care nu intră în fişa tehnică a seviciilor. Acestea poate 
că au netezit drumul negociatorilor, dar în nici un caz n-aveau cum să 
asigure ele contactele care erau atributul exclusiv al teroriştilor: doar 
dacă aceştia doreau se putea stabili o cale de comunicare. Mai degrabă, 
rolul serviciilor secrete abia de acum începe, în desluşirea firelor încâl- 
cite ale acestei afaceri şi în luminarea cazului. 

Cât despre cei patru - căci patru sunt, oricât s-a vorbit pe lângă rea- 
litate, de “trei plus sau minus”, - lăudat fie cerul că i-a adus teferi acasă. 
Eroismul lor de ocazie a fost complet inutil şi greu de justificat şi mă 
tem că odată consumată faza festivă a bucuriei salvării şi regăsirii celor 
dragi, vor avea la rândul lor de răspuns unor întrebări nu dintre cele 
mai comode. 


(Marţi, 24 mai 2005) 

CÂŞTIGĂTORUL IA TOTUL! 


Asumându-şi - cu des invocata imprudenţă - responsabilitatea di- 
rectă în conducerea celulei de criză, preşedintele Traian Băsescu a riscat 
enorm. Chiar dacă acum găseşte argumente, inclusiv legale, pentru te- 
meinicia acţiunii sale, continui să cred că s-a comportat ca un jucător 
de pocker decis ori să ia tot potul, ori să-şi tragă un glonţ în cap. Întâm- 
plarea, fericită, a făcut să se ridice de la masă îndesându-şi în buzunare 
beneficiile (de ordin moral) ale câştigării partidei, sub privirile mofluze 
ale celor care nu că ar fi dorit un final nefericit, dar ar fi preferat, din 
raţiuni mai mult sau mai puţin politice, ca preşedintele să piardă. Şi ar 
fi fost o pierdere pe care nu se ştie câte alte partide norocoase ar fi fost 
necesare pentru a o acoperi. 

Traian Băsescu este, însă, un jucător înrăit, şi a dovedit-o de nenu- 
mărate ori până acum. Şi un jucător norocos, în acelaşi timp, căruia i- 
au ieşit aproape toate mâinile: şi cele în care avea careu de aşi, dar şi 
cele în care avea doi şeptari. În partida ostaticilor, i-au lipsit până şi 
aceşti doi şeptari amărâţi şi sunt sigur că a avut nu puţine insomnii de- 
a lungul jocului, în care s-a gândit cu groază la momentul în care cineva 
- teroriştii, de pildă - ar fi spus ‘sec! şi ar fi trebuit să-şi arate cărțile. 
Atunci, nici Dâmboviţa, nici Tamisa şi nici Potomacul nu l-ar fi spălat 
pentru păcatul de a fi pus politica mai presus de vieţile conaţionalilor 
săi - primii dintre cei a căror viaţă a atârnat direct de el şi de deciziile 
lui. Şi, indiferent câte erori s-ar fi comis de-a lungul celor două luni, fi- 
nalul fericit le şterge cu buretele succesului şi preşedintele se poate aş- 
tepta, cu mulţumire, la o întărire semnificativă a cotei sale de 
popularitate şi, implicit, la o cauţionare populară a stilului său autoritar 
de conducere a treburilor unei țări în care separaţia puterilor tinde tot 
mai mult să devină o hibă a trecutului, prin ineficienţa pe care a gene- 
rat-o la nivelul deciziilor importante. 

Câştigătorul ia totul - spune o vorbă din folclorul jucătorilor şi este 
de aşteptat ca în virtutea acestui succes Băsescu să se avânte cu şi mai 
multă temeritate în lichidarea “rezistenţei” din justiţie, în remanierea 
molâului guvern tăricean şi - finis coronat opus - în atingerea ţelului 
său suprem: alegerile anticipate! 


(Miercuri, 25 mai 2005) 


MILENIUL 3 /61 


DE CE N-O SĂ INTRĂM ÎN UE ? 


Când nu cuvântează personal, preşedintele Băsescu îşi pune vorbele 
în gura devotatei sale consiliere Adriana Săftoiu, a cărei voce capătă, 
straniu, inflexiuni băsesciene. Urmărind-o pe micul ecran am avut chiar 
sentimentul că din imaginea sa îngrijorat-bosunflată răzbate “his mas- 
ter's voice”, spunând răspicat, să audă toată naţia: “Dacă atunci când or- 
ganele statului vor încerca să se atingă de marea corupţie, împotriva lor 
se vor ridica partidele, mijloacele media şi comunitatea de afaceri, ză- 
dărnicind şi intimidând acţiunile instituţiilor legale ale statului, cu cer- 
titudine integrarea în UE va rămâne doar un deziderat şi nu o realitate”. 

Nu insist asupra faptului că, în mod surprinzător, pentru maniera 
sa de a da replica, personal, fiecărei probleme majore a actualităţii, de 
data asta preşedintele s-a mărginit de a-şi slobozi la rampă purtătoarea 
de cuvânt, deşi gestul mi se pare plin de semnificaţii. 

Insist doar asuprea diversiunii pe care o operează preşedintele cu 
această luare de poziţie: acuzând imixtiunile partidelor, presei şi a co- 
munităţii de afaceri în actul de justiţie, preşedintele aruncă cu nonga- 
lanţă în ograda acestora responsabilitatea unui eventual eşec al 
integrării. Pentru că dl Băsescu confundă, în mod intenţionat, reproşu- 
rile şi acuzele pe care cei desemnaţi le aduc modului defectuos şi incert 
în care Parchetul General operează în cazuri cel puţin delicate. Nimeni, 
dar absolut nimeni n-a clamat nevinovăția lui Patriciu, sau a lui Iaco- 
bov, cu atât mai puţin a lui Iskandarani, băgând pumnul în gura Par- 
chetului şi încercând să-i facă scăpaţi pe cei trei. Referințele au fost 
făcute exclusiv la adresa lipsei de seriozitate în alcătuirea dosarelor (la 
Iskandarani procurorii au venit cu copii xerox de prin dosarele vechi), 
la adresa confuziilor grosolane între reglementările legale şi practica de 
piaţă (lui Iacobov nu i-au găsit altceva decât că a făcut o afacere proastă 
cu un alt privat) sau la aceea a unei extrem de transparente comenzi 
politice în tratamentul aplicat lui Patriciu, pe care-l doreau legat cu orice 
preţ. Dacă vom avea probleme cu intrarea în Uniunea Europeană, dl 
Băsescu va trebui să privească cu un ochi mai atent modul rudimentar 
de lucru care se perpetuează la Parchet, preferința pentru metodele de 
anchetă în care sunt ignorate drepturile fundamentale ale celor cercetaţi 
şi, nu în ultimul rând, o deloc mascată slugărnicie faţă de Putere. I-ar fi 
suficient preşedintelui să realizeze aceste lucruri comparând cele două 
cazuri: cum se lucrează “dosarul Flota”, de când e dânsul la Cotroceni, 
şi cum se lucrează “dosarul Petromidia”, de când l-a nominalizat pe ad- 
versatul său Patriciu drept candidat la o anchetă foarte severă. 


(Joi, 2 iunie 2005) 


62 / OCTAVIAN ANDRONIC 


FILMUL LUI BĂSESCU 


Aşa cum ne-a avertizat, preşedintele Băsescu şi-a ţinut promisiu- 
nea şi ne-a prezentat, în direct şi la o oră de maximă audienţă”, filmul 
răpirii şi recuperării jurnaliştilor. Nu ne-a promis şi dezvăluirea secre- 
telor care au însoţit operaţiunea şi s-a ţinut şi aici de cuvânt. 

Cel mai important lucru care reiese din expunerea întinsă - cu 
pauze strategice şi suspans - pe parcursul unui film clasic, 90 de minute, 
mi se pare a fi acela că între răpitori şi ziarişti nu a existat nici o înţele- 
gere. Că nici unul nu a fost complice la acestă înscenare ce putea să aibe 
un deznodământ tragic. Era cea mai apăsătoare şi mai dureroasă între- 
bare pe care ne-am pus-o cu toţii şi al cărei răspuns l-am aşteptat cu 
teamă. Şi mă bucur că este aşa. Dacă este... 

Cel de-al doilea aspect, ca semnificaţie, este enorma încărcătură de 
stres care a însoţit această afacere. Deşi nu cred că a dorit să obţină 
efecte melodramatice, am înţeles ceva mai bine decât atunci când ma- 
joritatea se cam îndoia de buna credinţă sau, mai exact, de corectitudi- 
nea atitudinii celulei de criză față de mass-media, momentele grele prin 
care i-a fost dat să treacă preşedintelui - poate cele mai grele de până 
acum şi chiar de-acum înainte. Şi mă gândesc, ca şi dl Băsescu, cu 
teamă, la ce i-ar fi fost dat să înfrunte, ca politician şi ca persoană, dacă 
avionul Hercules ar fi adus acasă nişte sicrie, în locul colegilor noştri 
ziarişti. Din puţinele amănunte date, am înţeles mai bine toate aceste 
lucruri care au fost tratate în registre diferite, nu dintre cele mai favo- 
rabile lui Băsescu&Comp. 

Traian Băsescu a mai dezvăluit cu curaj şi faptul că s-a întâlnit de 
trei ori cu Hayssam la Cotroceni, că a alungat-o pe Simona Marinescu 
din Bagdad, şi că înlocuirea lui Gioni Popescu la SRI n-a avut nici o le- 
gătură cu cazul. Şi-a menţinut, cu încăpățânare, bunele sentimente faţă 
de cele trei servicii secrete şi în special pentru unul dintre acestea şi n- 
a ezitat să acuze iresponsabilitatea gazetarilor care s-au angajat cu ex- 
tremă uşurinţă într-o aventură de acest tip. De aici înainte, speculațiilor 
le rămâne tot mai puţin teren. Vom continua, probabil, să mai vorbim 
o perioadă despre Hayssam şi Munaf, dar toată această afacere merită 
să rămână undeva în urmă, ca un vis urât despre o realitate mult prea 
complexă şi interpretabilă, al cărei film ne-a fost povestit, pe îndelete, 
taman la două săptămâni de la eliberare. 

Continuarea: peste 50 de ani! 

(Miercuri, 8 iunie 2005) 

TENTAȚIA TOTALITARĂ 


Dincolo de filmul răpirii, promis şi prezentat conform angajamen- 
tului, prestaţia din prime-time a preşedintelui a avut o semnificaţie 
aparte ce ţine de un veritabil program prezidenţial: acela al unor răfuieli 
publice cu preopinenţi de diverse nuanţe, ale căror păreri nu sunt îm- 
părtăşite de dl Băsescu. 

Dealtfel, titularul de la Cotroceni dovedeşte cu aproape fiecare oca- 
zie că nu împărtăşeşte decât propriile sale idei şi că nu ezită să folo- 
sească aproape orice prilej pentru a le impune. Nu mă refer aici la 
administrarea cu mână de fier a partidului căruia i-a fost şi (i-a rămas) 
preşedinte şi nici la guvernul Tăriceanu, care a învăţat să nu mişte în 
front. Mă refer, în special la presă şi la adversari mai mult sau mai puţin 
politici. Mult prelungita sa expunere de luni seară - cu pauze şi suspan- 
suri actoriceşti şi cu tonalități vocale adecvate - a fost, de fapt, o nouă 
răfuială cu presa care a speculat “inconştient” pe marginea răpirii, avan- 
sând - în lipsa comunicatelor oficiale - ipoteze iresponsabile. În stilul 
său, direct, preşedintele nu s-a sfiit să ţintuiască la stâlpul infamiei pos- 
turile TV Antena 1 şi OTV, după ce mai deunăzi îi veştejise pe câţiva 
“suru' ai presei care au avut îndrăzneala să nu se bucure la unison cu 
naţia. Băsescu a mai aruncat un buzdugan şi în direcţia fostei sale colege 
de partid, Simona Marinescu, afirmând plin de mândrie că a intervenit 
pentru ca aceasta să fie mătrăşită de la Bagdad de către Banca Mon- 
dială, pentru care lucrează. N-au scăpat trăznetelor prezidenţiale nici 
medicii care ar putea avea îndrăzneala să-i aplice lui Hayssam alt diag- 
nostic decât cel pus la Cotroceni, încă dinainte ca acesta să fie acuzat 
oficial şi care , de-acum înainte, ar trebui probabil să ceară aprobare 
de sus pentru a decide dacă cineva e bolnav sau nu. 

Dincolo de faptul că stilul prezidenţial e mană cerească pentru 
presa pe care nu încetează să o acuze (cu excepţia acelei părţi, mai oranj, 
pe care o laudă pentru obiectivitate) el dezvăluie o latură a personalităţii 
lui Train Băsescu aflată într-o vizibilă expansiune. O trăsătură despre 
care s-a vorbit mult şi care a caracterizat etape de istorie de care nu ne 
amintim cu plăcere. 


(Joi, 9 iunie 2005) 

“COPITA” LUI BĂSESCU 


Preşedintele Băsescu reuşeşte încă odată să încurce treburile Alian- 
tei. De data asta, sau şi de data asta, dintr-o pornire care n-ar trebui 
suspectată de nesinceritate. 

După cum se ştie, manevrele de schimbare a şefilor televiziunii şi ra- 
dioului public au plecat de la Cotroceni. Nu neapărat direct de la preşe- 
dinte, dar fiind cunoscute nemulţumirile acestuia din perioada electorală 
faţă de modul cum a fost ‘gestionată’ Opoziția de către conducerile celor 
două instituţii, numite de fosta Putere, consilierii săi au dorit să-i facă pe 
plac sondând unele disponibilităţi în materie. Ofertele făcute atunci, pe 
la începutul anului, au ieşit din zona confidenţialităţii, explodând în 
presă. Demersul l-a înfuriat pe Nicolau, preşedintele Televiziunii, care 
dat fiind că fusese pus odată la zid chiar de către cei care-l numiseră, prin 
respingerea raportului în comisia parlamentară de specialitate, credea că 
are tot dreptul să se considere imparţial. Reproşul său public a declanşat 
o replică violentă din partea lui Băsescu care n-a ezitat, punându-l în for- 
mol, să facă ceea ce azi declară că nu-i place să i se facă lui însuşi. A fost 
doar începutul unui veritabil război de comunicate, în care s-a ambalat 
şi Guvernul. Numai că, spre deosebire de preşedinţie, care a declarat că 
nu mai are nici o treabă cu Nicolau, Guvernul a declanşat procedurile de 
suspendare printr-o anchetă cu cântec derulată de Parlament. 

Rezultatele anchetei se cunosc şi nu mai are nici un rost să insistăm 
asupra unor vicii de procedură. Finalul este clar: şi Nicolau şi Şeuleanu îşi 
fac bagajele, spre bucuria contestatarilor din cele două instituţii (care vor 
fi întotdeauna) şi spre nădejdea amatorilor de a se înfrupta din indemni- 
zaţia grasă de membru în consiliul de administraţie (20 de milioane în 
mână, adică un sfert din salariul preşedintelui TVR, care salariu a fost 
aprobat de chiar membrii CA). Deja, partidele şi celelalte instituţii com- 
petente şi-au desemnat reprezentanţii. Doar preşedinţia nu. Veritabil ‘Gică 
contra”, preşedintele zice acum ce zicea şi Nicolau: că mai întâi trebuie de- 
politizată modalitatea de numire a CA şi a preşedintelui. Ca urmare, Pre- 
şedinţia n-a desemnat - şi nici nu doreşte să desemneze - pe nimeni până 
nu se modifică regulamentul. Lucru care lasă cu buzele umflate nu doar 
candidaţii, dar şi Guvernul, dornic de o cât mai rapidă contribuţie a celor 
două instituţii la statutul de voci prietenoase şi constructive ale guvernării. 
Adică la ceea ce se considera că fuseseră până acum. 

Dacă Traian Băsescu se va menţine pe poziţie şi va reuşi să impună 
această schimbare, va fi, poate, primul semn al unei dorinţe reale de de- 
politizare a unei structuri dintre multele încă îmbibate de acest flagel. 


(Joi, 23 iunie 2005) 

ASCENSIUNEA LUI BĂSESCU PUTEA FI OPRITĂ? 


Este aproape incredibil cum lui Traian Băsescu îi ies toate pasien- 
tele. Din vara anului trecut, când a câştigat primăria Capitalei din pri- 
mul tur, totul, dar absolut totul, i-a reuşit. Fie că a fost vorba de calcule 
deliberate, fie de cacealmale, fie de lucruri aruncate la plezneală, nimic 
nu i-a dat emoţii. 

Povestea succeselor lui Traian Băsescu începe însă mai de mult. De 
la venirea sa în Ministerul Transporturilor, în timpul guvernului 
Roman, persoana de care s-a legat extrem de strâns cariera sa politică. 
Băsescu a apărut în primul plan al atenţiei publice odată cu primul 
“scandal al flotei” când s-a bătut cu “hidra fedesenistă” cu multă hotărâre, 
neezitând chiar să renunţe la imunitatea parlamentară (primul caz de 
acest fel cunoscut) pentru a da posibilitatea Parchetului să-l investi- 
gheze în amănunt. 

Schimbarea puterii în ‘96, când PD-ul a intrat la guvernare, i-a în- 
gropat dosarul şi l-a propulsat în elita politică prin postul de ministru 
al Transportului care i-a fost oferit. În acest guvern (este vorba de pri- 
mul, condus de Ciorbea), Băsescu a jucat un rol principal fiind, practic, 
autorul demiterii premierului țărănist. Cel care a urmat - Radu Vasile - 
i-a acordat încredere totală, delegându-l să conducă negocierile cu fo- 
rurile internaţionale, situaţie în care a devenit una dintre figurile mar- 
cante ale partidului condus de Petre Roman. În această calitate a reuşit 
surprinzătoarea victorie la alegerile locale din 2000, deschizând seria 
succeselor sale la vârf care a continuat cu eliminarea de la şefia parti- 
dului a prietenului şi binefăcătorului său, ajuns într-o situaţie delicată 
în urma rezultatului obţinut la prezidenţialele din acelaşi an. De aici 
înainte Băsescu şi-a croit cu abilitate şi fără prea multe mustrări de con- 
ştiinţă, drumul de lider absolut. A lichidat mai întâi categoria “baronilor” 
istorici ai PD, înlocuindu-i cu oameni din linia a doua care i s-au arătat 
devotați şi l-a alăturat pe Stolojan în campania electorală pentru a-l în- 
locui în funcţia pentru care nu emisese pretenţii. L-a bătut pe Năstase 
într-o competiţie în care s-a dovedit a avea un finiş mai bun. A dat o ve- 
ritabilă lovitură de palat forțând formarea guvernului de către Alianţă 
şi fentând PSD-ul care aştepta cuminte să i se încredinţeze mandatul. 
Şi-a impus miniştri în guvernul Tăriceanu şi l-a ghidonat pe acesta aşa 
cum a dorit. A tot bătut toba anticipatelor până când i s-a ivit momentul 

favorabil pe care l-a speculat cu promptitudine. Era să uit un lucru im- 
portant: a numit la conducerea partidului o conducere colectivă formată 
din oamenii săi, cărora le-a răpit în acest fel posibilitatea de a se afirma 
pe cont propriu şi, totodată, a determinat din partea formaţiunii un tip 
de acţiunea dinamică ce a răsturnat în ochii electoratului raportul tra- 
diţional de forţe cu liberalii. 

Ce-i mai rămâne de făcut? Nu mare lucru: să ducă până la capăt 
procesul electoral al anticipatelor, să pună justiţia cu botul pe labe şi să 
realizeze comanda unică a comunităţii de informaţii. Atâta tot. 

Lucrurile par suficient de limpezi. Şi dacă cineva are ceva de repro- 
şat propensiunii sale totalitare, de ce nu l-a împiedicat? Cu mijloace de- 
mocratice, bineînţeles, aceleaşi cu care el şi-a atins scopul. 


(Marţi, 12 iulie 2005) 

OMAGIUL CONSTITUŢIONAL 
ADUS CURŢII PREZIDENŢIALE 


Pur şi simplu emoţionant respectul - ca să nu spun evlavia - cu care 
preşedintele Băsescu a vorbit marţi naţiunii despre Constituţie şi despre 
procedurile ei. Am avut sentimentul desprinderii din ramă a portretului 
preşedintelui constituţional ideal şi coborârea sa în mijlocul poporului 
care a a votat-o şi care l-a votat. Nimic din nonşalanţa şi din jemanfi- 
şismul cu care ne obişnuise până acum preşedintele-jucător, cel hotărât 
să forţeze limitele regulamentului până acolo unde are nevoie să-şi 
creeze cadrul favorabil uunei evoluţii eficiente, prin care să-şi transpună 
în fapte făgăduielile electorale. 

După ce zile în şir a fost ţintuită la stâlpul infamiei, scuipată şi bat- 
jocorită pentru îndrăzneala de a frânge nobilele idealului ale Reformei 
pe care guvernul Tăriceanu le împachetase atât de elegant, cu fundă 
oranj, în coletul aruncat peste gardul său, Curtea Constituţională a apă- 
rut a fi repusă în toate drepturile sale la Cotroceni. Aşezaţi în jiţurile de 
protocol, “dinozaurii iliescieni” şi “soţii criptocomunişti ai soțiilor din 
justiţie” au avut surpriza de a primi din partea preşedintelui asigurarea 
deplinei consideraţiuni şi hotărârea nestrămutată a acestuia de a le res- 
pecta deciziile - chiar dacă acestea, întâmplător sau nu, mai mutilează 
pe ici pe colo , prin părţile esenţiale, delicata construcţie a doamnei Ma- 
covei. 

Ce să se fi întâmplat oare - se vor fi mirat magistraţii care, mai de- 
grabă se aşteptau să fie încuiaţi într-unul dintre saloane şi să li se dea 
foc precum se proceda în timpul regimului "Ţepeş. Aceleaşi lucruri se 
vor fi întrebat şi ceilalţi participanţi la acţiunea de la Cotroceni, care se 
aşteptau şi ei la orice altceva decât la îndemnul de a respecta Constituţia 
şi, prin reflex, Curtea Constituţională. 

După umila mea părere, cred că s-a întâmplat ceva de genul poveş- 
tii cu ucenicul vrăjitor. Ştiţi dvs, acela care a scos dopurile la sticle şi n- 
a mai reuşit să stăpânească procesele chimice declanşate (parcă despre 
aşa ceva era vorba). Ei bine, ucenicul Traian se joacă de vreo şase luni 
cu sticlele pe care scrie “Demisia Guvernului” şi “Alegeri Anticipate”. 
De şase luni ameninţă că va vedea lumea ce se întâmplă dacă el va pur- 
cede la scoaterea dopurilor. Iar când acest lucru s-a întâmplat (e greu 
de crezut varianta cu “iniţiativa” tăriceană a demisiei, fără “consultarea” 

băsesciană) a constatat că se află la originea unui proces care riscă să 
scape de sub control. Că atacurile la adresa Curţii Constituţionale, atent 
orchestrate prin presa oranj şi prin “comentatorii cinstiţi” riscă să se 
întoarcă împotriva sa şi a planurilor puse la punct, cel puţin prin faptul 
că acţiunile şi deciziile acestea sunt - atâta timp cât sunt - suverane şi 
inatacabile! Că - mai ales - o eventuală sesizare asupra neconstituţio- 
nalităţii unor acţiuni ale preşedintelui ar putea declnaşa fatalul proces 
de impeachement, ce s-ar putea solda cu scurtarea unui mandat abia 
prelungit. Şi că situaţia actuală este atât de complicată, prin intervenţia 
divinității şi a oamenilor - încât alegerile anticipate riscă să devină un 
bumerang. 

Cam asta cred că s-a întâmplat la Cotroceni marţi, când, ştie tot 
omul că sunt câteva ceasuri rele, dar şi câteva bune. Probabil că unul 
dintre cele din urmă a fost prins de preşedintele tuturor românilor, dar 
mai ales al celor oranj în obraji. 


(Joi, 14 iulie 2005) 

COMUNITATEA SAU MONOPOLUL INFORMAŢIILOR? 


Într-unul din primele interviuri de după instalarea sa la Cotroceni, 
proaspătul preşedinte Traian Băsescu evoca aproape cu încântare şansa de 
a avea la dispoziţie informaţiile primite din partea serviciilor secrete. Era 
aproape ca un copil care a şterpelit cheia de la încăperea în care se adună 
darurile de Crăciun, în aşteptarea evenimentului. Pentru alte persoane, a 
căror experienţă a inclus şi uzul acestor date, bucuria ar fi fost, probabil, 
mai temperată, cunoscându-se marele număr de variabile şi fluiditatea 
acestui tip de informaţie care, în funcţie de beneficiar, include anumite 
forme de captare a interesului sau bunăvoinţei. Vraja informaţiei secrete 
asupra preşedintelui s-a amplificat odată cu criza ostaticilor, când datele 
culese s-au concentrat asupra unui singur aspect, dând sentimentului unui 
anumit control al situaţiei. În lumina acestor fapte, criza de nervi pe care 
se zice că a făcut-o Traian Băsescu când şi-a văzut deconspirate de “trădă- 
torii” din Alianţă planurile de structurare a viitoarei “comunităţi de infor- 
maţii”, apare de înţeles. Strângerea tuturor resurselor informative într-un 
singur organism de control este considerată un atu esenţial al exercitării 
puterii în stat şi nu vreau să cred că preşedintele nostru are în vedere, prin 
acest demers, altceva decât atingerea obiectivelor fundamentale ale pro- 
gramului său: combaterea corupţiei, a infracţionalităţii şi criminalităţii or- 
ganizate, a eventualelor forme de terorism care se pot manifesta inclusiv 
la noi. Necesitatea unei coordonări şi a unui pupitru unic de comandă a 
apărut mai demult şi fostul consilier prezidenţial Talpeş a început chiar de- 
mersurile pentru crearea acestui compartiment, renunțând însă datorită 
puternicei opoziții venită din partea Executivului şi stilului prudent al fos- 
tului preşedinte care nu dorea să fie suspectat de tendinţe cu iz totalitar. 
Traian Băsescu nu are însă asemenea rezerve. El doreşte întărirea rolului 
instituţiei pe care o reprezintă - implicit al său personal - neîncurcându-se 
prea mult în discursurile savante asupra separaţiei puterilor în stat. Opo- 
ziţia pe care o întâmpină vine dintr-o temere justificată că având mai multă 
putere, o va exercita nu doar asupra temelor din programul său electoral, 
ci şi în scopul controlului potenţialilor săi adversari politici. Într-un mo- 
ment în care partidul său, PD, a lansat, practic candidatura sa pentru un 
nou mandat, suspiciunea că organizarea comunităţii din informaţii are un 
scop preponderent politic, prinde contur mai clar. Iar bătălia pentru atin- 
gerea sa va fi cu atât mai dură cu cât opoziţia, în chiar cadrul Alianţei, faţă 
de proiect este majoritară, chiar dacă nu suficient de clar exprimată. 


(Vineri, 1 iulie 2005) 

LACRIMILE LUI BĂSESCU 


În antologia momentelor politice de tip caţavencian se va înscrie, 
probabil, la loc de cinste, secvenţa în care co-preşedintele Alianţei, Tra- 
ian Băsescu, se despărţea, cu vocea înecată în lacrimi, de partenerul său 
Theodor Stolojan, cel pe a cărui față trasă, palidă, participanţii la eve- 
niment citeau cu îngrijorare desfăşurări ulterioare dramatice. 

Momentul poate fi catalogat, fără ezitare, ca unul dintre punctele 
nodale ale evoluţiei politice de la acea vreme, cu rol hotărâtor în rezul- 
tatul final al alegerilor. Formula pe care a mers până atunci Alianţa era: 
Stolojan - preşedinte, Băsescu - prim-ministru! Evident, dacă se câşti- 
gau alegerile. Or, sondajele de la timpul respectiv, deşi marcau un serios 
progres al Alianţei, nu îi confereau prima şansă. Vulnerabilitatea for- 
mulei ţinea chiar de opţiunea prezidenţială: Stolojan fusese un premier 
considerat bun, care dăduse lecţii de rezistenţă în faţa ofensivelor sin- 
dicale şi care gestionase relativ corect pregătirea alegerilor generale din 
‘92. Inflexibilitatea sa făcuse bună impresie şi aceasta l-a însoţit de-a 
lungul timpului, el fiind văzut aproape cu regularitate ca o soluţie de 
rezervă. Deşi de extracţie social-democrată, trecerea sa în tabăra libe- 
rală a reprezentat o bună soluţie de supravieţuire pentru un PNL marcat 
de exerciţiul dezastruos al guvernării din ‘97-2000. Cu performanţe mo- 
deste de-a lungul noului ciclu electoral, PNL şi-a găsit o nouă identitate 
în varianta alianţei cu PD, scorul alianţei fiind substanţial superior celui 
aritmetic al celor două partide. Având în Băsescu o locomotivă de ima- 
gine şi în Stolojan una de autoritate, ADA a tatonat îndeaproape bul- 
dozerul PSD până la momentul în care sondajele şi analizele au arătat 
mai clar handicapul pe care Stolojan îl avea faţă de Năstase la preziden- 
tiale. Şi atunci s-a produs show-ul lacrimogen al despărțirii de Theodor 
Stolojan, victima şantajelor unui regim “ticăloşit” şi aflat, din aceste mo- 
tive, pe marginea unui epilog funebru. 

A fost o piesă magistral jucată şi regizată. Dar una falsă. Privită as- 
tăzi, ea “sună ca dracu” şi cea mai apropiată paralelă care îmi vine în 
minte este cea a unei alte secvenţe celebre: în studioul 4, în aşteptarea 
deschiderii emisiunii TVR, 'regizorul' Caramitru îi dă indicaţii (surpinse 
pe peliculă!) lui Dinescu: “Mircică, fă-te că lucrezi! 

“Traiane, fă-te că suferi! - ar putea fi genericul unui moment despre 
a cărui productivitate merită să se mai facă analize. Despre consecinţe 
- deocamdată se cunosc. 


(Luni, 1 august 2005) 

BÂZÂIALA POLITICĂ 


Ultimele zile au stat sub semnul bâzâielii politice. A spus-o însuşi 
preşedintele Traian Băsescu, a cărui limbă este nu odată expresivă: la 
noi nu sunt crize! Sunt bâzâieli! Politice, bineînţeles. Ce i-a dat preşe- 
dintelui acest sentiment? Zgomotul specific făcut de doamna Muscă şi 
dl Flutur, în jurul capului premierului. Doamna Muscă mai acut, dl Flu- 
tur ceva mai discret, dar ambii evoluând în partitura specifică preziden- 
ţială. Bâzâiala dnei Muscă s-a soldat cu o demisie de onoare, care însă 
n-are legătură cu funcţia sa: ca ministru, n-a fost nemulțumită de poli- 
tica guvernului faţă de cultură. A fost nemulțumită de dl Tăriceanu, pe 
care l-ar fi vrut înlocuit cu dl Stolojan. Deşi i-a ţinut îndeaproape isonul, 
e drept cu un bâzâit mai în surdină, dl Flutur n-a găsit însă de cuviinţă 
să-şi dea şi dânsul demisia, pe motiv de lipsă de solidaritate cu şeful său 
pe linie de partid şi de stat. A considerat scaunul de ministru mai 
aproape de sufletul său decât principiile, şi a rămas pe loc, ca observator 
neoficial al Cotrocenilor. 

Nu s-a stins bine bâzâiala din Guvern că s-a făcut auzit zumzetul 
dinspre primăria Capitalei. Primarul Videanu a ieşit dintr-o lungă 'si- 
lenzio stampa” (nimeni n-a mai auzit de el de vreo lună, de când Băsescu 
l-a pus la colţ) pentru a explica populaţiei cum e cu migraţia transfron- 
talieră a ţânţarilor. Țânţarul, acest animal - sau insectă, ce-o fi - intere- 
sant, capabil să se transforme peste noapte în armăsar, a fost urmărit 
cu atenţie şi s-au depistat o serie de caracteristici importante. Bizuindu- 
se pe opiniile specialiştilor, omul de marmură ne-a relatat două che- 
stiuni esenţiale: că ţânţarii sunt capabili să parcurgă mari distanţe 
noaptea, şi că femelele sunt infinit mai periculoase decât masculii (asta 
o cam ştiam şi noi). Concluzia: în fiecare noapte, roiuri de țânțari ilfo- 
veni, trec graniţa cu municipiul şi se dezlănţuie asupra bucureştenilor. 
După ce le sug acestora sângele, precum fiscul, se întorc sătui la adă- 
post, unde nu-i deranjează nimeni, adică în judeţul pesedist cu pricina. 
Drept care sectoarele oranj (excepţie face 2-ul) au de suferit de pe urma 
faptului că, primăria Capitalei - şi cetăţenii - nevoiţi să accepte acest 
primejdios concubinaj. În caz de anticipate, ar fi cu totul altceva... 


(Marţi, 2 august 2005) 

DE CE SE LASĂ PREŞEDINTELE ŞANTAJAT? 


Îmi vine greu să-mi imaginez scena, deşi ea pare reală: un preşe- 
dinte mic, timorat, speriat, ascultând fără să crâcnească valul de ame- 
ninţări care curg din telefonul la care a răspuns ca orice cetăţean: “Te 
termin, pun pe tine toate ziarele pe care le conduc” - şi aşa mai departe. 

Vă vine să credeţi? Că belicosul preşedinte-jucător poate fi pus într- 
o asemenea situaţie extremă, ameninţat şi şantajat pentru vina de a fi girat 
anchetarea unui important om de afaceri, întâmplător prieten cu cel care 
îi telefona, un “ziarist important, după afirmaţiile preşedintelui? Că pre- 
şedintele României este lipsit de apărare în faţa jurnaliştilor agresivi şi că 
tace şi înghite aceste ameninţări, nepermiţându-şi decât ca după ce trece 
o vreme, să scape câte o mărturisire, în treacăt, la vreun interviu? 

Ştiindu-l, de multă vreme, cunoscându-i temperamentul şi modul 
de a reacţiona, îmi vine greu, aproape imposibil, să accept o asemenea 
poziţie. Doar dacă... 

Doar dacă este vorba despre o relaţie complexă, care implică com- 
plicităţi adânci şi de lungă durată, ce nu pot fi ascunse sau ignorate. 
Personal, nu cred că mi-ar fi trecut vreodată prin cap ca, dacă, de pildă, 
nevasta mi-ar fi fost dată afară din serviciu pe motiv că aş fi scris un 
text ireverenţios la adresa puterii, să pun mâna pe telefon şi să-l sun pe 
preşedinte (admițând că ar catadixi să-mi răspundă), şi ameninţându- 
l că am să pun toate “tunurile! pe el dacă nu ia măsuri împotriva minis- 
trului abuziv ce a comis nedreptatea. Şi, cred că nici altor jurnalişti 
care-şi fac onest meseria, neridicând în slăvi, cu orice prilej, înţelepciu- 
nea prezidenţială, nu le-a venit vreodată o asemenea idee. 

Trecând sub tăcere acest episod - în cazul în care este real - Traian 
Băsescu comite o eroare fundamentală: el permite să se perpetueze un 
sistem ticăloşit' de relaţii, sistem aflat la limita legalităţii şi moralității, 
atâta timp cât nu sesizează organele de anchetă! Băsescu se lasă pradă 
unui şantaj, el, care le cere celorlalţi să nu pactizeze cu “inamicul”! 

Preşedintele, atât de explicit şi de convingător în general, ne ră- 
mâne, dator, tuturor, cu limpezirile necesare în acest caz particular. Dacă 
nu a fost doar o figură de stil, merită să capteze atenţia ascultătorilor... 


(Joi, 11 august 2005) 

VACANŢĂ PREZIDENŢIALĂ 


Nu există, până în prezent, un numitor comun al vacanţelor prezi- 
denţiale. Ion Iliescu anunţa doar că pleacă în vacanţă, după care dispărea 
în singurătatea bine păzită a Scroviştei, unde se dedica lecturilor amâ- 
nate, plimbărilor pe sub copacii seculari şi analizelor politice făcute în 
compania doamnei Nina. Uneori mai dădea o raită pe la Neptun, unde 
existau puţine posibilităţi să fie văzut de publicul spectator în slip. Des- 
pre Emil Constantinescu nu ţin minte mare lucru. Îi plăcea şi lui la Scro- 
viştea, nu doar în concediu, iar la Neptun nu ţin minte să fi fost văzut. 

Traian Băsescu este diferit de cei doi care l-au precedat, în primul 
rând prin intensitatea cu care trăieşte fiecare moment de relaxare. 
Aproape firesc pentru un om care şi-a consumat o bună parte din viaţă 
pe mare, departe de casă, el preţuieşte lucrurile simple care i-au lipsit: 
terasa Cireşica, muzica lui Gil Dobrică, baletele ţigăneşti şi dansul cu 
consoarta şi - chestiune de politeţe - cu celelalte doamne în compania 
cărora se află. Băsescu îşi face concediul aproape ca un om obişnuit şi 
dacă n-ar fi cohortele de sepepişti din jurul său aproape n-ai băga se 
seamă că tipul cu chelia arsă de soare care ciocneşte zgomotos paharele 
şi aplaudă în ritmul muzicii e ditamai preşedintele României. 

Evident că, cu un asemenea program, te aştepţi mai puţin din par- 
tea sa să-şi umple timpul cu lecturi din Cărtărescu sau cu filme de artă. 
Nu e domeniul său şi nici nu vrea să pozeze în consumator de fineţuri 
intelectuale. Băsescu este un preşedinte-cetăţean şi poporul îl înțelege 
chiar şi atunci când petrecerile lui la terasă au loc în timp ce prin zonele 
afectate de inundaţii oamenii se întreabă cu teamă cum se vor descurca 
mâine. În fond, e treaba guvernului şi a lui Tăriceanu şi parcă simţi 
unda de satisfacţie puţin egoistă a preşedintelui la gândul că sofisticatul 
său premier e nevoit să renunţe la vacanţă pe Coasta de Azur sau în Bali 
pentru a bate, cu cizme de cauciuc, coclaurii satului românesc fără case. 
Pentru că dacă preşedinţii României au, totuşi, ceva comun, acest lucru 
este reprezentat de preferința de a-şi petrece concediul în ţară. Poate 
că doar Năstase, dacă ieşea preşedinte, ar fi rupt această tradiţie, tră- 
gând o fugă până în Sardinia, la prietenul său Berlusconi sau partici- 
pând la vreo vânătoare selectă, în Kenia, împreună cu Țiriac. 

Vacanţa preşedintelui este, la urma-urmelor, unul dintre puţinele 
exemple de normalitate pe care le dă o clasă politică ce a reuşit să facă 
din anormalitate o regulă. 


(Joi, 18 august 2005) 

AGENDE PARALELE INEGALE 


O naţiune este bine condusă şi administrată atunci când eforturile 
celor mandataţi pentru aceasta converg spre atingerea țintelor progra- 
matice. Care, în ultimă instanţă, se referă la confortul material şi spiritual 
al tuturor membrilor societăţii. Aceste obiective figurează pe agendele de 
lucru ale diferitelor componente politice şi executive şi urmărirea lor re- 
prezintă instrumentul principal de reglare şi coordonare a procesului. 

Asta într-o ţară ideală, cu instituţii responsabile şi bine puse la 
punct şi cu oamenii politici înzestrați cu maturitatea necesară pentru a 
conduce destinele unei naţiuni spre azimutul progresului. 

Este România o astfel de ţară? După agendele sale, nu. Pentru că în 
agenda preşedintelui sunt înscrise proiecte a căror relevanţă pe termen 
scurt este aproape de neînțeles. De la venirea sa la putere, Traian Bă- 
sescu, cel care a fost ales şi pentru sloganul său - “Să trăiţi bine”! - pare 
mai puţin interesat de dimensiunea confortului minim al concetăţenilor 
săi decât de acela al său personal (vezi episoadele nelămurite încă cu ca- 
sele) sau instituţional. Băsescu vrea mai multă putere pentru preşedinte, 
ca o condiţie pentru rezolvarea optimă a îndatoririlor sale. În timp ce dl 
Băsescu este foarte interesat de alegeri anticipate şi de schimbarea Con- 
stituţiei, pentru modificarea formei de organizare a Parlamentului, pe 
agenda Guvernului se află alte priorităţi: deşi premierul afirmă că e mai 
interesat de problematica integrării şi de calendarul implementării legi- 
slaţiei, susţine necondiţionat efortul Coaliţiei de a schimba regulamen- 
tele Camerelor, pentru a putea să-i schimbe pe şefii PSD ai acestora. Este 
motivul pentru care pe agenda Parlamentului trebuie să-ţi forţezi vede- 
rea şi inteligenţa ca să dai de urma proiectelor de legi pe care aleşii ar 
trebui să le discute şi să le parafeze cu ochii spre Bruxelles. 

În tot acest timp, pe agenda populaţiei nu figurează altceva decât 
inundaţii, oameni rămaşi fără adăpost, case distruse, gospodării ava- 
riate, griji faţă de venirea iernii şi faţă de dimensiunea facturii de încăl- 
zire, spaimă faţă de scumpirile în lanţ ale produselor de bază, teamă 
faţă de nesiguranța pe care o generează desele schimbări ale legislaţiei. 

Vedeţi şi dumneavoastră unde se întâlnesc aceste agende şi cât de 
omogenă este guvernarea şi acţiunea politică în România, candidată la 
integrarea europeană cu termen la 1 ianuarie 2007. 


(Luni, 26 septembrie 2005) 

ÎNTRE ŞPAGĂ ŞI BACŞIŞ 


Prin pateticul - şi populistul - său apel la naţiune, de a nu mai da 
şpagă funcţionarilor statului, Traian Băsescu se înscrie cu brio în galeria 
urmaşilor lui Don Quijotte. Călare pe slăbănoaga Rosinantă, care este 
o Românie strunită cam cum vor muşchii săi - adică ai călăreţului-Bă- 
sescu este, însă, un Don Quijotte care îşi joacă rolul, păstrându-şi luci- 
ditatea şi capacitatea de a nu fi foarte convins că morile corupţiei vor 
ceda în urma asaltului său hotărât. Ştie însă că acesta e jocul şi îşi in- 
terpretează rolul pentru aplauze şi nu pentru rezultate. 

Oricât de acută ar fi tema şpăgii - ca componentă a corupţiei - ceea 
ce face Traian Băsescu este un simplu exerciţiu de retorică, fără nici un 
fel de urmări. Chiar sunt curios câţi cetăţeni se vor prezenta mâine în 
faţa ghişeelor solicitându-şi drepturile şi avertizându-l pe cel din faţa 
lor să nici nu se gândească că va primi ceva, iar dacă vor fi, câţi vor ob- 
ţine hârtiile, autorizaţiile sau serviciile pe care le-au solicitat. 

Problema şpăgii are rădăcini istorice şi ea s-a instalat temeinic în 
mentalul colectiv. Şpaga este, ca să spun aşa, “TVA-ul! individului în re- 
laţia sa cu instituţiile. El ştie că trebuie să dea dar şi că, la rândul său, 
va primi, dacă este plasat pe ‘lanțul trofic” al beneficiilor ilicite. Nici 
măcar dublat de apelul de a nu se lua şpagă, demersul prezidenţial nu 
are mai multe şanse, atâta timp cât instituţiile asupra cărora dl Băsescu 
are autoritatea care vine din funcţia sa nu vor înlătura condiţiile care 
fac posibilă apariţia şpăgii. Or, piatra fundamentală o constituie condi- 
ţionarea, explicită sau implicită, a obţinerii unui drept, de o suprataxă 
neimpozabilă. Acest lucru se poate realiza lesne prin precizări regula- 
mentare mai clare, care să nu lase loc interpretărilor sau iniţiativelor. 
În loc să facă un apel îndoielnic la cetăţean, preşedintele ar trebui să 
impună din partea factorilor responsabili o rapidă inventariere şi evi- 
denţiere a cauzelor care generează şpaga, şi să le elimine rapid. 

Totodată, cred că ar trebui să se facă o diferenţiere - de data asta 
în spirit pur european - între şpagă şi bacşiş - pourboire sau tip, în lim- 
bile de circulaţie - acesta din urmă constituind o recompensă benevolă 
pentru un serviciu de calitate, şi asupra căreia statul nu are atribuţii de 
reglementare, fiind o chestiune între părţi sau persoane. Altfel, apelul 
băsescian poate să capete conotaţii umoristice: cum adică să nu dai 
“şpagă” la frizer sau la chelner? 


(Joi, 29 septembrie 2005) 

BOICOTUL LA POMPĂ 


Circulând insidios pe Internet, apelul a deversat în presă, ajungând 
în cele din urmă la Cotroceni, unde a găsit în preşedintele Băsescu un 
susţinător înfocat. 

Ideea boicotului benzinei, prin declararea zilei de 1 octombrie drept 
“zi liberă” de opresiune petrolistă şi invitarea românilor să nu-şi mai ali- 
menteze maşinile este prima iniţiativă civică de acest fel care se face 
simțită în România. Fa a venit ca o mănuşă peste demersul iniţiat de 
preşedinte de a tempera puseele incontrolabile de majorare a preţului 
benzinei la pompă prin verificarea şi, eventual, renegocierea clauzelor 
contractului de privatizare al PETROM. 

Desigur, dl Băsescu a procedat, de principiu, corect, arătându-se 
interesat de o problemă care îi afectează considerabil pe toţi cei care l- 
au ales sau nu. Este una dintre prerogativele sale constituţionale, de a 
media între popor şi instituţii, de pe poziţiile interesului general. 

Ceea ce n-a înţeles preşedintele - şi ceea ce nici nu s-au obosit consilierii 
săi să-i facă cunoscut - este faptul că un astfel de demers se situează la limita 
moralității şi a legalităţii atunci când ameninţă să afecteze nu numai acţiu- 
nile unei mari companii, dar şi stabilitatea şi bonitatea sa. Totodată, afectată 
este şi încrederea într-un stat care, mai întâi vinde şi abia apoi se întreabă 
dacă preţul şi clauzele au fost corecte - lucru de natură să cam taie elanul 
eventualelor cumpărători faţă de ceea ce n-a fost încă vândut. 

Şi nu în ultimul rând, preşedintele ar fi trebuit să fie informat, în 
prealabil, că preţul petrolului este un element fundamental al întregului 
sistem şi că el depinde de o grămadă de factori conveniţi în practica cu- 
rentă, care ţin cont mai puţin de resursele naturale. Ar fi aflat că există 
o convenţie potrivit căreia preţul barilului include, teoretic, o sursă 
unică (golful Mexic, mi se pare) şi că în acesta se include transportul, 
chiar dacă pentru anumite cantităţi nu se mai efectuează. Aşa încât Ro- 
mânia, chiar dacă este ţară extractoare, nu-şi poate permite să comer- 
cializeze petrolul la preţul real de cost, fără ca acest lucru să 
dezechilibreze întregul sistem. Sunt chestiuni de fineţe economică, mai 
greu de explicat, nu doar de înţeles, care însă ar fi trebuit ştiute. 

Unde are, însă, valoare demersul şefului statului este tocmai această 
reacţie nefiresc de promptă a celor care alimentează piața românească 
față de evenimente cu impact în timp. Sigur că uraganul Catrina n-avea 
cum să influenţeze de a doua zi preţul petrolului din România. A fost însă 
un prilej pe care noul proprietar austriac al petrolului românesc n-a vrut 
să-l scape, forțând lucrurile şi sperând să obţină beneficii rapide prin ne- 
băgarea de seamă a consumatorilor. Acestei mentalități nu-i poate veni, 
însă, de hac ameninţarea cu revizuirea contractului (practic imposibilă)... 


(Sâmbătă, 1 octombrie 2005) 

RISCURILE POLITICII “LA PLEZNEALĂ” 


Cred că despre domnii Iliescu şi Constantinescu împreună, pe du- 
rata a patru mandate, nu s-a scris şi vorbit în presă cât despre dl Băsescu 
în doar nouă luni. 

Instituţia prezidenţială a fost croită, la noi, în linii mari după datele 
antropometrico-caracteriale ale dlui Iliescu, cu mare grijă ca anumite 
accesorii să nu amintească cumva de predecesorul său, sau să-i dea 
acestuia idei de personalizare. Dl Iliescu s-a simţit confortabil în această 
haină, căreia i-a împrumutat multe dintre trăsăturile sale, între care 
cumpănire, prudenţă şi o relativă detaşare de restul ansamblului. Dacă 
pentru dl Constantinescu haina s-a cam potrivit, acesta având o talie 
relativ compatibilă, pentru dl Băsescu aproape nici nu s-a pus problema 
echipării. Marinarul a venit la Cotroceni ferm hotărât să desacralizeze 
instituţia si să-i dea o înfăţişare mai pe măsura felului său de a fi. Înce- 
pând cu prezenţa “detaşamentului roşu de femei” comandat de dna 
Udrea, continuând cu sictirizarea unor consilieri de felul lui Pleşu şi cu 
escapadele nocturne de la Golden Blitz, Traian Băsescu a creat toate 
premisele unui preşedinte care “ce-are în guşă, şi-n căpuşă”. El spune 
lucrurilor pe nume, fără a se complica cu fineţuri diplomatice, se îm- 
bracă în blugi când ar trebui să fie în costum, bea o bere cu constructorii 
de poduri şi înjură în direct rivalii politici. Toate acestea întrunind, pa- 
radoxal aproape, adeziunea unui public aflat în tot mai mare contradic- 
ţie cu presa, în special, şi cu clasa politică, în general. Un “măi 
animalule!”, în gura lui Băsescu ar fi sunat, la vremea respectivă, de-a 
dreptul colocvial, iar “golanii” din Piaţa Universităţii probabil că l-ar fi 
adoptat pe loc. Mare maestru al show-urilor improvizate, Băsescu face 
din fiecare ieşire sau luare de poziţie a sa un spectacol mediatic, fiind 
atât de încântat de acestea încât nici nu se mai gândeşte la efecte. Efecte 
care, de regulă, nu se văd imediat, iar în politică sunt de fond şi de lungă 
durată. O chestiune care ar trebui să-l pună pe gânduri pe preşedinte 
este şi aceea că, după vizitele la nivel înalt de după obţinerea mandatu- 
lui, contactele externe esenţiale s-au rărit considerabil. Nici el nu prea 
mai este invitat pe unde ar fi important să se afle, şi nici alţii nu se în- 
ghesuie să vină la Bucureşti. Vorbele în doi peri, aruncate la plezneală 
dau roade şi aceste roade pot deveni amare în momentul în care vom 
constata cu toţii că am cam jucat mizele importante pe un circ ieftin, 
dar de succes la public. 


(Miercuri, 5 octombrie 2005) 

LISTA LUI BĂSESCU 


Hotărât lucru: preşedintele nu vrea să ne lase nici măcar o zi liniştiţi, 
cu problemele noastre, fără să ne trântească în față câte o nouă provocare. 

Dacă nu cea mai recentă, în orice caz cea mai tare, este vorba arun- 
cată la Constanţa cum că fostul premier Adrian Năstase ar figura pe o 
“listă a corupţilor”. Iată, deci, după celebra de acum “listă a lui Severin”, 
cu cei cinci agenţi ai puterilor străine din politică şi din presă, niciodată 
deconspirată şi aflată la loc sigur, în fişetul dlui Constantinescu, una nouă. 
“Lista lui Băsescu” mi se pare un lucru extrem de serios. Afirmația pre- 
şedintelui confirmă faptul că o astfel de listă există şi că ea i-a fost adusă 
la cunoştinţă. Cine a elaborat-o, însă, şi ce criterii au stat la baza ei, ră- 
mâne un mister. Dacă până acum s-a mai şuşotit pe la colţuri cum că dl 
Năstase, alături de domnii DIP şi Mitrea - în cea mai frecventă dintre for- 
mulări - ar deţine o avere considerabilă, rol al interferenţelor dintre po- 
litică şi afaceri, nimeni nu a cutezat, totuşi, să o rostească răspicat aşa 
cum a făcut-o preşedintele. Şi cum gravitatea afirmației nu mai necesită 
comentarii, nu ne rămâne decât să fim convinşi că în spatele acestei liste 
se află persoane sau instituţii care au strâns dovezi incontestabile. Cine 
ar putea să facă, legal, acest lucru? Aici sunt două ipoteze: ori serviciile 
secrete, dar ştim de-acum cât de “sigure” pot fi dovezile cu care lucrează 
ele (au fost, dealtfel, ridiculizate de noul şef al PNA), sau PNA-ul, cel fără 
mamă şi fără tată, de când l-a echidistanţat doamna Macovei. În acest 
ultim caz înseamnă că s-a derulat o anchetă, ale cărei concluzii au fost 
aduse, mai înainte de toate, la cunoştinţa preşedintelui. Este legal? Este 
constituţional? Era îndreptăţit dl Băsescu să facă o asemenea dezvăluire 
mai înainte să o fi făcut chiar Ministerul Public? 

Dacă nu este unul dintre obişnuitele derapaje imprudente, din seria 
vinovăţiei teroristului Hayssam, sau a nevinovăţiei “arabului cinstit” 
Yassin, atunci este o veritabilă declaraţie de război (dacă mai era nevoie) 
la adresa fostei puteri, catalogată, prin acuzarea însuşi liderului său, 
drept una nelegitimă. Şi atunci dl Băsescu va trebui să facă publică în- 
treaga listă, singurul lucru prin care ar putea desluşi naţiunii gradul de 
independenţă al justiţiei, eliberată de povara unor “instrumente” de 
genul procurorului care l-a pus pe el însuşi sub acuzare în dosarul 
“Flota” şi pe care ministrul Macovei l-a trimis obligatoriu la pensie. 

Dar dacă o astfel de listă nu există? 


(Joi, 6 octombrie 2005) 

ÎMPĂRATUL TRAIAN DĂ SFATURI 
KAIZERILOR EUROPENI 


Preşedintele Băsescu n-a mai aşteptat ca îndemnul adresat supu- 
şilor săi, de a-şi face loc cu cotele în Europa penetrând-o cu aroganță, 
să-şi facă efectul, dând chiar domnia sa un exemplu la recentul summit 
de la Londra. 

Deşi plasat pe strapontina candidaţilor, n-a avut nici o ezitare - de 
natură comportamentală sau lingvistică - de a da sfaturi viitorilor colegi. 
Simţindu-le neliniştea provocată de terorism şi de creşterea galopantă 
a preţului petrolului, a venit cu soluţiile. Prima: procedaţi ca mine, şi 
constituiți o comunitate a serviciilor secrete. Nu vă mai lăsaţi manipu- 
laţi, ci adunaţi-i la un loc şi puneţi şaua pe ei - a explicat în engleza sa 
de navigator preşedintele. Pe lângă aroganță, preşedintele nostru are şi 
tupeu, pentru că recomandarea sa n-a fost încă pusă în practică la Bu- 
cureşti din cauza opoziţiei manifestate chiar de către unii membri ai 
Coaliţiei. În plus, preşedintele nostru confundă serviciile noastre, nou- 
născute, fără tradiţii, cu cele engleze, franceze sau germane, care au un 
tip de activitate bine specificat în Constituţie şi care nu prea pot fi ma- 
nipulate după cum îi vine pe chelie unui preşedinte sau premier. 

A doua prețioasă recomandare, cu care aproape că i-a dat gata pe 
europeni a fost aceea de a contracara creşterea necontrolată a preţului 
petrolului prin construirea sau repunerea în funcţiune a centralelor ato- 
moelectrice. Cum facem noi - a zis preşedintele. Lucrăm la Grupul 2 de 
la Cernavodă şi îl avem în proiect şi pe al treilea. 

Şi aici, însă, arogantul nostru preşedinte se dovedeşte niţel rupt de 
realităţile europene. Centralele atomice au fost închise sau au fost sis- 
tate la construcţie din cauza protestelor intense ale ecologiştilor - o spe- 
cie care în România se regăseşte doar în titulatura unor partide dar care 
pe aiurea se află chiar la guvernare. A veni cu o asemenea idee e ca şi 
cum ai fluiera în biserică şi dacă vreunul dintre colegii săi viitori doreşte 
sincer să nu mai fie ales, n-are decât să lanseze ideea dlui Băsescu. 

În rest, toate bune: ne-am făcut intrarea, înainte de 1 ianuarie 
2007, cu aroganta de rigoare. 


(Sâmbătă, 29 octombrie 2005) 

“NEPRIETENII” LUI BĂSESCU 


Cea mai mare greşeală pe care o poate face în acest moment un po- 
litician activ este să subestimeze forţa şi tenacitatea preşedintelui Bă- 
sescu. Dincolo de mişcările sale aparent haotice şi de gesturile sale 
şocant nonconformiste, se ascunde o tenacitate de buldog şi o memorie 
a afronturilor de elefant. Băsescu nu iartă nimic şi pe nimeni, mai ales 
dintre cei care i se opun sau îi nesocotesc deciziile. Au simţit-o pe pielea 
lor colaboratori apropiaţi, precum Guşă, sancţionat drastic pentru ne- 
răbdarea inoportună de a revendica conducerea unui serviciu secret, 
sau chiar Silvian Ionescu, personaj de forţă în timpul alegerilor, pentru 
imprudenţa de a fi acceptat o poziţie neîmpărtăşită de Marele Frate. 

DI Haşotti îl acuză pe preşedinte de a fi un “neprieten” al liberalilor. 
Eronat. Băsescu n-are prieteni. Nici nu prea îşi poate permite. Dar n-are 
nici neprieteni. Este vorba doar de persoane care îi încurcă socotelile ori 
îi încalcă predispoziţiile. Tăriceanu, dincolo de aparenţa sa de copil cu- 
minte şi ascultător, i-a încurcat, prin obstinaţia cu care s-a agăţat de scau- 
nul de premier, toate socotelile. Dar în special ideea alegerilor anticipate, 
unica şansă, în viziunea prezidenţială, de a asigura un suport temeinic şi 
“moral” pentru îndeplinirea programului său politic. Pentru Tăriceanu 
nu mai există iertare, iar ca dovadă este faptul că e atacat acolo unde îl 
doare mai tare - relaţia sa cu Dinu Patriciu. Acesta din urmă se face şi el 
vinovat în cea mai mare măsură de puseele de independenţă liberale, el 
aflându-se la originea tuturor atitudinilor anti-băsesciene bazate pe forța 
economică ce o conferă petrolul. “Neprieteni” ai lui Băsescu sunt şi acei 
politicieni din tabăra liberală, ale căror antecedente la guvernare îi fac 
vulnerabili în faţa unei opinii publice care aşteaptă de la Băsescu tragerea 
în ţeapă a tuturor corupţilor, cu sau fără documente doveditoare şi indi- 
ferent de tabăra căreia-i aparţin. De aceea s-a şi opus sistematic manda- 
tării cu funcţii publice a unui Ruşanu sau Vosganian, ori chiar a unui 
Berceanu din tabăra proprie. Cel mai circumspect s-a dovedit Băsescu 
tocmai faţă de tovarăşii săi de luptă. Amânând până la exasperarea pre- 
tendenţilor schimbarea şefilor de servicii secrete, el a lăsat să se înţeleagă 
că, până la un punct, preferă să lucreze cu oameni pe care îi poate controla 
în virtutea antecedentelor lor vizibile, decât cu veleitari supuşi tentaţiei 
trădării. Ori nici Timofte şi nici Fulga nu vor face aşa ceva atâta timp cât 
vor fi menţinuţi în funcţii în pofida tuturor protestelor. 

Nu întâmplător Băsescu a pus surdină comentariilor la adresa ultimei 
decizii a Curţii Constituţionale, o instituţie prea timorată pentru a nu putea 
deveni, la un moment dat, răzbunătoare. Cu instrumente constituţionale. 


(Luni, 21 noiembrie 2005) 

DIPLOMAȚIA ORIGINALĂ A LUI TRAIAN BĂSESCU 


Vizita oficială a preşedintelui Băsescu în Franţa a venit tocmai în mo- 
mentul în care ideea că şeful statului român este blocat în contactele inter- 
naţionale părea să prindă teren. Cu atât mai mult cu cât în ultimele şase luni 
vizitele oficiale peste hotare au fost nesemnificative, iar primirile la Bucureşti 
au vizat parteneri zonali, de mai mică importanţă. Cu excepţia unor sum- 
mit-uri sau reuniuni internaţionale cu participare masivă, dar simbolică, 
şeful statului român nu a prea avut, deci, prilejul să-şi exerseze talentele di- 
plomatice, iar când a făcut-o (ca, de exemplu, la ONU, în septembrie) s-a 
întâlnit doar cu vecinii pe care-i putea aborda mai direct de acasă. 

Cauzele acestei izolări au fost puse de comentatori pe seama unor 
opţiuni de politică externă fără acoperire în planul relaţiilor curente, 
bilaterale. Ce doi poli ai acestei strategii — axa Bucureşti-Londra- 
Washington şi zona Mării Negre — au fost contestate sau evitate chiar 
de către cei în cauză. Nici Blair şi nici Bush n-au fost încântați de ideea 
unei noi ‚axe (nomina odiosa), iar un parteneriat privilegiat cu Româ- 
nia, în detrimentul altor ţări din zonă, nici nu putea fi luat în conside- 
raţie, în timp ce aprecierile despre „acul rusesc au trezit suspiciuni din 
partea Rusiei, care şi aşa nu considera relaţia cu România una dintre 
priorităţile sale. Cât despre distribuţia responsabilităţilor în bazinul 
Mării Negre, România vine oricum cam pe locul al patrulea. 

Traian Băsescu încearcă să practice, la Cotroceni, o diplomaţie origi- 
nală, care vrea să se debaraseze de înseşi principiile de bază ale diploma- 
tiei. Este o tentativă singulară care nu face decât să-l izoleze, lipsindu-l de 
interlocutori, chiar dacă principiile de la care pleacă sunt valabile. Fai- 
moasa teorie a „licuricilor” este reală, pe fond, dar ea nu are valoare practică 
atâta timp cât România nu reprezintă, în momentul de faţă, o miză pentru 
nici unul dintre marii lumii. Preferința pentru anglo-americani nu face 
altceva decât să-i irite pe nemți şi pe francezi care consideră că România 
ar trebui să stea cuminte în sfera lor de influenţă. Pe de altă parte, o astfel 
de poziţie vine în contradicţie cu interesele europene ale unei Românii 
care nu a trecut încă pragul aderării. Însăşi încercarea recentă a lui Traian 
Băsescu, de a-i desluşi lui Chirac care au fost raţiunile enunţării princi- 
piului „Axei” reprezintă o lipsă de tact: cum să-i explici — ca acesta să ac- 
cepte — cuiva de care ai nevoie, de ce eşti mai prieten cu rivalii lui decât cu 
el? Aceasta şi altele (referinţe imprudente la „tainuri' şi la „mita politică”) 
sunt motivele unei primiri reci, „pragmatice! de pe urma căreia nici Traian 
Băsescu şi nici România nu obţin mare lucru, în afara unei promisiuni po- 
liticoase de ratificare a aderării. O formalitate, dealtfel. 

Vector al politicii şi relaţiilor externe, preşedintele ar trebui să pună 
mâna pe carte şi să mai înveţe câte ceva din abecedarul diplomaţiei. 


(Joi, 24 noiembrie 2005) 

SCĂPAREA LUCRURILOR DE SUB CONTROL 


Pe când era ministru al Transporturilor şi omul dur al PD-ului în 
alianţa de atunci cu Convenţia Democratică, Traian Băsescu a fost nu sur- 
prins, ci de-a dreptul revoltat de arestarea unui demnitar, membru al par- 
tidului său, fără ca cineva din conducere să fi fost informat. „Lucrurile 
ne-au scăpat de sub control — a afirmat el atunci exprimându-şi temerea 
că dacă se va continua în acest mod „mâine ne iau şi un ministru. 

Astăzi, când a dezaprobat ferm tentativa premierului de a se in- 
forma în legătură cu ,cazul Patriciu”, Traian Băsescu îşi găseşte scuze în 
faptul că nu a intervenit direct în favoarea celui arestat. Ceea ce n-a 
făcut nici Tăriceanu. Dar nu despre asta este vorba. 

Sunt gata să accept ideea că oamenii se schimbă şi că ideile lor evoluează, 
că sunt apți să câştige în profunzimea asumării principiilor democratice. 

Probabil că la momentul '97, când s-a petrecut episodul evocat de 
Mugur Ciuvică, preponderentă în ideologia lui Traian Băsescu era men- 
talitatea totalitară a căpitanului de vas, care trebuie să ştie tot ce mişcă 
la bord. Producerea unui eveniment de gravitatea celui evocat era un 
lucru greu de acceptat, dacă nu chiar inacceptabil. 

Opt ani mai târziu, Traian Băsescu pare să fie alt om. Nu concepe 
ca cineva din echipaj, indiferent de grad şi de funcţie, să-şi aroge pre- 
rogative pe care doar el le poate avea. Ca preşedinte şi luptător antico- 
rupţie, Traian Băsescu are dreptul să-l sune la orice oră pe Ilie Botoş şi 
să-l întrebe ce a făcut sau ce va face cu Patriciu, sau cu vreun altul dintre 
cei luaţi la ochi de Parchet. Pentru că acum fostul preşedinte de vapor 
e căpitan de ţară. Tăriceanu este cel mult şef de echipaj, iar Patriciu - 
unul de la cazane care n-a numărat prea bine lopeţile aruncate în focar, 
folosind ,surplusul' pentru a avea acces la damele din port. 

Ceea ce i se părea monstruos în 1997 — scăparea lucrurilor de sub 
control — i se pare azi de netolerat. Nimeni nu e mai presus de lege, ţine 
să ne asigure preşedintele, fiind, probabil, de acord inclusiv cu luarea’ 
vreunui ministru. Dar cu o condiţie: acesta să nu fie democrat... 


(Luni, 28 noiembrie 2005) 

TEORIA CONSPIRAȚIEI 


Marele merit al preşedintelui este că nu vrea să lase nimic nelămurit. 
Ori că dă o declaraţie cu un prilej oarecare - ca, de pildă, întoarcerea sau 
plecarea într-o vizită oficială - ori că intervine în direct în vreo emisiune 
de radio sau televiziune, ori că provoacă o conferinţă de presă tocmai du- 
minica, la Cotroceni, domnia sa vrea ca lucrurile să fie clare. Şi bine face. 

Iată, nu mai departe decât cu povestea pusă pe piaţă de Ciuvică, în 
legătură cu nişte comentarii pe care le-a făcut prin ‘99, după ce un pre- 
fect democrat, prins cu mâţa-n sac, a fost arestat fără ca - atenţie! - par- 
chetul să prevină conducerea partidului în legătură cu această intenţie. 
“Azi ne iau un prefect, mâine ne iau un ministru!” - a comentat cu năduf 
fostul ministru de atunci al Transporturilor, într-o convorbire telefonică 
cu consilierul prezidenţial de la acea vreme, Dorin Marian. Ceea ce lă- 
mureşte acum preşedintele este faptul că acest telefon nu putea fi in- 
terpretat drept o intervenţie - precum telefonul lui Tăriceanu cu Botoş 
- el exprimând doar o nemulţumire legată de colaborarea dintre forma- 
ţiunile coaliţiei de atunci. Până aici lucrurile sunt sau par corecte. 
Numai că preşedintele nu rezistă tentaţiei de a ridica vălul de pe o pre- 
supusă conspirație: telefonul cu pricina a fost, de fapt, o cursă pe care 
i-a întins-o Dorin Marian, cel care a înregistrat convorbirea, livrându- 
i-o apoi lui Mugur Ciuvică, cel care a aşteptat doar vreo şase ani ca s-o 
dea “la Răsboiu””. Şi asta pentru simplul motiv că Dorin Marian era în- 
teles cu Dinu Patriciu, în ale cărui firme lucrase o perioadă, înainte de 
a avansa la Cotroceni. Şi că darea în vileag, acum, a convorbirii, nu este 
decât o etapă din durul război psihologic pe care “grupul de interese” 
din jurul magnatului liberal îl duce împotriva preşedintelui, pentru a-i 
frâna zelul anticorupţionist. Mai lipseşte un singur lucru din această ex- 
plicaţie: să ni se fi spus că tot Dinu Patriciu este cel la comanda căruia 
s-au executat fluturaşii denigratori despre care preşedintele ne vorbea 
zilele trecute, şi care ar fi urmat, probabil, să fie împrăștiați din elicop- 
tere cu prilejul Zilei Naţionale! 

Teoria conspirației este cea mai bună explicaţie pentru orice nu se 
potriveşte altfel. Ea face legătura necesară între evenimente dispersate, 
care altfel n-ar mai avea semnificaţia spectaculoasă pe care o au atunci 
când sunt puse cap la cap şi ordonate în aşa fel încât să servească de- 
monstraţiei. Traian Băsescu nu este nici primul şi nici ultimul dintre 
cei care se servesc de ea pentru a face lumină în cotloanele obscure ale 
propriului lor exerciţiu public. 


(Joi, 1 decembrie 2005) 

DÂRELE ISTORIEI 


Nepoliticoasă, cel puţin, observaţia pe care actualul preşedinte a 
făcut-o la adresa celui de cu două mandate în urmă: “Dl. Constantinescu 
n-a lăsat în urma sa nici o dâră...”, a afirmat de la înălţimea scaunului 
pe care-l ocupă, dl Băsescu, cu convingerea, probabil, că domnia sa a 
reuşit deja, doar într-un an, să lase în urmă mai multe urme decât a 
lăsat dl Constantinescu în patru. 

Înclin să cred că dârele sunt mai puţin importante în sine, decât 
natura lor. Iar când e vorba de cele politice, problema se complică. N- 
am nici o îndoială că verdictul nu-l dă unul sau altul. Vor mai trebui să 
treacă ani buni ca să ne putem da seama, din urmele care rezistă, dacă 
şi ce fel de dâră a lăsat dl Constantinescu. Cum va fi perceput atunci 
când zbuciumul şi agitația acestei tranziţii prelungite se va fi liniştit şi 
România va fi intrat pe făgaşul calm şi aşezat al destinului său euro- 
pean. Tot atunci vom şti şi ce au însemnat cele trei mandate ale dlui 
Iliescu, cât au cântărit ele în stabilizarea şi stabilitatea unei Românii, 
de atât de multe ori supusă disensiunilor şi contradicţiilor interne. Vom 
afla, desigur, şi dacă dl Băsescu a reuşit să coaguleze o dâră solidă, peste 
mulțimea de dâre şerpuitoare trasate cu hărnicia-i recunoscută, şi cât 
din demersul său anticorupţie a avut succes, consolidând o democraţie 
încă fragilă. 

Pentru toate astea este nevoie de răbdare şi, în acelaşi timp, de o 
încredere profundă în faptul fundamental că toţi cei pe care votul po- 
pular i-a plasat în fruntea ţării au plecat la drum cu hotărârea sinceră 
de a face ceva bun pentru oamenii care i-au mandatat cu încrederea lor. 
Nu pot să cred că dl Iliescu, dl Constantinescu sau dl Băsescu au gândit 
vreodată altceva, că au fost animați de altceva decât de bune intenţii. 
Ei au avut însă nevoie şi de putinţă, de forţa de a înfăptui aceste lucruri 
şi aici bisturiul istoriei va opera cu nemiloasă exactitate, îndepărtând 
tot ceea ce nu mai prezintă relevanţă şi păstrând doar ceea ce a contri- 
buit fără îndoială la mai-binele tuturor. 


(Sâmbătă, 3 decembrie 2005) 

CHICHIŢELE AVOCĂŢEŞTI 


Miercuri, preşedintele Băsescu a erupt din nou, pe neaşteptate, la 
şedinţa CSM-ului. De data aceasta cu ceva mai multă modestie decât 
rândurile trecute, şi înlocuind amenințările cu sugestii. 

“Contenciosul' dintre forul magistraţilor şi echipa de dublu Băsescu- 
Macovei este de-acum de notorietate. Primii au lansat acuzaţii pe bandă 
rulantă, nemulţumiţi în special de componenţa Comitetului, rezultat din 
alegerile organizate de corpul magistraţilor. Vot democratic, dar care a dat 
rezultate nemulțumitoare, cel puţin pentru cei doi reprezentanţi ai puterii 
executive. Că unele dintre rezervele formulate sunt justificate, nu este nici 
o îndoială. Însă maniera de forţă în care le-ar vrea rezolvate a fost consi- 
derată inacceptabilă de către membrii consiliului, aceştia ripostând public 
şi cu duritate, aşa cum a făcut-o recent Dan Lupaşcu. Preşedintele Băsescu 
nu este însă omul care să rămână impresionat sau marcat de critici. Dom- 
nia sa are un metabolism intelectual remarcabil care-l face să dea uitării 
iute la tot ceea ce nu-i convine şi să reia partida de acolo de unde consideră 
că ar avea şanse mai mari de câştig. Concret, la reuniunea de miercuri, 
dânsul a venit cu două propuneri. Una - acceptabilă, de bun simţ: şi anume 
ca acei membri ai Consiliului care cumulează funcţii de şefi de instanţe să 
renunţe la acestea. A doua - sugestia ca instanţele să nu mai ţină cont de 
viciile de procedură în procesele care-i au ca subiecţi pe marii infractori 
sau marii corupți. La prima vedere, preşedintele ar putea să pară că are 
dreptate: prea de multe ori inşi cu vinovăţii evidente au scăpat basma-cu- 
rată, uzând de serviciile unor avocaţi specializaţi în astfel de chichiţe. Pro- 
blema care se pune însă automat este: ce facem, inaugurăm justiţia cu 
două viteze, cu două norme: una pentru inculpaţii obişnuiţi şi alta pentru 
cei “speciali“? Cum adică să nu se ţină cont de procedură - care este însuşi 
fundamentul justiţiei? Nu cumva este o invitaţie să ne întoarcem la tipul 
de justiţie care nu are nici în clin, nici în mânecă cu democraţia? 

Problema e alta şi se pare că preşedintele a greşit adresa: nu jude- 
cătorilor ar trebui să li se adreseze în această problemă, ci procurorilor, 
rugându-i să se dea la o parte pe cei care n-au învăţat să facă un dosar 
respectând toate normele şi să-i promoveze pe cei care ştiu. Sau pe cei 
care au şi capacitatea intelectuală şi pe cea profesională de a se lupta, 
în limitele legii, cu cei care o încalcă. Marea hibă a justiţiei române, care 
o face incompatibilă cu normele europene, este la Parchet! Urmăriţi, vă 
rog, ce se va întâmpla în cele câteva luni care ne mai rămân până la ra- 
portul de ţară din mai, cel decisiv, cu cele vreo 20 de dosare “grele' ale 
domnului Daniel Morar, care au fost promise ca reprezentând schim- 
barea majoră în domeniu, şi veţi înţelege mai bine de ce ne poticnim de 
chichiţe de tot felul când dorim să rezolvăm probleme de esenţă! 


(Vineri, 16 decembrie 2005) 

GOGOAŞA ANULUI: CEL MAI BUN GUVERN! 


Fără îndoială că preşedintele Traian Băsescu s-a lăsat cuprins de 
euforia calificării fetelor noastre în finala CM de handbal de la Sankt 
Petersburg atunci când la reuniunea de analiză a activităţii desfăşurate 
timp de un an de Alianţa DA a exclamat că “actualul Executiv este cel 
mai bun dintre cele care au funcţionat după Revoluţie!” 

Dată fiind natura analizei, probabil că dl Băsescu a vrut să spună 
că guvernul Tăriceanu este cel mai bun de când Alianţa a ajuns la pu- 
tere, lucru care nu poate fi combătut nici de cel mai răuvoitor adversar. 
Adică acelaşi guvern făcut în pripă la sfârşitul lui decembrie pentru a fi 
dat jos şi a se ajunge la alegeri anticipate, guvern în care au fost plasați, 
în general, oameni de mâna a doua şi a treia, de care Puterea se putea 
dispensa cu uşurinţă. Iar etalonul pentru acea alcătuire va rămâne 
doamna sau domnişoara Pârvulescu, pe care însuşi preşedintele a pro- 
pus-o pentru cel mai delicat portofoliu - cel al Integrării Europene şi 
care a demonstrat că habar n-avea cu ce se mănâncă integrarea. 

Ideea unui bilanţ al guvernării făcut de Alianţă în condiţiile în care 
aceasta n-a fost singură la guvernare este din capul locului hazardată şi 
menită să rămână la stadiul declaraţiilor politice electorale. Pentru că 
nici un fel de argument concret nu a fost adus în discuţie, în timp ce 
avatarurile buimace ale unei guvernări fără azimut au făcut deliciul unei 
prese masochiste. 

Să spui - după ce un an de zile ai tras în guvern (mai exact, în aripa 
sa liberală) din toate poziţiile - că cel pe care l-ai făcut sau ai încercat 
sistematic să-l discreditezi - este cel mai bun, este o dovadă perempto- 
rie de demagogie asumată cu toată seninătatea şi în disprețul bunului 
simţ comun. Cum însă preşedintele Băsescu nu numai că nu a încercat, 
dar nici nu a dorit să se desprindă de eticheta electorală pentru ca, even- 
tual, să fie un preşedinte al tuturor românilor, demersul său poate fi ac- 
ceptat ca atâtea alte afirmaţii sau opţiuni lipsite de sens şi de logică, 
care au alcătuit, deopotrivă şi cel mai bun program de guvernare. 


(Marţi, 20 decembrie 2005) 

RELAŢIILE PREŞEDINTELUI CU PUTERILE 


Anul 2005 a însemnat pentru primul preşedinte-jucător din istoria 
modernă a României testul esenţial al relaţiei sale cu celelalte puteri. 

Relaţia cu Executivul a fost, poate, cea mai năbădăioasă. A început 
cu declaraţii de iubire totală şi cu sacrificii demne de un nou Meşter 
Manole (a renunţat la Blaga, pe care abia-l alesese consilier şi le-a 
“donat” pe Cristina Pârvulescu şi Sulfina Barbu, două dintre fruntaşele 
“batalionului portocaliu” de femei) pentru a ajunge la un conflict deschis 
cu premierul, în urma refuzului acestuia de a demisiona. Odată cu ra- 
tarea şansei anticipatelor, Băsescu s-a împăcat cu ideea şi, în final, a de- 
cretat că Guvernul ar fi - totuşi - “cel mai tare” de după Revoluţie, anul 
sfârşindu-se cu clasicele pupături în Piaţa Endependenţei. 

Relaţia cu Parlamentul s-a înscris în parametrii neconstituţionali 
ai favorizării evidente a formațiunilor care l-au propulsat la putere şi 
prin atacuri continue şi directe la adresa foştilor adversari. Nici membrii 
minoritari ai Alianţei nu s-au bucurat de un tratament mai bun, chiar 
dacă maghiarii nu au fost gratulaţi cu epitetele adresate umaniştilor- 
conservatori. Ca preşedinte al ţării, Băsescu a continuat să fie preşedinte 
al democraţilor şi al unei aripi democrate a liberarilor, pe fondul refu- 
zului majorităţii acestora din urmă de a urma neabătut indicaţiile pre- 
zidenţiale. Pe scurt, o relaţie tensionată şi incoerentă prin jocul dublu 
făcut în momentul în care decizia Curţii Constituţionale în problema 
şefilor Camerelor a devenit previzibilă. 

Relaţia cu Justiţia a fost, poate, cea mai acută. Băsescu a văzut în 
întregul sistem juridic piedica majoră a atingerii obiectivelor sale elec- 
torale. N-a întârziat să îi catalogheze pe magistrați drept dinozauri sau 
să-i acuze de servilism faţă de fosta putere. Singura ocazie în care a avut 
cuvinte de laudă pentru magistrați a fost atunci când au închis dosarul 
“Flota” şi când au pus NUP pe dosarul casei din Mihăileanu. 

Relaţia cu presa a fost singura în care a dovedit consecvență. După 
ce a tăiat publicitatea guvernamentală şi i-a alungat pe ziarişti din avio- 
nul prezidenţial, a răspuns punctual fiecărei critici, catalogând-o drept 
diversiune îndreptată împotriva sa de către adversarii politici. N-a 
rămas dator cu epitetele, a acuzat la rândul său fără prea multe probe, 
iar zelul manifestat în rezolvarea crizei ostaticilor n-a exprimat simpatia 
sa pentru branşă, dorindu-se mai degrabă o revanşă asupra acesteia. 

Mai mult decât pentru oricare dintre predecesorii săi, pentru Tra- 
ian Băsescu presa se împarte în două: cea 'ticăloşită”, subvenţionată de 
PSD sau de alte “cercuri de interese” obscure, şi cea “portocalie”, care-i 
cântă în strună cu profesionalism şi cu onestitate. Cale de mijloc nu este 
pentru un preşedinte care nu e capabil să perceapă nuanțele. 

Ar mai fi, desigur, relaţia cu puterea... prezidenţială. Adică cu el în- 
suşi. Este cea mai nonconformistă dintre toate, Traian Băsescu dovedind 
cu prisosinţă că nu se simte în largul său în haina tradiţională, croită de 
Constituţie şi că n-are nici o reţinere în a călca protocolul şi cutumele 
pentru a impune un alt tip de lider. Nu neapărat unul mai bun... 


(Marţi, 3 ianuarie 2006) 

CUM SE NAŞTE O TRADIȚIE 


Nu-mi luaţi în nume de rău faptul că la cinci zile de le eveniment 
mă întorc încă odată cu faţa spre noaptea dintre ani. 

Dacă preţ de două decenii ne-am format reflexul de a urmări cu 
stoicism discursurile tot mai lungi şi mai cuprinzătoare ale lui Ceau- 
şescu, cel care ne făcea să ne stea sarmaua în gât vorbindu-ne despre 
marile succese internaţionale ale României, după ‘89 unul dintre pri- 
mele obiceiuri scoase din uz a fost discursul prezidenţial. În primul an, 
neavând încă preşedinte constituţional am fost scutiţi de supliciu. După 
ce-am avut preşedinte, discursurile s-au reluat, dar mult mai scurte şi 
mai dense. Primul a fost pe la nouă şi jumătate seara. Apoi, pe măsură 
ce au trecut anii, au urcat spre ora 11, iar printre cei invocaţi a ajuta po- 
porul român în nobila sa misiune de integrare atlantică şi europeană a 
fost chiar Cel de Sus. L-au pomenit şi liber-cugetătorul Iliescu, şi prie- 
tenul călugărului Vasile, Constantinescu, în momentele festive care în- 
cheiau, pe ecranele televiziunilor amatoare de a le retransmite, anul şi 
deschideau poarta către cel care urma. 

Năvalnicul Traian Băsescu, preşedintele-jucător a intuit din prima 
unde poate să joace altfel şi altceva decât predecesorii săi. În euforia 
neaşteptatei câştigări a alegerilor prezidenţiale, urmată şi de ‘forțarea’ 
celor legislative, Băsescu a dat pur şi simplu buzna în Piaţa Universităţii, 
unde suporterii portocalii sărbătoreau promisiunea traiului bun din slo- 
ganurile electorale. Într-un impuls care se va dovedi pe placul mulţimii 
prezente, proaspătul preşedinte a înşfăcat o sticlă de şampanie şi a sor- 
bit cu sete din ea, făcând asistenţa să intre în delir. Ca să devină tradiţie, 
momentului i-a fost suficientă repetiţia. De data asta pragmatic, pe fon- 
dul unor pregătiri atente, Băsescu a revenit la locul faptei. Gestul de- 
acum istoric a fost precedat de o festivitate fără noimă-decorarea, la 
miezul nopţii, a unui medic palestinian şi a unui militar remarcat în in- 
tervențţiile de la inundaţii. Ce semnificaţie trebuiau să aibă persoanele 
şi performanţele lor, numai Băsescu ştie. Putem cel mult, să ne dăm cu 
presupusul: poate că a fost vorba de recâştigarea încrederii rezidenţilor 
arabi, vânaţi intens în ultima vreme pe motiv de evaziuni fiscale, prin 
recompensarea unuia dintre puţinii care nu se ocupă de afaceri! Sau 
îmbunarea militarilor, hăituiţi toată vara şi toamna prin zonele sinis- 
trate şi uitaţi la avansări. Cine ştie. Am însă aşa, o bănuială, că la Reve- 
lionul de la anv’, Băsescu va umple scena cu eroi de toate soiurile şi va 
da decoraţii la tot cartierul. Iar din 2008, orice decernare de distincţii 
se va face musai de Revelion! Care va deveni şi el tot mai 


(Joi, 5 ianuarie 2006) 

PROCENTELE RESPECTULUI 


Spre deosebire de predecesorii săi, Traian Băsescu este un personaj 
sută la sută public. Detestă culisele şi iubeşte luminile rampei. Iar pe 
scenă nu oboseşte să joace, să scoată replici memorabile, să răspundă 
la orice atac. Cu mici excepţii - în care se poate doar bănui ce face - viaţa 
sa se duce în primul plan al jurnalului de actualități. Nici un alt politi- 
cian post-revoluţionar - nici chiar Ion Iliescu, în zece ani - nu a făcut să 
curgă atâta cerneală şi să se consume atâta peliculă, cât a făcut Traian 
Băsescu într-un an. 

Pentru amatorii de statistici, simpla răsfoire a colecţiilor ziarelor 
sau derulare a benzilor din arhivele televiziunii sunt suficiente pentru a 
declara 2005 dreptul “Anul Băsescu”. Preşedintele ales pe ultimii metri 
ai prezidenţialelor a jucat, neobosit, pe tot terenul, îmbrăcând toate tri- 
courile şi marcând din orice poziţii. Fire de luptător, Băsescu a avut ne- 
voie în permanenţă de adversari şi dacă cumva i-au lipsit la un moment 
dat, i-a inventat. A fost apărătorul tuturor cauzelor, n-a fost problemă 
pe care să nu o abordeze şi să nu-i dea soluţii. N-a acceptat nici o critică 
fără să-i dea replica şi nici o acuză fără să o demonteze. Toate aceste lu- 
cruri l-au făcut popular. Până peste procentul care i-a fost necesar ca să 
câştige alegerile. Nici o gafă - şi a făcut o sumedenie - n-a fost prea mare 
pentru ca susţinătorii săi să se îndoiască de el şi să dea înapoi. Ba, parcă, 
fiecare boacănă n-a făcut decât să-i amplifice popularitatea. I s-au iertat 
şi i se iartă lucruri care pe alţii i-ar fi îngropat demult şi definitiv. 

Şi asta pentru simplul motiv că este perceput ca “unul de-al nostru”. 
Majoritatea se vede reprezentată de el, şi când îl persiflează pe premier, 
şi când îi înjură pe cei din Opoziţie, şi când îi laudă talentele avocăţeşti 
Elenei Udrea, şi când se distrează pe terasa Cireşica cu dansuri ţigăneşti 
şi cu cântece la ureche - chiar dacă cei care-l urmăresc la televizor stau 
pe garduri pentru că le-au fost inundate casele. Poporul se consideră 
reprezentat de unul care simte ca el, care trăieşte cam ca el, care împarte 
aceleaşi valori. Este abordabil, înjură la necaz, bea şampania direct din 
sticlă şi rezistă când i se zice şi câte una de la obraz. Un singur lucru 
pare să-i lipsească lui Traian Băsescu, din recuzita care face din el omul 
numărul unu al ţării: respectul! Preşedintele e îndrăgit, acceptat, dar 
nu respectat. Injurătura - groasă, din rărunchi, sau subţire, din peniță 
- îl ajunge imediat, oriunde s-ar afla. Pentru că persoana nu impune şi 
respectul datorat funcţiei. Impresionează - plăcut sau neplăcut. 

Atâta timp însă cât lipsa de respect nu se cuantifică în procente lipsă 
în sondaje, ea poate fi acceptată cu inima uşoară şi cu şpriţul pe masă. 


(Marţi, 10 ianuarie 2006) 

DE CE TACE PREŞEDINTELE? 


De câteva bune săptămâni de când scandalurile de tot soiul se succed 
unul după altul, o singură voce nu se face auzită: cea a preşedintelui Bă- 
sescu. Cu atât mai surprinzătoare este tăcerea sa, cu cât temele în dezba- 
tere îi sunt mai mult decât familiare. Şi tema “Patriciu”, şi “grupurile de 
interese din jurul Guvernului”, şi “Afacerea Mătuşa' a rivalului său la pre- 
şedinţie sunt subiecte pe care altădată Traian Băsescu ar fi glosat copios, 
aruncând săgeți şi parând riposte în inimitabilu-i stil de preşedinte-ju- 
cător pe tot terenul. Iată însă că dezbaterea se face în absenţa sa. Suntem 
lipsiţi de plăcerea de a-i reasculta argumentele, de a ne reaminti temele 
favorite şi de a-i vâna eventualele erori sau neconcordanţe. Marele me- 
diator între puterile statului, preferă să nu medieze conflictul Executiv- 
Justiţie, lăsându-i pe protagonişti să se descurce de capul lor. Nici măcar 
iubita temă a anticorupţiei nu-i atrage atenţia, şi Năstase şi DIP benefi- 
ciind din partea sa de o veritabilă prezumție de nevinovăție, după carul 
de acuze din campania electorală. Dar ceea ce este cu totul şi cu totul sus- 
pect este tăcerea prezidenţială în materie de fuziune a celor două partide 
din Alianţă. Băsescu nu mai spune nici că aceasta trebuie să aibă loc, nici 
când şi nici cum. Îl lasă pe Boc şi pe Tăriceanu să se descurce, nemaiţi- 
nând cont nici de sforțarea lui Boc, nici de retractilitatea lui Tăriceanu. 

Dintr-o dată preşedintele se ridică deasupra lucrurilor lumești şi 
din turnul său de fildeş cotrocean aruncă săgeți otrăvite spre fostul mare 
frate de la Răsărit, sau îi dăscăleşte pe diplomaţi să lase baltă diplomaţia 
şi să procedeze ca el, pe principiul “ce e-n guşă, şi-n căpuşă”. Nici măcar 
tema care i-a fost atât de dragă şi care l-a făcut ca aproape să se înfră- 
ţească cu Brigitte Bardot nu-l scoate din muţenie: tragedia niponului, 
mort pe altarul prieteniei româno-japoneze, şi drama maidanezilor în 
pericol de eutanasiere pe motiv de pericol public. 

Se pot da mai multe explicaţii acestei tăceri. Una ar fi că dl Băsescu 
pur şi simplu s-a plictisit, s-a lehamisit să tot sară cu gura pe orice temă şi 
să încaseze după aia scotoalce de la presă. O alta ar fi că presupusul atentat 
de la Focşani i-a reamintit brusc cât de trecătoare e fiinţa umană şi care 
sunt adevăratele priorităţi ale individului. Iar ultima, dintre cele pe care 
sunt dispus azi să le trec în revistă, ar fi că a început să înveţe să fie preşe- 
dinte. Iar abecedarul meseriei spune că primele lucruri care trebuie adju- 
decate sunt tăcerea şi observaţia atentă. Abia pe urmă comentariile. 

P.S. La doar câteva minute după ce am scris acest articol, preşe- 
dintele a vorbit. La fel ca şi până acum. Concluziile mele, deci, pică! 


(Joi, 2 februarie 2006) 

TRAIAN ŞI LUPUL 


După ce-a adăstat vreo două luni în faţa acvariului studiind mişcările 
cârdului de răpitori, preşedintele a ieşit brusc din muţenia autoimpusă, lan- 
sând veritabile salve de acuzaţii şi avertismente. Temele preferate - şi, pro- 
babil justificate - rămân acelea ale cercurilor de interese pe care acum nu se 
mai sfieşte să le ridice la rangul de mafie, ce au pătruns până pe “masa Gu- 
vernului' şi cele ale “presei ticăloşite! prin care cercurile mafiote îşi desfăşoară 
campaniile de denigrare sau de intimidare a autorităţilor publice. Acuzaţiile 
preşedintelui sunt de această dată mai directe şi mai categorice ca oricând, 
ele reprezentând adevărate denunţuri publice care, într-o ţară cu democraţie 
rodată, ar trebui să ducă în mod nemijlocit la autosesizarea organelor în 
drept. Cu atât mai mult cu cât titularul de la Cotroceni nu se sfieşte să no- 
minalizeze direct. Iar nominalizările sale vizează nu doar reprezentanţi ai 
Opoziţiei - după un binecunoscut obicei - ci şi ai actualei Puteri. În faţa pe- 
ricolelor pe care le prezintă mafiotizarea, Băsescu se consideră solidar cu 
cei care l-au ales şi l-au trimis acolo unde se află pentru a rezolva problema 
umplând ţepele din Piaţa Revoluţiei cu ticăloşii sistemului. 

După un an de exerciţiu al Puterii, Traian Băsescu constată nu fără 
regrete că ‘sistemul ticăloşit” n-a produs doar exponenţi în regimul înlă- 
turat şi că aproape în egală măsură roadele lui se arată în structurile care 
au prealuat puterea şi care profită de ea. Atacul său la vârf - care-l vizează 
extrem de transparent pe primul-ministru, pe a cărui masă se află docu- 
mentele care exprimă implicarea mafioţilor - ar trebui să reprezinte o ve- 
ritabilă declaraţie de război, lansată într-un moment în care Alianţa tocmai 
se pregăteşte să facă din doi unul - adică un partid de centru-dreapta pu- 
ternic. Or, logic, apare întrebarea: cum se poate forma un partid puternic 
şi curat, prin înglobarea celor acuzaţi de a dinamita societatea prin frăţia 
manifestată cu remarcabilă contanţă faţă de cercurile de interese devenite 
mafiote? Întrebare la care se anunţă răspunsuri extrem de dificile. 

Dacă semnalele lui Traian Băsescu nu vor fi urmate de autosesizări 
şi de cercetări declanşate împotriva celor normalizaţi sau sugeraţi, ieşirea 
sa la rampă va rămâne doar ca un nou exerciţiu de imagine. O demons- 
traţie-sterilă - a faptului că preşedintele ştie adevărul, vrea să facă drep- 
tate, dar ori cercurile de interese sunt prea puternice, ori nimeni n-are 
interesul să-l ajute. Popularitatea lui va creşte, dar nu pe bazele solide ale 
acţiunii concrete, ci pe acelea fragile ale demagogiei politice. Persistând 
într-un asemenea mecanism, Băsescu riscă să păţească ca-n povestea cu 
“Petrică şi lupul”: tot suindu-se în copaci şi alertând sătenii că vine lupul, 
când acesta nu se face văzut, va crea un sentiment de păcăleală şi nimeni 
nu-i va mai sări în ajutor când lupul - ticăloşit, bineînţeles - se va arăta la 
faţă cu colții lucindu-i a sete de sânge şi carne de politician cinstit. 


(Vineri, 3 ianuarie 2006) 

ŞANTAJUL DE PRESĂ 


Dl preşedinte Băsescu descoperă America cu o oarecare întârziere. 
Şantajul prin presă are frumoase tradiţii interbelice pe malurile Dâm- 
boviţei şi nu degeaba performanţele imobiliare ale celebrului patron al 
„Curentului“ erau supranumite “şantajul şi etajul!. 

Palatul ridicat în acest mod, cu contribuţia marilor tunari ai vremii, 
ar putea să poarte o placă comemorativă, nu doar pentru a marca feno- 
menul, ci şi specificul lui: banii obţinuţi cu o astfel de trudă erau băgaţi 
direct în afacere. 

Între timp lucrurile s-au mai schimbat. După ce jurnaliştii şi proas- 
peţii oameni de afaceri ai tranziţiei miraculoase de la proprietatea sta- 
tului la cea privată s-au mai dezmeticit după puseele de militantisme 
de dreapta sau de stânga, unii dintre ei, cei mai adecvaţi noilor realităţi, 
au trecut la treabă. De la ignorarea cu bunăvoință a unor aspecte repro- 
babile, contra cost, lucrurile au evoluat spre presiunea directă. 

Numai un naiv nu şi-ar fi putut da seama, de-a lungul timpului, 
care era motivaţia reală a tonului critic, justiţiar aproape, al unor cam- 
panii de presă şi cum se făcea că acestea încetau ca la un semn, dacă nu 
cumva acelaşi ziar, în aceeaşi problemă, o lua pe contrasens, ignorând 
vădit pentru ce militase până atunci. Aşa s-a făcut că jurnale cu mari 
probleme s-au revigorat brusc, sau că altele, cu tiraje confidenţiale, con- 
tinuau să funcţioneze, pe fondul creşterii subite a nivelului de trai al şe- 
filor lor. Şantajul de presă a intrat în uzul curent al consumatorului de 
presă, tolerat sau ajutat de interese politice de conjunctură. Marii şan- 
tajişti au fost trecuţi cu vederea sau chiar încurajați când demersul lor 
convenea uneia dintre părţi. Într-o logică strâmbă a lucrurilor, promo- 
torii unor asemenea campanii incalificabile au început să devină lideri 
de opinie, fiind consultaţi şi citați ca luptători pentru o cauză generală, 
chiar dacă cu beneficii private. Şantajul a fost onorabilizat ori din teama 
celor care nu doreau să intre într-un astfel de malaxor, ori de satisfacția 
părţii care-şi vedea atinse scopurile în acest fel. Micile ziare de scandal 
au devenit treptat trusturi de presă, şi-au adăugat alte mijloace de in- 
fluenţă şi liderii lor s-au înscris în categoria oligarhilor obişnuiţi să 
acorde sprijin pentru calea liberă spre viitoarele beneficii: “etajul” lui 
Şeicaru a început să devină o modestă amintire în faţa edificiilor somp- 
tuoase hrănite de perena sursă a conflictului şi conlucrării dintre cei 

care au de pierdut de pe urma dezvăluirii manevrelor lor infracţionale 
şi cei care au de câştigat de pe urma amenințării cu dezvăluirea. Lucrul 
cel mai curios în momentul de faţă este că apostolul luptei împotriva 
acestui flagel, dl Băsescu, pare să fi descoperit această realitate abia 
acum. O realitate cu care s-a confruntat şi cu care a conlucrat, uneori 
fructuos, atunci când nu era în fruntea bucatelor, dar dorea să ajungă. 
Şi o realitate care nu ţine atât de presă, cât de mediul toxic al afacerilor 
necurate derulate cu oblăduire politică sau instituţională. Odată făcută 
curăţenie aici, presa va fi prima care va beneficia de ea. Rămânând să 
facă ce ştie şi ce trebuie: să ne păzească de tentaţii. 


(Marţi, 7 februarie 2006) 

BENEFICIILE ŞI RISCURILE ANTICORUPȚIEI 


Iacobov, ridicându-şi cătuşele şi arătându-le camerelor de luat ve- 
deri: “Astea sunt ale lui Băsescu!”; Sechelariu, escortat de poliţişti şi cla- 
mându-şi inocenţa: “Sunt victima lui Băsescu!” Năstase, denunţând 
“nebunia lupului” şi dând asigurări că tot ceea ce i se întâmplă vine numai 
de la fostul său contracandidat din alegeri; Patriciu, explicând doct şi te- 
meinic care este filiera cercetărilor care se fac în cazul lui şi desenând 
drumul care duce de la Cotroceni la Parchet şi de aici la Rompetrol. 

Toate aceste situaţii sunt de natură să inducă în conştiinţa publică 
un lucru: că la originea tuturor acestor anchete se află un singur om: 
Traian Băsescu. El este inamicul “numărul 1 al corupţilor sau al poten- 
ţialilor corupți, al marilor infractori, al politicienilor care-şi folosesc ca- 
litatea în scop de agoniseală ilicită. 

Cât bine şi cât rău îi face această percepţie preşedintelui? 

Pe palierul popular folosul este mai mult decât evident şi în mod cert 
avantajospentru consolidarea statutului său de luptător împotriva racilelor 
care au dus la neîncrederea în eficienţa sistemului democratic. Fie că 
pleacă de la el, fie că nu, acţiunile justiţiei oferă o satisfacţie şi induc spe- 
ranţa că lucrurile mai pot fi controlate şi că există cineva decis să o facă. 

Pe palierul politic, cu excepţia partidului căruia i-a fost (şi rămas) 
preşedinte, în toate celelalte formaţiuni voluntarismul său şi disponi- 
bilitatea de a nu face diferenţa între “ai noştri! şi “ai lor’ iscă neîncredere 
şi teamă. Reflexul ar putea să se contureze într-o opoziţie tot mai acerbă 
din partea aliaţilor. Deja Partidul Conservator a devenit portdrapelul 
atacurilor la adresa “tentanţiilor totalitare” ale preşedintelui, la proiectul 
său - real sau imaginar - de constituire a unui partid prezidenţial pu- 
ternic şi încăpător, de genul unui FSN adus la zi, din care să fie curățate 
toate formele de rezistenţă, activă sau pasivă, care se manifestă acum 
în arcul guvernamental. Având de partea sa poporul, dar neavând clasa 
politică, Traian Băsescu riscă să devină tot mai mult un jucător pe cont 
propriu, fără echipă şi echipieri, fără reguli şi chiar fără miză, pentru că 
pe tabela de marcaj se înscriu doar scorurile electorale. 


(Marţi, 14 februarie 2006) 


96 / OCTAVIAN ANDRONIC 


ALIANȚA N.U.: NU-MI AMINTESC 
CE-AM DISCUTAT ÎN C.S.A.T.! 


„Lupta de clasă“ dintre preşedinte şi premier se ascute mereu. Pră- 
pastia dintre aliaţi se adânceşte cu fiecare zi şi unul dintre momentele de 
escaladare a relaţiei l-a constituit tocmai debutul consultărilor pe care pre- 
şedintele le-a organizat pentru a analiza, cu reprezentanţii formațiunilor 
parlamentare, cele patru teme majore ale actualităţii - legile securităţii na- 
tionale, legea minorităţilor, revizuirea Constituţiei şi spălarea banilor. 

În stilul său tranşant, preşedintele l-a luat în primire din primul mo- 
ment pe premier. În loc de „bună ziua“ i-a trântit frontal acuzaţia că a 
uitat ce se discutase în CSAT. În stilul la fel de tradiţional al premierului, 
acesta s-a făcut mic şi a înghiţit bobârnacul, pentru ca - după ce l-a digerat 
în timpul consultărilor - să dea replica la urmă, la declaraţii (în timp ce 
preşedintele părăsea ostentativ scena). Schema începe să devină clară: 
Băsescu atacă, Tăriceanu încasează pe moment, pe tăcute, după care re- 
vine în forță! Nu este schema ideală, pentru premier cel puţin, care, în 
faţa opiniei publice apare nu atât ca o persoană prudentă, mai meditativă 
şi mai cumpătată, ci ca una aflată în permanentă defensivă în faţa unui 
partener impetuos, care tratează deschis orice problemă. Din punct de 
vedere politic, însă, Tăriceanu îşi consolidează o poziţie care multă vreme 
apărut a fi la latitudinea preşedintelui, care îl făcea să demisioneze atunci 
când îi venea lui bine. Rezistenţa manifestată faţă de iniţiativele de la Co- 
troceni şi contrele tot mai dure şi într-un front tot mai solidar indică fap- 
tul că PNL-ul este tot mai conştient de poziţia favorabilă pe care o ocupă 
deţinând frânele executive. Tăriceanu a încetat să mai fie o marionetă a 
aliatului său electoral. Mai mult, Tăriceanu a devenit motorul rezistenţei 
tăcute dar eficiente în faţa ofensivei democrate care încearcă să pună în 
discuţie rolul conducător al liberalilor în Alianţă. 

Iritarea prezidenţială, dată prompt pe faţă, vine şi faptul că toc- 
mai liberalii sunt cei care au cele mai multe şi mai hotărâte rezerve faţă 
de aspecte esenţiale ale strategiei de securitate naţională, clocită la Co- 
troceni în sensul de a oferi instituţiei prezidenţiale competenţe şi puteri 
sporite. Nu atât libertăţile fundamentale ale cetăţeanului sunt cele care 
îi îngrijorează pe liberali, cât posibilitatea ca Băsescu să controleze şi să 
manipuleze serviciile secrete în sensul slăbirii poziţiilor oligarhice pe 
care le deţin reprezentanţii acestui partid. Şi, eventual, înlocuirea lor 
cu reprezentanţi ai oligarhiei democrate. 


(Miercuri, 8 martie 2006) 

ATACUL PREZIDENȚIAL 


Atacul preşedintelui Băsescu la cele două portofolii liberale care ar 
putea să poarte răspunderea pentru activarea clauzei de salvargdare - 
ceea ce ar însemna întârzirea cu un an sau doi a integrării - este poate 
cel mai dur avetisment pe care titularul de la Cotroceni îl adresează ti- 
tularului de la Palatul Victoria. Dialogul dintre cele două palate se poartă 
tot mai mult prin presă, cei doi aliaţi nemaiavând disponibilitatea să se 
vadă şi să se asculte între patru ochi, iar ruptura dintre cele două partide 
ale Alianţei ameninţă să devină o realitate. Ce mai ţine această legătură 
este presiunea aderării şi teama de a nu pierde puterea, lucru care se va 
întâmpla cu siguranţă dacă următorul raport de ţară va fi unul negativ. 

Este cert că Băsescu are nişte semnale în acest sens, altfel n-ar fi ieşit 
la rampă în felul care a făcut-o. Cele mai multe steguleţe roşii s-au înghe- 
suit în ograda ministrului Agriculturii. Acesta este un caz special: deşi 
paşii reformei sunt practic neînsemnaţi, el este unul dintre cei mai vizibili 
membri ai cabinetului. Desele sale ieşiri la microfon au fost prilejuite în 
special de nenorocirile prin care a trecut ţara: inundaţiile şi gripa aviară. 
În nici una dintre ele ministerul dlui Flutur n-a obţinut vreun succes. 
Luate de apă, casele ţăranilor se prăbuşesc peste ei în timp ce amenajarea 
rurală din titulatura ministerului rămâne doar o formulare vagă. Aviara 
a măturat ţara cum a vrut, revenind senină prin locurile unde fusese era- 
dicată. În timp ce ministrul îşi trâmbiţa acţiunile, smecheri din sistem se 
îmbogăţeau de pe urma analizelor, vaccinurilor şi dezinfectărilor de mân- 
tuială. Faţă de toate aceste obiective concrete, acţiunea ministrului s-a 
desfăşurat cu prioritate pe paliere politice: retrocedări interesate, pro- 
grame trucate şi un discurs politic de o demagogie rar egalată. O dema- 
gogie ieftină şi de proastă calitate, de pe urma căreia nici guvernul, nici 
partidul şi nici ţara nu s-au ales cu nimic. Dacă o vreme s-a lăsat păcălit, 
lui Băsescu se pare că i-a ajuns şi a dat de pământ cu ministrul cu şapte 
steguleţe. I-a ajuns în colimator şi ministrul Finanţelor, căruia i-a arătat 
“pisica TVA” - ce va să însemne asta ştiu bine cei doi. Este, însă, clar că 
preşedintelui nu-i pica prea bine implicarea excesivă a ministrului în afa- 
cerile “grupurilor de interese’ pe care el le vânează şi în care dl Vlădescu 
pare să fie omniprezent, în timp ce ministerul său e în căutare disperată 
de noi biruri care să poată fi recoltate uşor pentru a compensa incapaci- 
tatea sistemului de a strânge un procent rezonabil din cele existente. 

Un lucru este clar: apropierea termenului fatidic dă fiori pe şira 
spinării multora dintre cei care până acum s-au bătut cu pumnul în 
piept că-şi fac “temele”, în timp ce ei îşi făceau interesele. 


(Miercuri, 5 aprilie 2006) 

MAI ARE POLITICA NEVOIE 
DE ILIESCU ŞI BĂSESCU? 


Posturile de televiziune care acum vreo doi-trei ani consemnau cu res- 
pect şi chiar cu oarecare pioşenie ieşirile în decor ale preşedintelui, acum 
îşi fac un titlu de glorie din a-l persifla. Am văzut un astfel de reportaj, făcut 
pe undeva prin Ialomiţa, dacă nu mă înşel, unde dl Iliescu acţiona în stilul 
său tradiţional, dând mâna cu oamenii, pupând femeile şi copiii şi ţinând 
mici discursuri mobilizatoare pe tema sărăciei unora şi a lăcomiei altora. 
În ţinută sport, fostul preşedinte parcă-şi recăpătase vioiciunea din urmă 
a vreo 10-12 ano şi, chiar dacă sătenii nu mai ştiau exact ce funcţie are, pen- 
tru ei Ion Iliescu rămăsese ceea ce a fost întotdeauna. Iliescu, cel care ţine 
cu poporul amărât. Este o etichetă simplistă pe care nimeni n-a reuşit să o 
desprindă de pe costumul fostului preşedinte, iar maniera în care domnia 
sa îşi face campanie poate să le pară desuetă specialiştilor în marketing po- 
litic, care sigur strâmbă din nas, dar este în mod limpede eficientă. 

Ion Iliescu este un personaj de care, mai ales la ananghie, partidul 
are nevoie. Se agaţă chiar de el cu un soi de disperare care este evidentă în 
confuzia cu care conducerea PSD-ului acţionează şi în lipsa de reacţie faţă 
de modul în care acesta pune, încet dar sigur, stăpânire pe comenzi. Fără 
prea mare succes în zona urbană, PSD-ul este pe cale să-şi piardă influenţa 
şi în cea rurală, iar misia actuală a dlui Iliescu este de a stopa declinul şi 
de a reporni acest proces. Nimeni nu mai pune în discuţie rolul şi locul 
preşedintelui fondator care a ajuns, prin voia lucrurilor, în poziţia pe care 
şi-o dorea: aceea de lider fără o funcţie anume. A dobândit-o pentru că 
partidul, după ce l-a rejectat, a constatat că nu are cu cine să-l înlocuiască. 

Aceeaşi greşeală este pe cale să o facă Alianţa DA. Băsescu a fost lo- 
comotiva şi omul providenţial care i-a adus la putere pe liberali şi de- 
mocraţi. Odată ajunşi în capul mesei, acestora li se pare că meritul le 
aparține şi că Băsescu nu face altceva decât să-i încurce. Şi atunci, tot 
mai des se fac auzite vocile celor care-i cer să stea la locul lui, la Cotro- 
ceni, şi să nu se mai bage în ciorba lor. Este, cu siguranţă, ceea ce cred 
nu doar liberalii, dar şi unii democrați, numai că nu au curajul să se ex- 
prime. O fac când au prilejul votului secret. Recentul episod cu punerea 
pe lista de viitori lustrabili, a căpitanilor de vas este un însemn al cursului 
percepţiilor majoritare din Alianţă. Numai că nimeni nu se gândeşte prea 
mult la ceea ce s-ar întâmpla dacă într-adevăr, Traian Băsescu s-ar le- 
hamisi să se mai bată cu ai lui şi s-ar retrage în turnul de fildeş al Cotro- 
cenilor, de unde s-ar rezuma doar la a da, din când în când, semnale. Nu 
ştiu dacă, din fericire sau din nefericire pentru politica românească, par- 
tidele se pot lipsi de persoane cu fibra lui Ion Iliescu sau Traian Băsescu. 
Orice experiment poate lăsa urme greu de şters. 


(Joi, 6 aprilie 2006) 

CÂND BUCURIA BATE FUNCŢIA... 


Nu e prima dată când preşedintele încearcă să prostească pe toată 
lumea. De multe ori i-a ţinut. A făcut-o prima dată când a lăcrimat de 
mila lui Stolojan, ‘răpus’ de hidra pesedistă, căruia i-a luat apoi locul, 
voios, la candidatura prezidenţială. Ne-a prostit şi atunci când la con- 
fruntarea televizată din ajunul alegerilor a rostit cu patos fraza pe care 
i-o dictase un consilier abil: “Ce păcat, măi Adriane, că ţara asta trebuie 
să aleagă între doi comunişti”, prin care încerca să ne facă să credem că 
el este mai puţin comunist decât Năstase. Ne-a prostit în față şi cu casa 
din Mihăileanu, pe care întâi a zis că o să dea înapoi, pentru ca mai apoi 
să o păstreze ca şi când ar fi fost obţinută pe bune. 

Acum, după ce s-a dat în stambă la Golden Blitz, bucurându-se în 
felul său de victoria steliştilor, în compania prietenului Gigi, vrea să ne 
convingă că de la miezul nopţii şi până la 5 de dimineaţă n-a pus gura 
pe altceva decât pe apă cu lămâie! Sare în apărarea sa însuşi liderul 
PNG, care ai crede că n-a făcut nici el altceva toată noaptea decât să ve- 
gheze ca preşedintele tuturor românilor să nu greşească cumva paharul. 
Şi nea Traian şi nea Gigi ne cred proşti când îşi închipuie că noi îi cre- 
dem că şi-au manifestat bucuria servind apă rece, doar pentru ca la ple- 
care preşedintele să se poată aşeza la volan cu conştiinţa liniştită că nu 
e mai presus de lege. 

Realitatea este că preşedintele a băut vârtos - cum o cam face în 
mod obişnuit - şi că luarea volanului în propriile mâini este un compor- 
tament tipic de persoană căreia influenţele bahice îi dau curaj şi-i stâr- 
nesc ambițiile. DI Băsescu s-a comportat şi cu acest prilej ca un simplu 
cetăţean, care nu concepe bucuria fără un şpriţ rece şi fără comeseni 
care să spună bancuri, şi care crede că e suficient de grozav ca să nu-i 
pese de cei din jur când se aşează la volan. Nu s-a comportat ca un pre- 
şedinte, care e obligat, nu prin Constituţie, ci prin normele de bun simţ, 
să trezească respect faţă de instituţia pe care o reprezintă. 

Din păcate, respectul s-a pierdut demult, iar imaginea preşedinte- 
lui se erodează continuu, pe măsură ce omul Traian Băsescu are priori- 
tate în faţa personajului pe care ar trebui să-l interpreteze. 


(Marţi 11 aprilie 2006) 

ADEVĂRURILE LUI BĂSESCU 


Ciuvică a ieşit la rampă şi a lovit din nou. El prezintă noi docu- 
mente din care reiese că Traian Băsescu ar fi fost colaborator al struc- 
turilor informative ale Armatei şi că ar fi fost recrutat de Securitate pe 
vremea studenţiei - acestea din urmă fiind secrete. Prima replică a pre- 
şedintelui a fost aceea că Ciuvică a mai pierdut un proces pe această 
temă, din care s-ar putea crede că instanţa a respins aserţiunile respec- 
tive şi documentele pe care se bazau. Ciuvică însă explică faptul că pro- 
cesul n-a fost pierdut din acest motiv, ci pentru faptul că într-o 
conferinţă de presă i-ar fi scăpat din gură un porumbel referitor la faptul 
că în studenţie Băsescu şi-ar fi putut turna colegii. Chestiunea rămâne, 
deci, în coadă de peşte şi până când vom afla - dacă vom afla - adevărul, 
se impun câteva întrebări. Prima dintre ele este cât de interesat este ro- 
mânul de rând dacă Băsescu a fost sau nu informator în studenţie sau 
mai târziu? Atâta timp cât orice gest nonconformist al acestuia nu face 
decât să-i crească popularitatea, mă tem că nu este un amănunt rele- 
vant. Cu totul altfel ar sta lucrurile dacă în presupusa sa activitate Tra- 
ian Băsescu şi-ar fi turnat, într-adevăr, colegii şi dacă aceştia ar fi avut 
de suferit de pe urma acţiunilor sale. O astfel de dezvăluire n-a fost încă 
făcută şi dl Băsescu se poate bucura de prezumția de nevinovăție. 

O altă întrebare: cine este interesat de această problemă şi de ce? 
Câţi dintre cei care s-au repezit să o întoarcă şi să o dezbată pe toate feţele 
au în vedere exclusiv adevărul, şi nu poziţia sau interesele lor faţă de 
acesta? Mă tem că subiectul, teoretic ca să-i spun aşa, aproape că nu con- 
tează. Importantă este bătălia dintre susţinătorii şi detractorii domnului 
Băsescu. Dintre cei care se socotesc datori să-l apere până dincolo de rea- 
litate şi de bun simţ, şi cei pentru care atacarea şi lovirea lui reprezintă 
supremul ţel. În astfel de circumstanţe este greu de crezut că se va ajunge 
la un rezultat, atâta timp cât nici una dintre tabere nu va fi dispusă să ac- 
cepte argumentele celeilalte. Disputa va rămâne mereu deschisă, mereu 
netranşată, şi ea se va prelungi în instituţiile al căror rol este să clarifice 
problema. Vă imaginaţi că în CNSAS lucrurile vor sta altfel, atâta timp 
cât deciziile acestei instituţii vor ţine cont nu de documente, de claritatea 
sau autenticitatea lor, ci de votul membrilor Colegiului desemnaţi pe bază 
de algoritm politic? Nici o nădejde. Vom rămâne pe mai departe, fiecare 
cu adevărul lui şi cu toţi cu neadevărurile celorlalţi. 


(Joi 13 aprilie 2006) 

NOSTALGIE ŞI PRAGMATISM 


Declaraţiile pe care le-a făcut săptămâna trecută, la Strasbourg, 
premierul Tăriceanu, referitor la relaţia sa cu preşedintele Băsescu, dar 
mai ales precizarea că între cei doi poli de putere exista un raport insti- 
tuţional şi nu unul emoţional, pare să pună punct unei lungi evoluţii 
marcate de confuzie şi de orgolii. 

Acestea au avut ca punct de plecare contextul în care a fost consti- 
tuită Alianţa DA. Deşi era evident, pe la începutul lui 2004, că în faţa bul- 
dozerului PSD, creditat în unele sondaje cu peste 50% dintre opţiunile 
de vot, în cele două partide ale Opoziţiei de centru-dreapta — democrați 
şi liberali — nu există un curent de opinie favorabil unirii forțelor pentru 
a întâmpina examenul electoral. Este meritul lui Stolojan de a fi impus, 
practic, colegilor săi o decizie pe care Băsescu a avut inteligenţa de a re- 
cepta ca atare. Practic, Alianţa a fost forțată de la vârf, fără a se bucura 
de sufragiul susținătorilor celor două formaţiuni, care au acceptat-o pe 
principiul clasic că, pentru a trece puntea, te faci frate şi cu liberalii/de- 
mocraţii. Succesul de la locale le-a întărit, însă, partizanilor formulei, con- 
vingerea că nu există altă cale de urmat pentru parlamentare, căci la 
prezidenţiale nimeni nu se gândea în mod serios că Stolojan i-ar putea 
face faţă lui Năstase. A urmat însă accidentul — fericit pentru Alianţă?! — 
al „căderii psihice“ a lui Stolojan urmat de rocada prin care Băsescu urma 
să devină candidatul la preşedinţie. Intra în scenă Tăriceanu, personaj 
destul de şters la vremea respectivă. Dar nu mai era timp de ales. Aşa că 
cei doi au plecat la drum, braţ la braţ, într-o configuraţie în care Băsescu 
era locomotiva, iar Tăriceanu vagonul de pasageri la trenul care, doar teo- 
retic, ducea către Putere. Este greu de spus dacă în cazul victoriei lui Năs- 
tase, Tăriceanu ar fi avut vreo şansă la nominalizarea ca premier. După 
cum s-au desfăşurat lucrurile, a fost Băsescu cel care forțând regulile (nici 
acum nu este clar cât de constituţională a fost decizia sa) i-a dat lui Tări- 
ceanu şansa de a deveni premier, în conformitate cu prevederile proto- 
colului Alianţei. Insă, la vremea respectivă, aura lui Băsescu având 
proporţiile pe care le-a căpătat prin victorie, nominalizarea a apărut ca 
un fel de cadou făcut aliatului. Şi aşa a fost percepută multă vreme. Aşa 
a văzut-o — şi o mai vede şi acum — însuşi Băsescu, care „regretă' că l-a 
numit pe Tăriceanu, deşi este limpede că nu putea să aibă altă opţiune. 

Declaraţia de la Bruxelles a premierului are tocmai darul de a lim- 
pezi imaginea pragmatică a lui Tăriceanu care a înţeles până la urmă că 
nu este nici produsul şi nici subordonatul preşedintelui, şi nostalgia lui 
Băsescu care continuă să se amăgească cu ideea că titularul de la Co- 
troceni este un tătuc atotputernic. 


(Luni, 17 aprilie 2006) 

OPŢIUNILE UMANE ALE PREŞEDINTELUI 


Pe preşedintele Iliescu erau să-l mănânce de viu jurnaliştii care au 
descoperit că în avionul cu care făcuse deplasări în străinătate se aflaseră 
persoane mai mult sau mai puţin suspectate de afaceri necurate. Nu 
conta că preşedintele nu-i cunoştea, nu stătuse de vorbă cu ei, faptul că 
s-au aflat în avion era suficient pentru a-l acuza de “complicitate” cu acea 
parte a societăţii pe care o reprezentau aceştia. Scuzele preşedinţiei, cum 
că respectivii făceau parte din delegaţii de oameni de afaceri şi că până 
la acea oră nu fuseseră lansate acuzaţii la adresa lor, nu mai contau. Cum 
nu mai conta nici faptul că printre oamenii de afaceri se aflau numeroase 
alte persoane prea puţin onorabile introduse pe “blat” de consilieri sau 
sepepişti, care doreau să rămână cu blazonul accesului în avionul prezi- 
denţial, contra a diferite atenţii, şi pe care nimeni nu-i pomenea. 

Argumentul - perfect justificat - al celor care au semnalat aceste si- 
tuaţii era că un preşedinte trebuie să se protejeze, sau să fie protejat, de 
orice relaţie care i-ar putea afecta imaginea şi pune în pericol autoritatea 
de persoană în afara oricăror suspiciuni. 

Mult mai tolerantă este, însă, aceeaşi presă care-l răstignea pe 
Iliescu, cu urmaşul său, Băsescu. Acesta se poate expune, liniştit, în 
orice situaţie şi în orice companie fără a stârni altceva decât interes sau 
amuzament. De la pasiunea sa pentru localuri publice, cu programe ar- 
tistice adecvate, până la microbismul care-l aduce pe stadioane, Traian 
Băsescu are o parte de viaţă publică ce-l face, parcă, mai puţin compa- 
tibil cu o funcţie a cărei primă caracteristică ar trebui să fie capacitatea 
de a impune respect. Îmi pare rău că stilul dlui Băsescu nu se prea po- 
triveşte cu această condiţie şi asta se vede în modul în care se expune, 
inutil şi neproductiv, huiduielilor adepților lui Ticu de la CNSAS sau ale 
galeriei rapidiste la meciul cu Steaua. Meci la care merge şi se aşează, 
liniştit între două dintre cele mai controversate persoane din cel mai 
controversat domeniu al momentului. Un Băsescu între Gigi Becali şi 
Mitică Dragomir îmi evocă un Isus, nu prea conştient de misia sa, au- 
torăstignit între doi maeştri ai blaturilor şi ai evaziunilor fiscale despre 
care mi se pare imposibil ca preşedintele, mare maestru al Serviciilor, 
să nu fie informat în detaliu. 

Din păcate, însă, preşedintele pare, în mod evident, să se simtă mai 
bine în tribună decât în aula Academiei, mai bine la Golden Blitz decât 
la deschiderea unui congres medical internaţional, mai confortabil ală- 
turi de Mitică Dragomir decât chiar de Mircea Cărtărescu. 

Sunt opţiuni. Umane, dar nu şi prezidenţiale. 


(Miercuri, 3 mai 2006) 

CU SALVAREA LA VIENA 


Deşi medicii şi spitalele româneşti erau pregătite şi capabile să-i 
ofere asistenţa necesară, preşedintele Băsescu a preferat să meargă la 
Viena pentru a-şi vedea de sănătate. E de înţeles: este vorba despre să- 
nătatea primului om de stat, de care pot să depindă atât de multe lu- 
cruri, şi asta nu trebuie lăsat la voia întâmplării. Odată ajuns şi tratat 
în capitala austriacă, dl Băsescu nu-şi poate reţine admiraţia: “Aş vrea 
să avem asemenea servicii medicale şi în ţară”. El exprimă în acest fel o 
opinie suficient de larg răspândită, conform căreia, dacă-ţi poţi permite 
să nu rişti, cea mai bună soluţie este să eviţi reţeaua medicală naţională. 
Însuşi ministrul Sănătăţii s-a plasat pe o astfel de poziţie, necedând op- 
timismului lui Sorin Oprescu care-l şi vedea pe contracandidatul său de 
la alegerile pentru primăria Capitalei din 2000, întins pe burtă pe una 
dintre mesele de operaţie ale Municipalului. 

Realitatea este dură şi îngrijorătoare. Cu foarte mici excepţii, ser- 
viciile medicale din ţară sunt la pământ. Condiţiile sunt de cele mai 
multe ori mizerabile şi, cu toată îndemânarea şi buna pregătire a medi- 
cilor noştri, tratamentul şi vindecarea rămân un soi de loterie. Dacă ai 
noroc, supravieţuieşti. Dacă nu, nu. 

Argumente de-a dreptul dramatice în acest sens ne aduce scrisoa- 
rea unui cititor. Acesta descrie experienţa pe care a încercat-o inter- 
nându-şi un frate la mult-lăudatul spital Municipal al marelui manager 
Oprescu. Tabloul este sumbru. Mizeria şi indiferența domnesc la etajele 
superioare, unde înaltele feţe nu prea ajung. De vineri până luni nu 
calcă prin saloane picior de medic. Un bolnav internat de urgenţă a 
rămas trei zile fără a se putea acoperi cu o pătură pentru că la magazie 
nu mai era nimeni. În week-end nu mai puţin de patru pacienţi se pare 
că au trecut pe celălalt tărâm din cauza asistenţei aproximative acordate 
de un personal mai interesat de şpaga pe care o putea primi decât de 
nevoile celor în suferinţă. Şi, gândiţi-vă că Municipalul este un fel de 
spital de protocol. Imaginaţi-vă ce se întâmplă pe la alte spitale, mai 
mărginaşe, unde-ţi aduci de acasă şi aspirinele. 

Evident că nu toţi putem merge la Viena când dăm de bucluc, şi 
prea puţini dintre noi îşi pot permite să scoată din buzunar 20.000 de 
euro pentru a beneficia de serviciile care l-au umplut de invidie pe pre- 
şedinte. Trebuie să rămânem aici şi să ne rugăm la Dumnezeu să ne 
ajute cu ceea ce sistemul sanitar nu poate. Sistemul care se pregăteşte 
să intre la anul în Europa... 

(Vineri, 19 mai 2006) 

PREŞEDINTELE NU SUPORTĂ MASAJUL! 


Internat pentru recuperarea la Elias, Traian Băsescu este un pa- 
cient suficient de năbădăios ca să-i pună la încercare pe medicii care-l 
au în grijă. Mutat cu căţel şi purcel - a se citi: secretare şi sepepişti - la 
spitalul de protocol al fostului partid de guvernământ (e vorba de PCR) 
dl Băsescu se manifestă la fel de hiperactiv ca la Cotroceni, cu excepţia 
voiajurilor în afara clădirii, pe care încă nu şi le permite. A traversat o 
experienţă traumatizantă - doar cine a trecut prin aşa ceva ştie cât de 
cumplite pot fi durerile provocate de hernia de disc şi cât de ineficiente 
sunt calmantele în această situaţie - şi a găsit răgazul să-şi pună între- 
pări, între care cea mai presantă pare a fi aceea a pierderii bezmetice 
de timp cu trambalarea sa iniţială dintr-un spital în altul. Un distins 
medic, profesor, om care a avut privilegiul profesional de a îngriji câţiva 
preşedinţi, îmi spune că la acest nivel, în ţări cu tradiţie democratică, 
regulile sunt foarte precise. Dacă Bush acuză vreo criză de orice fel, Ser- 
viciul Secret îl transportă direct şi fără comentarii, la Bethesda, spitalul 
Pentagonului. Nici Ceauşescu nu cerea să fie dus la vreun cumătru, el 
era preluat de comisia stabilită de Ministerul Sănătăţii şi de regulă nu 
comenta deciziile acesteia. După cum s-a văzut din întâmplarea recentă, 
ministrul Sănătăţii a aflat de problemă abia a doua zi pe la prânz când 
l-a informat finul preşedintelui şi abia după ce Sorin Oprescu a încercat 
câteva expediente (între care şi formarea unei comisii compuse exclusiv 
din adversari ai lui Nicolăescu şi din care lipsea singurul medic care ar 
fi putut să-l opereze pe preşedinte, doctorul Exergian) şi s-a constatat 
că în nici unul dintre blocurile operatoare ale “navei amiral’ nu întrunea 
condiţiile de siguranţă necesare. 

După ce a trecut criza, lucrurile continuă în aceeaşi notă de apro- 
ximaţie. Nici vorbă ca cineva să vină cu un proiect clar şi limpede de 
continuare a tratamentului. Aceasta rămâne la latitudinea pacientului 
şi dacă preşedintelui nu-i place masajul (altul decât cel tailandez) nu-l 
face şi pace. S-ar putea să nu agreeze nici alte tratamente, lucru de în- 
teles la un pacient obişnuit, dar de neacceptat pentru un preşedinte de 
care ţara are nevoie sănătos cel puţin până în 2009. După aceea, e 
treaba domniei sale. 


(Miercuri, 24 mai 2006) 

AVENTURI LA MAREA NEAGRĂ 


Departe de litoralul însorit, în vuiet de sirene de poliţie şi într-un 
oraş paralizat de lucrările la drumuri a început şi s-a sfârşit Forumul 
Mării Negre. La această manifestare ce ar fi trebuit să-i reunească pe 
toţi liderii ţărilor din bazinul Mării Negre, au participat, alături de ini- 
ţiatorul Forumului, preşedintele român Traian Băsescu, alţi cinci pre- 
şedinţi - ai Azerbaidjanului, Armeniei, Georgiei, Ucrainei şi Moldovei. 
Au lipsit, din diferite motive, cei ai Rusiei, Turciei şi Bulgariei. Practic, 
ai celor mai importante țări din zonă, excluzând România. Cea mai sem- 
nificativă absenţă rămâne cea a Rusiei, aceasta nearătându-se interesată 
de iniţiativă şi, ca atare, neobosindu-se să-şi trimită vreun reprezentant, 
sarcina informărilor rămânând pe umerii ambasadorului Tolkaci. 

Trăgând o linie şi încercând să schiţăm un bilanţ putem spune că 
a fost un exerciţiu de imagine reuşit. România a fost, pentru o zi, în cen- 
trul atenţiei celor interesaţi de problemă. Iar Traian Băsescu şi-a bifat 
una dintre iniţiativele care îi definesc acţiunea prezidenţială, pentru că 
Marea Neagră rămâne unul dintre termenii de referinţă ai politicii ex- 
terne abordat cu prilejul preluării mandatului, alături de celălalt reper 
de marcă: axa Bucureşti - Londra - Washington. 

În fapt, preşedintele şi colaboratorii săi au avut un foarte bun prilej 
să ia pulsul ponderii pe care o deţine, pe plan internaţional, România 
anului 2006. Iar pulsul acesta este dat de interesul moderat al celor care 
n-au ce pierde şi de dezinteresul din partea celor care n-au ce câştiga. 
În fond, prin participarea, dar mai ales neparticiparea la acest Forum, 
au definit calibrul actual al României: unul modest. Atâta timp cât nu 
are ce oferi - cu excepţia unui posibil export de democraţie în ţări care 
n-au nevoie de aşa ceva, nimic! Relaţia proastă cu Rusia este, de data 
aceasta ‘ratificată’ oficial şi calitatea de membru NATO al României este 
de departe cea mai puţin importantă pentru o fostă (şi viitoare) super- 
putere care nu se simte confortabil să aibă în coastă un posibil teren de 
manevră al adversarilor. În calitate de viitor membru al UE, România 
nu este în măsură să ofere nici lecţii şi nici sprijin celor care aspiră la o 
viitoare şi incertă integrare. Ce mai rămâne? Orgoliul unei țări mici de 
a se da drept altceva decât este: o mică putere. Şi militară, şi economică. 
Una care ar vrea să se erijeze în moderator al unui talk-show interna- 
tional în care se vorbesc cu totul alte limbi. Că Rusia nu va agrea şi nu 

va participa la nici o iniţiativă a României este aproape de la sine înţeles. 
Aşa cum ne-au tăiat macaroana în tentativele noastre de a lua parte la 
procesul de normalizare a situaţiei din Moldova, aşa o vor face oridecâ- 
teori ne va mai veni o idee asemănătoare. 


(Miercuri, 7 iunie 2006) 

CIOBUL PREZIDENȚIAL ŞI 
OALA SPARTĂ GUVERNAMENTALĂ 


Că nimic nu e bătut în cuie în politica românească o dovedeşte chiar eve- 
nimentul de luni - prezenţa lui Traian Băsescu în faţa camerelor reunite ale 
Parlamentului, cu o analiză a activităţii Guvernului în cele 500 de zile de la 
preluarea puterii. Dacă în decembrie anul trecut, preşedintele afirma fără să 
clipească: “Avem cel mai bun guvern postdecembrist”, acum nu se sfieşte să- 
şi corecteze drastic aprecierea. Nu numai că nu este cel mai bun, dar este unul 
plin de hibe, pe care preşedintele le-a demontat meticulos, spre marea satis- 
facţie a Opoziţiei. Revăzând la rece textul prezidenţial, nu poţi să-ți înfrângi 
tentaţia unei acolade istorice: în martie 2002, într-o prestație asemănătoare 
tot în faţa camerelor reunite, fostul preşedinte Iliescu denunța “capitalismul 
de cumetrie! constituit de noua administraţie şi îndepărtarea de nobilele idea- 
luri ale social-democraţiei. A constituit, ca şi acum, o surpriză violenţa tonului 
abordat de fostul preşedinte caracterizat, mai degrabă prin propensiune îm- 
păciuitoare şi printr-o relativă blândeţe faţă de colaboratorii săi. Dacă dete- 
rioarea relaţiei preşedinte-premier în cazul Iliescu-Năstase a fost una mai 
discretă, nu acelaşi lucru e valabil şi pentru cuplul Băsescu-Tăriceanu. La mo- 
mentul când oferea generoasa caracterizare, Băsescu avea deja îndoieli se- 
rioase asupra corectitudinii opțiunii prin care a făcut din Tăriceanu un 
premier. Avuseseră deja loc câteva conflicte, în special cel pe tema alegerilor 
anticipate, dar nimeni nu bănuia spre ce zonă acută va evolua această relaţie. 

Evenimentul de luni de la Parlament marchează o ruptură aproape 
definitivă între cei doi centri de putere. Boicotarea de către premier şi de 
către miniştrii liberali a cuvântării prezidenţiale este fără precedent în is- 
toria postdecembristă. Fără precedent este şi ignorarea de către premier 
a criticilor prezidenţiale, căci Tăriceanu n-a catadixit nici măcar să le con- 
teste cu jumătate de gură, în stilul său tradiţional. Deşi ar fi putut să o 
facă. Premierul a ratat şansa de a-i întoarce preşedintelui criticile, între- 
bpându-l ce anume a făcut el pentru ca opţiunea europeană să fie mai apro- 
piată? Cum şi-a îndeplinit atribuţiile specifice funcţiei? Pentru că Traian 
Băsescu este mai mult decât vulnerabil la acest capitol. Prestaţia sa în 
materie de politică externă a fost una constant dezastruoasă, încărcată 
de gafe şi de opţiuni eronate. Dacă n-ar fi decât să menţionăm penibilul 
Forum al Mării Negre, sau erodarea relaţiei cu marele puteri europene 
printr-un servilism extrem față de americani şi este suficient să se vadă 
că nu are nici un motiv să se considere mai breaz decât premierul. 

Asta nu înseamnă că pomelnicul său critic nu rămâne valabil. Şi că 
prestaţia guvernului este în mod evident sub cota care ar fi fost necesară 
pentru ca cel puţin integrarea europeană să nu stea în suspans prelungit. 


(Joi, 22 iunie 2006) 

LUNG PRILEJ DE SUPOZIŢII... 


Faptele: joi pe la prânz, un reporter rătăcit (oare) prin preajmă ob- 
servă că preşedintele Băsescu cu suita de sepepişti aferentă, descinde 
la un cunoscut restaurant din zona Casei Presei Libere. Restaurantul e 
închis publicului, iar la intrare îl aştepta un cunoscut jurnalist, între al- 
tele coproprietar al localului. Acelaşi reporter norocos îl vede, după cam 
un sfert de oră, pe liderul conservator Dan Voiculescu ieşind grăbit pe 
uşa pe care intrase Băsescu şi plecând într-o direcţie necunoscută. După 
circa o oră a plecat şi preşedintele. 

Zarva iscată de această ştire a încins telefoanele. Consilierul prezi- 
denţial Adriana Săftoiu a confirmat parţial: da, dl preşedinte a fost la 
restaurantul cu pricina, dar nu s-a întâlnit cu Voiculescu. Voiculescu, 
la rândul său, nu face nici un comentariu pe această temă. Prilej de su- 
poziţii şi controverse, evenimentul poate avea următoarele explicaţii: 

Prima. Consilierul prezidenţial nu minte. Cei doi nu s-au întâlnit. 
Deşi greu, aproape imposibil, să nu dea nas în nas într-un restaurant 
gol şi în care gazda are obligaţii protocolare faţă de ambii politicieni, cu 
atât mai mult cu cât unul dintre ei i-a fost până de curând patron. Se 
poate presupune ca Voiculescu, venit mai devreme, era la cafea când a 
intrat Băsescu şi că în timp ce acesta şi-a comandat ciorba, a încheiat 
socotelile şi, salutându-l politicos pe şeful statului, şi-a văzut de treabă. 
Pur şi simplu o întâmplare. 

A doua. Dorind să aibă o explicaţie cu preşedintele în ciudatul său 
caz cu CNSAS, Voiculescu ar fi vrut să primească unele explicaţii. A 
făcut-o profitând de faptul că preşedintele, iubitor de atmosferă de 
local, a fost invitat de patron la masă. Băsescu nemanifestând disponi- 
bilitate spre dialog, Voiculescu s-a retras lăsându-l să-şi vadă de masă. 

A treia. Întâlnirea a fost aranjată de jurnalist, la solicitarea, posibil, a 
lui Voiculescu. Cu toate relaţiile rele dintre cei doi, Băsescu a acceptat-o, cu 
atât mai mult cu cât ambii se află într-o situaţie asemănătoare. Dialogul a 
fost, probabil, unul scurt, în care preşedintele l-a asigurat pe liderul conser- 
vator că n-are nici un amestec în mişcarea dosarelor de la SRI la CNSAS... 

A patra. Preşedintele a dorit să cunoască, cu un ceas mai devreme 
intenţiile conservatorilor privitor la eventuala retragere de la guvernare, 
căderea guvernului fiind unul dintre obiectivele sale implicite, în special 
după afrontul public al premierului cu prilejul cuvântării sale la Parla- 
ment. Voiculescu i-a spus sau nu ce are de gând. Preşedintele a fost sau 
n-a fost mulţumit de intenţie. Cei doi s-au despărţit după o întâlnire 
scurtă.Şi aşa mai departe... 

(Sâmbătă, 24 iunie 2006) 

MOLDOVA DIN SUFLET ŞI 
REALITATEA DIN BUZUNARE... 


Preşedintele Băsescu are o idee fixă, de genul celei care pe un cunoscut 
personaj din anecdotele naţionale îl face să oblige pur şi simplu o bătrânică 
să traverseze strada, dar pentru ca el să-şi treacă în cont o faptă bună. 

Dl Băsescu ţine morţiş să traverseze, cu Basarabia lui Voronin de 
mână, strada care ne desparte de Uniunea Europeană. Nu contează că 
bătrânica cu pricina se simte foarte bine pe partea de stradă unde se 
află de când se ştie, preşedintele român are idei puţine, dar la care ţine 
cu străşnicia, iar aceasta e una dintre ele. 

Încă de anul trecut, în cursul unei vizite de prietenie efectuate la 
Chişinău, dl Băsescu i-a împărtăşit omologului său ideea. Acesta, însă, 
n-a reacţionat, cum n-a făcut-o nici cu alta ocazii când a fost reiterată. 
Plin de năduf, preşedintele nostru face această mărturisire în faţa unor 
olimpici basarabeni pe care i-a invitat la Cotroceni. Ce este de mirare e 
că secretul acestei iniţiative a fost bine păstrat şi hămesiţii de gazetari 
n-au mirosit nimic. Acum, că ştiu, îşi pun o grămadă de întrebări. 

Prima şi cea mai legitimă este dacă preşedintele a acţionat de capul 
lui sau a avut mandat în această direcţie. Pentru că relaţia cu Moldova, 
ca şi retragerea din Irak, nu e o chestiune personală, care să poată fi 
luată pe cont propriu. Cu atât mai mult cu cât ea are implicaţii majore. 

Nu ştiu care a fost formula imaginată în laboratoarele de la Cotroceni 
şi mă întreb cum ar fi încercat să o concretizeze în cazul în care Voronin 
s-ar fi arătat interesat. Am fi intrat „doi pe un bilet” sau cu invitatul ascuns 
printre bagaje? Îmi cer scuze că simplific, dar mi-e greu să cred că Uni- 
unea Europeană ar fi fost dispusă să înghită un truc de acest fel, în care 
cele două ţări ar fi acceptat o uniune formală, de dragul intrării în para- 
disul european. Mai degrabă aş înclina spre cea de-a doua variantă evo- 
cată tot de preşedintele nostru, conform căreia unirea celor două ţări 
române s-ar putea realiza în interiorul Uniunii, pe reţeta nemţească. 

Până atunci, însă, va trebui să ne vedem noi înăuntru şi nu numai 
atât: va trebui să aşteptăm ca nivelul nostru de trai să ajungă la nivelul 
la care să poată face atractivă pentru moldoveni ,căsătoria”, printr-o pre- 
siune suficient de mare asupra liderilor săi politici, prea puţin dispuşi 
să lase din mână puterea pe care o au, în favoarea interesului general. 

Până atunci vom continua să trăim, şi noi, cu Moldova în suflet şi 
cu realitatea în buzunare... 


(Miercuri, 5 iulie 2006) 

MOLDOVA DĂ CU FLIT UNIRII! 


Om cu Moldova în suflet, preşedintele Băsescu alocă o bună parte 
din timpul său clarificării relaţiei dintre cele două ţări frățeşti. Dar, cum 
spune zicala, frate-frate, dar unirea e o problemă care trebuie să ţină cont 
de multe ‘amănunte’. Mărturisirea făcută cu năduf de Traian Băsescu la 
o întâlnire cu olimpicii moldoveni, cum că ar fi propus omologului său 
de la Chişinău varianta unei intrări, braţ la braţ în UE a rămas, până ieri, 
fără replică. Abia acum dl Voronin a catadixit să răspundă, în termeni 
neobişnuit de categorici, având în vedere relaţia dintre cei doi, întărită 
de “podul de vin” dintre cramele de la Chişiniu şi cea de la Cotroceni. Am 
vorbit despre asta cu dl Băsescu, a spus el, dar au fost doar vorbe. Noi 
dorim să ne unim cu marea familie europeană, dar nu cu altcineva. Adică, 
mai pe şleau fie spus, nici nu ne trece prin cap să renunțăm la suverani- 
tatea noastră, la teritoriul nostru, la limba noastră chiar, doar ca să se 
laude cei de la Bucureşti cu o Românie Mare. Mai mult, preşedintele mol- 
dovean a insistat asupra faptului că România nu le face nici un serviciu 
moldovenilor, tot insistând să se bage nechemată în negocierile privind 
Transnistria şi că mai bine ar face să semneze odată tratatul bilateral. 

Dintr-un foc, prietenul de peste Prut aruncă peste bord două dintre 
temele de politică externă în care Traian Băsescu a investit mai multă ener- 
gie decât ar fi fost necesar: uniunea dintre cele două ţări şi participarea la 
negocieri. Prima este constant respinsă de partener; cea de-a doua este deja 
una dintre ideile fixe ale ruşilor care nu înţeleg în ce calitate România s-ar 
amesteca în această “afacere de familie’. De familie ex-sovietică. 

Problema unirii celor două ţări este, spuneam, una complexă. 
Odată depăşită faza romantică a “podurilor de flor? au apărut, tot mai 
evidente, lucrurile care ne despart. Cel mai pregnant dintre acestea ră- 
mâne interesul oligarhiei moldovene de a-şi păstra nealterate atu-urile 
şi influenţa. Cine-ar renunţa, de bună voie, la toate avantajele ce decurg 
din suveranitate, pentru acelea, iluzorii, a unei reîntregiri problematice? 
Cine ar demola solidele relaţii economice mai mult sau mai puţin sub- 
terane, ale unor economii care s-au consolidat în complementaritate, 
pentru a încerca să se insereze pe o piaţă prea ocupată? 

Modelul german de reunificare a fost unic. El nu va funcţiona în 
cazul României şi Moldovei pentru ca resorturile istorice sunt altele şi 
atu-urile economice - şi, implicit, politice - nu sunt comparabile. Vom 
rămâne, în acest caz, cu o vagă speranţă şi cu regretul că ambele clase 
politice nu dispun de maturitatea şi seriozitatea necesare unui obiectiv 
de o atare importanţă. 

(Joi, 13 iulie 2006) 

AŞTEPTÂND SĂ RECONSTRUIM LIBANUL... 


Aflat în vizită la Washington în toiul crizei din Liban, preşedintele 
Băsescu s-a grăbit, după un prost obicei al său, să declare că România 
va trimite trupe în Liban dacă i se va cere. Or, la acel moment nu se ştia 
exact cum avea să se rezolve situaţia explozivă din Orientul Mijlociu şi 
cine îşi va asuma sarcina administrării urmărilor. Probabil că Traian 
Băsescu a vrut să-i facă o surpriză prietenului şi colegului său de axă, 
George Bush, în virtutea ideii că pe oriunde se pune de un război, tre- 
buie să fie şi americanii. 

Libanul s-a dovedit, până la urmă, a fi o „afacere europeană”. Prin 
tradiţie şi prin excesiva implicare a americanilor de partea Israelului. 
Era suficient de limpede că Statele Unite nu ar putea juca rolul de arbi- 
tru aici. Nu şi pentru diplomaţia românească (oare mai avem aşa ceva?) 
şi nici pentru preşedintele Băsescu, cel orbit de strălucirea „Marelui Li- 
curici”. Evident că oferta noastră pripită nu a fost luată în considerare 
de nimeni. Nici măcar de guvernul român. Ministrul Apărării s-a grăbit 
să explice că nu avem bani destui nici pentru efectivele din Irak şi că, 
deja, prezenţa ostaşilor români pe trei teatre de confruntare — Afganis- 
tan, Irak şi fosta Iugoslavise — depăşeşte nu doar posibilităţile, dar şi 
logica implicării. 

Între timp, procesul de pacificare a Libanului a fost preluat — aşa 
cum ar fi fost normal să se întâmple şi în cazul Irakului — de către Na- 
ţiunile Unite. Sub umbrela organismului abilitat, comanda a fost luată 
de Franţa, în virtutea relaţiei sale istorice cu zona, care va trimite un eşa- 
lon consistent. Franţa va fi dublată de Italia, alte câteva ţări exprimându- 
şi deja intenţia de a fi prezentă în calitate de pacificatori. Şi, cum nimeni 
nu ne-a mai întrebat şi pe noi — cu atât mai mult cu cât se cunoaşte pre- 
ferința noastră pentru alte „axe, decât cea europeană — nu i-a mai rămas 
preşedintelui nostru altceva de făcut decât să conchidă că, deocamdată, 
vom sta în banca noastră, urmând să vedem dacă nu cumva va fi nevoie 
de noi pentru reconstrucţie, domeniu în care ne-am putea remarca mai 
degrabă decât prin trupe prost echipate şi nemotivate. 

Chestia asta cu reconstrucţia devine uşor comică: nu mai e un se- 
cret pentru nimeni că marile bătălii din urma conflictelor se dau pentru 
reconstrucţie. Aici, cine împarte, îşi face porţia. Cu tot zelul nostru, nici 
în Afganistan şi nici în Irak n-am reuşit să prindem nimic în materie de 

reconstrucţie. Acolo unde, teoretic măcar, învingătorii ar fi trebuit să 
ne arunce vreo fărâmă. De ce-ar face-o cineva în Liban? Deşi, aici aveam 
atu-uri considerabile: relaţii istorice strânse, un mare număr de inte- 
lectuali şcoliţi în România, o tradiţie a realizării de obiective industriale. 
De data asta ar fi trebuit să ne batem, chiar, pentru a obţine un loc cât 
mai bun în cadrul efectivelor pacificatoare. N-am făcut-o. Am preferat 
să ne minţim cu ideea că dacă ne cheamă cineva, vom veni iute. Şi uite- 
aşa trece istoria pe lângă noi, făcându-ne parte la pagubă. La câştig ar 
trebui să ne facem singuri... 


(Miercuri, 30 august 2006) 


MILENIUL 3 /113 


DACĂ DESCENTRALIZARE NU E, 
GEABA DESCONSPIRARE 


Într-o formă cu mult mai bună şi cu un autocontrol superior celui 
din seara de joi, când intrase în legătură directă, prin telefon, cu realiza- 
torii unui talk-show în care era tocat mărunt pe clasica temă a dosarului 
său de Securitate, Traian Băsescu a apărut vineri la Şcoala de Vară a Ti- 
neretului Democrat de la Costineşti îmbrăcat în clasicul său tricou ma- 
rinăresc. Le-a mulţumit gazdelor, neuitând să precizeze că a fost singura 
şcoală de vară la care a fost invitat şi că, de-ar fi fost chemat s-ar fi dus 
şi la altele (rumoare în sală) şi propunându-şi să abordeze două teme: 
desconspirarea (probabil că Academia va trebui să facă corectura nece- 
sară în Dicţionar, frecvenţa utilizării acestei forme, la nivel înalt, impu- 
nând-o în contra “regulamentului” în vigoare) şi descentralizarea. Dacă 
la prima temă n-a făcut decât să repete ceea ce a devenit deja loc comun, 
prin prisma viziunii sale asupra problemei, mult mai interesantă mi s-a 
părut cea de-a doua. Dacă m-aş păstra în cadrul simplist al relaţiilor pre- 
şedinte-premier, aş putea spune că este vorba despre un nou atac la 
adresa partenerului de Alianţă, premierul Tăriceanu, sub a cărui înţe- 
leaptă guvernare s-a produs cea mai dură descentralizare: 22 de secretari 
de stat mai puţin! E ridicol! - a izbucnit preşedintele, arătând că, practic, 
lucrurile au rămas la nivelul la care se aflau pe vremea lui Ceauşescu. 
“Funcţionarii servesc ministerele, nu pe cetăţean! - a clamat preşedintele 
în aplauzele asistenţei, în care se aflau şi doi reprezentanţi democrați ai 
guvernului - miniştrii Blaga şi Barbu. Demonstrația lui Băsescu a fost 
suficient de sugestivă: toate direcţiile aşa-zis “descentralizate! de la judeţe 
- fie că e vorba de învăţământ, agricultură, mediu, sănătate - sunt rupte 
de realitatea locului, ele răspunzând doar la comenzile ministerelor. Ma- 
rele balast birocratic aici se află - la nivelul administraţiei centrale, unde 
ponderea miniştrilor este dată de numărul de amploaiaţi din subordine! 
De aceea, în teritoriu acţiunea acestora continuă să fie complet ruptă de 
realitate. Băsescu spune că a cerut în repetate rânduri Guvernului să taie 
acest nod gordian, dar că nu s-a făcut nimic, din teama ca Executivul să 
nu-şi diminueze rolul şi să se lipsească de posibilitatea de a-şi plasa clien- 
tela politică în funcţiile de conducere. Predicile prezidenţiale au fost însă 
în deşert, atâta timp cât “grupurile de interese’ îşi văd înainte de treabă. 
Şi, de aici, concluzia: lucrurile nu se vor îndrepta decât în momentul în 
care clasa politică va opta limpede între republica parlamentară şi cea 
prezidenţială. Cu, evident, avantajele celei de-a doua formule... 


(Sâmbătă, 2 septembrie 2006) 

CANDIDATUL “MANCIURIAN' 


Este atât de mare supărarea liberalilor pe preşedintele Băsescu, 
încât prin vocea lui Crin Antonescu - altminteri un “fan” al acestuia - au 
făcut cunoscut naţiunii că la viitoarele alegeri prezidenţiale vor arunca 
în bătălie un contracandidat. Cu alte cuvinte, liberalii îi vor retrage spri- 
jinul politic celui care, prin victoria sa neaşteptată în competiţia prezi- 
denţială, i-a impus practic, în exerciţiul guvernării. Un exerciţiu pentru 
care nu s-au dovedit doar nepregătiţi... 

Alianţa D.A. a fost ‘trucul’ prin care, din două partide de 8-10%, s-a 
obţinut un bloc de peste 40! A repetat, într-un fel, experimentul Conven- 
tiei Democrate care la alegerile din 1996, a adunat “algebric” procentele 
mărunţite ale celor vreo 8 componenți ai acesteia. În ciuda diferenţelor 
marcate de doctrină şi de viziuni, cele două partide au putut coexista, pe 
parcursul companiilor, datorită deciziei celor doi lideri - Stolojan şi Bă- 
sescu - care au avut capacitatea de a trece peste orgolii şi a accepta o for- 
mulă care dacă nu îi aducea la putere, măcar îi salva de la o disoluţie ce 
părea iminentă sub tăvălugul pesedist. După retragerea - până azi inex- 
plicabilă - a lui Stolojan, Băsescu a fost motorul care a tras după el întreaga 
construcţie, graţie atu-urilor sale populiste, cu care umplea locul lăsat de 
Iliescu. Specializat în victorii pe “ultimii metri”, el şi-a adjudecat preşedin- 
ţia, poziţie din care a găsit formula prin care să nu-l desemneze pe Năstase 
pentru formarea guvernului, deşi partidul acestuia obținuse un scor prin 
care, alături de PUR, putea să pretindă acest lucru. Tăriceanu este, aşadar, 
produsul lui Băsescu şi orice alte raționamente n-au o bază credibilă. Că 
Băsescu şi-a imaginat că acesta va acţiona la comanda sa, putând să-l mâ- 
nuiască după cum va dori - este o altă problemă. Cert este că ceea ce era 
aproape firesc să se întâmple - alianţa fiind conjucturală, electorală - s-a 
întâmplat, iar drumurile celor două formaţiuni sunt tot mai separate. 
Aproape logic, PNL poate, deci, să se gândească la un candidat propriu. 
Dar ca această soluţie să aibă succes este extrem de improbabil. Popula- 
ritatea lui Băsescu va continua să reziste atâta timp cât se delimitează de 
acţiunile - şi de eşecurile - guvernului, el având şanse reale să recâştige, în 
2009, prezidenţialele chiar şi în calitate de candidat independent, susţinut 
de PD. Băsescu este, deci, un candidat real. Cine va accepta rolul de “can- 
didat manciurian! al liberalilor? Premierul manciurian? 


(Sâmbătă, 16 septembrie 2006) 

LOVITURA LUI TRAIAN 


Când toată lumea se aştepta să se declanşeze scandalul, datorită 
faptului că se ştia că preşedintele nu vrea să renunţe la favoriţii săi, Col- 
dea şi Predoiu pentru funcţiile de director la SRI şi SIE, iar partidele - 
în special liberalii - abia aşteptau să se răfuiască pe motiv că doreau ci- 
vili la conducere, nu militari, s-a produs lovitura de teatru. Luni seară 
Traian Băsescu a schimbat macazul în mod spectaculos scoțând din 
joben doi “iepuri” la care nimeni nu se aştepta. Sau dacă se aştepta ci- 
neva, atunci era vorba doar despre consilierul Claudiu Săftoiu, deşi şi 
acesta părea demult scos din cărți, mai ales că în ultima vreme se vehi- 
culase ideea numirii sale ca ambasador la Washington. Despre George 
Maior însă nu i-ar fi trecut nimănui prin cap, nici măcar lui, cu atât mai 
puţin camarazilor săi din PSD. 

Este, poate, cea mai măiastră lovitură pe care o dă preşedintele în 
materie de “resurse umane’, domeniu în care până acum n-a prea stră- 
lucit. Ba, s-ar putea spune că nici n-a avut mână prea bună. De data asta 
a avut: dovadă că, prinşi pe picior greşit, reprezentanţii partidelor n-au 
prea avut ce să comenteze. Şi, ca să vorbim drept, nici nu prea au. Despre 
Săftoiu se ştie că este nu doar unul dintre oamenii serioşi de la Cotroceni, 
în legătură cu care nici presa de scandal şi nici cea cu pretenţii n-au prea 
avut ocazii să gloseze, dar şi unul dintre artizanii victoriei electorale a 
lui Băsescu. Spirit echilibrat şi discret, a ieşit rareori la rampă, preferând 
să-şi pună şeful în evidenţă. În afară de faptul că este pesedist, nici des- 
pre George Maior nu se pot spune prea multe lucruri care să-l facă in- 
compatibil cu funcţia de şef al Informaţiilor secrete. Are o solidă 
pregătire de diplomat, a activat în ierarhia superioară a Ministerului 
Apărării şi era considerat unul dintre candidaţii din noul val pentru 
structura de conducere a partidului său. In acest caz, Traian Băsescu a 
procedat de două ori inteligent: a solicitat principalului partid de opoziţie 
o ofertă, asigurându-şi din partea acestuia susţinerea celei proprii! 

Preşedintele a avut de data aceasta flerul de a nu se ambala într-o 
nouă dispută publică cu partenerii de alianţă, mergând pe vechea sa idee 
cu profesioniștii tineri din Servicii. A preferat o variantă de consens, 
care-i lasă, în acelaşi timp, posibilitatea de a asigura continuitate la nivel 
profesional - prin cei doi interimari care vor rămâne, mai mult ca sigur 
prim-adjuncţi - uzând în acelaşi timp de o previzibilă loialitate din partea 
capilor politici. Pentru că e lesne de înţeles că atât Săftoiu, cât şi Maior 
vor înceta să mai ; aibă tipul de relaţionare pe linie de partid pe care l-au 
avut până acum. În plus, Băsescu câştigă implicit puncte prin dislocarea 
din garnitura de rezervă a social-democraţilor a unui posibil viitor rival 
în competiţia pentru un nou mandat. Ceea ce nu e puţin lucru. 


(Miercuri, 27 septembrie 2006) 

COMISARII EUROPENI 


Odată cu intrarea, de facto, a României în Uniunea Europeană, la 1 
ianuarie 2007, ţara noastră va avea europarlamentari în forul legislativ de 
la Strasbourg şi un comisar european, în structură executivă de la Bruxelles. 
Vor fi ‘modelele’ pe care le propune România, ca proaspăt stat membru, 
persoanele de care va depinde în mare măsură modul în care este percepută 
prezenţa noastră în structura continentală comunitară. Dacă în privinţa 
europarlamentarilor vom avea filtrul votului universal - alegerile ar trebui, 
în mod normal, să fie organizate până la sfârşitul anului - ale cărui rezultate 
pot confirma sau contrazice actualul eşicher politic, adică cel rezultat de la 
alegerile din 2004, cu comisarii europeni e altă situaţie. Ei vor fi desemnaţi, 
şi un rol principal în acest act îl va juca preşedintele... jucător. Până acum 
s-a vorbit mult pe seama ministrului Monica Macovei, ca potenţial candidat 
cu şanse. Aceasta s-a afirmat în special prin disputele acute cu sistemul pe 
care-l administrează, dar şi prin nepotrivirile de caracter cu o bună parte a 
celor care compun coaliția de guvernare. Aşa încât, cu tot sprijinul, deloc 
subtil, al comisarului european Franco Frattini, care i-a dedicat veritabile 
osanale, Monica Macovei poate fi serios împiedicată de veto-ul conservator. 
Campania declanşată de Voiculescu&Co are un atu serios: în trecutul de 
procuror ceauşist al Monicăi Macovei figurează episoade nu numai memo- 
rabile, ci chiar penale. Dacă documentul pe care susţin că îl deţin conser- 
vatorii - un mandat de arestare semnat, în alb - este real, atunci chiar rolul 
de ministru al Monicăi Macovei, ar trebui să înceteze. 

După lovitura de imagine, dată cu nominalizările la şefia serviciilor 
secrete, Traian Băsescu pare tot mai dispus să se joace cu nervii adversa- 
rilor şi ai aliaţilor de conjunctură. Se vehiculează deja două nume de can- 
didaţi pentru funcţia de comisar european: Vasile Puşcaş şi Petre Roman. 
Pentru PSD-istul Puşcaş, Băsescu are o slăbiciune mai veche: l-ar fi vrut, 
la preluarea puterii de către Alianţă, în noua echipă. Tot ca negociator. 
Nu l-a obţinut. Íi apreciază însă calităţile de om profund serios, măsurat, 
dedicat misiunilor primite. Ar putea fi un comisar bun pentru România. 
A doua candidatură aparţine lui Petre Roman. Fostul şef al lui Băsescu, 
deşi ieşit de ceva vreme din prim-planul vieţii publice, îşi păstrează atu- 
urile de bun diplomat şi de eficienţă în câmpul relaţiilor externe. Numirea 
sa ar fi un act de justeţe, politic şi uman. Cei doi vor putea fi cu dificultate 
contestaţi, atât din tabăra Puterii, cât şi din aceea a Opoziţiei şi nu cred 
că procesul va diferi substanţial de cel al numirii noilor şefi de servicii. 


(Vineri, 6 octombrie 2006) 

IDEEA FIXĂ A LUI BĂSESCU 


În afara ‘axei Washington-Londra-Bucureşti” şi a Mării Negre ca 
buric al pământului, dl Băsescu mai are o idee fixă: aceea a alegerilor 
anticipate. Nici după aproape doi ani de predică în pustiu şi de opoziţie 
feroce din mai toate direcţiile, nu a renunţat la ea reluându-o recent în 
varianta în care după aderarea noastră la UE, în ianuarie 2007, odată 
cu alegerile pentru parlamentul european ar trebui să se procedeze la 
alegeri generale anticipate. 

Argumentele dlui preşedinte stau în picioare: guvernul actual a fost 
unul făcut în pripă, sub presiunea neaşteptatei preluări a puterii. Man- 
datul său a fost unul limitat, atât de lipsa de programe, cât şi de etero- 
genitatea celor care l-au compus. Odată cu aderarea intrăm într-o altă 
fază de proiect care cere idei noi şi oameni noi. Bref. 

Libertatea înseamnă necesitate înţeleasă, spuneau clasicii mar- 
xism-leninismului. Definiţia este valabilă şi astăzi, dar parţial. Premie- 
rul Tăriceanu şi echipa sa au libertatea de a înţelege diferit faţă de 
preşedinte necesitatea unor alegeri anticipate. Chiar de a nu o înţelege. 
Din punctul lor de vedere mandatul asumat are o durată de patru ani, 
nu de doi, şi dacă e vorba de schimbări sau de adecvări, acestea se pot 
face şi din mers, nu neapărat cu preţul aruncării la “lada de gunoi a is- 
toriei a întregii echipe. 

Mai limpede spus, ce vrea Băsescu nu vrea Tăriceanu. Mai mult: 
ce vrea Băsescu nu vor nici ceilalţi lideri de partide, inclusiv cel care nu 
poate să o spună cu gura mare - dl Boc. 

Pentru aproape toată lumea, statu-quo-ul este condiţia cea mai 
avantajoasă în care se pot găsi la acest moment. Spuneţi-mi măcar un 
singur nume de parlamentar care vrea să-şi sfârşească mandatul la 1 ia- 
nuarie fără a avea nici cea mai mică garanţie că va figura pe listele vii- 
toare sau că partidul său va atinge pragul electoral. Spuneţi-mi, de ce 
ar demisiona dl Tăriceanu, ştiind că odată făcut gestul nu va mai avea 
nici o şansă să revină în prim planul vieţii publice şi să mai ţină laolaltă 
zbuciumatul său partid. 

În faţa intereselor personale, sau de grup, interesul general păleşte 
mai întotdeauna. De ce-ar fi altfel de data asta? 


(Luni, 9 octombrie 2006) 

STILUL E OMUL 


O parte însemnată a traseului de ascensiune politică a lui Traian Bă- 
sescu se datorează presei. Aliat aproape natural al oricărei opoziții, presa 
a fost alături de primarul general al Capitalei de-a lungul relaţiei sale 
tensionate cu puterea pesedistă, amplificând fiecare semnal dat de acesta 
şi făcându-l credibil. I-a fost alături şi în demersul prezidenţial, când a 
reuşit să întoarcă scorul într-o singură după-amiază, într-o manieră care 
stârneşte şi astăzi controverse. Pentru Traian Băsescu surpriza a venit - 
la fel ca şi pentru Emil Constantinescu, cu opt ani înainte - în momentul 
în care tonul general al presei nu i-a mai fost în totalitate favorabil şi 
când a devenit o ţintă a tirului critic. Şocat, a adoptat o tactică de riposte 
şi de atacuri care a tensionat relaţia până la a deveni critică. S-a regăsit 
în această abordare o caracteristică dominantă a personalităţii noului 
preşedinte-jucător: aceea de luptător, de persoană nedispusă să facă 
pasul înapoi şi să recunoască ceea ce alții califică drept greşeli sau gafe. 
Cele 22 de luni de exerciţiu în funcţia de preşedinte sunt, de fapt, o istorie 
de conflicte, mai uşoare sau mai acute cu “nedreptăţile” pe care le-a su- 
portat din partea unui mediu pe care stilul său l-a incitat în permanenţă. 
N-a existat, practic, atac sau critică rămasă fără răspuns. N-a existat 
acuză fără contraacuze. Explicaţiile au lăsat tot mai des loc atacurilor tă- 
ioase şi, nu rareori, într-o manieră mai puţin urbană. A devenit aproape 
un tic ca orice emisiune de televiziune care abordează subiectul prezi- 
denţial să se bucure, automat, de dreptul la replică prezidenţial. Un drept 
la replică din care nu lipsesc expresiile tari, marinăreşti. 

Pentru un anumit tip de a face presă, preşedintele este interlocu- 
torul ideal. Cel care “leagă” jocul. Spre deosebire de premier. Tăriceanu 
a fost, poate, cel mai atacat, cel mai criticat, cel mai ironizat politician 
român. În stilul său propriu, a încasat cu calm, fără a reacţiona nervos. 
A lăsat lucrurile, practic, să treacă pe lângă el. Metoda s-a dovedit efi- 
cientă. În absenţa “cârligului” pe care-l putea oferi replica sa, “partidele” 
se încheie cu scoruri albe. Iar premierul îşi vede de treburile sale, ne- 
pierzând nici timp şi nici energie în dezbateri sterile. Vi-l imaginaţi pe 
premier dând buzna, telefonic, în vreun talk-show şi făcându-l “lichea” 
pe cel care-l critică? Niciodată. La fel cum nu vi l-aţi putea imagina pe 
preşedinte tăcând mâlc atunci când e provocat. Chestie de tempera- 
ment. Şi de abordare. Care este cea corectă şi care nu? E greu de spus, 
atâta timp cât reacţia face parte din stil. Iar stilul e omul... 


(Miercuri, 11 octombrie 2006) 

BOSUMFLĂRILE PREZIDENȚIALE 


Domnul preşedinte Băsescu a mai creat un eveniment de presă: su- 
părându-se pe o interpelare venită din partea unui participant la simpo- 
zionul “presa şi puterea”, şi-a strâns jucăriile şi a părăsit reuniunea, urmat 
de un stol masiv de reporteri pentru care evenimentul zilei se petrecea abia 
în acel moment. Jurnalişti şi politicienii invitaţi au rămas în sală, singuri, 
liberi să discute tot ce le va fi trecut prin cap, dar fără gir prezidenţial. 

De ce nu mă miră gestul dlui Băsescu? Pentru că îl reprezintă. Îi su- 
bliniează personalitatea de copil frustrat care, atunci când regulile jocului 
nu-i mai convin, părăseşte competiţia. Era justificată, miercuri, reacţia sa? 
Nicidecum! Dl Băsescu a degajat terenul înainte de a afla dacă i se pune o 
întrebare sau nu. Practic, ziaristul obraznic nu făcuse altceva decât să îi 
reamintească modul în care reacţionase la o întrebare pusă de un alt zia- 
rist, căruia i-a răspuns printr-un de-acum clasic “ba pe-a mamei dv.’, adică 
fără nici o legătură cu întrebarea. Mai exact, preşedintele înconjurat de 
bodyguarzi se răţoise la bietul reporter, reproşându-i că şefii lui au lăsat 
pe drumuri mii de oameni, şi că datorită acestui antecedent, jurnalistul ar 
fi trebuit să tacă mâlc şi să nu mai scoată nici un cuvinţel toată viaţa lui. 

Nu e prima dată când preşedintele în exerciţiu procedează în acest 
fel, desconsiderând şi jignind o asistenţă care aştepta de la domnia sa 
ceva mai mult decât un comportament de precupeaţă rămasă fără ar- 
gumente în disputa cu o contracandidată mai trupeşă, la favorurile fan- 
telui de cartier. În locul unui răspuns, preşedintele a întors spatele. În 
alte cazuri, când s-a simţit mai bine protejat, a reacţionat cu violenţă. 
Ca să nu mai vorbim despre de-acum faimoasele sale intervenţii telefo- 
nice la emisiunile de televiziune în direct. 

Stau şi mă întreb dacă tipul acesta de comportament schizoid este 
sau nu specific politicianului român în general, care atunci când este în 
Opoziţie dovedeşte nebănuite resurse de disponibilitate şi cooperare cu 
presa, pentru ca atunci când ajunge la putere să manifeste o veritabilă 
aversiune, acuzând atacuri nejustificate şi un tratament lipsit de obiecti- 
vitate. Nu mi-l amintesc pe Traian Băsescu cel de dinainte de a deveni pre- 
şedinte, părăsind jignit vreo reuniune sau arătând cu degetul spre vreun 
ziarist. Pe atunci presa părea să fie unicul său aliat în lupta cu hidra pese- 
distă şi cutia de rezonanţă a acuzelor şi reproşurilor la adresa acesteia. 

Este limpede că Traian Băsescu are o problemă. Şi aceasta nu e 
presa. Ci propria sa mentalitate; convingerea că tot ceea ce face el este 
perfect - mai în glumă, mai în serios, a şi zis-o! - şi că cei care îi contestă 
acţiunile şi realizările sunt mânaţi ori de rea intenţie ori de celebrele cer- 
curi de interese din spatele gazetelor sau posturilor pe care le reprezintă. 


(Vineri, 20 octombrie 2006) 

ELENA - CALUL TRAIAN? 


Faptul că dna Elena Udrea va fi viitorul secretar executiv pentru 
relaţii internaţionale al Partidului Democrat a lovit ca un trăsnet în can- 
celariile europene şi nu numai. Primii care au tresărit au fost, cu sigu- 
ranţă, preşedintele Norvegiei şi regina Elveţiei, precum şi parlamentele 
celor două ţări, membre ale Uniunii Europene, căreia de la 1 ianuarie i 
se va alătura şi România. 

Doamna Udrea a apărut ca o nălucă pe firmamentul politicii româ- 
neşti. După ce l-a apărat cu pieptul gol, ca o veritabilă Ana Ipătescu, pe 
viitorul preşedinte Băsescu, aflat într-o pauză de reculegere la Golden 
Blitz, de blitz-urile ticăloşite ale reporterilor - a fost prima sa apariţie 
publică, de răsunet - doamna Udrea-Cocoş a fost transferată cu arme şi 
bagaje de la primăria Capitalei la Cotroceni, unde a început să-l în- 
drume pe preşedinte pe spinoasele căi ale politicii internaţionale. Având 
în vedere pregătirea sa complexă este de bănuit că nu puţine dintre ini- 
ţiativele preşedintelui i se datorează: este foarte probabil ca năluca 
blondă de pe lungile coridoare ale Cotrocenilor să-l fi inspirat în crearea 
nemuritoarei “Axe B’ (Bush-Blair-Băsescu), după cum este la fel de cre- 
dibilă ideea că tot dânsa i-ar fi direcționat reacţiile referitoare la Marea 
Neagră ca ‘lac rusesc’. ‘Cherchez la femme’ spune un celebru dicton 
franțuzesc şi n-ar trebui să căutăm prea mult pentru a descoperi motivul 
discordiei dintre cei doi mari bărbaţi de stat care şi-au alăturat forţele 
în a se opune hidrei pesediste şi care astăzi, vai, sunt despărțiți de atâtea 
şi atâtea neînţelegeri. Chiar dacă în mod formal preşedintele a renunţat 
la serviciile sale oficiale, cu carte de muncă, n-a abandonat-o după ple- 
carea de la Cotroceni: am putea spune chiar că dânsa reprezintă va- 
rianta feminină a celebrului “cal troian” - devenit în cazul nostru “cal 
traian” - prin care preşedintele vrea să înfrângă din interior rezistenţa 
liberală la marele proiect democrat. Această Elena din Troia modernă, 
sexy şi bună de gură este cea care va călăuzi viitorul mare partid prezi- 
denţial spre noi culmi de civilizaţie şi progres. Cu harta într-o mână şi 
cu dicţionarul în alta, viitorul secretar executiv pe probleme internaţio- 
nale desenează deja viitoarele trasee prin care ideile băsesciene vor cu- 
ceri Europa şi lumea, marcând pe mapamond noi axe pe care le va 
străbate, victorios, avionul prezidenţial avându-i la bord pe cei mai 
dragi şi mai devotați oameni ai gânditorului de la Golden Blitz. 


(Luni, 13 noiembrie 2006) 

CUM A DESCOPERIT BĂSESCU AMERICA ÎN LIBIA? 


Pogorât pe pământul binecuvântat de Allah, unde n-a mai călcat 
picior de preşedinte român de 16 ani şi ceva, Traian Băsescu a avut o 
revelaţie: cât de importantă este relaţia României cu această lume 
arabă, unde avem şi prieteni, şi tradiţii şi oportunităţi de afaceri pe care 
nici o altă zonă a lumii nu ni le poate oferi! Iar cel mai puţin, Europa 
cea bătută de-a lungul şi de-a latul Bruxelles-ului, de către predecesorii 
dlui Băsescu, Domnia sa se poate mândri cu faptul că, deşi este prieten 
la cataramă cu Bush şi Blair, cele două “intersecţii” principale ale unei 
axe pe care se consideră trecut şi el, recunoscuţi ca a fi fost, în timp, doi 
dintre cei mai înverşunaţi adversari ai liderului libian, a făcut pasul pe 
care nici Iliescu - marcat de ereditatea sa politică - şi nici Constanti- 
nescu - cu ambiţii de lider în altă zonă - nu l-au făcut. S-a dus în “bâr- 
loguľ dictatorului pentru a-i propune o nouă prietenie, în locul celei 
consumate tragic la Târgovişte. Şi se pare că a găsit ecou la un personaj 
dornic şi el să iasă din izolarea internaţională la care a fost supus. 
Această întâlnire istorică l-a străluminat brusc pe preşedintele român 
care, în conferinţa de presă de la final i-a veştejit pe guvernanţii dinain- 
tea sa care au ratat cu inconştienţă şansa de a juca pe cartea arabă. 

Se poate spune că dl Băsescu a descoperit, tocmai în Libia, America: 
adică valoarea de excepţie a oportunităţilor pe care le prezintă lumea 
arabă. Deşi n-a fost în Libia, dl Iliescu a bătut, în cele trei mandate ale sale, 
în lung şi-n lat ţările arabe. Trăgând aproape aceleaşi concluzii. Şi nereu- 
şind să facă mai nimic, în ciuda ofertelor şi a reproşurilor partenerilor care 
evocau cu nostalgie marile proiecte comune şi beneficiile lor trecute. 

De ce nu s-a făcut - şi probabil că nici nu se va face - nimic? Pentru 
un unic motiv: au dispărut structurile şi modul de organizare care au 
generat aceste proiecte. La noi. La arabi ele există încă, sistemele poli- 
tice permiţând coordonarea eforturilor şi coerenţa deciziilor. Dar dacă, 
să zicem, Gaddafi i-ar propune lui Băsescu să facem un combinat pe- 
trochimic în Libia, ce s-ar întâmpla? Ar înfiinţa dl Băsescu un nou CSP, 
alte centrale industriale, alţi producători de echipamente dispuşi să se 
lase coordonaţi, abandonând alte oferte? 

Odată cu prietenul lui Gaddafi, România a îngropat şi aceste şanse. 
Destinul nostru este, de-acum înainte, de subcontractori. Şi asta doar 
atunci când marii sforari ai lumii vor decide că trebuie să primim şi noi 
nişte oscioare de ros. 

(Vineri, 17 noiembrie 2006) 

COPITA PREZIDENŢIALĂ 


Traian Băsescu nu conteneşte să-şi uimească apropiații şi depărtaţii 
prin deciziile surprinzătoare pe care le ia în momentele-cheie: acceptarea 
propunerii de înlocuire (nu se ştie cu cine - din motive lesne de înţeles) a 
ministrului Flutur a lovit ca o măciucă, în primul rând tabăra tăriceană, 
aflată strategic, la o distanţă convenabilă faţă de evenimente. În pragul 
unei operaţii care “nu putea fi făcută în ţară”, conform avizului medicilor 
care îşi dau cu veselie un vot de blam, premierul află cu surprindere că 
propunerea i-a fost acceptată! Era, probabil, unica variantă pe care echipa 
sa nu o luase în calcul în analiza prealabilă. Faptul că propunerea n-a fost 
însoţită şi de alternativa la Flutur, a făcut ca preşedintele să nu se poată 
lipsi de plăcerea unei muştruluieli în direct! Dacă în tabăra tăriceană lu- 
crurile se complică şi iau viteză - trebuie găsit rapid un înlocuitor care să 
şi aibă capacitatea de a demonta în regim de urgenţă sistemul “oamenilor 
lui Flutur”, în aceea a platformiştilor stupoarea pare să fi fost la fel de pa- 
ralizantă. Deşi la prima vedere este greu de crezut că Traian Băsescu a 
luat această decizie fără a se consulta cu puciştii - care mizau pe „reduta“- 
Flutur în războiul de gherilă pe care urmau să-l declanşeze cu “gaşca” 
aflată la putere în partid - lucrurile cam pe aici par să stea. 

N-ar fi nici prima şi nici ultima decizie imprevizibilă a preşedintelui 
care taie nodul gordian al crizei dintr-o singură lovitură, degajându-se 
de orice obligaţii faţă de ambele părţi şi păstrându-şi atu-urile de arbi- 
tru. Dacă ar fi refuzat - cum se aştepta dealtfel - schimbarea lui Flutur, 
Băsescu ar fi devenit, implicit, prizonierul acestei facţiuni al cărei joc ar 
fi trebuit să-l facă în continuare, până la victoria finală. În acest fel, însă, 
preşedintele se eliberează de povara unor noi acuzații de destabilizare 
a partidului aliat şi de forțare a unei schimbări care să favorizeze parti- 
dul său de suflet. ‘Copita’ prezidenţială are un dublu impact: pe de- 
oparte se debareasează de servituţile calității de „fan Stolojan“, iar pe 
de alta îi lasă pe liberali să-şi spargă capetele unii altora până când vic- 
toria uneia dintre părţi nu va mai avea decât o valoare simbolică, parti- 
dul ieşind din joc prin discreditare. 

Desigur, se mai poate suspecta varianta unei înţelegeri cu unul din- 
tre susţinătorii săi activi din tabăra liberală; abandonarea, pentru mo- 
ment, a lui Flutur în demersul acestuia de a-şi păstra funcţia la care 
ţinea cel mai mult, în favoarea unei opţiuni viitoare mult mai consis- 
tente: de ce nu, chiar aceea de premier post-Tăriceanu? 

Mi-e teamă însă că este o simplă speculație. Băsescu este un intuitiv, 
care acţionează mai degrabă pe bază de impulsuri decât pe calcule com- 
plicate. Ori, flerul său de pockerist i-a spus că asta este cartea câştigătoare. 


(Vineri, 24 noiembrie 2006) 

OBSESIA PREZIDENŢIALĂ 


Preşedintele Băsescu încheie anul în forță, cu prezenţe active pe toate 
scenele posibile - inclusiv pe cea electorală, prin vizita făcută la casa pă- 
rintească şi prin pungile de cadouri pentru copiii din bloc. Tonul discur- 
sului său este mai ferm, mesajul mai clar, iar obsesiile aproape aceleaşi. 
Cea care îl bântuie cel mai tare pe preşedintele tuturor românilor este 
presa. În consecinţă, cele mai dese şi mai acute referinţe ale domniei sale 
sunt cele care au în vizor presa. Este de-a dreptul paradoxal că tocmai 
presa este cea care vehiculează opiniile anti-presă ale preşedintelui şi că 
fără ea, predica sa ar fi în pustiu. Dar asta e realitatea şi să o luăm ca atare. 

Teoria unei “anumite părţi a presei” nu este nouă. Ea a fost lansată 
de fostul preşedinte Iliescu imediat după prealuarea mandatului şi era 
expresia efectului neaşteptat pe care-l producea o presă liberă, nesu- 
pusă cenzurii de partid. Pentru cei care au ascultat o viaţă concertul mo- 
nocord al orchestrelor de viori omagiale, apariţia partiturii trompetelor 
disidente a apărut ca o disonanţă insuportabilă. Apărea, în peisaj, acea 
parte a presei dispusă să critice oricând şi pentru orice motiv, găsind în 
asta suportul independenţei de opinie. Fiecare putere de până acum a 
avut cântăreții ei în strună şi echipele de zgomote potrivnice. Pentru 
Traian Băsescu, ca şi pentru Emil Constantinescu cu opt ani mai de- 
vreme, trecerea de la condiţia de răsfăţaţi ai presei, în calitatea lor de 
opoziţionişti, în aceea de ţinte ale acesteia, a fost extrem de incomodă. 

Dacă Iliescu ajunsese să se imunizeze, după zece ani de exerciţiu, 
şi să acceadă la un relativ grad de toleranţă, Băsescu nu dă nici un semn 
în acest sens. Ba, din contră, resentimentele sale se acutizează şi nu 
pierde nici un prilej să atace, prin “mogulii” care deţin marile trusturi, 
orice atac la adresa sa. Băsescu va rămâne, probabil, proverbial prin 
reacţiile sale de intervenţie rapidă, telefonică, în emisiunile în care se 
exprimă puncte de vedere pe care nu le acceptă. Unei părţi a opiniei pu- 
blice îi place această atitudine. Oamenii se gândesc că nici o dictatură 
nu e bună, cu atât mai puţin una a presei. Pentru Traian Băsescu con- 
secvenţa în acest demers este însă riscantă. Nimeni n-a câştigat până 
acum vreo bătălie cu presa, iar preşedintele ar avea mai mult de câştigat 
aliindu-şi-o (nu mă refer, bineînţeles, la presa portocalie, care îi este fi- 
delă, chiar cu riscul tirajului) pentru că, pe măsură ce se scurg anii de 
mandat fără ca traiul bun să ne copleşească, are tot mai multă nevoie 
de ea. Până să ajungă din nou în Opoziţie, pentru a putea fi răsfăţat... 


(Miercuri, 27 decembrie 2006) 

PE DOUĂ CĂRĂRI 


Ceea ce se întâmplă în România, la nici câteva zile după pasul ho- 
tărâtor făcut într-o direcţie istorică, necesară, este fără precedent în ci- 
clul democratic postdecembrist. 

De-a lungul celor opt precedente echipe preşedinte-premier şi a celor 
patru cicluri alternative s-au mai manifestat disensiuni la nivel înalt. In- 
totdeauna, însă, acestea au avut loc în interiorul formațiunilor sau alian- 
telor aflate la guvernare. Nepotrivirile de caractere dintre 'reformiştii” lui 
Roman şi conservatorii” lui Iliescu s-au rezolvat printr-un episod extrem, 
care nu intra în logica procedurilor democratice. Atunci, facțiunea câşti- 
gătoare a profitat de mineriadă pentru a regla conturile, în condiţiile în 
care puţin a lipsit ca ea însăşi să fie grav afectată. Nu a avut, însă, loc, nici 
o confruntare publică, directă, între Iliescu şi Roman, manevrele rezu- 
mându-se la culise şi la anturaj. Al doilea conflict notoriu a fost cel dintre 
preşedintele Constantinescu şi premierul Vasile. Incongruenţa dintre cei 
doi era notorie şi ocolirea lui Vasile în favoarea lui Ciorbea, la câştigarea 
alegerilor, a acutizat-o. Numit premier împotriva dorinţei preşedintelui, 
Vasile s-a mulţumit să-l sfideze pe acesta, fără a se angrena în polemici 
sau luări de poziţie publice, până la ruptura de la finele anului 1990. 

Echipa Băsescu-Tăriceanu s-a format într-o conjunctură aparte. Defec- 
ţiunea lui Stolojan, un partener convenabil prin relativa sa maleabilitate, 
părea să-i ofere lui Băsescu şansa de a-şi pune în valoare talentele manipu- 
latoare la nivelul măiestriei sale native. Raporturile dintre cei doi au cunoscut 
însă o modificare continuă, prin emanciparea treptată a premierului de sub 
tutela prezidenţială şi prin percepţia tot mai pragmatică a propriului său rol. 
A devenit evident că, prin personalitatea sa, Băsescu nu poate fi un preşedinte 
de tipul Iliescu, împăciuitor şi defensiv. Din contră, Băsescu n-a pierdut nici 
un prilej pentru a acutiza conflictele şi pentru a inventa noi subiecte de dis- 
pută. Ca într-un ring de box, vreme de 10 reprize Tăriceanu s-a mulţumit să 
încaseze, bucuros că rămâne în picioare în faţa favoritului. Odată însă cu cro- 
şeul distrugător al “bileţelului galben‘ a înţeles că nu mai poate da înapoi şi 
că doar ripostând poate ieşi dintr-un clinci perdant. A scos atunci la iveală 
“grupul de interese Golden Blitz”, dând de înţeles că dacă el are nişte bube, 
de genul Rompetrol, atunci nici preşedintele nu este imun la ele. 

Episodul de miercuri reprezintă o veritabilă declaraţie de război. De 
aici înainte o reconciliere nu mai pare posibilă şi foştii parteneri vor fi ne- 
voiţi să meargă pe cont propriu, în cazul în care vor evita să mai scoată 
din sertare şi alte dovezi ale ticăloşirii din mers a sistemului. România 
intră, deci, în Europa, pe două cărări, asemeni cetăţeanului turmentat care 
nu mai este în stare să realizeze cu cine votează. Nici măcar cu cine a votat. 


(Vineri, 19 ianuarie 2007) 

POLITICA DE DÂMBOVIŢA 


După un veac şi jumătate, actuala clasă politică leagă firul unei ma- 
niere pitoreşti şi păguboase de a reprezenta interesele naţiei. Regăsim 
astăzi întreaga recuzită evocată de genul tutelar al satirei: scrisorele şi 
bileţele, intrigi de alcov, discursuri demagogice, alianţe de convenienţă, 
mizerie morală. Războiul scrisorelelor declanşat de “coana Lenuta’ ne 
aduce în pragul unui pseudo-război fratricid în care cu greu se mai 
poate imagina episodul pupăturilor în Piaţa Endependenţei. El poate 
prefigura cel mult o cotonogeală, ca-n “Telegrame. 

Dincolo de derizoriul acestui tablou, trebuiesc căutate cred, cauzele 
reale ale acestei bătălii fără noimă între cei care ar trebui, în mod fiesc, să- 
şi unească eforturile pentru ca pasul făcut în Europa să fie cât mai convin- 
gător. Cel care a declanşat evenimentele este, bineînţeles, Traian Băsescu. 
Din faza în care premierul Tăriceanu a părut să se emancipeze de sub tutela 
sa, refuzând să demisioneze pentru a se putea declanşa alegerile anticipate, 
preşedintele a început să descopere relaţiile sale primejdioase cu grupurile 
de interese care ar mişuna în jurul său. Şi din care făcea parte, invariabil, 
Dinu Patriciu. Băsescu n-a descoperit atunci legătura dintre cei doi, o cu- 
noştea foarte bine, era notorie şi de durată. A descoperit însă punctul î în 
care premierul devenea vulnerabil. În aceste condiţii, focalizarea tirului său 
asupra magnatului de la Rompetrol a venit aproape firesc în completarea 
mai vechilor sale dispute personale cu acesta. Între cei doi n-a existat ni- 
ciodată o relaţie cordială, deşi s-au aflat multă vreme în aceeaşi tabără po- 
litică. Sentimentele nutrite unul faţă de celălalt au fost cu greu mascate şi 
cel care s-a scăpat primul a fost Dinu Patriciu. “Traiane, îţi mai dau o săp- 
tămână! - l-a avertizat acesta, între tururile de scrutin ale prezidenţialilor, 
mizând pe un eşec al incomodului personaj care se erijase deja în lider al 
Alianţei. A fost un gest pe care Băsescu nu l-a uitat şi la care a reacţionat cu 
promptitudine: într-unul dintre primele sale interviuri de după alegeri s-a 
referit în mod expres la Rompetrol ca la una dintre companiile care vor tre- 
bui investigate cu atenţie de procurori, alături de alte afaceri în care erau 
implicaţi reprezentanţi ai fostei puteri. Ce a urmat se ştie: prin pârghiile pe 
care i le oferea autoritatea prezidenţială a dirijat în mod aproape evident 
acţiunile procurorilor spre transformarea acestui caz într-unul major! 

Ce vreau să spun: că nu lupta împotriva sistemului ticăloşit” (de la care 
se adăpau copios colaboratorii săi apropiaţi) şi nici oroarea faţă de “grupu- 
rile de interese” (ale altora) l-au aruncat pe preşedinte în acest război de 
uzură, cu raţiuni incomparabil mai meschine, de ordin aproape personal: 
Patriciu l-a atacat, i-a răspuns cu duritate afectând-i orgoliul şi autoritatea. 
Patriciu trebuia pedepsit. Prin orice mijloace inclusiv prin sacrificarea pre- 
mierului. Dacă nu altfel, măcar prin bileţelele recuperate de Elena Udrea... 


(Luni 22 ianuarie 2007) 

ATAŞAMENTUL FAŢĂ DE CIOLAN 


Traian Băsescu nu este nici pe departe atât de subtil şi de machia- 
velic pe cât ne lasă să înțelegem analizele care-i întorc zilnic pe toate fe- 
tele impulsurile concretizate în acte de voinţă politică. A dovedit-o de 
multe ori, până acum, iar cea mai bună confirmare vine din faptul că, 
la apogeul conflictului său cu Tăriceanu, când mai toată lumea se aş- 
tepta ca disciplinatul partid democrat să-i dea acestuia lovitura de gra- 
ţie, retrăgându-se de la guvernare şi lăsându-l în ofside, s-a întâmplat 
exact pe dos: convingătorul domn Boc a umplut toate ecranele cu faţa 
sa de lună plină, anunțând că democraţii rămân fideli angajamentelor 
lor din Alianţă. Adică Guvernării. Adică ciolanului... Chestia a părut să- 
1 mulţumească, într-un fel, chiar şi pe preşedinte care a salutat acest 
gest remarcând independenţa de care dă dovadă partidul lăsat moşte- 
nire credinciosului său secund. 

Cred că, până la urmă, toată lumea a răsuflat uşurată. Şi Tăriceanu. 
care poate să-şi continue opera de servire a patriei (el munceşte, nu ză- 
dăreşte, ca alţii) şi Geoană, care poate să-şi desfăşoare strategia de sus- 
pendare a preşedintelui (chiar dacă şansele sunt reduse, gestul 
contează), dar mai ales democraţii, aflaţi în posturi grase şi mănoase, 
de unde sug, conştiincios, foloasele şi recompensele jertfei patriotice. 
Pentru că, nu-i aşa, nimeni nu este nebun (cu excepţia conservatorilor, 
poate) încât să lase din gură, de bunăvoie şi nesilit de nimeni, ciolanul 
bunăstării şi al puterii. De aceea, în România nu vom auzi prea curând 
de demisii de guverne, sau de alegeri anticipate. Pentru că odată pusă 
mâna pe putere, nimeni nu este sigur că va mai putea reveni pe poziţia 
pe care o lasă. Chestia cu cioara de pe gard. 

Dincolo de felurite interese personale sau de grup, decizia enunțată 
de Traian Băsescu are şi o valoare pragmatică: abia am păşit în Uniune! 
Nu se face să ne marcăm intrarea printr-o criză politică. Şi aşa, europe- 
nii se întreabă dacă au făcut bine că ne-au băgat în casa lor, cu toate 
problemele şi deficitul de educaţie comunitară. Nu era cazul să le oferim 
noi argumente. Dar, armistițiul este unul temporar. Lucrurile nu vor 
merge, în nici un caz, ca unse. În Guvern sunt încă multe probleme, iar 
cea mai acută se numeşte Monica Macovei. În afara Guvernului, Tări- 
ceanu continuă să fie hărțui de „călăreţii“ lui Stolojan în timp ce PSD- 
ul stă la pândă aşteptând cel mai bun moment ca să-i dea la cap, în 
nădejdea că i-ar putea lua locul. 

În rest: toate bune! Ca la noi în Uniune! 


(Joi, 25 ianuarie 2007) 

CAFTUL NAŢIONAL 


Alianţa Băsescu-Tăriceanu e moartă şi îngropată. Nici alianţa PNL- 
PD nu se simte prea bine, mai ales după puseul de febră care a făcut ca 
democraţii să aleagă să meargă singuri la Strasbourg, la Parlamentul 
European. Ce se întâmplă în politica românească? 

Ceva ce nu s-a mai întâmplat în ultimii 17 ani. Au mai fost certuri 
şi hârjoane, dar niciodată ele nu a ajuns atât de departe. Vreau să spun 
că în orice “famiglie” politică se mai întâmplă să se certe unii cu alţii, 
mai ales când devin rude prin alianţă. Au avut probleme care au dus 
până la divorţ şi “mirii anului I’, Iliescu şi Roman. Dar atunci totul s-a 
făcut civilizat, şi-a luat fiecare lucrurile şi s-a mutat în tabăra lui, repro- 
şurile s-au rostit discret, şi o aparenţă de civilitate a mai fost salvată. 
Iarmarocul politic al Convenţiei Democratice a fost mai degrabă dis- 
tractiv: nu găseşti în fiecare zi personaje precum Ciorbea, Radu Vasile, 
Ion Diaconescu, Valeriu Stoica, ca să nu mai vorbim de primadona Bă- 
sescu! Erau pline de haz încăierările lor, le caracteriza o undă de tragi- 
comedie care nu avea să se mai facă văzută şi auzită! Cât despre certurile 
de alcov Iliescu - Năstase, le-au auzit doar apropiații, care au tras cu 
urechea pe la uşa dormitorului comun. 

Astăzi, spectacolul este total. Principala bătălie politică nu se duce între 
Putere şi Opoziţie! Nici vorbă! Opoziția dormitează comod şi, din când în 
când se mai trezeşte pentru a lansa un “huo! la adresa protagoniştilor. Se 
bat, într-un meci de 15 reprize, reprezentanţii Puterii. Ei cu ei! Iar cine va 
învinge, va învinge însăşi Puterea, cea care va fi, totodată, câştigătoare! 

A sosit şi ora marilor dezvăluiri: Băsescu recunoaşte acum, senin, 
că a forţat Constituţia pentru a-şi aduce ortacii la guvernare şi că el este 
cel care a decis, peste voinţa alegătorilor, că PSD-ul trebuie “pedepsit” 
cu patru ani de recluziune în opoziţie! Tăriceanu, la rândul său, ne dez- 
văluie profilele de Ianus politic ale colegului său de guvernare, care ar 
face orice să dea la cap PNL-ului, pentru a-şi aduce propriul partid la 
putere. Că grupurile de interese mişună în jurul Cotrocenilor, în timp 
ce la Victoria fac cerc grupurile de prieteni. Nimic nu e prea puţin sau 
prea puţin important dacă e să-i dai la cap adversarului: l-au găsit acum 
pe nevinovatul Ungureanu, cel sfâşiat, asemenea Cidului, între datoria 
guvernamentală şi amorul prezidenţial, ca să-şi mai tragă câteva lovituri 
la “gioale”. Între pumnii celor doi nimeresc sistematic fani - precum Ata- 
nasiu, Flutur sau Ungureanu. Ies cu ochii învineţiţi, dar cu satisfacția 
de a fi fost părtaşi la marele duel. Şi la marea victorie care se prefigu- 
rează: cea împotriva lor înşişi! 

(Marţi, 6 februarie 2007) 

RECUNOAŞTEREA TACTICII IMORALE 


Mai bine mai târziu decât niciodată: Traian Băsescu nu a răspuns până 
acum acuzelor care i-au fost aduse de căttre PSD că n-a ţinut cont de re- 
zultatul votului atunci când a încredinţat sarcina formării guvernului Alian- 
tei portocalii. Acum o spune, fără să clipească. De unde acest puseu de 
sinceritate? El ţine, nemijlocit de relaţia sa, tot mai deteriorată, cu aliatul 
electoral şi de schimbarea radicală a raporturilor produsă de defecţiunea 
lui Stolojan în campania electorală. Nimeni nu poate şti care ar fi fost re- 
zultatul final dacă Stolojan nu se îmbolnăvea' la tanc. Rolurile fuseseră dis- 
tribuite şi negociate: în caz de victorie, Stolojan urma să devină preşedinte, 
iar Băsescu premier. Până la momentul respectiv, PD-ul era la remorca 
PNL-ului (acesta având un avans de vreo 10 procente), iar Băsescu la re- 
morca lui Stolojan. Dacă s-ar fi mers în această formulă este foarte probabil 
că alegerile n-ar fi putut fi câştigate cu nici un artificiu, iar la Cotroceni s- 
ar fi instalat Adrian Năstase, care l-ar fi însărcinat cu formarea guvernului 
(formula acestuia era deja decisă la finele lui decembrie) pe prietenul său 
Mircea Geoană. Calitățile de luptător ale lui Băsescu au modificat însă ra- 
dical lucrurile. În sensul că el a devenit locomotiva de care Tăriceanu - apă- 
rut în cărți pe neaşteptate - şi ai săi au trebuit să se agaţe cu disperare. Chiar 
şi aşa, cele două partide aliate nu au obţinut un scor suficient de mare care 
să le aducă la putere. Victoria de pe ultimii metri (ajutată! din exterior se 
spune, dar acum se spune degeaba) a lui Băsescu a schimbat, practic, în- 
treaga situaţie. În timp ce Năstase aştepta să fie chemat şi să fie însărcinat 
cu formarea. guvernului, Băsescu studia de zor formulele care i-ar fi permis 
să evite acest lucru. Şi le-a găsit. E drept, la limita Constituţiei, dar le-a 
găsit! A fost, practic, o lovitură de stat constituţională (!) prin care a întors, 
practic, rezultatul alegerilor. Lucru pe care astăzi îl recunoaşte dintr-un 
singur motiv: are o poliţă de plătit premierului neascultător şi nerecunos- 
cător. Vrea să-i arate că dacă se află unde se află e numai datorită lui. 

Are şi n-are dreptate Băsescu. Un altul, probabil - Năstase de exemplu 
- ar fi luat lucrurile aşa cum erau. Şi ar fi însărcinat cu formarea guvernului 
pe reprezentantul majorităţii electorale. Băsescu însă a forţat şi a recompus 
această majoritate. A apelat - cum tot el zice - la o soluţie imorală. Numai 
că soluţia imorală era a lui şi nu a lui Voiculescu, care n-a făcut decât să se 
lase convins de argumentele şi teoretica bună credinţă prezidenţială şi să 
considere că, la momentul respectiv, o stabilitate mai strâmbă era de pre- 
ferat unei instabilităţi drepte. Că Băsescu n-a reuşit să aprecieze gestul prin 
care a devenit reprezentantul autorizat al noii puteri, e treaba lui. Şi a celor 
pe care i-a păcălit odată, şi care nu vor repeta experienţa... 


(Miercuri, 7 februarie 2007) 

MARȚI, 13... 


Probabil că nu întâmplător preşedintele Traian Băsescu a ales o zi 
de marţi, în plus şi de 13, pentru a se prezenta în faţa Parlamentului şi 
a răspunde la acuzaţiile ce i-au fost aduse şi la cererile formulate... 

Să recapitulăm puţin lucrurile: ajuns într-o fază acută, conflictul său 
cu premierul Tăriceanu şi cu PNL-ul acestuia s-a extins, treptat, către 
aproape întreaga clasă politică. Cu excepţia propriului său partid, bineîn- 
teles. Acuzaţiile la adresa grupurilor - ilegitime - de interese, s-au amplificat 
ajungând până la aceea, aproape globală, a făuritorilor de legi în favoarea 
infractorilor. Dacă o asemenea afirmaţie poate fi făcută cu uşurinţă - şi cu 
motive întemeiate - de către un jurnalist, în gura unui preşedinte ea sună 
ca dracu! Pentru că pune la zid întreaga clasă politică - cea al cărei rezultat 
este chiar Traian Băsescu. Aşa încât întâlnirea de marţi, 13 (dacă nu cumva 
Parlamentul va dori să-i dea o lecţie, demonstrându-i că nu e la cheremul 
său şi îl va reprograma) promite să fie o zi memorabilă. 

Există două variante: una bună şi una rea, cum se spune în bancuri. 
Cea bună ar fi ca preşedintele să vină, smerit şi să spună: am greşit, v- 
am jignit, îmi cer scuze. Hai să dăm totul uitării şi să ne apucăm serios 
de treburile noastre europene. Probabilitatea că aşa ceva să se întâmple 
rămâne, însă, de sub unu la sută. Băsescu punându-şi cenuşă în cap! - 
iată un spectacol pe care nimeni nu ar dori să-l rateze. 

Restul de procente aparţine însă variantei “hard”. Ceva îmi spune că 
Traian Băsescu nu va pierde ocazia de a-şi ataca decisiv adversarii în pro- 
priul lor “bârlog!. Că mesajul său se va adresa electoratului, căruia i-i va 
denunta fără milă pe cei care vor ca prin suspendarea sa să recurgă la un 
soi de răstignire simbolică. Teoria “readucerii cu picioarele pe pământ” prin 
metoda paradoxală a suspendării din funcţie are nenumărate vicii. Nu 
numai că nu va produce efectele dorite, dar îi va servi ca argument decisiv 
în declanşarea unei veritabile cruciade împotriva celor pe care deja i-a de- 
finit ca inamici ai democraţiei şi ai anticorupţiei. Parlamentul trebuie, deci, 
să se aştepte la un atac în forţă, la noi acuzaţii şi la o confruntare pe muchie 
de cuţit: suspendare contra dizolvare. Dacă, potrivit găselniţei avocatului 
Boc, eşecul înlăturării lui Băsescu va trebui să se transforme, automat, în 
dizolvarea Parlamentului, sunt sigur că preşedintele nu va “precupeţi” nici 
un efort pentru a ajunge la un astfel de rezultat. 


(Marţi, 13 februarie 2007) 

MECI NUL! 


Spre surpriza generală, Traian Băsescu n-a venit la Parlament îm- 
brăcat în armura cavalerului fără prihană, hotărât să lupte până la ultima 
picătură împotriva morilor de vânt ale legiuitorilor cu simbrie de la oli- 
garhi. Nici nu şi-a pus cenuşă în cap, dar nici nu a crezut necesar să mai 
toarne gaz peste focul care şi aşa a încins aproape jumătate din asistenţa 
dusă să se răcorească pe la bufet. Atacurile susţinute din ultima vreme 
ale preşedintelui la adresa legislativului s-au izbit de o opoziţie pentru 
care au făcut zid aproape toţi aleşii, cu excepţia - bineînţeles - a “copiilor 
săi de suflet”, democraţii. De aici şi afronturile în serie pe care a trebuit 
să le înghită: refuzul primirii în ziua solicitată, boicotul adunării de către 
preşedinţii Camerelor, boicotul opoziţiei şi declaraţiile violente făcute 
de reprezentanţii acesteia. Ca urmare, discursul prezidenţial a fost rostit 
în faţa unei săli pe jumătate goală, adresându-se unei asistenţe pe jumă- 
tate (cea liberală) plictisite şi a alteia (cea democrată) politicoasă. 

Cum spuneam, contrar aşteptărilor, demersul nu a fost unul dur. A 
fost însă unul inspirat, “animalul politic” Băsescu mirosind pericolul şi în- 
torcând-o ca la Ploieşti. Propunea sa de referendum a fost asul scos din 
mânecă pentru a dezamorsa tensiunea. N-a venit cu ideea dizolvării Par- 
lamentului, n-a sărit în nici un fel în ajutorul iubitei sale Monica Macovei 
pe care cu o zi înainte senatorii o tăvăliseră prin colbul sălii. A venit cu 
banala propunere a votului uninominal, aruncând în balta politicii piatra 
pe care înţelepţii” se vor strădui multă vreme să o scoată. În sitlul său 
propriu, Băsescu a deviat atenţia de la problemele cu adevărat acute spre 
o temă de dezbatere colaterală a cărei paternitate nici măcar nu poate să 
şi-o asume. A dat din coate şi PSD-ul pe acest subiect, când era la putere, 
şi l-a pus în program şi PNL-ul, l-a agitat cât s-a putut şi o parte a socie- 
tăţii civile şi, probabil că lucrurile vor rămâne la fel. Pentru simplul motiv 
că mecanismele politice sunt prea adânc înrădăcinate în modelul actual 
şi pentru că la o judecată mai atentă se va constata că votul uninominal 
dă apă la moară tocmai celor pe care Băsescu ar dori să-i înlăture: oligar- 
hii! Aceştia vor avea la îndemână cel mai bun intrument pentru a-şi su- 
bordona direct politicul, fără a mai recurge la interpuşi. 

Judecând lucrurile la rece vom vedea că meciul Parlament-Preşe- 
dinte, derby-ul sezonului, aşteptat cu sufletul la gură de sponsori, “teh- 
nicieni’ şi suporteri s-a încheiat cu un rezultat alb: meci nul! 


(Vineri, 16 februarie 2007) 

SPOVEDANIILE PUBLICE ALE PREŞEDINTELUI 


Preşedintele actual, care nu mai este un liber-cugetător, ca preceden- 
tul, are obiceiul ca din când în când, atunci când îi ţiuie urechile de linişte, 
să se spovedească. Public. Merge la câte un prelat, de regulă unul cu desu- 
uri portocalii, unde începe să-şi înşire păcatele: că e prea înţelegător cu 
alţii, că alţii nu-l înţeleg, că e jucător, în loc să fie static şi contemplativ, că 
vrea binele semenilor săi care nu-i vor şi lui binele. Ba, uneori îi vor capul. 
În “cuşca! de spovedanie sunt montate microfoane şi de pe turla bisericii 
difuzoarele împrăştie în toate zările gândurile şi simţirile prezidenţiale. 

Una dintre cele mai subtile mărturisiri făcute deunăzi de dl preşe- 
dinte este aceea că unii nu arată respeci pentru instituţia prezidenţială: 
“În momentul în care vor înceta să mai arate lipsa de respect pentru in- 
stituţia prezidenţială, pentru că deocamdată preşedintele Băsescu re- 
prezintă instituţia, s-ar putea să şi dialogăm mai eficient. Sau cum să 
nu se altereze relaţia când auzi declaraţii ale unor şefi de partide care 
spun “n-am ce discuta cu Băsescu...” 

Sincer, sincer, dar şi şiret dl preşedinte. Când îi convine scoate la 
bătaie noţiunea de “preşedinte-jucător” care intră în teren şi le dă la 
gioale jucătorilor pentru că şi ei îl faultează. Când nu-i convine, se pi- 
teşte după catargul instituţiei şi se joacă de-a v-aţi ascunselea. Cu 
această declaraţie, Traian Băsescu a atins, poate, cea mai sensibilă 
coardă a mandatului său: respectul faţă de instituţia prezidenţială. Au 
mai existat de-a lungul timpului atacuri, critici, unele chiar deosebit de 
violente, la adresa predecesorilor săi. Niciodată, însă, cota respectului 
nu a coborât la un nivel atât de scăzut ca acum. Niciodată până acum 
instituţia şi cei care au reprezentat-o nu s-au bucurat de mai puţină pre- 
tuire. Şi asta dintr-un singur motiv: odată cu sine, Traian Băsescu a tras 
şi instituţia în stradă, a târât-o prin cârciumi, a pus-o să joace turceşte 
pe la chermeze, a luat-o la plimbare alături de el, urcându-se la volan 
după ce-a tras câteva şpriţuri, a băgat-o în faţă în mai toate încăierările 
verbale pe care le-a avut cu diverşi proepinenţi. Până şi obiceiul de a tot 
da telefoane noaptea, pe la felurite posturi de televiziune unde se vor- 
beşte despre el, din patul conjugal în care se odihneşte alături de ea - 
instituţia - nu prea intră în cutumele primei magistraturi a naţiei. Nu 
Parlamentul este cel care l-a sfidat pe Băsescu înainte ca el însuşi să o 
facă. Nu partidele chemate la Cotroceni, la consultări, şi expediate după 
“bună-ziua” au fost cele care au declanşat polemicile. Nu Parlamentul e 
cel care i-a aruncat peste umăr: 'Gata!V-am consultat!” 

Traian Băsescu primeşte acum ce a dat. Şi ce merită. Respectul se 
câştigă greu şi se pierde uşor. În cazul său, cronic, nu prea mai exista 
vreo şansă de a-l recâştiga. 

(Miercuri, 21 februarie 2007) 

SISTEMUL CUSUT CU AŢĂ ALBĂ/NEAGRĂ 


Traian Băsescu a mai pus odată mâna pe telefon, marţi seară, pen- 
tru a se răfui - în direct şi la o oră de vârf - cu şeful Guvernului. Subiectul 
disputei: favorurile acordate de politicieni oamenilor de afaceri prin di- 
ferite metode: ori prin telefoane la Parchet ori prin rezoluţii pe memorii. 
Ambii participanţi la dialog n-au făcut altceva decât să confirme că ‘sis- 
temul ticăloşit” nu este apanajul unei forțe politice anume, că el este 
transpartinic şi că funcţionează “uns. 

E bine că cei doi au pus problema. Poate că în acest fel vom ajunge 
să înţelegem măcar de ce sistemul continuă să funcţioneze. Este limpede 
că marii jucători din afaceri sunt conectaţi la lucrările publice. Aici sunt 
cei mai mulţi bani şi cei mai siguri. Un partener privat de afaceri poate 
da faliment şi te poate lăsa cu buza umflată pe vecie. Statul nu dă fali- 
ment. Statul însă întârzie plăţile pentru că dinozaurul greoi şi ineficient 
care este Ministerul de Finanţe nu reuşeşte să se mişte cu repeziciunea 
pe care o reclamă lumea de mamifere iuți în care trăieşte. Statul întârzie 
plăţile. Iar întârzierile acute pot merge de la zile la ani. Iar uneori, şi o zi 
este suficientă pentru a arunca un jucător în deficit de lichidităţi. Statul 
mai este o entitate enormă şi confuză. El nu e cineva anume, să-l poți 
lua de gât şi să-i ceri socoteală. Aşa încât prestatorii sunt sută la sută la 
mâna lui. Singura lor şansă este să reziste până când complicatul meca- 
nism va da ‘verde’ plăţilor către ei. Pe acest fond s-a dezvoltat un veritabil 
“parteneriat” afaceri-politică. Nici o firmă mare, serioasă, care are afaceri 
cu statul, nu-şi poate permite să nu aibă nişte conexiuni politice prin 
care să influenţeze operativitatea plăţilor. Una preferenţială. Indiferent 
de opţiunile lor personale, oamenii de afaceri trebuie să se lipească de 
cineva în măsură să le deschidă uşi şi să influenţeze decizii. Nu se poate 
spune, de aceea, că ei sunt de o anumită culoare. Îşi schimbă culoarea 
aproape instantaneu, după cum o cer interesele. Este dl Bucşaru un an- 
treprenor portocaliu? Nicidecum. Era bleu-ciel când obținea lucrări de 
la guvernarea pesedistă. Mai înainte de asta avusese nuanţa care-l punea 
în concordanţă cu fostul ministru al Tansporturilor. Memoriul său a 
ajuns la timpul potrivit şi la omul potrivit. 

Privit dintr-un anumit unghi, Traian Băsescu are dreptate: statul tre- 
buie să-şi plătească datoriile. Dar, oare, apostila sa a generat o îndreptare 
totală a lucrurilor sau l-a favorizat pe prieten, băgat de dl Dobre într-un lot 
mai larg ca să nu sară chestiunea în ochii cârcotaşilor? Şi încă o chestiune: 
de ce n-a ieşit atunci dl Băsescu pe post, cum îi place dânsului, ca să de- 
maşte procedeele incorecte şi să ceară renunţarea la ele, în loc să-i trimită 
un bileţel omului său, direct, ocolindu-l pe şeful acestuia, premierul? 


(Joi, 22 februarie 2007) 

(IN)EXPERIENȚA CA CRITERIU 


Faptul că preşedintele Băsescu “reflectează încă” asupra propunerii 
ca Adrian Cioroianu să fie noul ministru de Externe este un lucru bun. 
“Plec de la premisa că la mijloc de mandat, într-un exerciţiu guverna- 
mental sau prezidenţial nu poţi să începi să înveţi tocmai de la Ministrul 
de Externe”, zice preşedintele referindu-se la lipsa de experienţă a isto- 
ricului europarlamentar. 

Şi are, în principiu, dreptate. Numai că preşedintele a devenit specialist 
în a compune tocmai acele premise care să-i justifice deciziile şi acţiunile 
indiferent cât de contradictorii ar fi ele. Sunt curios cum ar fi caracterizat 
public propunerea ca jurnalistul care-i lustruieşte zilnic încălţările în edito- 
riale - odă să devină peste noapte, ambasador la Londra - cel de-al doilea 
partener al României, ca importanţă, în viziunea axei trasate imaginar de 
dl Băsescu între Washington şi Bucureşti? Ce fel de experienţă diplomatică 
(desigur, păstrând proporţiile) avea cel desemnat şi remarcat tocmai printr- 
un partizanat fanatic, care i-a făcut până şi pe patronii săi englezi de la BBC 
să-l dea afară? Nu mai vorbesc de celebra propunere, ce aparţine tot preşe- 
dintelui, ca “blonda de la Primărie! să devină ditamai ministru al Integrării, 
dintr-o conţopistă oarecare ce nu ştia nici măcar cu ce se mănâncă integra- 
rea. E drept, atunci era vorba de un început de mandat, şi domnişoara Pâr- 
vulescu ar fi avut şansa ca până astăzi să mai înveţe câte ceva... 

Politica prezidenţială devine, pe zi ce trece, tot mai transparentă. Tot 
mai des, de sub ambalajul principiilor răzbate înfăţişarea intereselor sau 
a reticenţelor. “Cazul Cioroianu”, dacă va deveni până la urmă un caz, nu 
este altceva decât o nouă etapă a bătăliei, acum pe faţă, dintre palate. 
Ceva de genul: “dai în oamenii mei, dau în oamenii tăi’. Ungureanu a fost 
obligat să demisioneze datorită prea evidentei sale obedienţe faţă de Co- 
troceni. Cioroianu riscă să nu fie validat pentru că aparţine aripii dure a 
PNL-ului. Nu pentru că n-ar avea experienţă. Dealtfel, lipsa de experienţă 
este chiar o tradiţie la MAE. Nici Năstase n-a avut experienţă diplomatică, 
nici Severin, ca să nu mai vorbim de Pleşu. Şi nu s-a dărâmat ţara, pentru 
că aceasta rezistă aproape oricărui grad de incompetenţă. De ce ar fi un 
pericol Cioroianu, care cât de cât a mai dat cu nasul, pe la Strasbourg, cu 
ceea ce înseamnă diplomaţia parlamentară? Pentru că şi experienţa are 
limitele ei. Ca să dau un exemplu: la ce i-a folosit dlui Dunca, ambasado- 
rul numit de dl Băsescu la Moscova, experienţa de o viaţă (e trecut de 
multişor de vârsta de pensie)? Cu ce altceva s-a soldat incompetenţă sa 
crasă, demonstrată recent la Budapesta, când a fost să fie trimis cineva 
la ruşi? Şi cu ce ne ajuta pe noi faptul că după aproape doi ani acesta n-a 
fost încă primit de Putin pentru a-şi prezenta scrisorile de acreditare, cu 
toate că (sau mai ales din cauza asta) se ştia că e omul lui Băsescu? 


(Sâmbătă, 24 februarie 2007) 

MIZA POLITICĂ A SUSPENDĂRII 


După toată vânzoleala pe care a stârnit-o, ai avea impresia că sus- 
pendarea lui Traian Băsescu reprezintă o miză politică majoră. România 
politică se învârte de o bună bucată de timp în jurul acestei noţiuni fără 
a fi însă prea limpede ce reprezintă ea. 

Traian Băsescu încalcă Constituţia precum un şofer regulamentul 
circulaţiei pe drumurile publice. Nu există conducător auto să nu mai 
“fure” un semafor, să nu zburătăcească niscai pietoni pe trecere sau să 
nu umble fără centura de siguranţă şi să nu vorbească la telefon în plin 
trafic. Din milioanele de astfel de încălcări sunt sancţionate doar câteva: 
cele unde ai ghinionul să dai peste polițistul pitit după colţ şi aşteptând 
să te prindă în flagrant. 

Traian Băsescu este un astfel de conducător. Pentru el România este 
vechiculul care-l transportă la Golden Blitz sau la Cireşica, pe un drum 
presărat cu semne de circulaţie pe care s-a obişnuit să nu le bage în 
seamă. De aceea este aşa mirat acum: cum vine asta, să mi se impute în- 
călcări de pe la începutul mandatului? De parcă legea ar fi o conservă 
expirată! Parlamentul joacă de data asta rolul miliţianului ignorat, flituit, 
stropit cu noroi de către baştani călare pe mulţi cai putere, care la un 
moment dat se revoltă şi, indiferent de ce-ar putea păţi din partea şefilor, 
e hotărât să-i ia carnetul preopinentului. Ce-o mai fi după aia, când şo- 
ferul cu pile se va aranja el într-un fel, să şi-l ia înapoi, e treaba lui. 

Ce vreau să spun? Că departe de a reprezenta o strategie politică 
coerentă, ce urmăreşte o anumită miză, această acţiune “anti-preziden- 
ţială” este, de fapt, o răfuială între persoane cu orgolii exacerbate. Nu e 
vorba aici de Constituţie, cât e vorba de inabilitate sau de lipsa unei di- 
plomaţii elementare. Corpul legiuitor, într-o majoritate nemaiîntâlnită 
până acum, vrea să-i dea o lecţie preşedintelui! Că nu va învăţa nimic 
din această lecţie şi că-şi va continua cu dezinvoltură acţiunea de pre- 
şedinte-jucător, creator de conflicte şi tensiuni este limpede cam pentru 
toată lumea. După cum nu poate să nu fie limpede şi faptul că această 
victorie ar putea să fie destul de scump plătită, referendumul devenind 
un instrument cu două tăişuri, putând să-i asigure preşedintelui o sus- 
tinere populară sporită, într-un moment în care acesta se afla deja pe 
toboganul pierderii de popularitate. 

Atunci, pentru ca tot acest circ, toată această pierdere de vreme 
într-un moment în care aproape întreaga atenţie ar trebui să fie îndrep- 
tată spre problemele complexe ale integrării? 

(Joi, 1 martie 2007) 

NOSTALGIA STĂRII DE BELIGERANȚĂ 


Înainte de ‘89, când “Festivalul filmului sovietic”, de prin octom- 
brie-noiembrie devenise, paradoxal, un eveniment cultural major prin 
deschiderile absolut surprinzătoare ale unei cinematografii controlate, 
totuşi, ideologic, am văzut una dintre cele mai bune producţii ale anilor 
“80: “Amintirea unei mari iubiri” cu Natalia Andreicenko în rolul prin- 
cipal. O vânzătoare de covrigi pe străzile îngheţate ale Moscovei de după 
război, care trăia nostalgia marii conflagrații: “Ce bine era: aveam de 
toate - mâncare, îmbrăcăminte, nu duceam grija zilei de mâine... Pen- 
tru nu puţini ruşi abia încheierea războiului avea să însemne prăbuşirea 
în mizerie şi nesiguranţă. Războiul constituise, vreme de vreo cinci ani, 
un mod de viaţă la care se adaptaseră toate reacţiile umane. Pentru nu 
puţini ruşi trecerea în viaţa civilă, cu alte reguli şi alte aşteptări, a con- 
stituit un şoc aproape de nesuportat. 

Starea de beligeranţă pare să fie mediul favorit al lui Traian Băsescu. 
Reacţiile şi comportamentul său par definitiv legate de imprevizibilităţile 
unei asemenea stări. Anii lungi petrecuţi pe mare, la comanda dictato- 
rială a celor din subordine, în confruntarea cu un inamic perfid, capabil 
de orice - oceanul, au lăsat urme şi i-au modelat psihologia. În viaţa civilă 
a resimţit mai mereu nevoia conflictelor şi a confruntărilor. 

A părut că se simte ca peştele în apă intrat în aripa disidentă a fostului 
FSN, devenită Partidul Democrat şi aflată într-o continuă hărţuire cu foştii 
camarazi. S-a bătut cu toată lumea, a demisionat din calitatea de parlamen- 
tar pentru a se putea lua de piept cu Parchetul. Apoi, intrat în guvernarea 
cederistă a fost vârful de lance al acţiunilor antițărăniste: lui i se datorează, 
în primul rând, debarcarea lui Ciorbea şi distrugerea acestei alianţe. Angajat 
pe două fronturi, mandatul său de ministru a însemnat şi o continuă bătălie 
cu sindicatele, cu care a ajuns până la înjurături în parte. Dar cea mai con- 
fortabilă poziţie, ca să spun aşa, a avut-o abia când, devenind primar al Ca- 
pitalei, s-a instalat definitiv în tranşeele gherilei contra puterii pesediste. 
Aici a dat Traian Băsescu măsura capacităţii sale de luptător, de Rambo în 
tricou vărgat, angajat în dispută cu toţi şi pe toate temele. Aici a şi impre- 
sionat în cea mai mare măsură un public care l-a receptat ca pe un soi de 
haiduc angajat în conflictul inegal cu arendaşii Puterii. Aproape că nu a mai 
contat, pentru locuitorii Capitalei că, în calitatea de primar, Băsescu nu mai 
făcea aproape nimic. Important era că el rezista... Pentru Traian Băsescu, 
instalarea în scaunul de preşedinte a însemnat sfârşitul războiului şi intrarea 
într-o “pace” în care calităţile sale nu se mai puteau manifesta. De aici şi cău- 
tarea, aproape instinctivă, a temelor de conflict şi a disputelor. Dacă nu cu 
un adversar doborât deja la pământ, atunci măcar cu aliaţii de circumstanţă. 


(Sâmbătă, 3 martie 2007) 

ADEVĂRATUL WATERGATE DÂMBOVIŢEAN 


Spuneam în articolul de ieri că abia după demisia lui Claudiu Săf- 
toiu pot începe problemele care vor aduce situaţia din România în plasa 
unui veritabil Watergate dâmboviţean. 

Câteva lucruri mă fac să mă gândesc la aşa ceva: în primul rând 
precipitarea cu care a fost anunţată această demisie. Ne aşteptam, să 
fiu sincer, la o reacţie în spiritul patronului: „Am greşit!“; „Nu m-am 
exprimat cum trebuie!“; „Am înţeles greşit întrebarea“. Lui Traian Bă- 
sescu i s-au mai întâmplat lucruri din acestea, dar a trecut cu nonşalanţă 
peste ele. Fie că a fost vorba de omisiune, fie de minciuni sadea. Nu s- 
a prea încurcat în reticente de ordin moral şi deontologic. Probabil că 
Claudiu Săftoiu e din altă fibră. Mai morală. Sau, cine ştie, cei care şi- 
au dat seama mai repede de eroarea monumentală pe care a comis-o, l- 
au sfătuit să facă gestul ăsta cât mai repede şi să iasă din vizor. N-ar fi 
de mirare să-l vedem propus pentru una din cele 18 funcţii de ambasa- 
dor libere, de preferinţă la distanţă ceva mai mare de casă. 

Eroarea lui Claudiu Săftoiu a apărut ca o şansă nesperată pentru 
„Comisia Voiculescu“, planificată să pedaleze în gol prin refuzul de a se 
prezenta al unora dintre cei chemaţi să dea relaţii. Cu această „pradă“ 
se poate elabora liniştit un raport din care să transpară nu banalele ieşiri 
din decor ale preşedintelui, adunate cu talent literar, dar fără substanţă, 
în opusul social-democrat, ci o acuză de o gravitate copleşitoare: dacă 
SIE, instituţie aflată sub comanda directă a preşedintelui, dispune de 
logistica necesară şi efectuează ascultări „cu mandat de la procurorul 
general“ — cum credea dl Săftoiu că este legal — pentru cine poate să 
presteze aceste ascultări? În beneficiul cui altcuiva decât şeful direct? 
Preşedintele! Or, dacă Traian Băsescu a beneficiat în vreun fel sau altul 
de roadele acestor ascultări (îmi sună în urechi acel vesel „vezi să nu te 
trezeşti pe benzi, băiete!“ — adresat lui Şereş la un CSAT), preşedintele 
se afla în cea mai delicată situaţie posibilă. Curat Watergate! Ca să de- 
vină aşa ceva nu-i mai rămâne decât să spună că habar n-a avut de aşa 
ceva şi că Săftoiu a făcut de capul lui ce-a făcut. Dar nu cred că va risca... 

O comisie luată în băşcălie, o investigaţie considerată moartă din 
capul locului şi o bâlbâială incalificabilă pot sta cu succes la originile 
celui mai mare scandal politic românesc. Unul fără precedent, dar cu 
urmări între care şi aceea a nemailuării, pe viitor, în deşert a noţiunii 
de drepturi ale omului. Constituţionale, bineînţeles.... 


(Miercuri, 21 martie 2007) 

SOLUŢIA MORALĂ 


Mi-l închipui pe preşedinte notându-şi conştiincios în carneţel re- 
comandarea lui Voiculescu şi-l văd aievea, promițând că se va gândi la 
acest lucru. Apoi, târziu în noapte, îl revăd singur, la biroul său, având 
alături un pahar cu gheaţă peste care a picurat două degete de lichid 
gălbui, meditând la notiţa din carneţel: oare să demisionez? Sau nu? 

Un fel de ‘to be or not to be’, transplantat din axa britanică în cea 
românească. Destul de neaşteptat pentru un actor de calibrul lui Traian 
Băsescu, în al cărui repertoriu nu stăruie prea mult temele adânci, abi- 
sale. Ceva se schimbă, însă. Dacă la primele consultări de după prelua- 
rea mandatului a acordat delegaţiei conservatoare vreo 3-4 minute, cât 
să-şi dea bună-ziua unii altora, de data aceasta a adăstat la discuţii 
aproape un sfert de oră. Un sfert de-a dreptul academic, dacă avem în 
vedere expeditivitatea debutului mandatului de preşedinte, când se pre- 
gătea să intre în teren şi să joace. 

Între consultările din decembrie 2004 şi cele din martie 2007 a 
curs multă apă pe Dâmboviţa. Nici scena politică şi nici preşedintele nu 
mai sunt aceiaşi. O majoritate guvernamentală artificială, formată în 
pripă şi pe bază de compromisuri acuzate ca fiind imorale şi un preşe- 
dinte încorsetat inconfortabil într-o haină croită pe alte măsuri au făcut 
ca, din criză în criză să se ajungă la situaţia actuală: una care face ca 
segmente importante ale instituţiilor statului să nu funcţioneze. Angre- 
nat într-o veritabilă campanie de gherilă cu mai toată lumea - parla- 
ment, guvern, partide, presă - Traian Băsescu-Rambo se trezeşte tot 
mai izolat, în mijlocul unei echipe care nu străluceşte prin competenţă 
şi într-un deficit tot mai accentuat de autoritate şi de credibilitate. Chiar 
dacă intenţiile sale sunt bune, nimeni nu-l mai crede. Partidele s-au dus 
la Cotroceni doar din curiozitate, să vadă ce mai coace şi cu ce se mai 
pregăteşte să-şi surprindă conaţionalii. A reuşit să devină incomod şi 
pentru formațiunea sa favorită, democraţii fiind nevoiţi să ia, din loia- 
litate, poziţii pe care nu le împărtăşesc sau care nu le folosesc. 

La jumătate de mandat ne aflăm în situaţia paradoxală în care preşe- 
dintele se străduieşte să dea jos guvernul pe care el l-a pus, iar parlamentul 
caută tot felul de soluţii ca să-l dea jos pe preşedintele ales. Te întrebi doar 
dacă în aceste condiţii cineva mai lucrează pentru ţară şi dacă nu cumva 
aderarea la UE ne încurcă în ciorovăiala noastră permanentă. Şi abia 
atunci începi să te întrebi dacă nu cumva ieşirea din criză o reprezintă so- 
luţia morală a demisiei: a preşedintelui, a premierului, a parlamentului. 


(Joi, 22 martie 2007) 

SINDROMUL CELOR “DOUĂ SĂPTĂMÂNI 


Am mai scris despre chestia asta (fac şi eu ca un confrate care a 
scris întotdeauna despre orice înaintea altora), dar revin pentru că - 
vorba reporterului de investugaţie - au apărut elemente noi. 

Legenda este următoarea: după primul tur al prezidenţialelor, când 
Băsescu era pe a doua poziţie şi nu era deloc exclusă victoria lui Năstase, 
Dinu Patriciu i-ar fi spus acestuia: “Traiane, îţi mai dau două săptămâni”. 
Avertisment care avea următoarea conotaţie: vei pierde şi vei fi pierdut. 
Iar eu, Dinu Patriciu îţi voi da lovitura de graţie! Intâmplarea a făcut însă 
ca Băsescu să obţină o victorie nesperată nici măcar de tabăra sa şi atunci 
să întoarcă ameninţarea: “Dinule, îţi mai dau două săptămâni! Şi după 
exact două săptămâni, Dinu Patriciu şi Rompetrol să fie atacați în direct 
şi direct, într-un interviu dat pe un post de televiziune... 

La solicitarea mea, Dinu Patriciu mi-a relatat cum stau lucrurile din 
punctul său de vedere, pe care nu am nici un motiv să-l pun la îndoială: “În 
după-amiaza de după primul tur al prezidenţialelor ne-am reunit, mai mulţi 
lideri, la sediul de campanie al Partidului Democrat. Atunci Băsescu a venit 
la mine şi mi-a mulţumit pentru neutralitatea pe care am respectat-o în 
campania electorală, conformă cu angajamentul că ne vom abţine de la orice 
manifestare sau declaraţii care să afecteze stabilitatea climatului economic 
şi de afaceri. Atunci i-am spus: “Dragă Traiane, câştigi sau pierzi, mai ai două 
săptămâni de linişte! Asta, însă, în sensul că după turul 2, pe care şi eu nă- 
dăjduiam să-l câştige, avea să se confrunte cu o serie întreagă de probleme 
greu de anticipat la momentul respectiv, şi dintr-o perspectivă şi din alta. 
Spre surprinderea mea, Băsescu a încălcat acel pact, lansând povestea cu 
fraudarea alegerilor, comparând România cu Ucraina. Prin această decla- 
raţie a declanşat o veritabilă psihoză care a făcut ca bursa să cadă cu 12% 
într-o singură zi. Am stat două zile pe telefoane cu New York-ul şi Londra 
ca să calmez lucrurile. Evident că am considerat această situaţie ca o încăl- 
care a pactului de neutralitatea şi am reacționat printr-un interviu. A doua 
zi am primit de la el un telefon - era prin Ardeal, cu Guşă - ca să mă întrebe 
de ce-am făcut asta. I-am explicat de ce. Următorul episod a avut loc pe 3 
ianuarie. Eram în concediu, cu Roşca, şi Băsescu l-a sunat să-l felicite. M-a 
dat şi pe mine la telefon şi atunci mi-a transmis următorul mesaj: “Dinule, 
mai ai două săptămâni de linişte! Exact peste două săptămâni, pe 17 ianua- 
rie, într-o emisiune la “Realitatea” m-a atacat direct, anunțând că va declanşa 
cercetările în legătură cu Petromidia. S-a ţinut de cuvânt! 

Din 17 ianuarie 2005, Dinu Patriciu n-a mai avut linişte. După cum 
n-au mai avut nici Traian Băsescu şi nici ţara. Orgoliile personale au 
excedat până la nivelul în care Capulet-ii şi Montagu-ii României se că- 
săpiseră fără milă pentru nefericita mezalianţă dintre un Romeo demo- 
crat şi o Justiţie liberală. Sau, viceversa. 

(Sâmbătă, 24 martie 2007) 

O PROFESIE DE RISC MAJOR: 
CONSILIER PREZIDENȚIAL! 


Până la mandatul lui Traian Băsescu, calitatea de consilier prezi- 
denţial părea o funcţie liniştită, calmă, lipsită de răspundere şi obligaţii 
ieşite din comun. 

Deobicei, consilierii cu care şi-au început preşedinţii mandatele, 
părăseau odată cu acesta palatul Cotroceni. Cel puţin aşa s-a întâmplat 
la ultima schimbare, când, cu foarte puţine excepţii, echipa de bază a 
rămas aceeaşi, de la început până la sfârşit, chiar în condiţiile în care se 
ştia că, indiferent de cine va câştiga alegerile, noul preşedinte va veni 
cu propria sa echipă. 

Dacă pentru Adrian Năstase schema consilierilor era completă cu 
multe luni înainte, Traian Băsescu s-a trezit aproape peste noapte titular al 
Cotrocenilor. În primul moment al neaşteptatei sale victorii, nu a avut un 
alt umăr de sprijin decât cel al celui care, teoretic, ar fi trebuit să candideze 
el însuşi pentru acest post: Teodor Stolojan. Acesta, dealtfel, l-a şi însoţit în 
prima sa vizită la Bruxelles. Ceilalţi doi consilieri au venit şi ei, firesc, soții 
Săftoiu fiindu-i aproape permanent în preajmă, încă de pe vremea năbădă- 
iosului său mandat de la Transporturi, din vremea Convenţiei. Lista s-a 
completat în grabă cu câteva ‚etichete care trebuiau să arate lumii orientarea 
noului preşedinte, relaţiile lui Băsescu cu persoane, precum Renate Weber 
sau Andrei Pleşu (acesta, fost coleg de cabinet) fiind absolut întâmplătoare. 
Nu acelaşi lucru se poate spune despre Elena Udrea şi Stana Anghelescu, 
ele făcând parte din „familia' municipală, care-l însoțea pe la seratele lite- 
rar-artistice de la Golden Blitz. De la începutul mandatului, Traian Băsescu 
s-a dovedit a fi un şef dificil şi incomod. Stilul său neconformist şi lipsit de 
protocol i-a gonit pe Pleşu şi Weber; „familiarismele” le-au fost fatale Elenei 
Udrea şi Stanei Anghelescu. Singurii care păreau de neclintit în devotamen- 
tul lor erau soţii Săftoiu. Lui Claudiu nu i-a priit climatul de la SIE, iar gafele 
monumentale făcute l-au convins pe mentorul său că pălăria pe care i-o fă- 
cuse cadou i-a fost prea mare. Demiterea (practică) a soţului a afectat-o pe 
soţie care, brusc, n-a mai reuşit să înghită ceea ce înghiţea cotidian, de peste 
doi ani. Şi, de aici, declic-ul mail-ului trimis lui Blaga şi interceptat de către 
băieţii cu ochi albaştri fideli preşedintelui (dacă nu cumva s-o fi instalat la 
Cotroceni vreun sistem de supraveghere a colaboratorilor). 

Odată cu plecarea Adrianei Săftoiu se încheie o etapă în administraţia 
prezidenţială: aceea în care consilierii mai aveau un soi de legitimitate. 

De acum înainte vor fi doar simple piese pe tabla de şah a institu- 
tiei, menită să susţină organigrama. Dar nu şi un preşedinte care se do- 
vedeşte un jucător extrem de individualist. 


(Vineri, 30 martie 2007) 

RETRAGEREA DIN IRAK — 
PRETEXT PENTRU PĂRUIALĂ? 


Meciurile la distanţă au început să fie câştigate de Tăriceanu. La 
cele directe, față-n faţă, continuă să rămână campion Băsescu. Reuniu- 
nea CSAT de ieri a fost aşteptată cu interes sporit, tocmai prin prisma 
faptului că era o întâlnire cu miză. Se confruntau, la Cotroceni, două 
„partide“: cel al premierului şi cel al preşedintelui, acesta din urmă în- 
globând şi o serie de entităţi teoretic neutre. Dată fiind tema reuniunii 
— strategia de apărare — punctul care putea, trebuia să işte controverse 
era acela al retragerii trupelor din Irak. La şedinţă s-a făcut auzită doar 
vocea preşedintelui, care a decretat că, chestiunea fiind extrem de se- 
rioasă, ea trebuie discutată mai întâi cu aliaţii şi abia apoi luată decizia. 
Tăriceanu a preferat să tacă, făcându-şi cunoscută opinia abia după în- 
cheierea şedinţei, când a dat şi un termen, spunând că ar vrea să-i vadă 
acasă pe băieţi de Crăciun. Ceea ce înseamnă că în laboratorul penelist 
al retragerii s-a elaborat şi schema etapizată a acestei operaţiuni. 

Ceea ce este interesant în această chestiune este că poziţiile adoptate 
de cei doi nu li se potrivesc. Lui Traian Băsescu i-ar fi venit ca o mănuşă 
iniţiativa retragerii, el fiind obişnuit să călărească valul populist şi să se pla- 
seze în avangarda aşteptării populare, unde prezenţa noastră pe teatre de 
război din afara ţării nu este prea agreată. Tăriceanu în schimb, ca exponent 
al teoriei şi practicii executive, ar fi trebuit să susțină rămânerea şi respec- 
tarea înțelegerilor internaţionale, militând poate chiar pentru o extindere 
a manadatului acestor forţe. Numai că lucrurile stau cum stau şi Băsescu 
a fost, practic, împins spre o astfel de poziţie printr-un joc politicianist mes- 
chin: în momentul de vârf al disputelor dintre palate, staff-ul de la Victoria 
a prins de veste că la Cotroceni se coace o idee de retragere. Şi atunci Tări- 
ceanu s-a grăbit să-i tragă preşul de sub picioare aliatului său, împingându- 
l spre o poziţie care în mod sigur nu-i va spori popularitatea. 

Din nefericire toată această dispută este sterilă şi de suprafaţă. Pen- 
tru că nu Irakul este problema. Mai sunt şi Afganistanul, şi Bosnia şi 
Kossovo. Cu ele ce facem? Peste tot avem trupe care-şi riscă — profesio- 
nal — viaţa. Dacă e să-i aducem acasă, trebuie să-i aducem pe toţi. 

Chiar dacă lor s-ar putea să nu le convină, pentru simplu motiv că 
sunt acolo voluntar şi pe bani frumoşi, pe care nu i-ar câştiga niciodată 
acasă. Prezenţa noastră în zonele de conflict a reprezentat o ofertă aproape 
servilă de a ne remarca în ochii marilor puteri pentru a obţine mai uşor şi 
mai repede „premii“ precum NATO sau UE. Le-am obţinut. Ce rost mai 
are să continuăm şi să nu-i lăsăm pe alţii, care au nevoie, să se afirme? Şi 
să nu-i lipsim pe domnii Tăriceanu şi Băsescu de un pretext de păruială? 


(Sâmbătă, 31 martie 2007) 

LUPUL MORALIST DE LA COTROCENI 


Dacă e cineva care a avut o mare neplăcere de pe urma unei restruc- 
turări a guvernului pe care el însuşi a cerut-o în repetate rânduri, acela 
este preşedintele Traian Băsescu. Expresia acestei nemulțumiri o consti- 
tuie scrisoarea pe care a trimis-o preşedinţilor Camerei Deputaţilor şi 
Senatului, în care susţine că noua formulă guvernamentală propusă de 
premier este nelegitimă. Ca şi premierul însuşi! Şi Traian Băsescu bate 
aici monedă pe majoritatea politică, zicând că PNL+UDMR nu repre- 
zintă aşa ceva. Deci, în lipsa unei noi consultări populare nu se poate de- 
monstra că majoritatea electoratului doreşte ca ţara să fie condusă în 
această formulă ! Cu această observaţie, preşedintele îşi aplică singur o 
lovitură aproape mortală: păi cine l-a mandatat, în decembrie 2004, pe 
Tăriceanu cu formarea noului guvern, atunci când majoritatea electora- 
tului părea să dorească PSD-ul, cel puţin prin prisma voturilor expri- 
mate? Nu cumva tocmai justiţiarul (de azi) Traian Băsescu a fost cel care 
a nesocotit majoritatea electorală, impunând o formulă care n-a putut 
ieşi la socoteală decât prin racolarea PC-ului? Prin ce se deosebeşte si- 
tuaţia de atunci de cea de acum? Poate doar prin faptul că nu tot Traian 
Băsescu i-a spus lui Tăriceanu să-i scoată pe democrați de la guvernare. 

În marea sa supărare preşedintele mai foloseşte un argument care 
se întoarce ca un bumerang împotriva sa: zice că PNL-ul nu s-a înscris 
în competiţia electorală ca formaţiune distinctă, şi nu a prezentat un can- 
didat propriu la funcţia de premier. Adevărat! Tot Traian Băsescu este 
cel care l-a ales şi numit pe Tăriceanu. Atunci era bun, iar acum nu mai 
este. Tot preşedintele zice că prin decizia de a scoate Partidul Democrat 
de la guvernare, componenţa politică a fost radical modificată, astfel 
încât legitimitatea democratică a noii formule de guvernare nu mai res- 
pectă voinţa electoratului. Iar PNL este nelegitim şi ar trebui să fie consi- 
derat ca o însumare de independenţi! Dacă aşa stau lucrurile, atunci nici 
PD nu are legitimitate proprie, şi atunci se poate considera că Tăriceanu 
n-a scos de la guvernare un partid, ci o sumă de alţi independenţi! 

Şi ca să crească responsabilitatea parlamentului, preşedintele ame- 
ninţă: dacă Parlamentul va investi guvernul propus de către “fostul 
prim-ministru al Alianţei DA” există riscul unei rupturi grave între forul 
legislativ şi societatea românească. Adică Traian Băsescu reprezintă so- 
cietatea românească, care nu suportă o astfel de sfidare ! Pledoaria sa 
finală şi tardivă pentru Alianţă pierde din vedere un lucru: că maestrul 
de ceremonii al înmormântării acesteia este chiar el, după ce a făcut tot 
ce a putut ca să-i scurteze zilele. Problema este că împărţeala moştenirii 
nu s-a făcut după cum i-ar fi plăcut şi convenit domniei sale. Şi de aici 
pledoaria pentru legitimitate, transparenţă, bla-bla-bla, bla-bla-bla. 


(Miercuri, 4 aprilie 2007) 

REPUBLICA SUPRAREALISTĂ ROMÂNIA 


Pentru a înghiţi mai uşor umilința depunerii jurământului de către 
noul cabinet restructurat, Traian Băsescu şi-a programat un discurs so- 
lemn, cu iz electoral, în care a făcut apel la naţiune să-l sprijine în lupta 
cu mafia „băieţilor deştepţi” care au pus mâna pe Executiv, transfor- 
mându-l într-un Consiliu de Administraţie. Gestul preşedintelui a sunat, 
ca şi discursul, neconvingător, pentru cei care se întreabă dacă lupta cu 
relele poate fi dusă cu jumătăţi de măsură: dacă e un guvern nelegitim, 
de hoţi şi de impostori, n-ar fi trebuit să-l valideze! Cu toate riscurile 
constituţionale. În fapt, şi-a încheiat discursul într-o notă şugubeaţă, in- 
vitând asistenţa a doua zi la depunerea jurământului, când avea să cioc- 
nească cupa de şampanie (de post) cu fiecare dintre membrii bandei... 

Cu acest moment, România bifează încă o situaţie penibilă din ma- 
nualul procedeelor democratice. După alternanţa la putere (experimen- 
tată de două ori) iată că apare şi concubinajul dintre un preşedinte de o 
culoare, sau orientare, şi un şef de guvern de alta. Iniţial, cei doi au fost 
în aceeaşi barcă, însă i-au despărţit rapid diferenţele de ereditate, cone- 
xiunile şi opţiunile. Practic, nu avem de-a face cu diferende ideologice, 
nici doctrina liberală, iar cea democrată nici atât, neavând o marcă de- 
finitorie în contextul obiectivului major al integrării europene, ci cu o 
competiţie între „grupurile de interese, între „băieţii deştepţi” ai fiecărei 
părţi. Desigur, discursul prezidenţial, corect pe fond, ar avea o valoare 
în cu totul alte condiţii. Pentru că discursul e corect — persoana nu este 
cea potrivită. Asemeni celor pe care-i critică şi-i acuză, Traian Băsescu 
provine din aceleaşi medii politice, a evoluat în aceleaşi contexte şi a acu- 
mulat o ereditate de care nu se poate debarasa la dorinţă. Nici până acum 
preşedintele nu a clarificat acuzele majore care i se aduc — de la modul 
în care a dobândit casa din Mihăileanu, pe când era primar, şi până la 
îngheţatul dosar „Flota”, sau la acuzele de colaborare cu Securitatea. Desi- 
gur, toate pot fi puse pe seama manevrelor celor care se simt ameninţaţi 
de demersurile sale justiţiare. Pot fi catalogate drept falsuri sau deni- 
grări. Dar pentru asta este nevoie de argumente. Şi de documente. 

Ceea ce se întâmplă în aceste zile în România seamănă cu o piesă su- 
prarealistă: este o ţară în care primii doi oameni în stat, care au luat îm- 
preună puterea, se păruiesc zilnic şi se acuză de cele mai odioase fapte; în 
care primul este exponentul unei minorități electorale, iar preşedintele este 
repudiat de clasa politică şi unde al doilea primeşte senin jurământul unui 
guvern pe care-l acuză de hoţie şi de asociere infracţională, cu puţin timp 
înainte ca el însuşi să fie suspendat pentru încălcări repetate ale Constituţiei. 


(Vineri, 6 aprilie 2007) 


MILENIUL 3 /143 


ŢARĂ LA SCHIMB 


Ştiu aproape sigur ce declaraţii ar fi făcut de acest Paşte, Ion Iliescu 
sau Emil Constantinescu, dacă ar mai fi fost preşedinţi. N-aş fi putut 
însă să-l prezic pe Traian Băsescu. Ca deobicei, ne-a luat prin surprin- 
dere, afirmând că „ţara trebuie schimbată“. Luată ad-litteram, expri- 
marea domniei sale te duce cu gândul direct la Ceauşescu, care şi el 
ajunsese la concluzia că Țara asta nu-l merită şi că un om ca el se naşte 
odată la o mie de ani. Sunt lideri politici care au acest complex: acela al 
incompatibilităţii dintre forţa personalităţilor lor şi incapacitatea enti- 
tăţilor pe care le conduc de a se ridica la înălţimea pe care o presupune 
demersul lor.Pe scurt, au parte de naţiuni „greşite“, şi nu de acelea de 
care ar avea nevoie pentru a da întreaga măsură a geniului lor. 

Face parte Traian Băsescu din această categorie? Sincer să fiu, nu 
cred. Nu a avut încă timp să-l lovească megalomania într-atât încât să 
creadă că nu-i mai ajunge România. Ba, cred mai degrabă, că în obiş- 
nuitu-i stil neconformist a făcut un calambur pe care riscă să-l ia lumea 
de bun. Cum a făcut când l-a întrebat o ziaristă dacă are defecte, „sunt 
perfect, doamnă!“ - a răspuns atunci preşedintele şi a doua zi a vuit presa 
de această enormitate, concluzionând că lipsa de modestie este una dintre 
trăsăturile sale caracteristice. Ceea ce de fapt a vrut să spună Traian Bă- 
sescu este altceva: şi anume că națiunea română ar trebui să se schimbe. 
Să devină dintr-o naţiune balcană, una europeană. Să pună pe prim plan 
iniţiativa, valoarea, cooperarea lăsând în debaraua istoriei toată recuzita 
care ne mai face să semănăm cu lumea descrisă de Caragiale. Nu numai 
mai multă sobrietate ne lipseşte cişi mai multă seriozitate şi acţiune. 

Culmea este că, dacă-i iei la întrebări, nici ceilalți oameni politici care 
se simt atât de bine, se mişcă atât de natural în“ actuala Românie“ , n-ar 
ezita nici un moment sa spună că şi-ar dori o alta. Cât despre cei în casa că- 
rora am dat buzna la 1 ianuarie, cu siguranţă că dacă ar putea, ne-ar spune- 
o dela obraz: măi băieţi păreaţi mai civilizaţi şi mai evoluaţi când ciocăneaţi 
la poarta Uniunii. Acum v-aţi relaxat şi vă dați din plin în stambă! 

Întradevăr, odată cu accesul formal în UE, toată lumea pare a fi 
uitat de adevăratele probleme ale României, concentrându-se pe as- 
pecte marginale şi derizorii: suspendare, referendumuri, restructurări 
de ochii lumii, competiţia pentru o porție cât mai consistentă de ciolan: 
iar campion al acestui joc rămâne tocmai cel care a spus în doi peri că 
România trebuie schimbată. Cu ce? 

(Joi, 12 aprilie 2007) 

CALEA ÎMPĂCĂRII 


Politica este arta compromisului — se spune, şi cu siguranţă că în 
această accepţie nu este inclusă ideea rezultatului lingvistic al compro- 
misului: compromiterea. Practic, compromisul face posibilă armoniza- 
rea unor puncte de vedere antagoniste şi permite maşinăriei politice să 
funcţioneze, evitând blocajele. În cele din urmă el semnifică triumful 
raţiunii asupra intoleranţei şi marii politicieni ai lumii s-au evidenţiat 
tocmai prin capacitatea de a găsi soluţii la cele mai complicate probleme 
pe care le ridică existenţa socială. 

Privită prin prisma acestei idei, afirmaţia preşedintelui Băsescu, că 
“nu poate exista o împăcare cu primul-ministru” sună — vorba lui Petre 
Roman, “ca dracu!’ Noţiunile sunt aici transferate, de la persoane la 
funcţii: preşedintele nu acceptă ideea unei căi de împăcare cu primul 
ministru! Grav, extrem de grav, pentru că ambii sunt deținători ai unor 
funcţii publice esenţiale pentru funcţionarea societăţii. Ei au fost consi- 
deraţi, de electorat, ca fiind cei mai calificaţi să o facă să meargă înainte, 
şi nu să o ţină în loc, unul apăsând pe acceleraţie şi altul pe frână. Cu 
totul altceva este atunci când ne referim la persoane: absolut de acord 
cu faptul că Traian Băsescu poate să considere că între el şi Călin Po- 
pescu Tăriceanu nu mai există cale de împăcare. Ca oameni au dreptul 
la reacţii umane. La sentimente. Ca politicieni, nu. Alianţa lor electorală 
nu a fost o reuniune bazată pe sentimente. Nu din simpatie reciprocă 
s-au luat de braţ ca să convingă electoratul că lor merită să li se încre- 
dinţeze puterea. Ci din calcul politic pragmatic: voturile tale cu ale mele 
pot face să depăşim voturile celorlalţi. Şi cu asta, basta. Nimeni nu s-a 
gândit să le ceară să se potrivească, precum un mire cu o mireasă. Nu 
aveau de consumat un sentiment, ci o îndatorire, un “job”, cum se spune 
astăzi. Or, disputa dintre cei doi, cu toată înveşmântarea ei în principii, 
nu e altceva decât rezultatul unei dezamăgiri — umane — reciproce. Nici 
unul nu l-a mai considerat pe celălalt demn de sentimentele investite. 
Fiecare a depistat în biografia emoţională a celuilalt, relaţii mai puter- 
nice în afara mariajului. Şi de aici tot circul la care asistăm. 

Chiar dacă, în calitate de persoane, nu se mai pot suporta, Traian 
Băsescu şi Călin Popescu Tăriceanu sunt obligaţi, în calităţile lor de 
preşedinte şi premier, să găsească calea de împăcare. Constituţia şi 
bunul simţ îi obligă. Ca să nu mai vorbim de nefericitul de electorat. 


(Vineri, 13 aprilie 2007) 

ARMA SECRETĂ: DEMISIA! 


Când Voiculescu, la consultările de la Cotroceni i-a recomandat să- 
şi dea demisia, Traian Băsescu a luat-o ca pe o glumă, ca pe o enormitate 
aruncată la plezneală de liderul conservator. Ba a şi rejectat-o afirmând 
că nu poate accepta o idee venită de la un fost securist, trăgând basmaua 
pe propriul său trecut socialist, în ideea că unii dintre colaboratorii in- 
stituţiilor fostului regim erau mai buni decât alţii. 

Iată însă că au trecut mai puţin de două săptămâni de la acest episod, 
şi preşedintele anunţă o nouă strategie. În locul victimizării — atacul la baio- 
netă. În laboratorul de analize de la Cotroceni s-a ajuns la concluzia că este 
mai riscant să se lase lucrurile să curgă, punându-se toată speranţa în popor 
şi în instinctul său electoral. Dacă are de ales între două rele, preşedintele 
preferă soluţia mai puţin rea. Iar aceasta este demisia: dacă parlamentul îl 
suspendă nu mai aşteaptă referendumul cu rezultatul său posibil incert. 
Demisionează şi provoacă, automat, alegeri anticipate. Şi, timp de trei luni, 
vociferează liniştit la adresa ciocoilor vechi (PSD) şi noi (PNL) cu sprijinul 
mai mult sau mai puţin discret al noului partid de opoziţie: PD. Pe fondul 
neîndemânării unui guvern parcă mai încropit decât cel pus în funcţiune 
în decembrie 2004, Băsescu nu are altceva de făcut decât să monitorizeze 
şi să dea în vileag. Se află, ca deobicei, în situaţia privilegiată de a nu da 
seamă pentru propriile greşeli sau nerealizări, pentru că fişa postului său 
n-a inclus activităţi de execuţie. Şi este foarte probabil ca scrutinul prezi- 
denţial să-l readucă la Cotroceni, de data asta până în 2012! 

Ce vor face adversarii săi? Cum vor reacţiona la această formulă? 
Deja pesediştii sunt mai ezitanţi, promițând să se mai gândească, pentru 
că intenţia lor nu era, de fapt, să-l dea jos pe Băsescu, ci să-i dea o lecţie! 
Nici peremiştii nu mai sunt chiar atât de porniţi, temându-se că vor des- 
chide astfel calea altuia mai rău decât marinarul. (Se gândesc, probabil, 
la Becali). Cei mai decişi rămân conservatorii, care au făcut din preşe- 
dinte “ţinta piept nr. 1 şi şi-au croit discursul aproape exclusiv pe 
această temă. Suspendarea lui Băsescu sau demisia sa ridică şi o altă 
problemă: alegerile anticipate! Pe cine vor opune principalii adversari 
preşedintelui? Pe cine vor sacrifica, obligându-l să piardă în faţa unui 
veritabil buldozer electoral? Va fi o bătălie între candidaţii de aceeaşi 
calitate — Băsescu — Becali — Vanghelie — sau se va scoate din joben o 
figură absolut nouă? Aşa cum nu erau deloc dornici de alegeri anticipate 
parlamentare, considerându-se nepregătiţi şi preferând statu-quo-ul, 
la fel nu le va conveni angrenarea într-o competiţie din care se pot alege 
cu noi erodări. Aşa încât n-ar fi deloc exclus ca votul parlamentului să 
fie mai ‘moale’ decât s-a intenţionat şi Băsescu să rămână la Cotroceni 
cu CV-ul afectat doar de faptul că a fost supus unei asemenea proceduri. 


(Sâmbătă, 14 aprilie 2007) 

CE ŢIE NU-ŢI PLACE... 


Sfârşitul săptămânii trecute a fost marcat de un nou episod al dis- 
putei publice preşedinte-premier. Aflând, prin Croaţia, pe unde era în 
vizită oficială, despre intenţia preşedintelui Băsescu de a demisiona în 
caz că va fi suspendat, Tăriceanu n-a mai avut răbdare să ajungă până 
acasă şi a dat o declaraţie vitriolantă în care-l acuza de ,disperare' şi de 
generarea non-stop a noi surse de tensiune. Băşicată, preşedinţia a dat 
iute un comunicat în care spunea că aceste declaraţii făcute în străinătate 
nu fac decât să afecteze percepţia României. Cu alte cuvinte: dacă avem 
de spălat rufe murdare (şi avem, slavă Domnului) hai să le spălăm acasă, 
nu în public european! Iată o noutate absolută în strategia prezidenţială: 
până acum, însuşi Traian Băsescu perora că nu va înceta să-i vorbească 
pe inamicii reformei morale indiferent pe unde s-ar afla (el) şi o şi făcea, 
concret, pe la Berlin dacă-mi aduc bine aminte. Şi tot atunci, Tăriceanu, 
urzicat, îl acuza că datorită acestor vorbe aruncate-n vânt, Standard and 
Poor's ne-ar fi scăzut ratingul de ţară. Toată treaba asta începe să semene 
cu un fel de joacă de-a „ce ţie nu-ţi place, altuia nu face’, ca-n filmul cu 
Stan şi Bran comis-voiajori şi clientul lor, care ajung să-şi distrugă reci- 
proc bunurile într-o avalanşă de situaţii gen bulgăre de zăpadă. În logica 
acestor lucruri, Traian Băsescu este la rând să meargă şi el într-o vizită, 
unde să tune şi să fulgere despre „consiliile de administraţie” mafiote de 
la Bucureşti, iar Tăriceanu să sară ca ars, îngrijorat de renumele prost 
care se face României, tocmai când i-ar trebui unul mai bun. 

Mi-e teamă că este doar începutul: dacă se va ajunge la suspenda- 
rea preşedintelui şi acesta îşi va da — cum a promis — demisia, va începe 
o campanie de atacuri reciproce furibunde, cum nici măcar cea electo- 
rală din 2004 n-a cunoscut. Vom asista la dezvăluiri şocante, incendiare 
— fără protocolul funcţiei Băsescu nu va ezita să dea pe goarnă tot ce 
ştie de pe la servicii — în timp ce echipa premierului îi va răscoli frenetic 
prin hârtii şi dosare, aducând la iveală mai bine decât a făcut-o PSD-ul, 
amănunte picante legate de celebrele cazuri îngropate” de Morar — 
Flota, casa din Mihăileanu, terenul din Pipera şi altele. Uşor-uşor o 
luăm pe urmele Kiev-ului — tot le-a plăcut protagoniştilor „motivul por- 
tocaliu, pe care l-au importat iute de acolo — şi Piaţa Universităţii din 
1999 s-ar putea să apară ca o glumă faţă de ceea ce-ar realiza acum ehi- 
pele internaţionale de PR. Totul spre marea mulţumire a Uniunii Eu- 
ropene care va constata că demersurile de adâncire a democraţiei dau 
roade mai mult decât spectaculoase la Bucureşti. 


(Marţi, 17 aprilie 2007) 

CRONICA UNEI DEMISII ANUNȚATE 


Traian Băsescu ţine clasa politică în suspans, cu anunţul făcut săp- 
tămâna trecută: dacă mă suspendă, demisionez! De data aceasta nu mai 
pare a fi o afirmaţie făcută la plezneală. Cred că echipa prezidenţială 
(câtă mai este) şi-a pus creierele pe foc până au dat în clocot pentru a 
găsi această ieşire din cel mai mare impas în care s-a aflat, până acum, 
preşedintele iubitor de stări conflictuale care îi dau ocazia să-şi pună în 
evidenţă calităţile de luptător. 

Traian Băsescu nu este un politician de vremuri calme, liniştite. El 
este un om de campanie, care doarme cu arma sub pernă şi nu-i trebuie 
prea mult ca să se dezmeticească şi să nu fie luat prin surprindere. Cu 
toate acestea, i se mai întâmplă. Chestia cu suspendarea i-a sunat ca-n 
pilda cu Petrică şi lupul. Ca o simplă figură de stil. Nu şi-a închipuit că 
stând pe platforma solidă a unei susţinerii populare pe care n-a mai avut- 
o decât Iliescu, în primul său mandat, s-ar putea să aibă vreo surpriză. 
I-a oferit-o, însă, exact cel pe care a preferat că în loc să şi-l ia de aliat în 
campania contra cercurilor de interese, să-l victimizeze în bloc . Acţiune 
care nu putea rămâne fără consecinţe. Tactica sa de Rambo, aflat în con- 
flict cu toată lumea, trăgând în stânga şi în dreapta, nu se dovedeşte una 
de succes. Democraţia are regulile ei şi una dintre acestea este tocmai 
cea care l-a adus pe Băsescu pe poziţia pe care o deţine:consensul majo- 
ritar. Or tocmai acesta se formează, la nivelul Parlamentului, împotriva 
şi nu în favoarea lui: aritmetica elementară arată că la votul pentru sus- 
pendare Traian Băsescu nu va putea conta nici măcar pe majoritatea 
membrilor partidului său de suflet - PD - nu puţini dintre aceştia repro- 
şându-i faptul că i-a aruncat în opoziţie, lipsindu-i de privilegiile parti- 
cipării la ospăţul executiv. Sunt aproape sigur că nu vom asista la un vot 
disciplinat, de partid, că opţiunile se vor intersecta, dar rezultatul pare 
de pe acum bătut în cuie: dacă nimic ieşit din comun nu se întâmplă, 
Traian Băsescu va păşi pe drumul Golgotei purtând în spinare crucea 
personalităţii sale contradictorii. Social-democraţii, cu o parte impor- 
tantă a liberalilor - care nu vor pierde ocazia să scape de inamicul lor cel 
mai îndârjit - şi cu un procent important dintre peremişti (chiar dacă 
Vadim le va da liber la opţiuni) la care se adaugă conservatorii, vor pe- 
cetlui soarta primului mandat băsescian, preşedintele neputând miza pe 
mai mult decât îi pot oferi oamenii lui Boc şi ai lui Stolojan. 

De aici va începe, însă, cu adevărat, jocul. Câştigător în 2004, cu votu- 
rile Alianţei, Traian Băsescu va trebui să-şi creeze de data aceasta o altă ma- 
joritate, transpartinică, în care se vor îngloba mai ales indecişii de altădată. 

Aceştia îi vor putea oferi un nou mandat, dar nu-i vor putea da şi majo- 
ritatea parlamentară necesară punerii în aplicare a principiilor politicii sale. 


(Miercuri, 18 aprilie 2007) 

CACEALMAUA 


Când s-a arătat marţi în faţa presei, cu dorobanţii şi cu drapelul în 
spate şi a afirmat, sigur pe el, că dacă va fi suspendat, în următoarele cinci 
minute îşi va da demisia, lipsind astfel naţia de aportul preţioasei per- 
soane, ex-preşedintele proceda în stilul său propriu de pokerist, făcând o 
cacealma. După cum arăta şi cum rostea, părea că are în mână cel puţin o 
chintă royală, cu care urma să spulbere cărţile parlamentului. Miercuri, 
la următoarea apariţie, îşi evalua ceva mai grijuliu cărţile: tonul şi aver- 
tismentul erau de-o chintă oarbă şi ar fi fost dispus la un pas-parol. Joi s- 
a dovedit că n-avea, probabil, decât doi şeptari. Cele cinci minute de după 
anunţarea rezultatului votării au trecut şi nu s-a întâmplat nimic. Apoi 
orele s-au scurs una după alta şi Traian Băsescu n-a dat nici un semn... 

Este prima cacealma care nu-i ţine. Cariera sa politică s-a compus 
dintr-o succesiune de astfel de manevre norocoase. A blufat şi când şi-a dat 
demisia din parlament în 1996, pentru a se pune la dispoziţia justiţiei, pen- 
tru clarificarea problemei flotei, nelămurită nici până în ziua de azi. A blufat 
şi când a antrenat demisia guvernului pentru a-l da jos pe Ciorbea. A blufat 
şi când a perorat în legătură cu furtul de voturi la prezidenţialele din 2005. 
De fiecare dată, cei din faţa sa l-au crezut şi n-au plătit. Pierzând. 

De data aceasta Băsescu a întâlnit parteneri de joc mult mai decişi 
să-i ia banii. Aceştia nu s-au mai lăsat impresionați şi i-au dat “sec” ce- 
rând să-i vadă cartea. Nici n-a mai arătat-o. 

Episodul consumat joi nu are nimic dramatic în el. Este, pur şi sim- 
plu, bifarea unui nou exerciţiu din abecedarul democraţiei. Aşa cum am 
experimentat alternanţa la putere şi “concubinajul” politic, acum am exer- 
sat suspendarea unui preşedinte. Democratic şi constituţional. A fost, 
dacă e să o luăm şi aşa, o nouă victorie a democraţiei ca noţiune. Pentru 
prima dată în istoria României un şef de stat îşi încetează activitatea 
înainte de terminarea mandatului fără a i se tăia capul sau a fi împuşcat. 

Într-o manieră pe care nu poate să o acuze sau să o reproşeze alt- 
cuiva decât sieşi. Pentru că prin aproape tot ceea ce a făcut în aceşti doi 
ani şi ceva, Traian Băsescu şi-a trasat cu precizie evoluţia meteorică pe 
firmamentul politicii. El nu este victima adversarilor — pe care a ştiut să 
şi-i facă ca nimeni altul — ci al propriilor sale carenţe de caracter şi al de- 
ficitului cultural. A fost o pălărie prea mare pentru el. A preferat să umble 
cu capul gol şi asta l-a umplut de cucuie. Ultimul îi poate fi chiar fatal. 


(Vineri, 20 aprilie 2007) 

SEPARAŢIA PUTERILOR ŞI LUPTA PENTRU ELE 


Episodul suspendării preşedintelui, cu toate evenimentele care l-au 
precedat, ridică un aspect esenţial al democraţiei româneşti: separaţia pu- 
terilor în stat duce, direct, la constituirea de tabere adverse care se con- 
fruntă pentru putere. Tradiţia postdecembristă făcea din preşedinte — fără 
prea multe argumente constituţionale — cel mai puternic om din stat. A 
contribuit la aceasta autoritatea personală a lui Ion Iliescu şi modul în care 
s-au constituit, practic, structurile de putere de după dictatură. În ierarhia 
naţională, preşedintelui î îi urma premierul, de cele mai multe ori un pupil 
al acestuia, eventualele diferenţe de opinii sau chiar conflicte fiind cu grijă 
estompate în faţa opiniei publice. Emil Constantinescu a preluat, în mare, 
modelul Iliescu nereuşind însă să-şi asigure, în aceeaşi măsură, supre- 
maţia, el fiind primul preşedinte implicat în acţiuni directe împotriva pre- 
mierilor Ciorbea şi Vasile. Cu Traian Băsescu lucrurile au basculat 
semnificativ. Acesta, asumându-şi calitatea de preşedinte-jucător, a de- 
păşit considerabil limitele impuse de Constituţie. Tentativa sa a avut 
succes atâta timp cât puterea executivă s-a menţinut în siajul celei prezi- 
denţiale. Presiunilor crescânde ale preşedintelui premierul le-a răspuns, 
la început, printr-o pliere convenţională, urmată de o perioadă de reziste- 
nţă tăcută. Revolta şi contraatacurile sale au dezvăluit faptul că dincolo de 
iniţiative şi dorinţe, „preşedintele nu dispunea, în mod real, de instrumen- 
tele necesare care să-i susţină demersurile. Bătălia directă dintre cei doi a 
grupat semnificativ instrumentele de putere de care putea beneficia fie- 
care: deoparte, preşedintele, controlând justiţia şi serviciile secrete, de 
cealaltă premierul, controlând administraţia. În toiul luptei, fiecare dintre 
părți a excedat limitele convenţionale. Cea mai flagrantă rămâne acţiunea 
SRI-ului, dezvăluită exploziv în preziua şedinţei de suspendare, care a pus 
în evidenţă faptul că o instituţie importantă îşi depăşeşte prerogativele, 
încercând să intervină în procesul decizional. Este un fapt de o gravitate 
deosebită care nu va putea rămâne fără urmări, una dintre acestea putând 
fi scoaterea — constituțională — a serviciilor secrete de sub controlul pre- 
zidenţial şi limitarea drastică a prerogativelor acestora. 

Mi-e greu să cred că Traian Băsescu ar fi dat vreo indicație în acest 
sens. Nici nu era nevoie. Există la nivelurile ierarhiei un servilism care face 
inutile astfel de comunicări explicite. Explicaţiile pe care le-a dat în preziua 
“judecății” n-au fost nici clare şi nici convingătoare. Ba, dimpotrivă, cred că 
au constribuit la creşterea neîncrederii față de pretenţiile sale de legalitate. 

Neclarităţile şi ambiguităţile care s-au menţinut în Constituţie cred 
că aveau nevoie de un astfel de episod pentru a fi corectate. Iar acesta 
pare a fi momentul care poate declanşa un proces necesar. 


(Sâmbătă, 21 aprilie 2007) 

MOŞTENITORII 


Traian Băsescu a reuşit un lucru unic în politica românească: să 
aducă în aceeaşi tabără peremiştii din Vadim cu udemeriştii lui Bela; pe 
pesediştii lui Geoană cu liberalii lui Tăriceanu; şi — başca — conservatorii 
lui Voiculescu, aflaţi într-o tradiţională pendulare între tabere. De la Re- 
voluţie încoace, locul unanimităţii l-a luat discordia naţională, împărţirea 
opiniei publice între nişele de partid şi baricadele ideologice. Toate aces- 
tea s-au aflat într-o dispută browniană, unele cu altele, până când a venit 
marele pacificator: Traian Băsescu, cel care i-a adunat laolaltă într-o gru- 
pare transpartinică având ca principal obiectiv eliminarea sa din politică. 

Cum a reuşit Traian Băsescu acest lucru? Mult mai simplu decât 
ne-am fi aşteptat. Ignorând orice strategie, s-a bazat exclusiv pe tactica 
atacului la baionetă, în orice direcţie. Crezând că în spatele său stă, ne- 
clintit, poporul, cel pe care se simte îndreptăţit să-l reprezinte în tota- 
litate, deşi s-a bucurat doar de încrederea foarte parţială a acestuia, 
preşedintele-jucător a intrat în teren purtând tricoul fără număr al celui 
care, în numele principiilor, nu mai consideră necesar să respecte vreo 
regulă. Atacurile om la om, faulturile adesea grosolane, potrivirea nu 
foarte discretă a mingii cu mâna şi preferința expresă pentru poziţiile 
de ofside l-au scos în cele din urmă din joc. Lucru pe care a refuzat să- 
l] creadă şi care l-a buimăcit atât de tare încât şi-a pierdut tupeul tra- 
diţional, repezindu-se în Piaţă să ceară ajutor de la popor. 

Acum, de pe tuşă, încearcă să înţeleagă ce s-a întâmplat. Este în si- 
tuaţia de a avea în jurul său doi copii: unul legitim, cu pretenţie de mog- 
tenitor exclusiv, şi unul “din flori” spre care se îndreaptă principala sa 
afecţiune, rod al concubinajului nefericit în Alianţă, pe care a crezut-o 
de nezdruncinat, sub comanda sa. Deocamdată, odraslele care au şi ele 
ca prim interes revenirea părintelui spiritual în conacul de la Cotroceni, 
par a fi într-o armonie deplină. Este doar o chestiune de suprafaţă, până 
când va izbucni conflictul violent al succesiunii. Atunci se vor uita şi 
principii, şi sentimente şi vor ieşi la iveală cuţitele lungi ale războiului. 
Întrebarea pe care şi-o pun deja ambele tabere este cum va gestiona Bă- 
sescu această situaţie? Cum va împărţi onorurile şi beneficiile între 
membrii familiei legale şi cei fugiţi cu doar ce-aveau pe ei din dormito- 
rul liberal? Dar, mai ales, dacă preşedintele suspendat va mai avea ce 
să distribuie, în cazul unui eşec în serie, destul de previzibil în condiţiile 
actualei lehamite electorale de care pare cuprins poporul, după doi ani 
de lupte şi scandaluri fără noimă. 

(Joi, 3 mai 2007) 

ROBIN HOOD + RAMBO + CEAUŞESCU = BĂSESCU 


Traian Băsescu şi-a început în forţă campania electorală pentru re- 
venirea în funcţia de preşedinte printr-o prezenţă emoţională la reu- 
niunea de sâmbătă a democraţilor. Cu talentul său de excepţie a jucat 
cu brio rolul tatălui rătăcitor care revine în sânul familiei “de care nu s- 
a despărţit niciodată”, emoția copleşindu-l până la a-i da lacrimile după 
o reţetă de-acum binecunoscută. 

Histrion politic, preşedintele suspendat intră cu uşurinţă şi cu rapiditate 
în fiecare nou rol. De data aceasta, el a îmbrăcat haina luptătorului singuratic 
şi îndârjit împotriva nedreptăţilor de tot felul, apărător neînfricat al celor 
mulţi şi necăjiţi. Ceva între Robin Hood şi Rambo, cu accente de Ceauşescu. 

De ce de “Ceauşescu'? Am să mă explic. În ultima parte a mandatului 
său, din care a fost suspendat la Târgovişte, Ceauşescu ajunsese să re- 
prezinte, cu iscusinţă opoziţia la sistem. Atunci când eşecurile politicii 
sale au adus lipsuri şi nemulțumiri generale, el a părăsit barca “puterii”, 
lăsând toate responsabilităţile pe seama guvernului şi administraţiei, el 
pozând în lider al intereselor populare în numele cărora aducea aspre 
critici, soma sau ameninţa. Neîmplinirile şi lipsurile nu erau altceva 
decât refuzul sau incapacitatea celor numiţi de el — adică de partidul care 
nu putea greşi — să conducă activităţile curente de “satisfacere! a nevoilor 
oamenilor muncii. Țapii ispăşitori de aici se recrutau şi demiterile sau 
ţintuirile publice la stâlpii infamiei dădeau masei satisfacţii platonice şi 
credinţa că cineva se gândeşte la cei mulţi. Lipsurile şi disfuncţiile nu 
mai erau ale sistemului, ci ale indisciplinei sau incapacității de a traduce 
preţiosele indicaţii, întotdeauna corecte şi niciodată nejustificate. 

Traian Băsescu urmăreşte acest fir şi combate vehement guverna- 
rea 'ticăloşită” şi combinaţiile politicieni-oligarhi, trecând sub tăcere 
faptul că el este cel care i-a adus şi instalat la putere şi că tot el i-a consi- 
derat, până la un punct, a fi “cei mai performanţi” din istorie. 

Reţeta demersului electoral pe care-l utilizează este că scopul suspen- 
dării ar fi de a-l reduce la tăcere: lucru cu totul fals! Băsescu nu a fost nicio- 
dată redus la tăcere, în fond vocalizele perpetue fiind apanajul său de-a lungul 
întregului traiect politic, nepresărat cu ceva concret. EI a reuşit, dealtfel, să- 
şi creeze un curriculum impresionant bazat doar pe atacuri şi pe contestări, 
structural el nefiind capabil să construiască ceva, lipsindu-i pentru aceasta 
calitatea esenţială de a şti să creeze compromisul necesar, de a reuşi să-şi 
facă aliaţi şi echipe. Stările de beligeranţă i-au dat întotdeauna prilejul să se 
afirme, şi probabil că la finele acestei campanii va reveni la Cotroceni. Ade- 
vărata problemă pentru el abia atunci va începe: când izolat politic, cu com- 
petenţe tot mai reduse şi lipsit de respectul datorat instituţiei pe care o 
reprezintă, va avea dificultăți mai mari ca oricând de a-şi justifica vocalizele. 


(Marţi, 8 mai 2007) 

ARMA SECRETĂ A LUI BĂSESCU 


Traian Băsescu este nu doar un preşedinte-jucător, ci şi un preşedinte 
(suspendat) — luptător. Exerciţiul constituţional — şi democratic, evident — 
al suspendării din funcţie, îi oferă un excelent prilej de a acţiona în maniera 
care-i este cea mai favorabilă: atacând şi contraatacând, cu spatele la zid, 
necedând nimic. Prezenţa şi prestaţia sa din emisiunea TV de marţi este, 
din acest punct de vedere, exemplară. Înconjurat de jurnaliştii mogulilor de 
presă, pe care-i veştejeşte pe unde apucă, dar de ale căror instrumente se 
serveşte copios, a avut un răspuns pentru fiecare întrebare, o replică pentru 
fiecare acuzaţie. Nu a recunoscut nici o eroare şi a amplificat permanent 
presiunea asupra adversarilor săi, dintre care s-a detaşat sistematic Dinu 
Patriciu. La atâta obstinaţie nu poti să nu te întrebi dacă la baza întregii crize 
actuale nu se află, de fapt, idiosincrazia celor două personaje, nepotrivirea 
lor de caracter, antagonismul de-a dreptul visceral. Dar nu despre asta vreau 
să vorbesc. Este limpede şi transpare din fiecare discurs — corect în formă, 
dar discutabil pe fond — strategia de campanie a staff-ului său. Băsescu ac- 
ceptă situaţia de faţă, în care un preşedinte ales de popor poate să fie demis 
de 322 de „ticăloşi', deşi nu uită nici un moment să amintească „avizul nega- 
tiv al Curţii Constituţionale. Ţinând sub tăcere faptul că acesta era doar unul 
consultativ. Legal, dar abuziv — este cuvântul de ordine, susţinut de inexis- 
tenţa probelor concrete de încălcare a Constituţiei. Băsescu atacă la fel de 
dur modificarea regulilor în timpul jocului, dar mai ales faptul că în materie 
de suspendări şi demiteri funcţionează concomitent două principii: în timp 
ce s-a ajuns la situaţia în care preşedintele poate fi demis chiar dacă la urne 
s-ar prezenta doar trei votanţi, dintre care doi zic „da”, un simplu primar 
practic nu poate fi demis, pentru acesta rămânând valabilă regula majorităţii 
celor înscrişi pe listele de alegători. 

Arma cea mai redutabilă pe care preşedintele suspendat intenţionează 
să o folosească şi pe care marţi seară doar a fluturat-o pe sub nasul partici- 
panţilor este următoarea: ce se întâmplă după vot? Dacă poporul spune DA”, 
atunci mă duc acasă — zice Băsescu. Dar dacă spune ,NU'? Atunci, printr-un 
reflex logic, ar trebui să se ducă acasă cei care abuziv l-au suspendat. Cei 322. 
Sau Parlamentul, în totalitate. Ideea dizolvării Parlamentului după referen- 
dum este arma pe care partida pro-băsesciană o va agita intens şi provocator, 
cu scopul declanşării unor agitaţii de stradă care să oblige într-un fel forul 
legiuitor să meargă acasă. O „mineriadă constituţională” pe care Băsescu este 
hotărât să o pună în funcţiune. Pentru că altfel, victoria sa ar fi una inutilă. 
Cu aceiaşi adversari în faţă, cu aceleaşi mijloace la îndemână, preşedintele 
va deveni prizonierul propriei sale incapacităţi de a acţiona. Un preşedinte- 
spectator, umilit şi izolat, lăsat să-şi strige sloganele fără soluţie. 


(Joi, 10 mai 2007) 

O BĂTĂLIE DINAINTE PIERDUTĂ SAU CÂŞTIGATĂ? 


Când Mircea Geoană spune: “Avem şanse să câştigăm referendumul’ 
— el recunoaşte, implicit că consideră bătălia pierdută. Şi că speră într-o 
minune. Or, în zilele noastre minuni nu prea mai văd a se face. Stadiul în 
care au ajuns lucrurile vădeşte slăbiciunile şi artificialitatea coaliţiei anti- 
Băsescu. O reuniune de conjunctură, în care participanţii au interese de 
calibre diferite şi pe care nu au determinarea să o susţină până la capăt. 

După cum merg lucrurile, chiar că doar o minune poate aduce Co- 
aliţiei ad-hoc o victorie la 19 mai. Se vede cu ochiul liber. În timp ce Bă- 
sescu îşi mobilizează toate resursele şi trage cu armament de toate 
calibrele, opozanţii săi se rezumă la o tactică de lunetişti care nici măcar 
nu încadrează prea bine ţinta. Campania lor se compune din declaraţii 
ale diferiților lideri, fiecare cu ce-i vine la gură, fără o minimă coordonare. 
Şi, în loc să se concentreze pe efectele stilului lui Băsescu, pe ceea ce este 
palpabil, prin contraperformanţele oamenilor pe care i-a susţinut şi prin 
participarea voioasă la dezastrul în care s-a ajuns la momentul de faţă, 
se mulţumesc a demasca tarele de caracter ale preşedintelui suspendat. 

Miza e mică. Alegătorul va fi oricând mai puţin impresionat de de- 
fectele — umane, la urma-urmelor — unui politician, cât de stilul său şi 
de modul de acţiune. Aici, Băsescu apasă până la refuz pe pedala cea 
mai sensibilă: justiţiarul singuratic, în luptă cu întreaga categorie a co- 
rupţilor şi abuzivilor. Joacă magistral rolul celui căruia se încearcă să i 
se închidă gura, în ciuda evidenţei faptului că niciodată nu s-au întâm- 
plat astfel de lucruri şi că, dealtfel, la acest nivel se situează mai toate 
performanţele sale. Alianţa din spatele celor ‘322 de ticăloşi” pare mu- 
lțumită de rezultatul aproape neaşteptat al votului din Parlament, lă- 
sând votul de la referendum în plata Domnului. Ai impresia că odată 
cu lecţia dată năbădăiosului preşedinte problema s-a rezolvat, aproape 
nemaifiind necesară desăvârşirea procedurii. 

În aceste condiţii este limpede că “Nu'-ul de la 19 mai devine un 
obiectiv lesne de atins pentru partida prezidenţială. Şi că nimic, sau 
aproape nimic nu-i va împiedica marşul spre revenirea la Cotroceni, 
susţinut de o majoritate populară pentru care dezvăluirile privitoare la 
moralul nu tocmai impecabil al lui Băsescu nu apar decât ca încercări 
disperate şi neadecvate de a-l scoate din joc pentru ca corupţia şi oligar- 
hii să-şi facă de cap în absenţa celui care veghează neobosit. 


(Vineri, 11 mai 2007) 

PREŞEDINTELE NEGOCIATOR! 


Din dările în gât reciproce ies la iveală mai toate tarele politicii ro- 
mâneşti, cea care nici măcar la momentul fast al accesului în Europa 
nu se poate desprinde de năravurile fanariote ale Balcanilor. 

Printre 'oligarhii răi” numiţi de Traian Băsescu se numără şi Viorel 
Hrebengiuc. Dezvăluirile făcute de preşedintele suspendat au declanşat 
replica promptă a parlamentarului băcăuan, “mare maestru al combi- 
naţiilor politice” : ‘Cer scuze faţă de membrii PSD, declară acesta, vi- 
clean, că am negociat cu Băsescu scoaterea PD de la guvernare, care 
este opera lui...” 

Vasăzică nu este vorba de înlăturarea brutală a credinciosului par- 
tener de Coaliţie, de către un premier liberal setos de putere totalitară, 
dornic să ţină ciolanul puterii doar pentru el şi ai lui şi împiedicându-i 
să se înfrupte în continuare pe drepţii şi cinstiţii democrați. Ci este opera 
propriului lor părinte, cel care lăcrima la reîntâlnirea cu ei în show-ul de 
la Teatrul Naţional, declarându-le că i-a iubit întotdeauna, chiar dacă la 
Cotroceni accesul a fost mai restricţionat. El, mână în mână cu Hrebe i- 
a îndepărtat de la masa cu bunătăţi, condamnându-i la foamete opoziţio- 
nistă. El s-a servit de ei ca de un intrument prin care să-şi atingă propriile 
planuri de mărire. Ei bine, o chestie ca asta nu prea este de iertat de către 
zecile, poate miile de democrați care au fost nevoiţi să-şi pună pofta în 
cui şi să iasă pe uşa din dos a guvernării, ducându-se care-ncotro, pe la 
casele şi biznisurile lor fără susţinere politică. 

Dacă aş fi mai cinic aş spune că asta face parte din bucătăria poli- 
ticii. Tranzacţiile de culise, între persoane care la lumina zilei nu s-ar da 
văzute împreună nici în ruptul capului constituie o practică curentă. Mai 
puţin curentă este turnătoria făcută chiar de către participanţi. Cu atât 
mai mult de participanţii care pretind că nu practică aşa ceva, că demer- 
surile lor au loc doar pe faţă şi că ele nu implică nici un fel de concesii. 
Despre negocierea evocată ştim doar ce a primit Băsescu. Interesant ar 
fi să aflăm şi ce a dat. Mă îndoiesc însă că vom afla de la Hrebengiuc, aşa 
încât va trebui să aşteptăm o altă ocazie când pe Băsescu îl va lua din 
nou gura pe dinainte şi se va scăpa, la prilejul potrivit unei noi răfuieli. 


(Luni, 14 mai 2007) 


MILENIUL 3 /155 


FRAUDAREA ALEGERILOR 


Iată o temă care nu poate lipsi de la o sesiune de alegeri. Ea a fost 
prezentă permanent, funcţionând chiar şi la primele alegeri, cele din 
mai 1990, când, în ciuda disproporţiei evidente dintre puterea de atunci 
şi opoziţia în formare, învinşii au reclamat furturi şi manipulări ale elec- 
toratului. Mai puţin virulente au fost acuzele atunci când s-au produs 
“schimbări” (1997, 2000), opoziţia câştigând. Evident că ar fi fost penibil 
ca organizatorii alegerilor să strige “săriţi, hoţii! când aproape toate atu- 
urile se aflau în mâna lor. Cea mai violentă manifestare de acest gen s- 
a produs în 2004, între tururile 1 şi 2 ale prezidenţialelor, când Traian 
Băsescu s-a ridicat acuzând direct tentativa de fraudă electronică ce ar 
fi urmat să se producă la numărătoarea voturilor. Cum însă rezultatul 
final i-a dat câştig de cauză (într-un mod cam dubios) candidatul şi-a 
pus, ca astăzi, în afişele electorale, mâna la gură şi n-a mai suflat o 
vorbă. A încercat ceva, timid, Năstase, dar era oricum târziu şi inutil. 
Cărţile fuseseră jucate şi nu doar la Bucureşti, după câte se pare. 

Mai mult ca sigur că respectând scenariul, preventiv, Traian Bă- 
sescu va relansa tema. O va face în ultima parte a campaniei, pregătind 
terenul pentru ca, în caz de eşec (puţin previzibil) să aibă motive să 
ceară renumararea voturilor sau anularea scrutinului. Este parte din 
strategia sa generală — tema “hoţilor” care nu se dau în lături de la nimic 
pentru a-i închide gura — şi nu va renunţa la ea nici în ruptul capului. 
Deşi, dacă este vorba de eventualele fraude, ele sunt mult mai probabil 
a veni din partea zonei “active” a democraţilor, care au pus la punct în 
amănunt supravegherea şi — implicit — influențarea alegerilor. 

Actuala bătălie din stradă şi din pieţele publice pare să curgă în fa- 
voarea lui Băsescu. Contribuie la acest sentiment mediatizarea — adesea 
excesivă — a fiecărui gest făcut de acesta, în defavoarea acţiunilor mai tem- 
perate ale “opoziţiei”. Dacă se fraudează acum ceva, este vorba despre ima- 
gine, una amplificată excesiv, în contraponderea celei diminuate de însăşi 
incapacitatea opozanților preşedintelui suspendat de a fi mai convingători 
în demersul lor. Ce nu se prea ia în consideraţie la această oră este tocmai 
factorul ‘bun simț: cum va reacţiona “majoritatea tăcută”, cea care nu par- 
ticipă la mitinguri şi nu dă gir orbeşte nici uneia dintre părţi? 


(Marţi, 15 mai 2007) 

DE LA DUMINICA ORBULUI 
LA SÂMBĂTA CHIORULUI... 


Chiar dacă unele institute de sondaj s-au grăbit să-l dea câştigător 
detaşat pe Traian Băsescu, lucrurile sunt încă departe de a fi atât de lim- 
pezi încât să-i garanteze acestuia, cu 48 de ore înainte de închiderea ur- 
nelor, revenirea la Cotroceni. 

Campania sa a fost, într-adevăr, mai clară şi mai percutantă. Este 
apanajul minorităţilor de a fi mai active şi mai radicale, dând impresia 
unui avantaj pe care, de regulă, complicatul proces al mersului la vot îl 
temperează considerabil. Or, Băsescu este minoritar: performanţa pe 
care a reuşit-o el, din a deveni, din preşedinte al tuturor românilor, cum 
ar fi trebuit să fie după câştigarea scrutinului din decembrie 2004, 
preşedinte doar al propriului său partid şi al apendicelui acestuia este 
unică în analele politicii post-decembriste. Aproape că a reuşit să îm- 
plinească visul iliescian al unei veritabile uniuni naţionale, dar una îm- 
potriva sa. Refrenul său, că decizia suspendării ar fi fost una ilegală, 
contravenind deciziei Curţii Constituţionale şi că cei care au votat-o ar 
fi contravenit astfel mandatului primit de la alegători, e o figură de stil 
cu valabilitatea limitată, atâta timp cât nu fiecare decizie a parlamen- 
tarilor are nevoie de a fi validată de votul popular. Asta este şi sensul 
mandatului: de încredere că timp de patru ani cei aleşi sunt capabili să 
facă ceea ce trebuie. Contând pe victorie, Băsescu şi ai săi agită tot mai 
frenetic ideea lui “ori-ori”: ori ei, ori noi! Adică, dacă va pierde — ceea ce 
este puţin probabil — Băsescu se va duce “acasă”. În Băneasa sau Mihăi- 
leanu. Dar dacă va câştiga, atunci ‘cei 322” trebuie să meargă pe la casele 
lor. Urmând ca parlamentul să rămână gol. Şi să fie umplut cu cei care 
au crezut şi cred în steaua lui Băsescu. Este prima etapă a programului 
ambițios pe care şi-l propune un Traian Băsescu căruia nu i-au lipsit ni- 
ciodată programele, dar i-au lipsit mai mereu rezultatele. Şi asta pentru 
simplul motiv că, în loc să şi le transpună în practică, a trebuit să lupte 
cu duşmanii pe care şi i-a făcut cu regularitate: ba cu un premier ostil, 
ba un consiliu general duşmănos, ba un aliat incapabil. Tot ce i-a rămas 
a fost să lupte. Cu gura. Şi împotriva tuturor celor care nu marşaseră la 
ideile sale, în continuă mişcare şi schimbare. 

În urmă cu 17 ani, rezultatul voturilor din 20 mai a fost pus pe 
seama orbirii de care era cuprins electoratul român, incapabil să vadă 
cine îi vrea cu adevărat binele. 

De data aceasta, în ‘sâmbăta chiorului”, alegătorul român este 
aproape obligat să privească cu un singur ochi tabloul bezmetic al unei 
clase politice răvăşite de adversităţi care nu ţin cont de unicul criteriu 
valabil: cel al interesului naţional. 

(Vineri, 18 mai 2007) 

BOX CU UMBRA 


Conform primelor rezultate ale exit-poll-ului realizat de CURS şi 
CCSB, Traian Băsescu a obţinut o victorie zdrobitoare: aproape 80% 
din voturi i-au fost acordate de către cam o treime din alegătorii înscrişi 
pe liste care au catadicsit să ia drumul secţiilor de votare. La un calcul 
sumar, asta înseamnă că vreo 4,5 milioane de cetăâeni au pus ştampila 
pe „NU“, nu ştiu de unde a scos Traian Băsescu milionul de voturi în 
plus pe care l-ar avea faţă de alegerile din 2004, dar în nici un caz dintr- 
o statistică reală. Rezultatele definitive - care vor îngloba şi voturile 
„stranierilor“ - ne vor arăta cu precizie realitatea. 

Până atunci să notăm că acest scrutin a fost unul cu totul şi cu 
totul aparte. Dacă în 2000 Băsescu „s-a bătut“ cu Oprescu, pe care l-a 
învins la puncte, la limită, în 2004, în vară, a obţinut o victorie clară, 
din primul tur, împotriva lui Geoană, iar în 2004, iarna, l-a depăşit „cu 
cântec“ pe Năstase, de data asta nu a mai avut în față un adversar 
concret. Băsescu a boxat, practic, cu umbra, iar victoria sa nu poate fi 
pusă la debit în contul nimănui. Dacă suspendarea a fost efectul pro- 
priilor sale fapte, ridicarea suspendării devine aproape o victorie împo- 
triva lui însuşi. Desigur, refrenul cu „banda celor cinci“ şi legenda „celor 
322“ va dăinui în folclorul dedicat lui de către tot mai mulţi dintre nos- 
talgicii cultului personalităţii. 

Nu doresc în niciun caz să diminuez amploarea succesului bă- 
sescian, din care observatorii atenţi şi nepătimaşi vor trage concluzii in- 
teresante. Nu pot să nu remarc că, la o temă atât de fierbinte, numărul 
celor care au răspuns este cel mai mic din istoria recentă a chemărilor 
la urne. Că proporția activă a persoanelor cu drept de vot a scăzut sub 
masa critică a jumătăţii şi este de aşteptat ca de acum înainte - dacă 
procesul avansează - deciziile importante pentru majoritate să fie luate 
de exponenţii unei minorităţi tot mai marcate. lar dacă aşa ceva se va 
întâmpla, vina aparţine în egală masură învingătorilor şi învinşilor, în- 
tregii clase politice a cărei reformare o reclamă toată lumea, dar care 
rămâne valabilă doar pentru alţii. 

(Luni, 21 mai 2007) 

RAPORTUL PREŞEDINTELUI 


Traian Băsescu şi-a început mandatul reînnodat de referendum, cu 
o năstruşnicie tipică pentru mentalitatea sa de jucător cu orice preţ: 
propunând celor câteva mii de simpatizanți veniţi să-l aclame, să se în- 
tâlnească trimestrial, la aceeaşi oră dintr-o zi de sâmbătă (ca să le strice 
şi week-end-ul) pentru „a da raportul“ şi a dialoga cu poporul. 

Năstruşnică zic pentru că în nici un caz nu poţi pune semnul ega- 
lităţii între cei câţiva reprezentanţi ai “poporului democrat, în special, 
şi națiunea în întregul său. Nu numai că reprezentativitatea e discuta- 
bilă, dar şi maniera în care s-ar putea purta dialogul: cu da-uri şi nu- 
uri la întrebările retorice puse de orator, în binecunoscuta metodă a 
pedagogului de şcoală nouă, Rostoganu. 

Ideea lui Traian Băsescu este, însă, alta. Nu de raport şi de dialog 
e vorba aici. Ci de aparenţa susţinerii populare, ca o contrapondere la 
boicotul politic la care se presupune că va fi supus în continuare de 
“banda celor 5’ şi “gaşca celor 322”. Traian Băsescu revine în funcţie nu 
printr-o strategie asumată de a câştiga adepţi pentru proiectele sale prin 
dialog şi diplomaţie, ci prin continuarea gherilei prezidenţiale cu 
aproape absolut aceleaşi metode. La fel ca şi Ceauşescu, Băsescu dă ra- 
portul poporului, şi nu “trădătorilor” nobilelor idealuri portocalii sau al- 
bastru-roşiatice. El re-emană din popor cu forţe sporite pentru a 
combate hidra oligarho-politicianistă. Deşi rostit pe un ton calm, dega- 
jat, discursul său de după aflarea rezultatelor provizorii este o nouă de- 
claraţie de război. Chiar dacă spune că va chema partidele la consultări, 
nu dă doi bani pe acestea încă de pe acum, neadmiţând ideea că rezul- 
tatul acestora ar putea fi soluţii negociate. 

Ca şi până acum, fiecare parte va veni şi va pleca cu propriile sale 
idei, preşedintele bifându-şi o îndatorire constituţională: “Bună ziua, v- 
am consultat, la revedere! 

De cealaltă parte, coaliția ad-hoc dintre liberali şi socialişti, naţiona- 
liştii români şi unguri şi conservatori şi-a dat ultima suflare odată cu anun- 
tul rezultatelor provizorii. Deşi nu se aşteptau la un succes, proporțiile 
dezastrului au fost năucitoare şi cum nu se poate identifica un ţap ispăşitor 
general, “opoziţiile! din fiecare partid vor arăta cu degetul către actualele 
conduceri, cerându-le să-şi asume eşecul. Vor veni câteva zile grele şi pen- 
tru Tăriceanu şi pentru Geoană, mai ales, dar aşa cum se întâmplă de fie- 
care dată când e vorba de împiedicarea de greşeli, subiecţii au tăria de a 
se ridica şi de a merge mai departe. Ca şi când nimic nu s-a întâmplat. 


(Marţi, 22 mai 2007) 

FRĂȚIA CU DRACUL 


Am ezitat dacă să abordez, la rândul meu, chestiunea incidentului 
generat de confiscarea telefonului unei ziariste mai băgăreţe de către 
un preşedinte mai nevricos. Cu atât mai mult cu cât dl Băsescu nu era 
la prima faptă de acest fel. Mai ales de când e preşedinte, conflictele 
sale, mai mocnite sau mai pe faţă, cu reprezentanţii presei s-au înmulţit 
exponențial. Nu este, deci, un secret, că domnia sa nu iubeşte presa. 
Deşi trebuie să-i fie recunoscător. Aşa, neechidistantă cum e, răscolind, 
indecent adeseori, prin vieţile persoanelor publice, ironică şi nedreaptă 
adeseori, presa rămâne o necesitate a unei societăţi democratice. Şi o 
condiţie a nederapării spre măsuri sau sisteme autoritare. 

Am, la rândul meu, suficient de multe rezerve față de comporta- 
mentul unor confraţi, care uită adeseori că nici ei nu sunt mai presus 
de legea pe care o invocă cu aplomb, că nimeni nu le dă dreptul să se 
transforme în procurori sau executori. Am rezerve şi faţă de maniera 
lipsită de respect sau de o elementară politeţe în care persoanele publice 
sunt abordate de către reporteri aflaţi sub presiunea timpului sau a şe- 
filor. Dar asta e meseria, o meserie în care competiţia e tot mai acerbă 
şi lupta pentru supravieţuire se loveşte frontal cu civilizaţia. 

Dintr-un anumit punct de vedere pot să înțeleg reacţia dlui Băsescu: 
după o campanie obositoare, şi-a permis să se relaxeze, ca omul, ieşind 
cu nevasta la cumpărături. Şi acolo se pomeneşte iar cu reporterii peste 
el. Sunt momente când oboseala şi iritarea te blochează şi te împing spre 
gesturi neaşteptate şi neinspirate. Cel făcut de dl Băsescu este un astfel 
de gest. În acelaşi timp, însă, nu pot să nu mă întreb dacă la fel ar fi pro- 
cedat în caz că întâmplarea avea loc înainte de referendum? Atunci, pro- 
pabil că ar fi lăsat sacoşele jos, ar fi luat-o pe după umeri pe reporteriţă 
şi ar fi vărsat şi câteva lacrimi spunându-i cum se sacrifică el pentru ţară. 

Pentru Traian Băsescu şi pentru alţi politicieni, presa e dracul cu 
care te faci frate când ai de trecut o punte. După aceea o trimiţi acolo 
unde îi este locul. 

Cât despre “furtul” telefonului, ce să mai vorbim. Gestul pare des- 
prins direct din filmul găştilor din mahalalele de după blocuri, unde 
putea să pară chiar o faptă şic... 


(Vineri, 25 mai 2007) 

CAMPIONUL ÎNŢELEGERII RECIPROCE! 


Zău că merită să-l vezi şi să-l auzi pe preşedintele Traian Băsesu vor- 
bind despre discriminare la conferința OSCE de la Bucureşti. Până şi tema 
conferinţei pare a fi fost fixată special pentru preşedintele nostru: comba- 
terea discriminării şi promovarea respectului şi înțelegerii reciproce! 

Ba chiar am impresia că cine a stabilit această temă, a făcut-o cu 
intenţie polemică, bătându-ne în mod fin obrazul. Cert este că speech- 
ul dlui Băsescu n-a mai avut elocvenţa şi claritatea pe care o au spusele 
sale când e vorba de popor. Dar nici de roşit n-a roşit autorul celebrei 
de-acum expresii “țigancă împuţită”. 

Traian Băsescu este în serie neagră. Incidentul cu reporteriţa de te- 
leviziune i-a stricat, practic, bucuria victoriei la referendum. Amploarea 
pe care a luat-o întâmplarea — care altfel ar fi putut fi catalogată ca una 
banală — îi erodează aplombul. La Timişoara, o manifestare anti-discri- 
minare, care trebuia să aibă loc pe stadionul în care se afla preşedintele 
a fost anulată în mod misterios. Nu acelaşi lucru a fost posibil cu reu- 
niunea OSCE. De data aceasta preşedintele reales a fost nevoit să în- 
ghită găluşca şi, pe deasupra, să mai şi mimeze că i-a plăcut. 

Nu încape nici o îndoială că, în ciuda declaraţiilor oficiale, Traian 
Băsescu nu este un campion al combaterii discriminării. Şi cu atât mai 
puţin unul al promovării respectului şi înțelegerii reciproce. De când a 
preluat funcţia de preşedinte, aproape tot ceea ce a făcut stă sub semnul 
ignorării sau respingerii acestor principii. Dacă i-ar pune cineva micro- 
foane prin maşină sau pe la Palat, cu siguranţă că ar putea auzi multe 
lucruri pe care nu le aude în prestaţia de fiecare zi. Sunt, de pildă, curios, 
cum l-o fi numit pe Marko Bela, după ce acesta a dat ordin pe unitate 
să se voteze suspendarea. Sau cum îl alintă în cercul apropiaților pe cel 
care nu demult conducea cel mai bun guvern din istorie. Cum îl nu- 
meşte pe dl Iliescu, faţă de care părea să mai aibă puţin respect, am 
aflat-o chiar dintr-un interviu la televiziune. 

În declaraţia sa din deschiderea reuniunii OSCE, Traian Băsescu 
declara că România poate da lecţii unora dintre vecinii săi în materie 
de toleranţă şi de refuz al discriminării. Ceea ce este adevărat. Nu cred 
însă că acelaşi lucru este valabil şi pentru clasa politică din care dl Bă- 
sescu face parte şi pe care o reprezintă la cel mai înalt nivel... 


(Sâmbătă, 9 iunie 2007) 

LUPTA LUI BĂSESCU 
CU “NESIMȚIȚII ŞI ÎMPUȚIŢIL 


Vi-l puteţi imagina pe George Bush, ca să dau exemplul 'licuriciului 
mai mare, plimbându-se cu nevasta prin Washington sau prin alt oraş 
american, în mijlocul compatrioţilor săi, în aşa-zisul său “timp liber’ 
(deşi un preşedinte în funcţie nu prea are aşa ceva; el e în slujba naţiunii 
24 de ore din 24. Credeţi cumva că dacă America e atacată noaptea, el 
nu pune degetul pe butonul atomic până la 8 dimineaţa, când revine la 
biroul Oval?), uitându-se chiorâş la droaia de jurnalişti din spatele 
agenţilor secreţi care-l protejează sau la elicopterele din care aceştia în- 
cearcă să ia imagini şi spunându-le verde în faţă: “Nesimţiţilor, mai lă- 
saţi-mă în pace că sunt cu nevasta în timpul meu liber! 

Desigur, George Bush n-ar putea să facă aşa ceva. Nu-şi poate per- 
mite să înjure în faţă (indiferent de cum gândeşte) principalul instru- 
ment de care se serveşte în comunicarea sa cu poporul. Probabil că 
Traian Băsescu a inventat alte mijloace de comunicare cu poporul 
român, aşa încât presa ar trebui să fie prezentă doar când o cheamă el 
şi când are chef să i se adreseze. Altminteri, lucrătorii condeiului şi ai 
imaginii” se transformă automat într-o adunătură de ‘nesimtit? şi îm- 
puţite”, ca să folosim terminologia prezidenţială. 

Ceea ce s-a întâmplat sâmbătă la Mamaia nu e singular. Am mai 
asistat şi în alte dăţi la răbufnirile băsesciene. De la episodul cu recu- 
perarea pungilor cu cearşafuri din casa de pe Mihăileanu — acţiune pri- 
vată, la care presa nu fusese invitată — şi până la escapadele sale de-a 
lungul şi de-a latul litoralului, Traian Băsescu îşi proclamă dreptul la 
viaţă personală fără ingerinţe din partea presei. Un drept altminteri fi- 
resc: Băsescu este, întâi de toate, om, şi ca oricare altul ar avea dreptul 
la intimitate. Un drept care, de regulă i se respectă. Nici un gazetar nu 
şi-a băgat nasul prin aşternuturile sale de la Cotroceni sau din Băneasa. 
Când iese în lume, e altceva. Înseamnă, în primul rând, că îşi asumă ris- 
cul ca, pe lângă a fi adulat de fani, să fie şi observat de gazetari. Pe de 
altă parte, dacă ţine atât de mult la statutul său de persoană privată, nu 
trebuia să se bage în chestia asta cu preşedinţia. Dacă azi îl aveam preşe- 
dinte pe Năstase, cum putea să fie, sâmbătă gazetarii ar fi fost pe urmele 
acestuia şi habar n-ar fi avut ce face Băsescu, cetăţeanul. Nu i-ar fi in- 
teresat. Aşa încât, soluţia problemei este mai mult decât simplă: “schimb 
Cotroceni, cu prea multe dependențe, pentru apartament la bloc în 
Constanţa! Linişte asigurată! 

(Marţi, 19 iunie 2007) 

AXA BĂSESCU-BECALI 


“Cu siguranţă că viitorul premier pe care îl voi numi va fi de la PD’ 
— a declarat preşedintele Băsescu, într-o emisiune de televiziune refe- 
rindu-se la modul în care vede el evoluţia situaţiei politice. Ca şi în alte 
multe cazuri în care vădeşte o cunoaştere destul de aproximativă a me- 
canismelor democratice, Traian Băsescu dă impresia că numirea pre- 
mierului îi revine de drept. Că el este cel care spune: m-am săturat de 
liberali, acum voi numi un democrat în funcţia de premier! Pe dl Boc, 
de exemplu, că e competent şi ascultător. 

În realitate, lucrurile sunt niţel diferite. 

În sensul că preşedintele nu numeşte, ci desemnează cu formarea 
guvernului pe reprezentantul acelui partid sau al acelei coaliţii care 
deţine majoritatea parlamentară. Deci nu este un act de voinţă prezi- 
denţială, ci unul de respectare a Constituţiei şi a configurației politice 
rezultate din alegeri. 

Că dl Băsescu are probleme personale de interpretare a Constituţiei 
se ştie. Se ştie încă din 2004, pe la sfârşit, când domnia sa a forţat lu- 
crurile într-un mod mai degrabă haiducesc decât democratic, şi în locul 
prietenului său Năstase, care aştepta cuminte desemnarea, i-a încredin- 
tat nobila sarcină duşmanului său Tăriceanu, după ce a pus la cale “tră- 
darea” conservatoare. 

Probabil că Traian Băsescu vede şi de data asta lucrurile într-un fel 
asemănător, cu diferenţa că în locul lui Călin la desemnare — sau numire? 
— se va prezenta Emil. S-ar părea că sondajele de opinie sunt favorabile 
acestei opţiuni. Dacă mâine s-ar vota, PD-ul ar obţine circa 40% din vo- 
turi. Dar de unde ia celelalte 11, de care ar avea nevoie? De la PNL? Poate 
doar peste cadavrul lui Tăriceanu -— şi asta în cazul în care PNL-ul nu va 
fi definitiv doborât sub prag de exerciţiul guvernării solitare. De la PSD? 
Partidul cu care PD-ul nu se poate alia, conform statului său, care prevede 
o duşmănie eternă faţă de fratele FSN-ist? Cu PRM-ul lui Vadim, indife- 
rent cât va mai obţine la anul? Glumiţi. Cât despre artizanii “trădării” din 
2004 (conservatorii şi maghiarii) acelaşi sondaj dă de înţeles că n-ar 
obţine nici măcar cifra necesară intrării în Parlament. Rămâne o singură 
speranţă: într-un câmp politic în care susţinerea prezidenţială n-a creat 
decât adversari, răsare luminoasă figura lui Gigi Becali, călare pe calul 
alb al mântuirii neamului de necredincioşi. Problema este însă: cât de 
real este optimismul statistic al momentului? Poate lua Becali mai mult 
de 10 procente? Şi de la cine? Iar dacă le ia, nu cumva va găsi cu cale să 
tranzacţioneze însuşi postul de premier nedemocrat? Şi, cu o axă de zile 
mari, Băsescu-Becali, către ce orizont se va îndrepta România? 


(Vineri, 6 iulie 2007) 

MĂRIREA PENSIILOR — 
ARMĂ DE LUPTĂ POLITICĂ! 


Preşedintele Băsescu, al tuturor românilor — inclusiv al pensionarilor 
— este foarte preocupat ca nu cumva mesajul său să fie înţeles greşit. 
Unica sa dorinţă este ca recentul proiect guvernamental de mărire a pen- 
siilor să nu fie cumva o păcăleală. Şi atunci, aprobând proiectul, s-ar face 
părtaş la aceasta. Nu! Preşedintele vrea să se mărească pensiile, dar mai 
înainte vrea să ştie cum şi de unde. De aceea, înainte de a-l promulga (sau 
nu) îi cere premierului un raport amănunţit asupra surselor: de unde se 
vor lua banii necesari şi ce garanţii sunt că aceşti bani chiar vor exista. 

Interesul prezidenţial este pe deplin justificat. Supiciunile sale au 
fost alimentate chiar de premierul Tăriceanu, care cu vreo săptămână 
înainte de a da această hotărâre de guvern, declara că nu există resursele 
necesare pentru a se mări pensiile. Apoi, cu senitătatea care-l caracte- 
rizează, mai ales atunci când e vorba de decizii care se contrazic, a anun- 
tat naţia de pensionari că majorarea este perfect posibilă. E drept că 
între timp a avut câteva convorbiri de taină cu Mircea Geoană - unul 
dintre consilierii săi neoficiali, după părerea democraţilor — şi este, desi- 
gur, meritul acestuia de a-i fi deschis ochii şi de a-l fi convins că dacă 
va căută mai atent prin cotloanele bugetului va aduna suma necesară 
uşurării vieţii celei mai expuse dintre categoriile sociale. 

Am putea spune, altfel, că asistăm la o simplă dispută tehnică, între 
persoane cu aceleaşi idealuri, dar cu modemuri şi sisteme de calcul di- 
ferite. În realitate ne aflăm în faţa unei hărţuieli politicianiste, în care o 
măsură guvernamentală cu serioasă motivaţie populistă este contestată 
doar din raţiuni de adversitate politică. În timp ce Tăriceanu speră că 
mărirea pensiilor îi va aduce pe pensionari la urne, mai hotărâți ca ori- 
când să recompenseze prin voturi sacrificiile guvernamentale, Băsescu 
ar dori din tot sufletul ca Tăriceanu să nu găsească aceşti bani şi să-şi 
rupă gâtul spre a-l putea înlocui cu Boc. Ba, speranţa sa este de două 
ori mai mare pentru că odată cu al lui Tăriceanu nici gâtul lui Geoană 
n-ar rămâne intact, ceea ce ar deschide larg calea spre o guvernare mai 
eficientă şi mai în consonanţă cu nobilele idealuri prezidenţiale. 

Cât despre pensionari, ce să mai spunem? Şi într-un caz şi în altul, 
starea lor nu se va îmbunătăţi şi vor rămâne la discreţia luptelor politice 
sterile, în care protagoniştii se vor folosi de ei şi de necazurile lor doar 
ca un instrument de pocnire a adversarului. Nimic mai mult. 


(Joi, 12 iulie 2007) 

BĂSESCU A PIERDUT PARIUL CU PENSIONARII! 


Obişnuit să aibă ultimul cuvânt, Traian Băsescu şi-a mai alinat or- 
goliul suferind când şi-a pus semnătura pe documentul care dădea liber 
măririi pensiilor acuzându-i pe miniştrii care nu i-au răspuns la obser- 
vaţii, de incompetenţă. Palidă consolare pentru cel mai important meci 
pe care-l pierde preşedintele în faţa şefului Guvernului. 

Prost sfătuit sau din iniţiativă proprie, preşedintele s-a opus din 
capul locului proiectului de mărire a pensiilor. Şi-a dat seama că prin 
acesta Tăriceanu încearcă să mai adune ceva susţinere pentru fragila sa 
construcţie executivă. Pensionarii constituie, tradiţional, eşalonul cel 
mai consistent şi mai disciplinat de alegători. Mişcarea n-a fost inspi- 
rată. Pentru că populaţia nu a receptat eventuala sa îngrijorare faţă de 
posibilitatea guvernului să scoată aceşti bani. A receptat refuzul, inter- 
pretându-l ca pe unul menit să-i condamne pe mai departe pe pensio- 
nari la un trai mizerabil. „Tăriceanu vrea să ne mărească pensiile, dar 
nu vrea Băsescu” — este enunţul prin care s-a sintetizat disputa politică 
dintre cei doi. Cu atât mai mult cu cât pentru prima dată în istoria post- 
decembristă un guvern spune că poate să facă rost de bani pentru a mări 
pensiile. Până acum toţi premierii şi-au întors buzunarele pe dos încer- 
când să convingă că vor, dar n-au de unde. Întotdeauna s-au găsit bani 
pentru SRI, SIE, Guvern, Agenţii şi, bineînţeles, Parlament (Preşedinţia 
n-o mai punem la socoteală) şi niciodată aceşti bani n-au mai ajuns 
până la pensionari. Acum s-a putut, dar lupta politicianistă a fost cât pe 
ce să împingă lucrurile într-o fundătură. 

Băsescu şi-a pus semnătura pe proiectul de lege. A făcut-o dându-şi 
seama că nu are cum să evite o astfel de finalitate. Şi că insistând pe 
această partitură va pierde în continuare încredere şi susținere. Care sunt 
departe de a fi nelimitate. Bătălia electorală intră într-o nouă fază: aceea 
a contraatacurilor executive. La baionetă. Tăriceanu a prins curaj şi va 
apăsa pe pedala accelerației, încercând să reducă avansul — teoretic — pe 
care l-au obţinut foştii colegi de alianţă. Liberalii — având la îndemână 
instrumentele guvernării — vor încerca să constituie o altă alianţă. Nu cu 
adversarii tradiţionali, ci cu parteneri scoşi din joben şi adăugaţi la nu- 
mărătoare. Ceva de genul coaliţiei create ad-hoc de americani pentru a 
interveni în Irak. Iar acest lucru trebuie să capete o formă până la euro- 
parlamentare — examenul hotărâtor al viitoarelor configurații politice. 


(Sâmbătă, 21 iulie 2007) 

„PREŞEDINTE LA PREŞEDINTE 
IŞI SCOATE OCHII!“ 


Era aproape inevitabil ca Traian Băsescu să nu ajungă la un conflict 
deschis, acut, şi cu Ion Iliescu. Relaţia dintre cei doi a fost una de tato- 
nare subtilă sau de evitare, după ce Traian Băsescu a ajuns la Cotroceni. 

Ba, Ion Iliescu i-a întins câte o mână de ajutor în momentele în care 
acesta reuşise să asmută asupra sa majoritatea partenerilor politici. 
Apoi, pe măsură ce interesele gherilei sale solitare o cereau, Băsescu a 
lăsat deoparte orice menajamente, atacându-l direct pe predecesorul 
său, ca un instrument prin care să dea lovitura întregii structuri care-l 
are ca exponent. Într-un interviu acordat recent unei publicaţii străine, 
Băsescu foloseşte cu brio mijloace prin care poate să-şi amplifice me- 
sajul: abordarea unui discurs constituit special pentru export, cu aproxi- 
mări şi omisiuni intenţionate. Una peste alta, Băsescu zice că Iliescu e 
judecat pentru crime (nu că e anchetat în cauze legate de morţii Revo- 
luţiei) şi că este principalul exponent al unui sistem ticăloşit, calitate în 
care l-ar fi atacat pe motiv că actualul preşedinte n-a avut idei mai 
scumpe decât condamnarea comunismului, lustrarea foştilor comunişti 
şi darea pe mâna justiţiei a corupţilor. 

Sunt teme şi formulări de succes, care corespund aşteptărilor din 
zona căreia i se adresează, prin acest interviu, Traian Băsescu. La interior” 
însă, mesajul şchioapătă şi i se vede urzeala prin cusăturile cu aţă albă. E 
notoriu faptul că Băsescu n-a fost suspendat pentru că a demascat comu- 
nismul, şi nici că ar fi fost absolvit de Curtea Constituţională. Sunt deja 
trucuri fumate care mai pot să ţină, eventual, la nişte cititori nevinovaţi 
din Flandra sau Scoţia. Nu însă şi în România, unde tactica băsesciană 
este cât se poate de transparentă: în lupta sa cu adversarii politici, el nu 
se sfieşte să folosească false argumente şi teorii, să mistifice realităţi sau 
să nege evidențe. E o tactică ce i-a adus avantaje mai mereu şi a făcut ca 
unii dintre „consumatori! să uite ascendenta sa — directă din sistemul ti- 
căloşit pe care l-a slujit cu zel — şi formaţia sa şi actualul anturaj. Ca şi 
obiectivele sale, care nu vizează atât corupţia, ca fenomen, ci şi pe acei 
adversari politici asupra cărora poate fi proiectată o astfel de suspiciune. 

Atacul la Iliescu este unul gratuit şi necinstit. Din păcate nu este 
singurul de acest fel care se dedă preşedintele. 


(Vineri, 27 iulie 2007) 

CATALIZATORUL TOP 10 


Site-ul ZP NEWS INTERCEPTOR efectuează zilnic, săptămânal si 
lunar o statistică a prezenţei numelor principalelor personalităţi în ar- 
ticolele publicate de presa scrisă. Rezultă, pe baza acestei statistici, un 
top din care se pot trage concluzii interesante, în primul rand cantitative 
„calitatea fiind o noţiune cu care statistica nu prea operează. Constatăm, 
urmărind aceste topuri, că dintre cele mai vehiculate vreo 300 de nume 
(oricăt ar parea de surprinzător, nu sunt mai multe!) cel care generează 
aproape automat, cele mai numeroase reacţii şi relatări , este cel al preşe- 
dintelui Traian Băsescu. Sunt puţine zilele în care a fost detronat de pe 
primul loc şi s-a îmtâmplat până acum doar miercuri când- evenimentul 
trist l-a propulsat acolo pe regretatul Patriarh Teoctist. 

Topul lunii iulie este, bineînţeles, controlat de Traian Băsescu. Peste 
1400 de articole publicate în cele vreo doua duzini de titluri monitori- 
zate, s-au ocupat de persoana şi acţiunile sale.Incomparabil - de trei ori 
- mai mult decăt următotul clasat , premierul Călin Popescu Tări- 
ceanu.Toţi cei prezenţi în această listă au acumulat zi de zi puncte, pre- 
zenta lor nefiind una conjucturală, ci rezultatul unui demers sistematic. 
Cei mai populari reprezentanţi ai actualei puteri sunt premierul şi doi 
dintre miniştrii săi: „incompetenţii“ Varujan Vosganian de la Finanţe (5) 
şi Eugen Nicolăescu, de la Sănătate (10). Toţi trei au ţinut, împreună cu 
preşedintele, afişul „scandalului“ proiectului de lege a Pensiilor şi îi da- 
torează acestuia în mare măsură poziţiile. Opoziția este reprezentată de 
un eşalon superior ca număr: nu mai puţin de patru dintre reprezentanţii 
principalului partid care, teoretic cel puţin, se află în opoziţie, ocupă lo- 
curi fruntaşe: Mircea Geoană (3), Ion Iliescu (6), Adrian Năstase (8) şi 
Viorel Hrebengiuc (9). Fiecare a avut o problemă: Geoană, cu propriul 
partid, Iliescu - cu justiţia şi cu articolul lui Băsescu din presa străină, 
Năstase - cu tentativele de a reveni în prim planal atenţiei publice, după 
decizia surprinzătoare a Curţii Constituţionale, şi Hrebengiuc datorită 
fiului său, aflat într-o poveste de amor cu fiica preşedintelui.Surprinză- 
tor, partidul prezidenţial este reprezentat doar de Adriean Videanu, pri- 
marul Capitalei, propulsat de „scandalul Bordei“. Singurul „topzecist“ 
care nu face parte din schemă este Gigi Becali (4), popularizat mai cu 
seamă datorită isprăvilor fotbalistice decat celor politice. 

Ce putem observa cu uşurinţă din acest clasament:că aproape toţi 
actorii îşi datorează prezenţa relaţionării mai mult sau mai puţin ad- 
verse cu „catalizatorul“ scenei - preşedintele Băsescu. Începând cu Tări- 
ceanu şi sfârşind cu Hrebengiuc, fiecare a avut ceva de împărţit sau de 
împărtaşit cu el - inclusiv Videanu cu al său „Bordei“ primit moştenire. 


(2 august 2007) 

AMBASADORUL JACCUZZI 


Hai că Traian Băsescu ne-a rupt gura încă odată, dovedind că nu ţine 
cont nici de bârfe, nici de faptele reale când e să-şi pună în operă un con- 
cept. Una dintre ultimele sale idei este aceea că pe post de ambasador ar 
trebui trimişi nişte băieţi care nu se sfiesc să-şi exprime, în scris, ataşa- 
mentul faţă de cel mai iubit ales al poporului. Şi cum nu sunt prea mulți, 
se şi găsiseră posturile cele mai potrivite pentru aceştia: Londra pentru 
Traian Ungureanu şi Washingtonul pentru Teodor Baconschi. Primul — 
consilier neoficial, al doilea angajat cu acte în regulă la Cotroceni şi cu dis- 
pensă pentru a-şi da cu părerea ca analist prin cotidiane. Numai că pe fon- 
dul dării afară în şuturi a fostului ministru de Externe, din motiv de relaţii 
neprincipiale cu instituţiile cărora le era subordonat, proiectul a căzut! A 
venit alt ministru, pe care preşedintele nici nu l-a vrut, de-a fost nevoie de 
restructurare guvernamentală ca să poată fi pus în scaun. Se părea că pro- 
iectul „ambasadorilor de suflet al preşedintelui fusese abandonat. Iată, 
însă, că lucrurile n-au stat aşa. Maşinăria numirilor a lucrat, iar Baconschi 
a fost „transferat pe şest de la Washington la Paris. Între timp, formalităţile 
s-au perfectat, s-a obţinut chiar şi agrementul guvernului francez, numai 
că taman în ziua în care trebuiau anunţate noile numiri de ambasadori, a 
căzut ca un trăsnet ‚scandalul Jaccuzzi', cu confesiunile emailate ale doam- 
nei ambasador Vulpe, din care reieşea că dl Baaconschi era un excelent 
partener de băi private pe banii statului. În această situaţie, singurul lucru 
care s-a mai putut face a fost să se tragă câteva zile de timp şi să se amâne 
anunţul public. Nimănui nu i-a trecut prin cap că logic şi de bun simţ — 
lucru care s-ar fi întâmplat în orice ţară civilizată — ar fi fost ca numirea 
dlui Baconschi să fie suspendată, cel puţin până la clarificarea situaţiei — 
lucru pe care Ministerul de Externe era dator să-l facă. Dimpotrivă: sfi- 
dând parcă opinia publică românească — dar şi autorităţile franceze — s-a 
decis ca reprezentantul diplomatic al României la Paris să fie un personaj 
de al cărui nume acest scandal va fi legat ca scaiul, spre marea satisfacţie 
a presei din cele două ţări, care va avea astfel un subiect garantat. 

Nici nu mă mir, dealtfel: postul pe care-l va ocupa dl Baconschi are 
o solidă tradiţie de scandaluri şi de clişeee negative, de la „ambasadorul 
golanilor” — care a fost Paleologu, până la „ucrarea” lui Vătăşescu de 
către finul său Caius Traian Dragomir, ca să-i ia locul, sau până la man- 
datul somnolent al lui Oliviu Gherman. 

Sper, măcar, că până când dl Baconschi îşi va lua postul în primire, 
administraţia ambasadei va reuşi să-i monteze ambasadorului la reşe- 
dinţă un „jaccuzzi”. Nu de alta, dar poate că în drum spre casă, din Mexic, 
va primi vizita dnei Vulpe... 

(Vineri, 3 august 2007) 

PALMELE LUI BĂSESCU 


Traian Băsescu a mai marcat un punct în meciul său indirect cu Călin 
Popescu Tăriceanu: acesta trecuse şi el, în urmă cu vreo lună pe la Glina, 
la ieşirea spre autostradă şi sesizase, la rândul său mizeria şi mormanele 
de gunoi ce ornau această poartă a oraşului. A făcut şi el tărăboi, dar re- 
zultatul a fost: zero! Nici Primăria Capitalei nu s-a sinchisit prea tare, cu 
atât mai puţin cea din Popeşti-Leordeni. Singura reacţie a fost că Dome- 
niile Statului au pus mâna pe terenul nimănui şi n-au ştiut ce să facă cu 
el. Dealtfel, imobilismul aparatului birocratic de stat este celebru şi nu- 
mi închipui că Tăriceanu şi-a făcut iluzia că se va întâmpla ceea ce trebuia 
să se întâmple. Iată însă că Băsescu a reuşit să dubleze semnalul de ac- 
ţiune. În loc să aştepte ca mecanismele legaliste să se pună în mişcare şi 
să încerce să găsească o soluţie, a convocat câţiva dintre colaboratorii săi 
de pe vremea când era ministru al Tansporturilor şi le-a cerut o mână de 
ajutor. Şi ei i-au dat-o. De ce? Din respect faţă de şeful statului? Din obli- 
gaţie faţă de cel care pe vremuri le dădea lucrări? Nici nu mai are impor- 
tanţă. Cert este că în două zile Băsescu a reuşit să facă ceea ce nu se face 
de 17 ani! Veritabilă performanţă, cu impact major la public. 

În fond, nimic nou sub soarele României. Tehnica a fost exersată 
cu succes de către Ceauşescu. El ar fi făcut la fel. Numai că n-ar fi rugat 
pe nimeni — ar fi dat dispoziţie să se facă şi, ca lucrurile să iasă rotunde, 
l-ar fi trimis la munca de jos pe primarul Capitalei (el putea s-o facă!). 
Băsescu a reuşit să împuşte doi iepuri dintr-un foc: să demonstreze că 
şeful Executivului este incapabil de acţiune concretă. Şi, doi, că el ră- 
mâne adevăratul şef al democraţilor, permiţându-şi să-l plesnească, 
scurt, pe chiar liderul partidului cu cea mai înaltă funcţie aleasă. Şahul 
la Tăriceanu a fost şi un şah la Videanu şi la oligarhia democrată care 
reuşeşte tot mai greu să nu-şi dea şi ea în petic. 

Un singur lucru nu este în ordine cu această acţiune: modul în care 
a fost făcută! Îndatorarea” prezidenţială la şefii companiilor care au lu- 
crat benevol, cheltuind bani şi materiale pe care vor fi nevoiţi să le de- 
conteze cumva. Cum altfel dacă nu încărcând nota de plată la alte 
lucrări, primite prin licitaţie sau pe ochi frumoşi? Aş fi preferat, pentru 
doza de siguranţă morală pe care o impunea, să nu fi apelat preşedintele 
la bunăvoința unor colaboratori, ci să fi pus în mişcare mecanismele le- 
gale responsabile pentru această acţiune. 

(Marţi, 7 august 2007) 

EUROPARLAMENTARE +/- REFERENDUM? 


Un fior rece pe şira spinării şefilor de partide s-a strecurat odată 
cu promisiunea lui Traian Băsecu, că va organiză un referendum pe 
marginea votului uninominal odată cu alegerile europarlamentare. 
Spaima vine din faptul că, în acest fel, preşedintele va găsi prilejul de a 
interveni în campania electorală şi a face propagandă pentru partidul 
(partidele) domniei sale: PD şi PLD. Lucru care nu-i încântă pe nici unul 
dintre componenţii alianţei anti- prezidenţiale cărora referendumul 
ultim le-a lăsat un gust suficient de amar. 

Cu această declaraţie Traian Băsescu revine în forță pe piaţa bătă- 
liilor politice făcând din votul uninominal o sperietoare pentru adver- 
sari şi o temă câştigătoare la public. Un public care nu are habar ce 
înseamnă, de fapt, acest vot. 

S-a agitat atât de mult ideea că ar fi sinonim cu curățirea parlamen- 
tului de neaveniţi şi de profitori ai listelor, încât nu se mai acordă nicio 
atenţie efectului pervers pe care l-ar putea avea: acela de a umple cele 
două camere cu persoane care-şi pot „cumpăra“ direct voturile, fără să 
mai stea la mâna bunăvoinţei şefilor de partide. 

Un Parlament burduşit cu personaje de tipul Becali-Loghin-Mitică 
Dragomir-Prigoană ne-ar aduce rapid în situaţia de a regreta votul pe 
lista. Din păcate, presiunile de tot felul au făcut ca o discuţie publică, 
serioasă, pe această temă, să nu fi avut loc. 

Cu europarlamentarele este şi cu ele o problemă. Partidele se co- 
desc şă-şi anunţe listele. Mai tuturor le lipseşte „capul de listă“, cel care 
să remorcheze echipa pentru Strasbourg. Motivul îl constituie faptul că 
pentru un mandat de un an şi jumătate, nimenui dintre politicienii cu 
pretenţii, nu se înghesuie! Experienţa europarlamentară de până acum 
arată limpede că cei trimişi la Parlamenittul European, ies, practic, din 
scenă. Ori bătaia posturilor este la Bucureşti. Cu gândul la scrutinul de 
le finele lui 2008 (sau începutul lui 2009, cum se cobeşte pe la colţuri) 
politicienii români nu sunt în stare nici măcar să facă diferenţa speci- 
fică. Sunt tare curios să aflu care vor fi temele pe care le vor lansa can- 
didaţii europeni, cu ce argumente vor încerca să câştige voturile 
românilor, pentru un loc sub soarele european. Până atunci am tot mai 
mult sentimentul că pe listele europarlamentarelor se vor afla cam toţi 
cei de care liderii de partid vor să scape „la intern“, sau veleitarii care 
ştiu că nu au nicio şansă aici. 

(Vineri, 31 august) 

GUŞA LUI BĂSESCU 


Actualul preşedinte este cel mai vulnerabil în faţa bolii, dintre cei 
pe care i-am avut până acum. Ion Iliescu şi-a operat la Elias un neg. 
Constantinescu n-a stat nici o zi în spital. Băsescu, însă, are deja la activ 
două intervenţii chirurgicale, una la Viena şi una la Bucureşti, în doar 
doi ani şi jumătate de mandat, din cei vreo zece pe care, teoretic, ar dori 
să-i petreacă la Cotroceni. 

Dacă prima operaţie, cea de hernie de disc, a fost mai complicată, 
precedată fiind şi de o brambureală care a făcut ca intervenţia să nu 
poată avea loc într-un spital românesc, de data asta lucrurile au mers 
unse. Investigaţiile făcute cu două luni în urmă au impus bisturiul în 
faţa pastilelor şi, cu toată surpriza provocată de anunţ, momentul in- 
tervenţiei a fost planificat atent, iar secretul său întreţinut cu multă ri- 
goare. Practic, nimeni dintre cei în cunoştinţă de cauză n-a scăpat vreo 
vorbă despre boala preşedintelui şi depre necesitatea unei operaţii. Să- 
nătatea liderilor politici este un secret păstrat cu grijă. Deşi implicaţiile 
eventualelor maladii pot fi greu de comensurat. Este celebrul caz al celor 
trei mari de la Yalta, care au împărţit lumea viitoare pe fondul agoniei 
unora şi al etilismului altora. Nu se pune o altfel de problemă în cazul 
nostru, pentru că nu-mi dau seama exact cum ar fi putut influenţa ma- 
ladia tiroidiană acţiunile preşedintelui. Acesta nu a părut cu nimic di- 
ferit de felul cum se manifesta, constant, de la preluarea mandatului. 

Starea de sănătate a lui Traian Băsescu pune însă o altă problemă. 
Ideea ca un candidat la preşedinţie să beneficieze de un aviz medical 
complet nu este nouă. Ea a fost considerată însă jignitoare , pentru a fi 
pusă în aplicare. S-a preferat ca diagnosticul să fie pus de electorat, 
pe baza observaţiei libere. Traian Băsescu, în ciuda unor derapaje de 
ordin emoţional, a fost considerat perfect apt pentru serviciul prezide- 
nţial. Lucru pe care, în linii mari l-a şi dovedit. Pentru că nu se poate 
pune semnul egalităţii între efectele „guşei“ şi ale „căpuşei“. Aici prege- 
dintele a fost cât se poate de consecvent şi coerent: ce a avut în guşă a 
exprimat şi prin căpuşă şi este greu de stabilit dacă maladia de care su- 
feră a avut vreo influenţă asupra discursului său în general. 

Cât despre Guşă, acesta a fost „extirpat“ încă de la început de mandat! 


(Marţi, 11 septembrie 2007) 

DISCRIMINĂRILE LUI BĂSESCU 


Cred că deja se face prea mult caz de vorbele pe care le mai scapă, 
după cum îi este obiceiul dobândit pe mare, preşedintele Băsescu. Iar 
unele instituţii (membrii lor) îşi freacă mâinile de bucurie că au cu ce 
să se ocupe, pentru a justifica fondurile guvernamentale pe care le în- 
ghit lună de lună. Până acum, se pare, preşedintele este cel mai bun 
client al lor: l-au mai chemat odată la audieri după ce a gratulat o jur- 
nalistă cu apelativul de „ţigancă împuţită“, dar nu s-a prezentat şi a fost 
sancţionat cu avertisment. De data asta, motivul îl constituie discrimi- 
narea pe care preşedintele a operat-o între „armenii buni“ (cei care l- 
au operat pe el de guşă) şi cei răi (cei care-i freacă „căpuşa“ cu 
demonstraţii neconvingătoare legate de sursele de finanţare pentru ma- 
jorarea pensiilor). Aţi ghicit poate-iar dacă n-aţi ghicit, „armeanul“ rău 
s-a deconspirat atunci când a ieşit la rampă şi l-a acuzat pe Băsescu că, 
„orbit de ură“, ar fi insultat întreaga comunitate. Cu excepţia, desigur, 
a chirurgului Ghemigean, care n-a fost deloc deranjat de apelativul cu 
care i s-a adresat preşedintele după operaţia reuşită... 

Repet, cred că se face prea mult caz de nişte simple vorbe. Sunt 
convins că Băsescu nu are idiosincrazii față de unele etnii, în propriul 
său ADN amestecându-se gene diferit. Cred însă că Băsescu are preju- 
decăţi ferme faţă de anumite persoane. Una dintre acestea este Vosga- 
nian, pe care a şi încercat să nu-l numească ministru, dacă n-ar fi făcut 
Tăriceanu restructurare. Băsescu nu l-a vrut nici pe Cioroianu, dar ni- 
meni n-a tras concluzia că ar fi fost orbit de o atitudine rasială (chiar 
dacă numele acestuia are o conotaţie în acest sens): Trebuie însă să 
recunoaştem că la alte tipuri de discriminare, Băsescu stă foarte bine: 
a ziariştilor „lichele“, a politicienilor „corupți“, a grupurilor de interese 
care roiesc în jurul unor guvernanţi „mânjiţi“. Aceste discriminări nu 
fac însă obiectul Consiliului amintit, care este nevoit să lucreze pe ex- 
cepţiile pe care i le oferă preşedintele. 

Ciudat este că n-am auzit (încă) despre un protest oficial al arme- 
nilor, care au şi un (alt) reprezentant în Parlament, pe dl Pambuccian. 
Probabil, însă, ca dânsul nu se consideră discriminat. Sau poate nu-l 
consideră pe Vosganian un armean autentic.... 


(Luni, 17 septembrie 2007) 

BĂSESCU: SPONSORUL DE SUFLET 
AL LUI GEOANĂ! 


Şocantă declaraţia făcută la televiziuni, joi, de preşedintele Bă- 
sescu:tot ce-am spus aici, în faţa telespectatorilor, i-am spus şi lui 
Geoană între patru ochi-sau câţi vor fi fost la întâlnirea-surpriză de la 
Cotroceni. Ce poate să însemne un astfel de lucru, decât o deplină în- 
credere în omul cu care a stat faţă în faţă, omul pe care nu de mult l-a 
prevenit că nici în ruptul capului nu-l va numi ca premier, dacă 
Doamne —Fereşte, guvernul premierului Tăriceanu va cădea de pe 
urma moţiunii. 

Ce schimbare s-a petrecut în mintea şi în sufletul domnului preşe- 
dinte după această întâlnire istorică? Ce anume îl poate face pe preşedin- 
tele „Dreptei“ să-l compătimească pe liderul „Stângii“ de pe urma faptului 
că doi „băieţi răi“, pe nume Iliescu şi Hrebenciuc, nu l-au lăsat să fie preşe- 
dinte? De partid. Preşedintele de ţară evită, însă, să ne spună ce a fost, în 
acest răstimp, Mircea Geoană, partenerul său de discuţii private. 

Cu toată înţelegerea şi compasiunea pe care o manifestă, Băsescu 
nu este însă dispus să facă concesii: Geoană tot nu va fi premier. Rolul 
său rămâne acela de a-l da jos pe Tăriceanu şi de a ţine scaunul cald 
pentru Boc. Pentru că Traian Băsescu vrea ca în România să fie lucrurile 
clare: puterea să fie putere, iar opoziţia-opoziţie!Nu ca până acum. Şi 
mai vrea preşedintele ceva: să fie dreapta-dreaptă, adică să coaguleze, 
în aceeaşi oală executivă, şi PNL-ul (fără Tăriceanu), şi PD (cu toţi ai 
lui), dar şi PLD-ul lui Stolojan, cu care PD-ul său parcă ar avea ceva de 
împărţit. Sau ceva ce nu ar vrea să împartă. De unde şi durerea prezi- 
denţială, că cei doi „fii“ politici ai săi se cam poartă precum Cain şi Abel. 
Cert este că miercuri, când se va vota, Băsescu va fi departe, la 
Bruxelles, în tete -a-tete cu regele ai cărui supuşi sunt pe cale să se in- 
caiere mai ceva decât supuşii săi. De acolo va afla dacă jocurile-care 
cică-l lasă indiferent - se vor face aşa cum şi-ar dori. Şi dacă va mai 
trebui să-l suporte în coastă pe Tăriceanu. 


(Sâmbătă, 29 septembrie 2007) 

TRICOUL PREZIDENŢIAL 


Au mai fost şi înaintea lui Traian Băsescu preşedinţi înjuraţi şi ca- 
lomniaţi, dar aceştia şi-au păstrat o anumită demnitate, necoborându- 
se la subsolul dialogului de mahala. Traian Băsescu dovedeşte, după 
aproape trei ani, că nu se poate ridica, oricâte eforturi ar face, la un nivel 
de decentă, obligatoriu într-o societate care pretinde că a cobărât din 
copac de mai de multişor. Nici hârtia nu poate să cuprindă tot ce a de- 
bitat - ca provocare sau răspuns - de la preluarea mandatului, în dialo- 
gul său cu presa sau cu celelalte instituţii ale statului. Personaj dual, 
preşedintele Traian Băsescu a fost în permanenţă amendat de matelotul 
Traian Băsescu, cel care nu s-a simţit în apele lui decât în mediul câr- 
ciumii şi al replicilor deochiate. Este o a doua natură, o pornire pe care 
pur şi simplu nu şi-o poate stăpâni! Ultima sa ispravă, de joi, de la Şan- 
tierul MAKITA (nume predestinat pentru o inaugurare prezidenţială), 
mahmur după moţiunea de cenzură, i-a răspuns unei (alte) ziariste în 
cea mai golănească manieră: întrebat dacă face vreo declaraţie referi- 
toare la rezultatul votului din Parlament, s-a oferit să i-o fuck-ă la ea la 
birou! Şi asta în hazul grosier al unei asistenţe pe măsură, încântate de 
vocaţia spirituală a „marelui frate“. Este, desigur, posibil , ca această re- 
plică să-i mai aducă preşedintelui câteva puncte de popularitate în me- 
diul care-i este şi care-l simte familiar. Pentru instituţia prezidenţială 
este, însă, deja un dezastru. Ea nu va mai putea fi disociată, multă vreme 
de acum încolo, de tenta lipsită nu doar de o anumită austeritate, dar şi 
de minimul de seriozitate necesar pe care i-a dat-o un preşedinte fără 
drag de carte, dar cu mare propensiune spre harţă şi scandal. Desigur, 
ultimul incident poate fi pus şi pe seama stării de spirit pe care o tra- 
versează dl Băsescu în urma moţiunii, ultima redută din care spera să- 
l] termine înainte de termen pe duşmanul său, Tăriceanu. Într-adevăr, 
eşecul moţiunii înseamnă şi eşecul lui Traian Băsescu de a mai schimba 
ceva din actuala stare de lucruri în sensul dorit şi preferat de el. Nici 
alegeri anticipate nu mai poate să ceară, referendumurile intră într-o 
criză serioasă, datorită calendarului electoral, iar el va trebui să conti- 
nue bătălia de uzură cu guvernul incompetent al rivalilor săi liberali, în 
timp ce copiii săi de suflet, democraţii, stau pe margine şi salivează la 
vederea festinului de slujbe şi fonduri care îi hrăneşte pe alţii. Şi atunci 
nu e (aproape) normal, când îţi vine pe cap o fătucă din asta, mai ne- 
gricioasă sau nu, să-i trânteşti oblu ceea ce-ţi stă pe limbă? 

Pentru Traian Băsescu Constituţia ar fi trebuit să prevadă nu o 
haină prezidenţială, ci un simplu tricou. Cu sau fără dungi. 


(Luni, 8 octombrie 2007) 

PREŞEDINTELE-SPECTATOR 
CERŞEŞTE „LEGALITATE“ 


Apelul patetic la „forţele demmocratice“ făcut de preşedintele Bă- 
sescu are în el ceva profund comic: după ce a încercat pe toate căile să 
dărâme un premier şi un guvern-confecţionate de către el însuşi, Traian 
Băsescu se vede acum în situaţia delicată a ucenicului vrăjitor care a 
desfăcut dopul clondirului în care se afla necuratul şi nu mai poate stă- 
pâni în niciun fel efectele. 

Apelul prezidenţial este, în acelaşi timp, o recunoaştere a neputinței 
sale de a mai impune regulile. Preşedintele jucător a fost transformat în 
preşedinte-spectator, cu largul său concurs. Asistăm, parcă, la o comedie 
de proastă factură în care partitura principală este demagogia. Băsescu 
somează guvernul să „intre în legalitate“! Adică să-şi dea demisia şi să-i 
lase pe alţii - pe cei agreaţi de domnia sa. I se atrage lui Tăriceanu atenţia 
că nu e frumos să guverneze cu o susţinere de doar 18%. Nu este frumos, 
dar asta e! Jocul de interese, democratic, îi permite să comită această im- 
pietate. Culmea este că exact Traian Băsescu a adus la putere acest guvern 
nedemocratic, comiţând un abuz legal şi desemnând pentru formarea gu- 
vernului, în 2005, pe acela care nu câştigase alegerile. A fost „pofta ce-a 
pofiit“ câştigătorul prezidenţialelor, şi l-a durut în cot de faptul că ar fi 
trebuit să-l nominalizeze atunci pe Năstase. A preferat varianta aceasta, 
blindată printr-un şantaj la fel de nonşalant şi de puţin simţitor faţă de 
„soluţiile imorale“ adoptate. Guvernul Tăriceanu nu este nedemocratic. 
El are particularitatea de a beneficia de o conjunctură specială, graţie că- 
reia poate supravieţui, în minoritate fiind. Iar această conjunctură a fost 
pur şi simplu creată de acelaşi Traian Băsescu. Acesta a reuşit performan- 
ţa de a coaliza forţe politice de la putere şi din opoziţie în aşa fel încât să 
fie blocat în aproape orice mişcare. Datorită lui, Partidul Democrat a fost 
eliminat de la putere, unde ar fi putut rămâne, bine-mersi, până la în- 
cheierea mandatului. Datorită lui, PSD-ul a tratat moţiunea proprie aşa 
cum a tratat-o, preferând să rămână cu un Tăriceanu care poate fi mani- 
pulat, decât cu un Băsescu inflexibil. Iar Traian Băsescu se pune singur 
într-o postură penibilă cerşind - după ce a epuizat orice alte mijloace de 
„convingere“ - sprijinul celor pe care-i disprețuiește şi-i atacă cu orice pri- 
lej pentru a-i înlătura de la putere propriul său produs. 

În asta constă paradoxal, penibilul şi savoarea politicii care se face 
la Bucureşti, unde nimeni nu mai ştie care e puterea şi cât de puternică 
este, şi care este opoziţia şi câtă opoziţie se face cu adevărat. 


(Marţi, 9 octombrie 2007) 

FILIERA BĂSESCU-MORAR-CULCER 


Discuţia se poate prelungi, bineînţeles, la infinit, cu la fel de infinite 
argumente de o parte şi de alta: trebuia sau nu să se dea pe post de- 
acum celebrul film, coproducție DNA-SRI? 

De altfel, nici măcar asta nu este problema: orice canal privat care 
putea pune mâna pe casetă n-ar fi ezitat niciun moment şi gândul la rating 
ar fi înlăturat orice reticenţă. Singurul aspect discutabil rămânea filiera pe 
care a ajuns respectiva casetă la respectivul post şi, oricum, de această 
„scurgere“ nu se făcea vinovată televiziunea, ci reprezentanţii instituţiilor 
publice care au încălcat nişte regulamente şi chiar nişte paragrafe de lege. 

Cu postul public, lucrurile sunt incomparabil mai complicate. Pen- 
tru că, de la el se aşteapta o anumită echidistanţă politică (care, între 
noi fie vorba, n-a funcţionat niciodată). Lucrurile sunt complicate pen- 
tru că postul public nici el nu e o entitate abstractă, precum statul, ci o 
sumă de persoane cu preferinţe şi adversităţi diverse, în poziţii care le 
asigură anumite competenţe. De aceea este atât de greu de separat de- 
mersul pur gazetăresc de manipularea primitivă. 

Dincolo, deci, de orice discuţii savante, în cazul de faţă, chestiunea 
mi se pare cât se poate de simplă: doamna Rodica Culcer, şefă încă la 
Actualităţi, deşi fusese suspendată sau i se anulase contractul încă de 
fosta conducere, a decis, pe barba ei, difuzarea casetei. Doamna Culcer 
este o binecunoscută exponentă a unei aripi radicale, mai mult sau mai 
puţin apolitice a „societăţii civile“, recunoscută pentru adulaţia pe care 
o manifestă pentru preşedintele Băsescu şi pentru resentimentele — fă- 
cute publice — faţă de premierul Tăriceanu. Domnia sa a înţeles aproape 
pe loc că prin difuzarea casetei împuşcă doi iepuri dintr-un foc: îl atacă 
— şi-l ponegreşte — pe premier, odată, şi-i ridică la fileu preşedintelui 
mingea de care acesta are nevoie într-un moment în care se află în de- 
fensivă. Ceea ce, practic, s-a şi întâmplat. Serviciul — şi deserviciul — au 
fost exemplare, iar demersul gazetăresc, a fost în totalitate acoperit de 
misiunea comandată. 

Geaba se strofoacă acum dl. Sassu: episodul a demonstrat că sub chiar 
nasul domniei sale caii (sau...) televiziunii trag care „hăis“, care „cea“, 
după cum le vin comenzile de la sponsori. Oricum, filiera „cazului Remeş“ 
este cât se poate de transparentă, oricât ar nega cei în cauză: Băsescu — 
Morar — Culcer. Or mai fi şi alţii, dar, acum, nu mai are importanţă... 


(Miercuri, 17 octombrie 2007) 

ŞMECHERIA PREZIDENŢIALĂ 


Nu mai ştiu la ce s-a gândit Traian Băsescu atunci când, la prelua- 
rea mandatului, a declarat că, spre deosebire de predecesorii săi, va fi 
un preşedinte-jucător. În timp ce Iliescu şi Constantinescu se mulțumi- 
seră cu condiţia de arbitri, străduindu-se să sufle în fluier când li se sem- 
nalau poziţii de ofsaid, Băsescu a decis să intre în teren şi să şuteze în 
minge oridecâteori va avea prilejul. 

Asta şi face, de aproape trei ani, spre tot mai marea nedumerire a 
celor care l-au ales sperând că va fi capabil să se detaşeze de măruntele 
aranjamente de culise, veghind la corectitudinea jocului. Într-adevăr, 
Băsescu a renunţat la culise, jucând pe faţă în favoarea şi în folosul 
unuia dintre competitori. Dacă mai era nevoie, a dovedit-o la lansarea 
eurocandidaţilor democrați. Dacă Iliescu ar fi onorat o manifestare so- 
cial-democrată asemănătoare, sau Constantinescu una ţărănistă, ar fi 
fost mâncaţi de vii de presă şi de adversari. În cazul lui Băsescu s-a ajuns 
la a se considera că aşa ceva e pur şi simplu firesc. 

De mult nu se mai poate vorbi în România despre echidistanţa şi 
neimplicarea preşedintelui în jocurile politice. Traian Băsescu este băgat 
în ele până peste cap, fără să-i pese de Constituţie sau de regulile generale. 
El a decis să joace după propriile sale reguli, şi o face fără să-i pese de ni- 
meni şi de nimic. Multă vreme s-a bucurat (şi se mai bucură încă) de un 
puternic sprijin popular din partea celor care consideră că el a făcut din 
nesocotirea regulilor un instrument de luptă împotriva corupţiei, a oliga- 
rhilor şi a politicianismului. Şi că altfel nu se putea. Devine însă din ce în 
ce mai vizibil, şi pentru omul simplu, că Băsescu luptă cu armamente ne- 
convenţionale împotriva corupţiei şi a oligarhilor altora, pe cei proprii ve- 
ghindu-i cu grijă şi mângâindu-i pe creştet cu dragoste părintească. Cea 
mai flagrantă acţiune a sa, în această direcţie, rămâne provocarea referen- 
dumului pentru uninominal. Avantajat de ezitările şi bâlbâielile guvernului, 
el a transformat acest demers într-o cauză justiţiară. Dar una cu bătaie pro- 
prie: concurenţa cu varianta avansată de către guvern a principiului alege- 
rilor uninominale vizează, de fapt, contracararea formulei convenite de 
forțele politice majoritare, cu una care ar favoriza intens partidul democrat, 
despre care se presupune că va lua procentul cel mai ridicat de voturi. 

Promovarea referendumului nu mai este, în aceste condiţii, un de- 
mers moral, ci rămâne unul banal, de şicanare şi de agitare a vieţii po- 
litce, în scopul creării de haos şi de conflicte: mediul în care preşedintele 
se simte ca peştele în apă. 

(Joi, 25 octombrie 2007) 

UN TEST TRECUT CU SUCCES: 
CEL AL „SCORPIONULUI“ 


Ştiţi fabula cu scorpionul şi cu broasca? Un scorpon roagă broasca să- 
l treacă apa în spinare. Nu te trec. Că tu o să mă înţepi! Fii serioasă: păi 
dacă fac aşa ceva, mor şi eu! În fine, broasca acceptă, scorpionul se suie în 
spinarea ei şi traversează apa. Pe la mijlocul distanţei , broasca simte înţe- 
pătura mortală. De ce ai făcut asta?-întreabă cu ultimele puteri. Pentru că- 
mi stă în caracter-răspunde sincer scorpionul înainte de a se îneca... 

Nu ştiu ce va fi fost în capul lui Mircea Geoană când a pus mâna pe 
telefon ca să-l invite pe Traian Băsescu la lansarea candidaţilor PSD pen- 
tru eoroparlamentare, de la Polivalentă. Cu siguranţă şi-a închipuit că va 
da o lovitură: dacă Băsescu nu vine, îl va acuza de lipsă marcată de echi- 
distanţă. Dacă vine, înseamnă că va recunoaşte forța şi importanţa par- 
tidului său. Şi, imprevizibil cum îl ştim, Băsescu a venit. E drept că s-a 
lăsat aşteptat vreo oră, dar a venit. Şi şi-a făcut numărul. Mie, evoluţia 
lui la Polivalentă, mi-a evocat următorul tablou: te afli în râcă, de multă 
vreme, cu un vecin cam necioplit şi care nu pierde nici un prilej de a te 
înjura de peste gard. Dar tocmai ţi-a născut nevasta şi te gândeşti că e 
creştineşte să-ţi împărtăşeşti bucuria şi să stingi vechile conflicte, aşa că- 
linviţi la tine să beţi un pahar şi să restabiliţi o relaţie civilizată. Şi vecinul 
vine. E drept, a doua zi, intră în casă fără să se şteargă pe picioare de no- 
roiul adus din ograda proprie, şi cum intră, ţi-o şi trage:“ Ce copil e ăsta? 
Nici nu seamănă cu tine. Păi asta-i din cauză că nu ştii să faci sex modern. 
Să vii la mine să te învăţ, sau trimit-o pe ea, şi după aia mai discutăm..“ 

Cam ăsta e Traian Băsescu. Iar ăsta este caracterul său. Nu rezistă 
să nu înţepe pe cine apucă: adversari politici, colaboratori, consilieri, 
prieteni sau duşmani. Au căzut, de când a devenit preşedinte, sub „înţe- 
păturile“ sale cohorte întregi. Şi vor mai cădea. Nu este vorba doar de 
caracter. Este vorba şi de bun simţ şi de educaţie.De cea de-a doua el 
însuşi se laudă că n-a prea asimilat-o. Cu primul te naşti sau nu. La Po- 
livalentă, Traian Băsescu a dat întreaga măsură a lipsei sale de bun simţ 
jignind şi insultându-şi gazdele. Cu neobrăzare: pentru că, cel puţin în 
cazul „mulţumirilor“ adresate aici minerilor, el a fost parte în procesul 
de aducere a acestora în Capitală, ca înalt funcţionar ce era deja pe la 
Transporturi. Cât despre „reformarea“ PSD-ului, pare de-a dreptul ca- 
raghios să te preocupe „perfecţionarea“ celor pe care nu doreşti cu nici 
un chip să-i ai de parteneri. Dar, vorba românului, nu-i prost cine te în- 
jură la tine în casă, ci acela care-l invită pe mitocan. Mircea Geoană şi- 
a trecut la activ, cu acest prilej, încă o „realizare“ din categoria 
demersului său de apropiere de cel care s-a jurat că n-o să-l numească 
prim-ministru nici în ruptul capului. Faptă creştinească... 


(Marţi, 30 octombrie 2007) 

SE CAUTĂ PREŞEDINTE... 


Dacă prin primul şi prin al doilea an al actualei guvernări lucrurile pă- 
reau simple, dată fiind popularitatea de care se bucura preşedintele atipic 
Băsescu, în momentul de faţă încep să se ridice serioase întrebări privitoare 
la şansele unui nou mandat. Iluziile unui electorat dornic să creadă că a 
ales omul potrivit pentru a face din funcţia prezidenţială un instrument efi- 
cient de luptă împotriva corupţiei, în special, şi împotriva politicianismului 
caracterizat prin absenţa principiilor, se risipesc ajutate tocmai de zelul cu 
care titularul de la Cotroceni se pierde în certuri şi scandaluri şi nu reuşeşte 
să raporteze, după aproape trei ani, nici un succes. Irosindu-se în vorbe 
mari, dar fără acoperire, Traian Băsescu îşi arată tot mai des înfăţişarea de 
demagog (de talent!) şi de luptător dârz pentru cauza acoliţilor săi. 

Cel mai grav, însă, este faptul că Traian Băsescu a reuşit să ducă în de- 
rizoriu funcţia pe care o ocupă, făcând din ea o slujbă ca oricare alta. Ro- 
mânii au trăit până de curând cu sentimentul magiei funcţiei supreme în 
stat. Aceasta conferea deţinătorilor o aură mitică, de autoritate şi de echi- 
libru. Spre o astfel de stare a tins Ion Iliescu, în ultimul său mandat, când 
a fost cu adevărat perceput ca un factor moderator în societate, şi doar 
neinspirata grațiere a lui Cozma pe ultimii metri ai mandatului l-a depo- 
sedat de un statut pe care-l merita. Până şi Emil Constantinescu reuşise să 
se ridice deasupra condiţiei sale obişnuite, spre finalul stagiului comițând 
chiar gesturi de demnitate. Traian Băsescu este cel care a făcut tot ce a putut 
pentru a distruge mitul şi de a cobori instituţia în stradă, la nivelul cârciu- 
mii şi al stadionului. De la limbaj şi comportament, până la principiile 
enunțate, s-a dovedit, în fapt, un adversar al acestei demnități spre care l-a 
purtat pura întâmplare (defecţiunea lui Stolojan). Nepregătit pentru ea, 
nici nu a încercat să o asimileze. Ca preşedinte, a continuat să se comporte 
ca un preşedinte de partid - aceasta fiind probabil şi limita sa superioară. 

Datorită acestor condiţii, nimeni nu cred că mai poate băga mâna în 
foc pentru încă un mandat băsescian la Cotroceni. Cu aproape întreaga clasă 
politică ostilă, el nu mai poate miza acum doar pe „popor“ - un popor care 
a început să discearnă între aparențele şi esenţa sa. Competiţia se rede- 
schide, cu fiecare zi, şi deja în „laboratoarele“ politicii se caută şanse şi se 
avansează nume de outsideri. Şi există, într-adevăr, câteva nume, în întregul 
spectru politic, care pot obţine calificarea necesară până în 2009. Mă gân- 
desc la un Cristian Diaconescu, la un Crin Antonescu, dar şi la un Marian 
Săniuţă sau — atenţie! — la un Klaus Johannis, neamţul de la Sibiu care tace 
şi face. Dar niciunul dintre ei nu ar putea avea şansele pe care le are, din 
start, Mugur Isărescu. Guvernatorul BNR este demnitarul cu cel mai lung 
stagiu la vârf şi omul în jurul căruia nu s-au născut controverse sau suspi- 
ciuni. Şi-a păstrat prestigiul chiar şi în dificilul exerciţiu executiv din 2000. 


(Miercuri, 31 octombrie 2007) 

REFORMĂ SAU EPURARE ? 


« Trebuie să vă reformaţi! »- le-a zis-o, de la obraz, Traian Băsescu, 
pesediştilor la ei în bârlog, când şi-au lansat eurocandidaţii. Reformarea 
ar fi o condiţie a dialogului viitor care nu mai poate avea loc în condiţiile 
prezente, în care fostul partid de guvernământ este reprezentat de po- 
liticieni precum Iliescu sau ca hulitul Hrebenciuc. Despre foştii aliaţi li- 
berali, ce să mai vorbim : de la aceştia preşedintele nu mai aşteaptă 
nimic. Ce poţi să mai aştepţi de la un premier care face trafic de influe- 
nţă pentru amicul său penal şi trimite « bileţele parfumate » la Cotro- 
ceni, solicitând favoruri pentru acesta? roarea pe care i-o inspiră 
preşedintelui nereformarea s-a canalizat spre iniţiativa sa de vot uni- 
nominal în două tururi, pe care a propus-o ca temă de referendum şi 
pentru care pare dispus să se bată până-n pânzele albe. Zelul său îţi dă 
sentimentul că odată cu aplicarea acestui sistem de vot- dacă « popo- 
rul » va înţelege şi va aproba demersul prezidențial- este ca şi rezolvată 
problema : oamenii de valoare se vor încolona frumos, sub comanda 
preşedintelui şi vor mărşălui spre Parlament, de unde vor soate afară 
în şuturi toată pleava nereformată. 

Ca deobicei , Traian Băsescu simplifică lucrurile până la absurd : 
reformarea nu înseamnă doar înlocuirea unor persoane (rele) cu altele 
(bune). Asta poate fi numit cel puţin epurare. Reformarea implică 
schimbări de mentalitate şi de proceduri. Prima şi cea mai importantă 
schimbare trebuie să vină din partea electoratului. Acesta trebuie făcut 
să înţeleagă ce e reforma şi cum se face ea.Or, principala cale este ma- 
nifestarea dreptului- şi a obligaţiei- de a-şi exercita votul. Într-o ţară tot 
mai dezgustată de politicianismul ieftin, în care s-a redus cota de par- 
ticipare de la 90 şi la sută, în 90, până la mai puţin de 50, la ultimul re- 
ferendum, este greu să mizezi pe acest act. Geaba le explică Băsescu la 
televizor oamenilor că uninominalul lui e mai bun ca al lui Tăriceanu- 
mesajul decodificat va fi : iar se ceartă ăştia pe ciolan ! 

Reforma clasei politice e şi ea la un proces de durată. Chiar cea ac- 
tuală este rezultatul a aproape două decenii de selectie şi de filtrare a 
materiei prime umane pe care o are ţara la dispoziţie. Trebuie să fii naiv 
să-ţi închipui ca mâine va apare o nouă categorie de politicieni care vor 
ridica automat nivelul dezbaterii şi al prestaţiei la cota dorită de electo- 

rat. Un personaj politic se formează şi el în timp, frecventând mediul şi 
dispunând de modelele edecvate.Ori, dacă-l asculţi pe Băsescu, este 
neaparat nevoie să crezi că nereformaţii s-au bulucit în ograda partide- 
lor care nu-l au pe el la ficaţi, în timp ce partidele sale de suflet- PD şi 
PLD, dau pe dinafară de reformaţi. 


(Miercuri, 21 noiembrie 2007) 

ÎNCEPUTUL SFÂRŞITULUI? 


M-am aşteptat ca, dintr-un moment în altul, din colţurile ochilor 
preşedintelui să ţâşnească lacrimile. Aceleaşi lacrimi pe care le-a vărsat 
la defecţiunea lui Stolojan şi care i-au creat rampa de lansare pentru 
preluarea ştafetei — în 2004. Preşedintele şi-a stăpânit lacrimile, dar nu 
şi-a putut ascunde amărăciunea față de ingratitudinea „românilor“, care 
au tratat atât de superficial o problemă de maxim interes: votul unino- 
minal în două tururi. 

Traian Băsescu are fibră de câştigător. Nu a pierdut niciodată până 
acum, de fiecare dată când s-a aflat în competiţie reuşind să reducă 
spectaculos decalajele şi să rupă panglica de sosire, la fotografie, graţie 
pieptului scos semeţ în faţă. Acest palmares l-a făcut să creadă că nu 
poate să piardă. Nimic. Ori, de mai bine de un an Băsescu pierde siste- 
matic, fără să-şi dea seama. A pierdut în confruntările cu Tăriceanu, 
care a ajuns să declare (putea fi imaginat aşa ceva cu doar doi ani în 
urmă?) că nu-l interesează „bazaconiile lui Băsescu“. A pierdut în dis- 
puta cu politicienii care au reuşit să-l scoată o lună pe tuşă, precedentul 
referendum neputând fi calificat ca o victorie. A pierdut, acum, în faţa 
propriilor sale ambiţii. Făcând din acest vot uninominal o miză de „viaţă 
şi de moarte“, a fost nevoit să asiste la năruirea iluziei că în confruntarea 
cu clasa politică coruptă şi nereformată, are în „români“ un aliat de nă- 
dejde. Ori „românii“ pur şi simplu l-au abandonat acum, punându-l în 
situaţia delicată de a constata că încrederea în el a coborât până la un 
nivel critic. Ambiţia de a bate guvernul cu propriile sale arme, neavând 
însă atu-urile executive, l-a obligat să constate că eforturile sale de 
„conştientizare“ au fost zadarnice. A înţeles până şi faptul că, chiar de 
ar mai fi avut vreo lună la dispoziţie, n-ar fi putut determina o mobili- 
zare eficientă a votanţilor. 

Vinovat de această înfrângere nu este nici Guvernul — care i-a pus 
constant piedici — şi nici „românii“ — care l-ar fi abandonat. Vinovat 
este el însuşi, victimă a convingerii că pe orice pune el mâna, înfloreşte. 
A mizat eronat, în primul rând, pe agăţarea referendumului de alegerile 
europarlamentare. Şi pentru un novice în ale politicii, nu doar pentru 
consilierii săi, era limpede că europarlamentarele nu pot fi un vehicul, 
pa din contră. Interesul extrem de scăzut pentru acestea a tras în jos şi 
referendumul. Era greu de imaginat că oamenii vor ieşi din casă doar 

pentru referendum, boicotând europarlamentarele. S-a întâmplat exact 
invers. A doua eroare a constituit-o personalizarea acestei mize. Elec- 
toratul n-a mai văzut în votul uninominal un instrument de purificare 
politică, ci unul prin care Băsescu doreşte să-i dea la cap lui Tăriceanu. 
Refuzând să gireze o confruntare de orgolii, votanţii au sacrificat prin- 
cipiul. Uninominalul, devenit „uninominalul lui Băsescu“ a îngropat, 
poate definitiv, această idee şi efectele pe care le-ar fi putut avea. 

Invalidarea referendumului nu înseamnă doar o înfrângere tem- 
porară, cu efecte doar asupra ego-ului băsescian. Ea poate să însemne 
un început al sfîrşitului şansei acestuia. Popularitatea sa se află deja pe 
un tobogan — dovadă audienţele scăzute ale prezenţelor sale televizate 
sau puţinătatea „românilor“ de la întrunirile electorale — şi nu este de 
exclus ca ea să antreneze şi importante procente de încredere. Chiar 
dacă dl Iliescu are dreptate când spne că „acum Băsescu nu poate fi 
bătut“, în cei aproape doi ani care ne despart de viitoarele prezidenţiale, 
invincibilitatea sa poate să devină amintirea unui mit. 


(Miercuri, 28 noiembrie 2007) 

BĂSESCU-NORDIST, TĂRICEANU-SUDIST! 


Vizita lui Traian Băsescu în Norvegia ar trebui să fie una istorică. 
În primul rând pentru că naţia română s-ar putea lămuri definitiv asu- 
pra a două chestiuni controversate: este sau nu Norvegia republică? 
Face sau nu parte din Uniunea Europeană? La ambele întrebări a dat 
răspunsuri afirmative reprezentantul cel mai competent al Preşedinţiei 
— cel care se ocupa la vremea respectivă de alcătuirea programului vi- 
zitelor pe care noul preşedinte urma să le întreprindă de-a lungul şi de- 
a latul lumii. Din păcate, dna Udrea — căci despre dânsa este vorba — 
nu a supravieţuit prea mult afirmațiilor sale nonşalante, făcute într-o 
emisiune de televiziune, prin care a pus o etichetă aproape definitivă 
asupra calităţii şi competenţei staff-ului pe care şi-l alesese Traian Bă- 
sescu. La aproape trei ani de la „eveniment“, preşedintele se încumetă 
să viziteze regatul Norvegiei şi să vadă cum se descurcă această ţară care 
nu face parte din Uniunea Europeană, încât a ajuns să aibă cel mai ri- 
dicat nivel de trai din Europa. Poate că una dintre primele concluzii pe 
care le-a tras Traian Băsescu a fost aceea că Norvegia, datorită climei 
sale, a avut şansa de a nu atrage cohortele migratoare de ţigani care au 
preferat temperaturile sudului însorit. Este, dealtfel, o realitate istorică, 
ba chiar aş spune geopolitică, aceea că ereditatea zămislită sub soarele 
torid al Indiei i-a purtat pe ţigani mai ales spre sudul continentului, unde 
viaţa e mai uşoară şi cheltuielile de încălzire mai mici. Mi se pare o po- 
triveală plină de tâlc faptul că în aceste zile, cei doi „şefi“ aflaţi într-o 
aproape perpetuă râcă, au ales direcţii diferite de deplasare: în timp ce 
Tăriceanu a luat drumul istoric al Romei, încercând să-i convingă pe ro- 
mani că romii nu sunt români, Băsescu s-a deplasat spre nordul plin de 
fiorduri, unde le-a explicat urmaşilor vikingilor că el se trage direct de 
la Roma — dovada şi numele „ocupantului“ Daciei, pe care-l poartă cu 
mândrie. La Roma Tăriceanu a vorbit cu Prodi şi a încercat să îl sensibi- 
lizeze în ideea că ţiganii nu sunt o problemă românească, ci una euro- 
peană şi că, deci, Uniunea este cea care trebuie să o rezolve. La Oslo, 
Băsescu a încercat să-i facă pe norvegieni să înţeleagă că dacă cineva 
luptă pentru reforma clasei politice din România, acela e el şi nimeni 
altul, continuând să-şi bombardeze adversarii, de la mii de kilometri dis- 
tanţă, cu de-acum cunoscutele argumente în defavoarea „tagmei jefui- 
torilor“ din cealaltă tabără. Nu m-aş mira deloc, ca în stilul său 
inconfundabil, să se ofere să-i ajute pe norvegieni să intre în Uniunea 
Europeană. Şi, la nevoie, să-i sfătuiască cum şă-şi aleagă un preşedinte... 


(Vineri, 9 noiembrie 2007) 

EŞECUL REFERENDUMULUI 
SAU SUCCESUL LUI BĂSESCU? 


Dacă am credita alegerile europarlamentare ca fiind reprezentative 
pentru actuala structură a electoratului, prima întrebare care-mi vine în 
minte este următoarea: de ce au participat la referendumul pentru „uni- 
nominalul lui Băsescu“, doar un sfert dintre cei cu drept şi convingeri de 
vot? Dacă ne luăm după scorul adăugat al celor două formaţiuni de suflet 
— PD şi PLD — procentajul celor pe care doar acestea ar fi trebuit să-i 
aducă la urne este de vreo 40%. N-a fost, însă, nici pe departe aşa. 

Primul motiv îl constituie personalizarea excesivă a referendumului. El 
a fost aproape umanim acreditat ca „al lui Băsescu“, nu ca al „românilor“ lui. 
Aceştia s-au văzut implicaţi într-o dispută care le este străină şi care nu le 
oferă nicio satisfacţie. Referendumul a devenit una dintre armele de bătălie 
politică dintre Băsescu şi Tăriceanu. Întrebarea n-a mai fost dacă uninomi- 
nalul ăsta e bun sau rău, ci cui îi serveşte şi pe cine afectează utilizarea lui. În 
mod repetat preşedintele a militat nu pentru aducerea „românilor“ la urne, 
ca să hotârască ei, cu capul lor, ci aducerea lor ca să-i voteze lui uninominalul. 
Modelul acesta de vot a adus izbitor cu cel utilizat de sistemul comunist, unde 
erai adus la urne ca să votezi pe cine trebuia (nici nu exista alternativă). Or, 
din capul locului electoratul de astăzi a respins acest procedeu. 

Un alt posibil răspuns constă în aceea că o parte a electoratului — 
puţin numeroasă, e drept — a înţeles despre ce este vorba. Că între va- 
rianta lui Băsescu şi cea a Guvernului nu sunt diferenţe majore, că e 
vorba, practic, despre acelaşi model şi că, în aceste condiţii, tot acest 
circ, cu cheltuieli şi desfăşurare de forţe, era profund inutil. Şi, ca atare, 
a refuzat să-l valideze ca metodologie. 

Dar, marea problemă pe care a avut-o de înfruntat acum preşedintele 
este preţul pe care trebuie să-l plătească pentru politica sa de permanentă 
hărţuire a guvernului şi a adversarilor politici în general. Traian Băsescu 
practică un soi de haiducie de tipul „singur împotriva tuturor“, care este va- 
labilă într-un anumit context istoric. Nu însă şi în cel actual, când societatea 
democratică are, dispune de resorturile necesare reglării unor fenomene 
nocive. Sigur, clasa politică nu este cea mai calificată şi mai curată. Dar pe 
asta o avem. Este produsul societăţii, la fel ca şi Traian Băsescu. Ea nu poate 
fi curățată şi înnoită la comandă, pe bază de impresie şi voinţă personală. 
Or tocmai ăsta este procedeul pe care preşedintele îl recomandă şi prin care 
se recomandă. O asemenea manieră nu poate fi decât falimentară, iar „ro- 
mânii“, invocaţi cu supramăsură, nu mai par dispuşi, după trei ani de ne- 
reuşite, să-l crediteze pe Băsescu într-o dispută care apare tot mai limpede 
a fi între „ceilalţi“ şi „oamenii mei“. De aici eşecul referendumului care nu a 
răspuns la întrebarea „vreţi sau nu vot uninominal“, ci la aceea mai com- 
plexă: „vreţi sau nu, în continuare, un preşedinte arțăgos şi ineficient“. 


(Luni, 3 decembrie 2007) 

TRAIAN BĂSESCU SE IA LA TRÂNTĂ CU 
NEVESTELE ALTORA 


Atacul lui Traian Băsescu împotriva lui Cristian Pârvulescu este 
unul gratuit şi lipsit de demnitate. Lucrând, împreună cu cei de la PRO 
DEMOCRAŢIA la proiectul pentru votul uninominal, n-a făcut-o ca să- 
i bage o strâmbă preşedintelui. A fost o opţiune, o încercare de a găsi o 
variantă acceptabilă pentru starea de lucruri din România. Băsescu o 
vede ca pe o premeditare perfidă, ca pe un scenariu diabolic prin care 
Părvulescu, mână în mână cu Tăriceanu, intenţiona să dea democraţiei 
lovitura de graţie. Cum? Într-un mod de neconceput pentru cineva de 
bună credinţă: premeditând invalidarea alegerilor prin aplicarea unor 
prevederi neconstituţionale. Mai mult, Băsescu are impresia că a des- 
coperit şi „cheia“ acestei afaceri: e nevasta lui Pârvulescu, care lucrează 
la Guvern. Adică primeşte „soldă“ pentru serviciile pe care le face soţul! 

Este o gândire de mahala, căreia i s-a lăsat pradă nu odată preşe- 
dintele, demonstrând că are o mică problemă de viziune la nivelul func- 
tiei pe care o ocupă şi pe care o coboară sistematic la nivelul politicii de 
cartier. Morga şi aplombul cu care-şi debitează găselniţele taman la ora 
19.00, ca să intre în direct în principalele jurnale ale televiziunilor „mo- 
sulilor“ sau ale instituţiei de stat aservită inamicilor săi guvernamentali, 
începe să nu-i mai impresioneze pe „românii“ pe care-i invocă cu atâta 
pasiune ori de câte ori se vrea unicul lor exponent. Băsescu se consumă 
inutil şi păgubos în mici hărţuieli care n-au cum să-i aducă nici victorii 
şi nici prestigiu. Încercarea de a-şi atribui trese de pe urma lui Chiuariu 
este pur şi simplu penibilă. Nu cu un „tânăr mafiot“ trebuia să se bată 
ditamai preşedintele ca să-şi demonstreze ataşamentul faţă de demo- 
craţie, dând şi o tentă de răfuială personală acestui demers. Avea drep- 
tate cine spunea că Băsescu nu este în stare să se lupte cu idei, cu 
principii: el are nevoie, obligatoriu, în faţă, de persoane, cu identități şi 
defecte care să poată fi atacate şi speculate. Trânta, nu strategia, este 
specialitatea sa. Şi bârfa cu iz de dezvăluire senzaţională. L-aş întreba 
pe dl preşedinte dacă-şi mai aminteşte că soţia traficantului de ţigări 
Anghelescu lucra la Cotroceni? Înseamnă asta că domnia sa era părtaş 
la contrabandă? Cum ar fi întâmpinat o asemenea acuză din partea pre- 
mierului, care ar fi putut adăuga că prin asta era agresat bugetul Statu- 
lui? Printre altele... 

(Vineri, 14 decembrie 2007) 

TERMINATOR — SERIA A II-A 


Dacă în urmă cu patru ani, când Băsescu lăcrima pe umărul lui 
„Dragă Stolo“, cel doborât psihic de răutatea adversarilor politici, 
acesta, cu figura împietrită ar fi rostit, precum Terminator, celebra re- 
plică „Il be back“, probabil că, în ciuda momentului solemn, ar fi stâr- 
nit hohote de râs, fiind luat ca o poantă reuşită. Stolojan, însă, după 
cum îl cunoaştem, nu este nici un comic vestit al ecranului şi nici o per- 
soană dotată cu un subtil simţ al umorului. 

Iar dacă acum, după 17 ani, la reînscăunarea ca premier, ar rosti 
din nou celebrele-i cuvinte: „O să mă lupt cu criza asta până o să cad lat 
sub birou“ — lumea îl va aplauda şi va spune: ce om hotărât! 

Dealtfel, celebritatea şi suspiciunea de competenţă care l-a însoţit 
aproape permanent, se datorează tocmai acestei replici. Nu se datorează 
nici confiscării valenţei, nici altor măsuri pripite şi nu foarte bine gân- 
dite luate pe când era prima dată premier, având mandatul simplu de 
a pregăti alegerile generale din 2002, ci acestei declaraţii făcută în faţa 
lui Cosma şi a ortacilor lui care veniseră să exploateze succesul mine- 
riadei prin revendicări care sfidau bunul simţ. Faţă de toate cedările, în 
cascadă, de până atunci, care facuseră din stat o zdreanţă de şters pi- 
cioarele, Stolojan apărea ca singurul om hotărât să dea piept cu abu- 
zurile şi cu excesele perioadei. 

Imaginea asta l-a însoţit aproape permanent şi a făcut din el o 
eternă speranţă, în fiecare moment de răscruce. Staff-ul lui Iliescu l-a 
considerat un bun agent electoral în 1996. Liberalii au văzut în el sal- 
vatorul, după dezastrul guvernării cederiste, punându-i în braţe parti- 
dul. Băsescu l-a considerat un aliat de nădejde în 2004, fără să 
bănuiască că îl va lăsa baltă în toiul luptei. I-a lăsat, la rândul lui, baltă 
pe liberali când a trebuit să tranşeze între „Dreptate“ şi „Adevăr“, pre- 
ferând adevărul prezidenţial. De ieri, Alianţa D.A. se reface la vârf, 
printr-o rocadă, iar Stolojan îşi pune peste maieul fesenist şi haina li- 
berală armura de două culori — roşu şi portocaliu — pentru a se arunca 
în bătălia cu criza. Şi cu greaua moştenire liberală. 


(Joi, 11 Decembrie 2008) 

PRIMARUL BĂSESCU ŞI NOTARUL TĂRICEANU 


Se non e verro, e ben trovato - zice italianul şi zicala s-a potrivit cu 
situaţia. Aflat în turneu de dat indicaţii preţioase noii conduceri a CSM- 
ului, pe care ar dori-o mai independentă față de Executiv şi mai apro- 
piată de preşedinţie, Traian Băsescu a abordat, precum Moromete în 
poiana lui Iocan, mai multe subiecte colaterale dintre care nu puteau 
să lipsească două. Primul este situaţia Ministerului Justiţie, unde se 
perpetuează o gravă criză demarată sub copila de suflet a preşedintelui, 
Monica Macovei, cea care a deschis o veritabilă Cutie a Pandorei, în- 
vrăjbind judecătorii cu procurorii, avocaţii cu notarii şi magistraţii cu 
infractorii. Om de bune intenţii, preşedintele a decis să pună capăt aces- 
tei crize... refuzând să valideze propunerea făcută de premier. Aici, Bă- 
sescu face ca prietenul său Becali, cu Hagi: Tu, Căline, conduci echipa, 
răspunzi de rezultate, dar formula de echipăo hotărăsc eu! Deci, zice 
domnia sa, fără Nicolai, că n-are imagine bună! Regăsim aici o mai 
veche obsesie transferată la nivel executiv: Guvernul României ar trebui 
să fie format din persoane fotogenice şi îndrăgite de populaţie - cum a 
fost cazul miniştrilor PD băgaţi cu de-a sila, chiar de către dl preşedinte, 
în primul guvern al Alianţei, format din „vedete“ de tipul domnişoarei 
Pârvulescu de la Integrare, a Sulfinei Barbu, zâna Mediului, sau a ge- 
rontocratului Dobre de la Transporturi. N-am să semnez decretul - zice 
Băsescu, ca „notarul“ - adnotând cu stilu-i propriu o zicală care, în ori- 
ginal, se referea la ce-a fost el înainte să fie preşedinte. Ai putea crede 
că a vrut să-l atingă fin pe premier unde-l doare mai tare - la nevastă 
adică, cea care tocmai a promovat un examen de notar. Pe locul 3 în Ca- 
pitală, nu pe 33, ca propria sa fiică, nevoită să bată noroaiele Găgeştiului 
lui Cristoiu până se va face loc ceva mai central! 

A doua chestie care-l frământă arât de tare pe dl preşedinte, încât o dis- 
cută până şi cu nevasta, la o cafea, e situaţia lui Felix. Băsescu vede şi aici 
mâna lungă a mafiei securiste aciuite la CNSAS şi prin instanţe, care a lăsat- 
o fără pâine în doi timpi şi trei mişcări pe Mona Muscă, dar îl tărăgănează 
de doi ani pe Voiculescu. Şi ca-n bancul cu miliţianul care ia la întrebări pe 
cetăţenul care înjură fără noimă în tramvai, că i-a făcut nevasta gemeni, 
unul alb şi unul negru, Traian se întreabă: cum dracu’? Retoric, bineînţeles. 
Pentru că cine are urechi de auzit va auzi, şi poate că noua conducere ma- 
triarhală a CSM-ului va băga puţin în viteză instanţele responsabile. 

În rest - linişte şi pace la început de an! Adică mediul de care au 
nevoie - tot vorba dlui preşedinte - hoţii ca să-şi facă treaba. Care hoţi? 
Ai noştri sau ai voştri? - preşedintele nu ne mai spune... 


(Sâmbăta, 12 ianuarie 2008) 

PĂCĂLESCU ŞI TÂNDĂLEANU 


Există două personaje în folclorul românesc care cumulează o serie de 
trăsături definitorii pe care le întâlnim la nu puţini dintre cei din jurul nostru. 

În orice comunitate există câte un şmecher care ştie să-i ameţească 
pe cei din jur să le tragă clapa ori de câte ori poate şi să le vândă cele 
mai fierbinţi gogoşi pe post de tort de îngheţată. Are exprimări plastice, 
se ia la harţă cu cine apucă şi-şi păstrează în orice situaţie o cotă de po- 
pularitate care te face să te întrebi cum ar arăta viaţa fără el. Aproape 
opusul lui Păcală, cu care spiritul ludic al românului l-a pus în tandem, 
este Tândală: aparent mai greu de cap, cu reacţii întârziate, subiect de 
păşcălie şi de farse, tenace până la încăpățânare în unele direcţii şi ne- 
hotărât până la buimăceală în altele. Ambii au darul de a colora plastic 
o lume care altfel ar rămâne una cenuşie şi plicticoasă. 

Algoritmul acesta s-a propagat, aproape pe nesimţite în politică, până 
la vârful acesteia, reuşind să o domine şi să-i confere o tonalitate aparte. 
Desigur, puţini sunt cei care ar fi putut să recunoască în învingătorii scru- 
tinului din 2004 cele două personaje. Ar fi fost chiar o blasfemie să încerci 
să faci o asemenea comparaţie. Traian Băsescu era luptătorul specializat în 
acţiuni la limită, iar Călin Popescu Tăriceanu părea să ascundă o tenacitate 
deosebită sub armura cenuşie a unei personalităţi bonome. Abia ostilizarea 
relaţiei personale a celor doi a fost cea care a început să dea tonul intrării în 
pielea personajelor. Virtuţile electorale ale preşedintelui au început să-şi 
arate urzeala de ticuri şi trucuri. Promisiunile au început să nu se mai deo- 
sebească de minciuni, iar rectitudinea morală a început tot mai des să se 
plieze după interese. Histrionul din preşedinte n-a mai rezistat tentaţiilor 
tot mai dese şi acesta şi-a împlinit cu brio rolul de Păcală al politicii. La rân- 
dul său, Tăriceanu şi-a dezvăluit nehotărârile şi contradicţiile interne, tot 
mai împărțit între o supunere formală şi tentaţia frondei față de cel care se 
crede mai deştept ca el. De trei ani cei doi joacă într-o piesă proastă în care 
improvizează continuu şi tot mai hămesiţi după aplauzele tot mai puţin en- 
tuziaste ale celor care constată că povestea se repetă până la saturație. 

Păcală şi Tândală de la vârful politicii româneşti sunt tocmai pe 
punctul să transforme realitatea într-o snoavă fără morală, populată cu 
personaje pitoreşti dar seci în replică, alungând din sala interesului pu- 
blic şi puţinii spectatori care mai încearcă se reziste în speranţa unui 
altfel de final. 

(Marţi, 15 ianuarie 2008) 

“TINOCENTUL“ CAP DE FAMILIE 
ŞI TONOMATUL SĂU DEMODAT 


Sub aparenţa impulsivităţii, Traian Băsescu foloseşte o tactică bine 
pusă la punct: atacurile sale la adresa adversarului - fie din politică, fie din 
business, fie din mass-media, fie din toate la un loc - conţin enormităţi bine 
calculate. Acestea au rolul de a declanşa răspunsuri pripite, sub influenţa 
primului impuls, adversarii dezvăluindu-şi părţile slabe pe care apoi el le 
ţinteşte punctual. Să nu vă închipuiţi că discursul din salonul de la Otopeni, 
la întoarcerea de la Bruxelles, a fost o toană de moment. Nici vorbă. El a fost 
bine „copt“ în intervalul dintre aşa zisele „atacuri împotriva familiei sale“ şi 
răspuns. Trecuseră câteva zile bune de când, ca tată şi soţ ultragiat, ar fi tre- 
buit să sară în sus şi să denunțe conspirația mogulilor. N-a făcut-o, pentru 
că a stat să-şi cântărească atent împrejurarea intervenţiei. Iar aceasta a venit 
exact după „momentul Bruxelles“, a cărui analiză - care ar fi evidenţiat in- 
clusiv responsabilitatea sa în prestaţia sub orice critică a României în primul 
său an de aderare - a fost înlocuită, prompt, de circul mediatic al breslei acu- 
zate, jignite şi lovite în tot ceea ce are ea mai sfânt: deontologia. 

Deontologia este drapelul pe care grupările jurnalistice de varii orien- 
tări şi subordonări îl flutură oridecâteori nu mai au argumente în vreo dis- 
pută publică. Atacurile la deontologie constituie port-drapelul replicilor 
date de cei angrenaţi. Nici unii nici alţii nu ştiu însă prea bine ce este deon- 
tologia şi cu ce se consumă ea. Şi, mai ales, în ce doze. Unul dintre cei mai 
puţin lămuriţi în chestiune este chiar preşedintele Băsescu. Pentru el, de- 
ontologia înseamnă cum procedează el, iar lipsa de deontologie este apa- 
najul celor care îl critică sau nu-i împărtăşesc ideile. Acest lucru transpare 
cu limpezime din declaraţiile făcute de el pe aeroport. Prima sa teză lansată 
în eter a fost că afacerile familiei nu-l privesc pe el şi că au fost corecte ca 
lacrima, la fel de corecte, am zice, ca ale altor sute de mii de biznismani în 
devenire care au profitat cât s-a putut de oportunităţile unei legislații bâl- 
pâite şi permisive dar nu mai mult. Că dacă erau mai corecte, biznismanii 
Băsescu piereau din peisaj. De când Traian Băsescu descinde pe aeropor- 
turi şi nu prin barurile din porturile lumii, nu mai cunoaşte peisajul şi crede 
că tonomatele anilor ‘80 mai sunt încă în funcţiune şi se bagă în ele „ieuro“. 
După părerea sa, cei care scriu sunt astfel de tonomate. Comparaţia e nu 
doar vetustă dar şi nepotrivită: când băgai banul în tonomat, îl băgai ca să 
asculţi ceva ce-ţi place. În logica băsesciană, bagi banul ca să emită aparatul 
ceva care să enerveze sau să-i înjure pe alţii. Adică pe el. 

A doua teză: haita de jurnalişti asmuţiţi asupra familiei sale, dar 
mai ales asupra unui „copil inocent“. Ca să fiu sincer, nu ţin minte să fi 
muşcat cineva - cu pixul - din glezna doamnei Băsescu, alminteri o per- 
soană onorabilă şi cu bun simţ - sau a fiicei Ioana, altă persoană care 
îşi vede de treaba ei. Atacurile „mârşave“ au vizat-o pe mezina familiei, 
atunci când aceasta a intrat în politică, aspirând la funcţii importante, 
fără a avea nici experienţa nici cultura necesare. I-au fost atacate agra- 
matismele şi lipsa de idei - lucruri flagrante în politică. 

Dl Băsescu zice că Elena sa este un copil inocent. Păi, dacă-i aşa, 
domnule Băsescu, ţineţi-o acasă, departe de politica despre care ştiţi 
bine ce băltoacă de mizerii este, pentru că vă scăldaţi de mult în ea. Şi 
nu mai faceţi pe ofuscatul: nimeni nu are nimic cu familia dumneavoas- 
tră. Dacă cineva are, cu adevărat, un reproş la adresa „capului familiei“ 
acela se referă la totala dumneavoastră lipsă de performanţă în funcţiile 
pe care le-aţi deţinut şi pe care le-aţi onorat doar cu vorbărie parşivă. 
Exact ca un tonomat de pe vremea tinereţii dumneavoastră marinăreşti. 


(Marţi, 18 Martie 2008) 


MILENIUL 3 /191 


ANUMITELE „PĂRŢI ALE PRESEI“ 


“O anumită parte a presei este“ este o sintagmă care s-a încetățenit 
în primii ani de după Revoluţie, desemnând acel eşantion de jurnale şi 
jurnalişti care, în virtutea libertăţii presei, aveau o atitudine critică față 
de Putere. De la unanimitatea comunistă la divergenţa de opinii în rân- 
dul „slujitorului condeiului“ a fost o cale lungă, teoretic, parcursă însă, 
practic, într-un timp record. Autorul sintgmei este unul dintre politi- 
cienii la adresa căruia s-a scris şi s-au emis veritabile recorduri de acuze 
şi critici. Cu excepţia câtorva secvenţe de pierdere a cumpătului şi de 
replici emoţionale, Ion Iliescu a fost însă politicianul care a părut să 
înţeleagă mult mai corect decât alţii această realitate obiectivă. Răsfăţat 
de presă în campania electorală din '96, Constantinescu a reacţionat 
violent când la adresa sa au început să se exprime rezerve, părând com- 
plet incapabil să înţeleagă acestă schimbare. Dar cel mai adulat de mass 
media a fost Traian Băsescu, primarul rebel, aflat într-o permanentă 
încleştare cu hidra pesedistă, iar apoi candidatul marilor speranţe, pus 
pe dinamitat „sistemul ticăloşit“ şi însoţit în acestă campanie purifica- 
toare de surlele şi trâmbiţele mass media. Ca şi Iliescu, ca şi Constanti- 
nescu, nu i-a trebuit mult nici lui ca să descopere şi să definească acea 
„O anumită parte a presei“: cea care avea îndrăzneala de a nu fi de acord 
cu ideile sale şi de a-l critica. Pe nedrept! Traian Băsescu a dus disputele 
cu presa până la nivelul unei veritabile cruciade, desenând schema — 
etalon a jurnalistului — dependent — de — mogulii - media. De la afilierea 
la „cercuri ilicite de interese „până la „ziaristul tonomat“ n-a fost cale 
prea lungă, şi Băsescu a parcurs-o în paralel cu tot mai desele sale pusee 
autoritariste derivate dintr-o continuă pierdere a frâielor puterii. 

La fel ca şi predecesorii săi, Băsescu vorbeşte mai puţin sau chiar 
deloc de „cealaltă parte a presei“, cea bună, cea care-i înţelege ideile şi 
demersurile şi le salută ca pe evenimente istorice. Şi probabil că Iliescu 
şi Constantinescu împreună n-au beneficiat de suportul de-a dreptul 
fanatic al corului de lăudători personali, pentru care a te pune în slujba 
unei părţi a puterii reprezintă o onoare şi calea spre adevăr şi demnitate. 
E drept că nici Iliescu şi nici Constantinescu n-au reuşit să-şi recom- 
penseze sprijinitorii din media în măsura în care o face Băsescu care, 
cu puterile sale limitate, reuşeşte să dea fiecăruia câte o sinecură sau 
măcar perspectiva uneia. 

Ce mă nedumereşte cel mai tare este însă faptul că, de regulă, cei 
care-l laudă şi-l apără astăzi pe Băsescu sunt cei care considerau o astfel 
de atitudine faţă de predecesorii săi drept o abdicare de la orice normă 
morală şi o formă inacceptabilă de slugărnicie. 

În fond, această dihotomie constituie o relicvă încă funcţională a 
intoleranţei specifice unui sistem vetust, ale cărui principii le perpe- 
tuează persoane incapabile să se obiectiveze în faţa unei noi realităţi. 


(Miercuri, 19 martie 2008) 

ACCIDENTUL PREZIDENȚIAL 


Un accident este un accident: în sensul că se întâmplă... accidental. 
Nimeni nu-şi propune să aibe sau să facă un accident. I se întâmplă. 
Din varii motive. Cel mai des întâlnit este „ceasul rău“. Adică un cumul 
de împrejurări care au ca rezultat accidentul. 


Ca orice alt conducător auto, Traian Băsescu a avut şi el ceasul său 
rău. Duminică, taman în faţa Primăriei, locul în care şi-a lansat cariera 
politică la vârf, luat de nostalgie n-a mai apreciat corect distanţa faţă 
de o Dacie din faţa Golf-ului său propriu şi a buşit-o din spate. N-a re- 
zultat decât şifonarea ambelor maşini şi trezirea din scurta reverie a şe- 
fului statului care, ca orice cetăţean, a mers la poliţie unde a declarat 
accidentul, a dat probă din care a rezultat că încă nu apucase să bea ceva 
şi i s-au luat trei puncte din zestrea pe care o are la dispoziţie orice şofer. 
Bineînţeles că întâmplarea n-a trecut neobservată. Mai întâi trecătorii, 
iar apoi reporterii, au sesizat situaţia în care se află şeful statului şi pen- 
tru majoritatea acestora comportamentul său modest, de simplu ce- 
tăţean, a fost de natură să-i aducă noi puncte de popularitate, odată cu 
compătimirea pentru întâmplare şi concluzia de rigoare: „bine că n-a 
fost mai rău!“. 


Dar dacă ar fi fost mai rău? Dacă reveria lui Traian Băsescu era mai 
profundă şi viteza mai mare? Dacă în maşina din faţă se afla o persoană 
suferindă care ar fi făcut un şoc? Dacă în locul Daciei, Golf-ul său ar fi 
dat peste un pieton imprudent care s-ar fi repezit să traverseze printre 
maşini? Nu mai vorbesc de cazul — limită al accidentăriii unui pieton 
pe trecerea de pietoni... Ce s-ar fi întâmplat atunci cu şoferul Traian Bă- 
sescu, preşedinte în exerciţiu al ţării? Vinovat, ar fi fost exonerat de ju- 
decată până la finalizarea mandatului, sau a mandatelor?Am fi avut o 
gazdă a Summit-ului NATO, proaspăt implicată într-un accident grav? 


Discuţiile savante de la TV care au urmau incidentului cu acciden- 
tul au ridicat câteva probleme, între care cea mai importantă mi se pare 
a fi aceea a impreciziilor constituţionale: cât poate fi persoană privată 
un preşedinte şi cât nu? Ce poate şi ce nu poate, nu are dreptul să facă, 
atâta timp cât este sub mandat? Este o simpă particularitate de perso- 

nalitate, să te comporti în limitele protocolului, sau să-l ignori? Care 
sunt regulile imuabile ale funcţionării Serviciului de Pază şi Protocol? 
Păstrând proporţiile, nu cred că Secret Service se spală pe mâini dacă 
Bush are chef să dea o raită prin Washington la volanul unei maşini fără 
însemnele prezidenţiale. 

Accidentul lui Băsescu pune probleme a căror rezolvare nu poate 
fi amânată decât cu consecinţe dintre cele mai grave. Şi, cu sau fără voia 
sa, preşedintele trebuie adus pe calea unui comportament adecvat func- 
tiei pe care o ocupă şi de care, în caz de inconveniente, se poate debarasa 
oricând. 

Ultima soluţie ar fi aceea ca în trafic, să ne ferim ca de dracu de 
orice Golf aflat în preajmă, ca nu cumva la volanul său să se afle un 
preşedinte obosit de treburile de peste zi sau tracasat de relaţia sa cu 
premierul... 

(Marţi, 1 aprilie 2008) 

PARBRIZUL POLITIC 


Hotărât lucru, Traian Băsescu este capabil de formulări memora- 
bile în argumentările sale. Figura de stil cu zoaiele politice de pe „gea- 
mul“ dintre România şi lume va rămâne una de referinţă. Cine va fi 
văzut emisiunea de la TVR de săptămâna trecută, fără a fi la curent cu 
istoricul proceselor din politica românească, ar fi fost, probabil, impre- 
sionat de prestaţia şefului statului. Tot ce a spus acesta a fost de bun 
simţ, a avut argumente logice şi n-avea de ce să fie suspectat de vreun 
demers partizan. Iată un om care doreşte cu adevărat ca ceva să se 
schimbe în politica românească, un om care e dispus să facă tot ceea ce 
ţine de el pentru ca să se înnoiască clasa celor care hotărăsc destinele 
ţării şi al cărui rol şi rost este doar acesta! 

Pentru cei care-l cunosc pe Traian Băsescu, care-i ştiu evoluţia şi 
preferinţele, care i-au descifrat limbajul populist, interviul cu pricina 
n-a constituit decât o nouă fază din bătălia de uzură pe care acesta o 
poartă cu rivalii politici, în special cu aceia de care s-a însoţit pentru a 
ajunge la putere şi de care s-a despărţit atunci când interesele n-au mai 
coincis. Pentru aceştia, Traian Băsescu nu mai este personajul luminat 
şi revoltat, care se ia de piept cu sistemul, ci doar şeful „bandei“ rivale 
care foloseşte toate mijloacele pe care le are la îndemână pentru a-şi ră- 
pune adversarii, inclusiv apelul la justiţie populară. 

Discursul lui Traian Băsescu este, în general, corect pe fond. Incorect 
este faptul că el încearcă să se proiecteze într-o lumină de imaculare, ca 
şi când n-ar avea nici în clin nici în mânecă cu ceea ce reclamă. Dar ştim 
foarte bine că el însuşi este produsul acestui mediu „zoios“, că în el s-a 
perfecţionat şi s-a calificat până când a ajuns pe culme, că de experienţa 
acestuia s-a servit pentru a-şi atinge obiectivele. Dacă pe vremea când 
era doar ministru sau doar şef de partid ar fi lansat astfel de lozinci şi de- 
mersuri, l-aş fi înţeles. Dar atunci a respectat cu stricteţe regula jocului. 

Şi mai e ceva: în plastica sa comparaţie, el evocă zoaiele politice ca 
obturând parbrizul din exterior. Partea interioară a acestuia, curățată cu 
detergentul partidului propriu, este curată ca lacrima. Toate viciile şi per- 
versiunile s-au cumulat în zona adversă: PNL şi PSD, pentru că ceilalţi nu 
mai contează. Valorile reale, deontologia şi curăţenia morală s-au strâns 
ciotcă în formațiunea care-l are pe el lider. Este o dihotomie pe care o ştim, 
practicată intens de regimul comunist, în timpul căruia Traian Băsescu a 
prosperat mai mult decât alţii. Acceptându-i figurile de stil, nu putem 
decât să ne întrebăm de ce nu pune în funcţiune ştergătorul de parbriz, ca 
să-şi limpezească drumul, în loc să staţioneze sub ploaia de dejecţii, aş- 
teptând ca poporul să-i facă o dreptate pe care nu poate să o facă singur. 


(Marţi, 12 februarie 2008) 

PISICA MOARTĂ - ÎN CURTEA JUSTIŢIEI! 


Încercând să mute scandalul pe alt teren, preşedintele Băsescu a 
atacat cu o violenţă aproape fără precedent justiţia coruptă. 

Băsescu a spus cu voce tare ceea ce gândesc mulţi. Şi anume că există 
soluţii ale unor instanţe de judecată care nu miros a legalitate ci put a şpagă. 
Nu ştiu dacă cea din cazul parcului Bordei este cel mai potrivit exemplu. 
Vom afla după ce Parchetul va face investigaţiile cerute de CSM. Până 
atunci putem doar să validăm procedeul expus intempestiv de preşedinte: 
cât de rezistentă poate fi conştiinţa unui magistrat în faţa unor mize care 
se măsoară în milioane de euro? Când ştii că de decizia - un simplu da sau 
nu - depinde o tranzacţie uriaşă, cât de mult mai rezistă deontologia? 

Este o piesă care se joacă cu regularitate de vreo 10 ani, de când s- 
a dat drumul diavolului din clondir: retrocedările nelimitate şi aproape 
în orice condiţii. Acest peisaj prielnic a dezvoltat o veritabilă industrie 
de fabricare de documente şi de probe pentru care instituţiile nu au ins- 
trumentele necesare pentru a le verifica autenticitatea. Mai mult, au apă- 
rut „instituţii“ de expertiză care lucrează mână în mână cu procuratorii 
de succesiuni. Birouri de avocatură au devenit celebre şi super-bogate 
pentru eforturile încununate de succes de a depista valorile nerevendi- 
cate şi de a produce revendicatorii. I-au ajutat pe aceşti investitori re- 
laţiile strânse cu autorităţiile sau chiar implicarea lor în structura 
instituţiilor responsabile puneţi-vă puţin memoria la lucru şi veţi des- 
coperi câţi avocaţi au devenit, pentru perioade mai lungi sau mai scurte, 
miniştri, şefi de agenţii guvernamentale sau înalţi funcţionari publici). 

Ultimul act al acestor mari afaceri s-a jucat şi se joacă la instanţe. 
Pentru judecătorii interesaţi este o simplă chestiune de fler şi de expe- 
rienţă să identifice paragraful care le perimite să dea soluţia dorită. Blin- 
dat cu inamovibilitate şi cu independenţa justiţiei, ei devin un fel de 
Dumnezei care poate să-i fericească nu doar pe alţii, dar pot să-şi facă 
şi lor parte din această fericire. Unul - două tunuri din acestea, de mi- 
lioane de dolari şi pot să iasă la pensie liniştiţi, cu conştiinţa împăcată. 

Traian Băsescu crede că în cazul Bordei s-ar fi întâmplat aşa ceva. Fo- 
calizând pe acest segment al afacerii, el încearcă să facă uitat faptul că la 
originea ei s-a aflat el însuşi şi decizia - cel puţin la fel de discutabilă - de 
a-l „despăgubi“ pe Constanda cu o halcă din parcul Bordei. Dacă şi-a ima- 
ginat vreun moment că beneficiarul se va mulţumi să-şi ridice un aparta- 
ment cu etaj - cum prevede PUZ-ul sau PUD-ul zonei, lăsând la dispoziţia 
publicului restul, înseamnă că a dat dovadă de o naivitate incalificabilă 
pentru o persoană unsă cu toate alifiile, cum se consideră domnia sa. 


(Sâmbătă, 12 Aprilie 2008) 

PĂZEA! VINE LOVITURA DE STAT! 


Grijuliu cu soarta protejaţilor săi care cam scad în sondaje, taman 
acum, când ar trebui să crească, preşedintele tuturor românilor care l- 
au votat iese la rampă ca să dea o gură de ajutor. 

Şi zice: se profilează o monstruoasă coaliţie, a cărei membri dau 
mână de la mână, trecând peste orice diferenţe de doctrină, doar pentru 
a împiedica un eventual succes al singurului partid democrat şi liberal 
pe deasupra! Mai mult, pentru dl preşedinte este evident faptul că se 
pregăteşte o lovitură de stat, dat find că în culise lucrează un specialist 
recunoscut al acestor procedee — şi dl Băsescu nu ezită să-l numească 
pe dl Iliescu. Lovitura de stat cu pricina s-ar concretiza prin venirea la 
putere a altor forţe politice decât PDL. Cu nonşalanţa-i cunoscută, dl 
Băsescu reduce procesele şi noţiunile la arhetipuri de producţie proprie: 
lovitura de stat este cam ce-a făcut domnia sa în 2004, când în loc să-l 
numească pe Năstase premier, pentru că avea majoritatea parlamen- 
tară, l-a numit pe Tăriceanu, după ce în prealabil a forţat ieşirea uma- 
niştilor din alianţa cu pesediştii. Dacă asta e lovitură de stat, nu pot 
decât să mă mir că dl preşedinte acuză un procedeu pe care domnia sa 
l-a folosit, neîmpiedicându-se de Constituţie sau de principii. De ce n- 
ar face-o, atunci, domnii Iliescu,Geoană, Tăriceanu şi cine va mai fi în 
această horă nedemocrat-liberală? 

Dar alianţa dintre democrați şi liberali, ce-a fost din această per- 
spectivă? Nu tot o modalitate nedemocratică de a bara accesul la putere 
al social-democraţilor? Că nu din dragoste şi din consideraţie s-au luat 
atunci democraţii lui Băsescu cu liberalii lui Stolojan şi şi-au pus piros- 
triile electorale. Ci din aversiune faţă de Năstase şi ai lui. 

Este straniu cum totul sau aproape totul poate fi interpretat şi fil- 
trat prin interesul propriu. Acolo unde acesta o cere, albul devine negru 
şi negrul alb. Fără prea multe explicaţii, doar pe bază de acuze şi suspi- 
ciune de manevre oculte. Este, probabil, consecinţa imaturităţii politice 
a unei clase care evoluează mai încet şi mai stângaci decât electoratul, 
pe care continuă să-l considere o entitate amorfă, numai bună de dus 
de nas şi de minţit de la obraz. Practica celor 18 ani de democraţie ne 
arată limpede că în jocul acesta nu s-au făcut progrese: n-au apărut po- 
liticieni noi, de meserie. Lucrăm cu aceiaşi amatori deghizați, care recită 
aceleaşi partituri răsuflate şi care cred că pot minţi şi înşela la infinit la 
adăpostul imunităţii. 

Cam aşa credeau şi cei de dinainte de aceştia. Şi, la fel ca acum, 
erau obsedaţi de loviturile de stat împotriva orânduirii instalate de ei... 


(Joi, 8 mai 2008) 

A ÎNJURAT, DAR N-A DISCRIMINAT! 


Aşa cum face tot mai des în ultima vreme, Curtea Constituţională 
apeleză la metode rabinice. Ştiţi bancul cu rabinul şi cei doi reclamanţi, 
care la judecata finală conchide: şi tu ai dreptate, şi el are dreptate! 

Cam aşa e şi povestea cu preşedintele: a comis, într-adevăr, o mă- 
gărie numind-o pe ziaristă „ţigancă împuţită“, dar măgăriile nu sunt 
sancţionabile. Deci, dl Băsescu iese cu capul sus din acest clinci discri- 
minatoriu, având de acum înainte dreptul să folosească orice expresie 
— de la „armean incompetent“ până la „ungur necinstit“ — fără teama 
că respectivele etnii îl vor putea târî în faţa justiţiei. 

Această decizie marchează şi echilibristica tot mai periculoasă pe 
care judecătorii Curţii Constituţionale — la urma urmelor sunt şi ei oa- 
meni — o fac între părţile implicate sistematic în conflictele care ajung 
în faţa lor. Şi cum au experienţa primelor decizii (mai ţineţi minte ce 
furtună a stârnit faptul că la începuturile guvernării, au dat câteva de- 
cizii contrare punctului de vedere oficial? Cum au fost catalogaţi in cor- 
pore, drept slugi comuniste, dinozauri sau nostalgici?). Fiecare 
experianţă te învaţă câte ceva. Pe judecători i-a învăţat că într-un mo- 
ment în care nici una dintre părţi nu are un avantaj hotărâtor, este bine 
să te plasezi pe undeva pe la mijloc: aurea mediocritas! 

Cât despre dl Băsescu, nu poate decât să fie mulţumit de rezultat. 
Le dă din nou cu tifla celor care au încercat să-l dea jos din scaunul de 
preşedinte, marcând cu fast împlinirea unui an de la istorica decizie 
printr-o paradă a „uşilor deschise“ de la Cotroceni. Să vină „poporul“, 
acel popor care n-a fost de acord cu cei 322 de ticăloşi, şi să vadă cum 
munceşte preşedintele pentru binele său. Nu ştiu dacă poporul poate 
să viziteze şi crama de la Cotroceni, unde ar putea să constate cât a mai 
rămas din provizia făcută de Voronin pe vremea în care cei doi erau ca 
fraţii, dar cu siguranţă evenimentul ar fi trebuit să includă şi cele două 
sedii secundare ale preşedinţiei — „Golden Blitz“ şi „Cireşica“! 

Sărbătoarea ca sărbătoarea, dar munca rămâne pe primul loc. Preşe- 
dintele asudă făcând campanie candidaţilor partidului său şi veştejindu- 
le adversarii. Este doar preşedinte — jucător! Şi alegător, pe deasupra. 


(Sâmbătă, 17 Mai 2008) 

STRATEGIA LISABONA ŞI 
STRATEGIA BUCUREŞTI 


L-am văzut, vineri, pe dl Băsescu, la o masă rotundă internaţională 
cu tema „Evoluţiile socio-economice din România“, la care participa şi 
cel mai înalt reprezentant al României în structurile comunitare - 
comisarul Leonard Orban. 

Dl Băsescu a vorbit, a citit, de fapt, un text care explica ce este cu 
această „Strategie Lisabona“, ce vrea ea şi cu ce ne putem alege de pe 
urma ei. Textul era corect scris şi preşedintele îl citea cu o oarecare di- 
ficultate ce venea din lipsa sa de familiarizare cu textele scrise. Dl Băs- 
escu este un oral prin excelenţă. Atât de puţin i se potriveşte rolul, încât, 
privindu-l, am avut senzaţia că trăsătuirile i se modifică şi dincolo de 
ochelari prinde contur fuzionomia celuilalt preşedinte. Cel căruia şi 
tema şi textul şi contextul i se potriveau, parcă, mai bine. Le şi înţelegea, 
probabil, mai bine, globalizarea şi toate celelalte constituind una dintre 
preocupările sale, ca să nu spun obsesie. 

Continuând să-l urmăresc pe dl Băsescu în acest insolit rol de Ili- 
escu, mi-am dat seama că aştept ceva. Ceva care să-l scoată din această 
patritură nepotrivită şi destul de neconvingătoare. Aşteptam să dea hâr- 
tiile la o parte, să-şi scoată ochelarii şi să redevină el însuşi. Adică să lase 
la o parte teoria şi să abordeze practica: întârzierile în aplicarea strate- 
giei, provocate de incompetenţa guvernului nelegitim; lipsa de preocu- 
pare a clasei politice pentru asimilarea standardelor europene; 
manevrele oculte ale unei opoziții care fraternizează dubios cu un guvern 
lipsit de susţinere politică reală şi care-şi face mendrele la adăpostul unei 
protecţii interesate; blaturile pe care membrii partidelor le pun la cale 
pentru a-şi împărți tortul electoral; problemele şi defectele candidaţilor 
din alegerile locale, alţii decât cei ai Partidului Democrat-Liberal. Şi nu 
în ultimul rând, politica mogulilor de presă, care acordă timp şi spaţiu 
altor chestiuni decât cele esenţiale pentru societatea românească. 

Este un reflex condiţionat: de aproape patru ani preşedintele Bă- 
sescu ne-a obişnuit cu mesaje directe şi neprotocolare. Strategiile pot fi 
lăsate pe seama altora. El este preşedintele-jucător pe orice post care 
implică acţiune, nu meditaţie sterilă. Este „strategia Dâmboviţa“ pe care 
o promovează consecvent şi în care crede cu tărie. mesajele prezi- 
denţiale trebuie să ajungă la marele public şi soluţia este să fie transmise 
după metodologia băsesciană: băi de mulţime, teme clare, atacuri la 
persoane sau la partide, pe principiul tăvălugului care ameninţă per- 
manent să se prăvălească asupra unei actualități adormite. 


(Luni, 26 Mai 2008) 

RÂVNA CONSTITUŢIONALĂ 


Odată cu eşecul discutării în Parlament a dosarului „Năstase-Mi- 
trea“, datorită lipsei de cvorum, generată de adierea vacanței, în Dealul 
Cotrocenilor s-a iscat vijelia râvnei prezidenţiale. 

Fără să adaste un moment, preşedintele a pus pe hârtie (deşi nu de- 
mult, se declara un adversar al scrisorilor - e drept, pe vremea când Bog- 
dan Olteanu îl bombarda zilnic cu misive pe care nici măcar nu le 
deschidea) un îndemn plin de mustrări către aleşii patriei, certându-i că 
au tratat cu superficialitate o problemă de o asemenea gravitate şi ce- 
rându-le imperios să facă iute o sesiune extraordinară. Ca să sune bine, 
a adăugat la dosarul „Năstase — Mitrea“ şi dosarul „Curtea de Conturi“. 

Eu zic — şi nu ştiu dacă zic bine — că Traian Băsescu a făcut o eroare 
reacţionând în acest fel. În primul rând a confirmat acuzele lui Năstase, 
cum că dosarul „Zambaccian“ a fost făcut de DNA la ordin şi că toată 
chestiunea reprezintă, până la urmă, o mostră de ură personală. Cam la 
fel a zis şi Mitrea. Ambii s-au prevalat de lucrarea neglijentă a DNA-ului, 
care n-a reuşit să dea greutatea cuvenită aspectelor penale, lăsând să răz- 
pată izul civil al dosarelor. Nu vreau să spun că Năstase şi Mitrea ar fi fost 
uşi de biserică pe parcursul guvernării PSD. Dar, dintre toate aspectele — 
majoritatea ridicate şi analizate chiar de presă — DNA n-a reuşit să reţină 
decât nişte mărunţişuri. Cine a reuşit să citească ceea ce-a pus Parlamen- 
tul pe site, nu poate decât să se uimească de faptul că o instituţie de talia 
asta nu reuşeşte să facă mai mult decât un procuror stagiar de sector. 

Asta, zic eu, e prima greşeală a prezidentului. A doua este intenţia 
de a da indicaţii Parlamentului, ce să facă şi cum. O încercare sortită 
eşecului din capul locului, mai ales dacă te gândeşti că acolo sunt cei 
„322“ pe care i-a pus, de câte ori a putut, la zid. Cu excepţia băieţilor 
credincioşi din PD-L, dar a căror credinţă nu prea s-a arătat şi la ultima 
încercare, când cvorumul nu s-a realizat din cauza lor. Aşa că, se poate 
spune de pe acum că râvna asta prezidenţială n-are nicio şansă şi că dis- 
cuţia dosarului „NM“ se va face hăt, la toamnă, când probabil că decizia 
va fi negativă. Dar Băsescu asta şi aşteaptă: o decizie negativă, care să- 
i dea prilejul să pună tunurile pe „ticăloşiţi“. 

Până una-alta, problema de fond e că toată această tentativă este o 
problemă strict constituţională. Scrie la legea fundamentală că ăştia sunt 
paşii care trebuie făcuţi. Şi — bună, rea, Constituţia trebuie respectată, până 
când o schimbăm. Sigur că chestiunea asta cu imunitatea e revoltătoare, 
dar uite că de ea a beneficiat chiar preşedintele, în dosarul „Flota“. Numai 
că el n-a avut nevoie de avizul Parlamentului. Şi nici n-a dat vreun semn 
că ar fi dorit să renunţe la imunitate pentru a se pune la dispoziţia justiţiei. 


(Luni, 30 Iunie 2008) 

CODUL MANIERELOR IMBECILE 


După ce ne-a făcut să credem, o oarecare perioadă, că ceva s-a 
schimbat în comportamentul domniei sale, preşedintele Băsescu revine 
în trombă la apucăturile anterioare. 

Repezindu-se, între două vizite externe, să facă băi de mulţime prin 
localităţile inundate, unde n-avea altă treabă decât să le ridice moralul 
sinistraţilor, preşedintele tuturor românilor nu s-a abținut să nu ples- 
nească niţel guvernul. Şi, pentru a face cât mai evidentă diferenţa dintre 
modul său de abordare şi al altora, a evidenţiat „maniera imbecilă“ în 
care a procedat acel ministru care, în loc să meargă el prin glodul sate- 
lor, i-a chemat pe primari la un comandament într-un birou oarecare. 
Observaţi prudenţa preşedintelui: n-a afirmat: ministrul cutare e un 
imbecil pentru că...Nu! A spus limpede: cel care a procedat aşa a folosit 
o „manieră imbecilă“. Deci nu ministrul, ci maniera.O altă precauţie di- 
plomatică a dlui preşedinte a fost aceea de a nu-l da în vileag pe minis- 
trul cu pricina. Ne-a lăsat pe noi să ghicim, pasându-ne şi răspunderea 
în cazul unei identificări eronate. 

Dacă cu acest prilej preşedintele a oferit o veritabilă lecţie de diplo- 
maţie, tot la inundaţii ne-a demonstrat că poate fi şi direct, la obiect, când 
e cazul. La un ...comandament (nomina odiosa) oarecare, i-a sărit în ochi 
un primar pus la patru ace, în costum. Cum el însuşi era într-o ţinută 
sportivă şi cu cizmele aferente în picioare, nu şi-a putut stăpâni un sen- 
timent de revoltă: noi umblăm în cizme şi vine ăsta să ne sfideze cu mo- 
casinii lui! „Măi, îmi vine să dau de pământ cu tine când te văd! — i-a spus 
de la obraz, stăpâninde-se cu greu să nu pună în aplicare intenţia. Vă daţi 
seama ce-ar fi ieşit dacă-l lua pe tip în braţe şi dădea de pământ cu el? S- 
ar fi scufundat în noroi de i-ar fi rămas la vedere doar mocasinii. 

Cu aceste două acţiuni memorabile, preşedintele nostru şi-a marcat 
participarea la ediţia din acest an a inundaţiilor naţionale. Următoarea 
reprezentaţie, la anu”! 

(Marţi, 5 August 2008) 

AL PATRULEA BENCHMARK... 


Printre alte chestiuni arzătoare abordate de preşedinteleTraian Bă- 
sescu în speech-ul său de miercuri seară, de la scările Palatului Cotro- 
ceni, s-a numărat şi „al patrulea benchmark“. Auditorul simpu cred că 
a rămas la fel de trăznit la auzul acestei expresii ca şi ţăranii cărora Cior- 
bea le promitea vouchere pentru a le stimula recoltele. Este oarecum de 
mirare că un orator direct şi clar precum Băsescu recurge la o astfel de 
păsărească pentru a transmite un mesaj esenţial: acela că, după părerea 
sa, în raportul pe Justiţie, Comisia Europeană nu s-a lăsat păcălită de 
politizarea pe care au adoptat-o inamicii săi! Comisia a văzut clar unde 
este buba, şi anume în Parlamentul României, acolo unde acţionează 
nestingheriţi cei „322“ de..nu imbecili, că ăia sunt în guvern. Ei sunt cei 
care politizează iscusit vrând să dea vina pe preşedinte, cum că DNA-ul 
lui Morar ar fi instrumentul său de luptă contra adversarilor politici. 
În realitatea dlui Băsescu, lucrurile stau exact invers: dl. Daniel Morar, 
al cărui prim mandat expiră pe 12 august, este produsul unui abuz. Al 
abuzului unei părţi a clasei politice, ambalat în hârtia lucioasă a anti- 
corupţiei şi lansat pe post de cadou oficialilor europeni. În fapt, toată 
această tevatură este determinată tocmai de un act de încălcare a prin- 
cipiilor pentru care militează UE: separarea clară şi fără echivoc a pu- 
terilor în stat şi independenţa reală a justiţiei. După ce Guvernul 
Năstase, la presiunea aceleiaşi Uniuni, a scos de sub decizia politică nu- 
mirea procurorului general al parchetului Anticorupţie, transferând sar- 
cina numirii sale de la ministru — exponent al puterii politice — la CSM 
— exponent al deciziilor democratice, a venit Guvernul Tăriceanu şi cu 
cea mai mare naturaleţe a întors lucrurile la loc. Pentru că noua putere 
avea nevoie să controleze actul de Justiţie — sub pretextul luptei anti- 
corupţie , s-a executat „la loc comanda“: atributul numirii procurorului 
general anticorupţie s-a întors la bunul plac al reprezentatntului politic 
al puterii: madam Macovei! Ea l-a adus cu mari sacrificii pe Morar de 
unde l-a adus şi i-a pus în braţe „comanda Băsescu“: dosarele celor care 
trebuiau audiaţi şi condamnaţi ca să fie mulţumită Europa. Cred că 
preşedintelui îi va fi destul de greu să convingă pe vreun cetăţean cu 
capul pe umeri că e mai democratic ca procurorul general să fie numit 
de ministru decât de CSM. Şi nu mă refer la un anumit ministru sau la 
un anumit CSM, ci la principiu. Aşa că dl preşedinte ar trebui s-o lase 
mai moale cu „al patrulea benchmark“ şi să se întoarcă la primul prin- 
cipiu al unei democraţii reale: independenţa justiţiei. 


(Sâmbătă, 9 August 2008) 

PREŞEDINTELUI AU ÎNCEPUT 
SĂ-I PLACĂ PLIMBĂRILE 


După ce şi-a lansat canonada obişnuită împotriva mogulilor, preşe- 
dintele şi-a luat din nou tălpăşiţa externă. De data asta, tocmai spre Co- 
reea de Sud, la o conferinţă. 

Aprig duşman, în primii ani de exerciţiu, al „turismului prezide- 
nţial“, pe care l-a şi condamnat cu vorbe grele, rezumându-se la vizite- 
fulger doar pe unde considera că este strict necesar, Băsescu iese 
spectaculos din acestă pasă. S-a dus fără vreo treabă anume, preţ de trei 
zile, să stea la taclale cu Papa şi cu şeful Marelui Ordin de Malta, după 
ce a încercat să dea o coloratură practică la fel de inutilului turneu în 
jurul Mării Negre. I-a dispărut, parcă peste noapte, şi fobia faţă de pa- 
turile străine, pe care la început le-a evitat cât a putut. Bag seamă că a 
început să-i placă până şi bătrânul avion prezidenţial B707, pe care la 
un moment dat a încercat să-l schimbe cu un Airbus din flota de la sol a 
TAROM-ului. Prevăd că până la sfârşitul anului va face şi vreo 2-3 turnee 
mai lungi, unul prin America de Sud şi altul prin Africa, reînodând astfel 
o tradiţie de pe vremea primului utilizator al aeronavei prezidenţiale. 

Ce vrea să însemne această subită pasiune pentru funcţia de repre- 
zentare a preşedintelui? Că Traian Băsescu se plictiseşte tot mai mult în 
ţară. Că, lipsit de pârghii executive, a cam început să se sature de cion- 
dăneala perpetuă cu inamicii de la guvernare. Că băile de mulţime în te- 
ritoriu nu mai sunt atât de răcoritoare ca pe vremuri şi că tot mai des se 
găseşte câte o băbuţă sinistrată care să-i zică câteva de la obraz. Or el nu 
rabdă chestia asta. Să i se zică. Traian Băsescu, marinarul de cursă lungă, 
începe să regăsească în vizitele externe, oficiale sau cum le-o zice, ceva 
din bucuriile tinereţii sale hoinare. Având în plus avantajul unor proto- 
coale pe măsură şi — mai ales — a unor evoluţii publice lipsite de criticile 
şi de reproşurile pe care trebuie să le înfrunte la domiciliu. 

Îi plăceau mult vizitele oficiale lui Ceauşescu. Era prilejul cu care 
se vedea tratat cu toată acea deferenţă care-i confirma statutul special 
pe care şi-l acordase. I-au placut — poate într-o mai mică măsură — şi 
lui Constantinescu, cel obsedat de calitatea sa de lider zonal. Pentru 
Iliescu ele au constituit bune prilejuri în care-şi putea etala discursul 
mondialist şi preocupările legate de dezvoltarea durabilă, cu care avea 
mai puţin ecou în ţară. O lungă experienţă politică şi diplomatică l-a 

făcut însă pe Iliescu să evite gafele şi erorile cu care şi-a împodobit ac- 
tivitatea de gen preşedintelui în exerciţiu. Situaţie în care, orice vizită 
sau turneu devine, automat, un vast prilej de confuzie sau de generarea 
unor percepții eronate. Iar când se mai întâmplă ca preşedintele să-şi 
regleze conturile interne în afară, efectele sunt pe măsură. Aştept cu in- 
teres să aud ce trăznăi a mai făcut şi prin Coreea, după năstruşnica in- 
vitaţie adresată Papei. 


(Vineri, 12 septembrie 2008) 

O GĂSELNIŢĂ ANTI-BĂSEASCĂ: 
CANDIDATURA LA FUNCŢIA DE PREMIER! 


Este pentru prima dată când se lansează, cu mare zarvă, un nou tip de 
candidatură: cea la funcţia de premier. Pentru cititorul — chiar şi superficial 
— al Constituţiei — este limpede care sunt categoriile de demnități care pot 
fi câştigate prin vot: primar, parlamentar, preşedinte. Funcţia de premier 
făcea parte din categoria celor ce se aplică prin numire. Adică puteai deveni 
premier dacă avea cine să te numească. Acum încep să am impresia că la 
sfârşitul lui Noiembrie se vor introduce pe buletinele de vot şi numele as- 
piranţilor la şefia Guvernului! Este, dealfel, o ceva mai veche idee, lansată 
de un gânditor profund în ale politologiei, aflat acum într-o funcţie numită 
la Preşedinţie: dl Avramescu îşi dăduse cu părerea într-o emisiune televi- 
zată şi ajunsese la concluzia că aşa s-ar rezolva mai multe probleme. 

De fapt, cel care a generat un astfel de proces, este însuşi şeful dlui 
Avramescu. Imun la reguli şi tradiţii, Traian Băsescu este cel care a încălcat 
pentru prima dată procedura constituţională, că cel însărcinat cu formarea 
unul nou guvern este reprezentantul formaţiunii sau alianţei care, în urma 
alegerilor, deţine majoritatea. După alegerile legislative din 2004, majori- 
tatea era deţinută de PSD. E drept, cu ajutorul aliatului electoral, Partidul 
Conservator(pe atunci PUR). Atunci Traian Băsescu a reformulat preve- 
derile constituţionale şi, având el deja un cui împotriva lui Năstase, l-a des- 
emnat cu formarea noului guvern pe amicul său Tăriceanu. Odată 
desemnat, s-a ocupat şi de organizarea unei majorităţi parlamentare: l-a 
înghesuit pe Copos să-l convingă pe Voiculescu că dacă rămâne cu Năstase, 
n-are nici o şansă, că el nici picat cu ceară nu-l va numi pe acesta premier. 
Unica soluţie era să treacă în barca Alianţei, în felul acesta deschizându-li- 
se conservatorilor noi orizonturi de acţiune şi notorietate. Mişcarea i-a 
reuşit, Năstase şi PSD-ul au rămas cu buzele umflate şi la cârma ţării a venit 
cel care avea să-şi dovedească cu atâta brutalitate lipsa de recunoştinţă faţă 
de cel care făcuse dintr-un fost manechin diamai premierul. 

Ce se întâmplă acum? De ce s-au înghesuit şi Geoană şi Tăriceanu să 
se înscrie pe lista de premieri, pe care până atunci figura doar numele lui 
Stolojan? Şi-au imaginat ei că, sensibil la noţiunea de demnitate, Băsescu 
se va răzgândi şi-l va lăsa baltă pe „dragă Stolo“ de dragul Constituţiei? Că 
nu va face apoplexie în momentul în care l-ar chema pe Mircică sau pe 
Călin şi le va spune: faceţi băieţi, Guvernul? Nu cred! Mai degrabă cred că 
este vorba despre o manevră a celor doi outsideri de a genera un curent 
de opinie care să incrimineze ostentaţia cu care preşedintele vrea să ia sub 
aripa sa ocrotitoare şi Guvernul, pe care-l va încredința — indiferent de re- 
zultatul alegerilor — copiilor săi de suflet din PD-L. Cu ce şanse? Evident, 
minime, dacă-l cunoşti cât de cât pe dârzul marinar de la Cotroceni. 


(Joi, 4 Septembrie 2008) 

CE SEMENI ŞI CE CULEGI... 


Preşedintele Traian Băsescu şi-a prezentat cel de-al patrulea mesaj 
către naţiune în faţa camerelor reunite ale Parlamentului. Reunite, e un 
fel de a spune. În timp ce preşedintele Senatului se află prin Mexic, iar 
cel al Camerei Reprezentanţilor refuză ostentativ să participe la mani- 
festările în care evoluează preşedintele, reuniunea a fost prezidată de 
„vici“. În sală au fost prezenţi mai puţin de jumătate din numărul total 
de parlamentari, iar dintre aceştia majoritatea au reprezentat-o depu- 
taţii şi senatorii PD-L. Cu alte cuvinte, preşedintele s-a adresat, în pri- 
mul rând, propriului său partid şi celor câţiva „invitaţi speciali“. Evident 
că, în aceste condiţii, mult mai inspirat ar fi fost dacă s-ar fi adresat 
naţiunii, ca de obicei, de pe treptele de la Cotroceni. 

Absenteismul masiv al aleşilor, la o manifestare la care s-a autoin- 
vitat primul dintre aleşi, apare din primul moment ca un gest nepoliteţe. 
Nu faţă de omul Băsescu, ci faţă de instituţia pe care acesta o reprezintă. 
Din al doilea, ea se înscrie ca un protest faţă de atitudinea exprimată 
constant de preşedintele Băsescu faţă de cei „322“. Întâmplător sau nu, 
aceştia au fost, în mare, cei care n-au onorat evenimentul, în mod jus- 
tificat, dat fiind faptul că preşedintele nici nu şi-a retras acuzaţiile şi 
nici nu şi-a cerut scuze. Prezenţa sa în faţa unor persoane pentru care 
nu manifestă nici un fel de respect nu are nici o logică, cu atât mai mult 
cu cât n-ar fi servit decât ca prilej pentru lansarea de noi acuzaţii. Nu 
este normal ceea ce se întâmplă, dar Traian Băsescu trebuie să realizeze, 
măcar acum, la final, că nu poţi să culegi decât ceea ce semeni. 

În altă ordine de idei, discursul său de ieri ar fi meritat o altă pri- 
mire. Lucru remarcat, de altfel, în funcţie de propriile viziuni, de câţiva 
dintre reprezentanţii opoziţiei. Mircea Geoană a întrezărit o posibilitate 
de a fi numit premier, în ciuda declaraţiilor anterioare, iar PRM-ul şi-a 
văzut confirmate, de la nivelul Cotrocenilor, propriile opţiuni electorale. 

Altminteri, am sentimentul că puterile din stat au ajuns la apogeul 
dezbinării, lucrând tot mai puţin şi mai dezlânat pentru binele, procla- 
mat doar, al naţiei care i-a ales. 


(Joi, 25 septembrie 2008) 


MILENIUL 3 /207 


BĂSESCU ŞI JURNALIŞTII 


Răsfăţat de presă în perioada când, la Primăria Capiralei, făcea fi- 
gură de Robin Hood care se luptă din greu cu hidra pesedistă din Consi- 
liu şi din Guvern, Traian Băsescu a schimbat foaia la scurt timp după 
instalarea în fotoliul de la Cotroceni. 

Dacă ar fi să caut nişte precedente, la ceilalţi doi preşedinţi, le-aş 
găsi cu greu. Iliescu s-a bucurat de un astfel de răsfăţ doar pentru o 
scurtă perioadă, după Revoluţie, fiind nevoit apoi să suporte veritabile 
canonade de critici din partea unei prese care — după îndelungata obe- 
dienţă de sub comunişti — credea că doar în felul acesta îşi poate dovedi 
independenţa. Ani de zile între mijloacele media — în special scrise — 
ostile preşedintelui şi cele favorabile lui a existat o disproporţie fla- 
grantă pe care însuşi Iliescu a calificat-o cu un termen memorabil: „o 
anumită parte a presei“. Din câte ţin eu minte, reacţiile prezidenţiale la 
adresa criticilor s-au rezumat doar la interzicerea accesului la conferin- 
tele de presă de la Cotroceni a vreo doi jurnalişti care cam săriseră peste 
cal. Niciunul nu a fost dat în judecată pe motiv de les-majestate. Şi 
Constantinescu s-a bucurat de o presă bună cât timp a fost lider al Opo- 
ziţiei şi candidat la preşedinţie contra lui Iliescu. „Luna de miere“ de 
după victoria „schimbării“ din 1996 n-a ţinut însă decât vreo două, până 
când, surprins de ceea ce se întâmplă, „liderul zonal“ a început să acuze 
„anumite“ ziare de atitudini părtinitoare. Nici el n-a fost cruțat, de-a 
lungul mandatului, de acuze de o duritate puţin obişnuită chiar şi din 
partea acelor publicaţii care, în campanie, fuseseră trup şi suflet alături 
de el. Ca şi predecesorul său, însă, Constantinescu n-a târât jurnaliştii 
prin tribunale, rezumându-se la a-şi exprima dezamăgirea şi, uneori, 
revolta faţă de o libertate „prost înţeleasă“. 

Tactica aplicată de Băsescu a fost cu totul alta: el a preferat să se ia 
la trântă, individual sau colectiv, cu presa. Deşi în cei aproape patru ani 
de mandat s-a bucurat de o susţinere necondiționată din partea unor 
publicaţii şi posturi de televiziune considerate a fi pro-prezidenţiale, în 
ciuda unor încercări de a demonstra o atitudine echilibrată, criticile s- 
au întețit pe măsură ce gafele şi excesele sale au proliferat. Băsescu a 
preferat ca, profitând de mediatizarea excesivă a fiecărei declaraţii de- 
a sa, să replice cu promptitudine sau chiar să atace anumite publicaţii 
sau anumiţi ziarişti. A fost în vogă chiar intervenţia sa telefonică în mij- 

locul unor talk-show-uri în care era atacat, aproape fiecare canal fă- 
cându-şi un titlu de glorie din intervenţiile prezidenţiale în direct. To- 
tuşi, până acum nu exersase şi acest procedeu — al recurgerii la justiţie. 
Procesul intentat jurnalistului de la „Cotidianul“ pare mai degrabă o 
tactică defensivă decât o reacţie punctuală — articolul cu pricina fiind 
unul dintre cele mai nevinovate dintre cele care i-au fost adresate. Cum 
însă vine campania electorală, Băsescu a considerat util să arate „pisica“ 
jurnaliştilor care cred că libertatea presei le permite să facă ce le trece 
prin cap. Şi mai cu „miez“ mi se pare faptul că a ales să acţioneze în jus- 
tiţie tocmai ziarul în care se fac auzite cu cea mai mare vigoare demer- 
surile lăudătorilor şi susținătorilor săi cei mai necondiţionați... 


(Marţi, 30 Septembrie 2008) 

NOSTALGIA BAZARULUI DIN DAMASC 


Nici nu mi-am dat seama că au trecut deja 15 ani de la ultima vizită 
a unui preşedinte român în Siria. 

Iliescu l-a vizitat pe tatăl actualului preşedinte, Hafez El Assad, în 
1993, în cadrul unui turneu care a mai cuprins Emiratele Arabe Unite şi 
Libanul. Atunci, încă, Siria avea ceva dintr-o ţară aflată sub stare de ase- 
diu. Îmi amitesc amănuntul picant că de la hotel până la noul palat pre- 
zidenţial — neterminat, dar deschis în mod excepţional pentru această 
vizită, deşi nu dispunea încă de toalete! — microbuzul ziariştilor a fost 
percheziţionat cu minuţie de vreo şapte ori. Sau că la dineul oferit de 
gazde, pe sub tunicile albe ale ospătarilor se ghiceau tocurile pistoalelor. 
Assad-tatăl n-a supravieţuit prea mult acestei vizite. Fusese considerat 
unul dintre prietenii apropiaţi ai lui Ceauşescu şi primirea făcută succe- 
sorului arată că nutrea speranţa că relaţiile strânse din acea perioadă ar 
mai putea fi continuate, mai ales că o bună parte din economia siriană 
era legată de lucrări şi de echipamente româneşti. Marele combinat pe- 
trochimic de la Banyas fusese construit de români şi era încă în garanţie. 
Pentru Assad era destul de greu de înţeles de ce Iliescu nu mai poate ce 
putea Ceauşescu şi de ce, odată stabilite nişte înţelegeri la nivel înalt, pu- 
nerea lor în practică era tărăgănată sau abandonată. Miza economică era 
importantă pentru regimul Assad care menținea ţara încă într-un soi de 
stare de asediu, aproape 70% din buget mergând spre apărare şi securi- 
tate. Pentru noi, veniţi dintr-o proaspătă democraţie, restricţiile şi at- 
mosfera din Damasc aminteau izbitor cu cea din care ieşisem în 1989. 

Vreo 7 - 8 ani mai târziu, când am vizitat în calitate privată Siria, 
decorul era substanţial schimbat. Preluând puterea, Bashar El Assad 
începuse să mai curețe din vechea gardă, înconjurându-se de oameni 
cu viziuni mai moderne. Siria începuse, timid dar consecvent, să iasă 
din izolarea paranoică a conflictelor din zonă. Se deschiseseră canale 
turistice, care se loveau însă de precaritatea infrastructurii şi a dotărilor. 
Cu un potenţial turistic excepţional — vestigiile sale istorice sunt com- 
parabile cu cele ale Greciei sau Turciei —Siria începea să se deschidă 
pieţei internaţionale, prezentând realitatea unei civilizaţii asupra căreia 
dominaţia franceză îşi pusese o amprentă solidă şi care rezistase încer- 
cărilor din lungii ani de dictatură şi de război. 

Vizita lui Băsescu la Damasc, pe cât de neaşteptată, pe atât de bine- 
venită, ar putea avea efecte considerabile în condiţiile actualei crize. Ro- 

mânia a rămas cu un potenţial de relaţii umane remarcabil în lumea 
arabă. Zecile de mii de specialişti şi de oameni cu poziţii de răspundere 
în guvernele ţărilor lor, au studiat în România sau sunt legaţi de aceasta 
prin relaţii de familie. Avem o diasporă demnă de luat în seamă, chiar 
dacă este compusă aproape în exclusivitate din femei. În cursul mai tu- 
turor vizitelor efectuate de preşedinţi români în aceste zone li s-a cerut 
la unison să revigoreze acest tip de relaţii, să fie reluate şi întărite. Ca şi 
în cazul lui Iliescu şi Constantinescu, posibilităţile de care dispune Bă- 
sescu sunt reduse. Asta nu înseamnă că nu poate — dacă doreşte cu ade- 
vărat - să facă ceva. Cu atât mai mult cu cât el însuşi este legat de acest 
perimetru, măcar prin amintirea escalelor pe care le făcea prin porturi. 
Am înţeles acest lucru şi din includerea în programul său a unei vizite în 
bazarul din Damasc, periplu care trebuie să-i fi trezit nostalgii acute, din 
vremuri în care era mai liber şi mai puţin urmărit de ochiul vigilent al 
presei. Cea care n-a dorit, de data asta, decât un lucru: să afle ce-a discutat 
cu Assad. Despre Hayssam, bineînţeles. Şi, bineînţeles că n-a aflat nimic. 


(Joi, 23 Octombrie 2008) 

BĂSESCU ŞI-A LANSAT CAMPANIA PENTRU CEL 
DE-AL DOILEA MANDAT! 


Luni seară la TV, într-un decor de teatru, Traian Băsescu şi-a lansat 
campania pentru cel de-al doilea mandat. A spus-o explicit: „Staţi că 
încă nu mi-am terminat mandatul, sau mandatele!“. A fost, implicit, o 
atenţionare către inamicii săi politici, pe care i-a enumerat conştiincios 
în cursul emisiunii: Tăriceanu (omul care nu s-a dovedit de încredere), 
Geoană (premierul de Dăbuleni), Iliescu (unul dintre promotorii sus- 
pendării), Voiculescu (vestitorul viitoarei suspendări), Hrebenciuc (fără 
comentarii) şi... Icsulescu Rafinatorul! Singurul pe care nu l-a pomenit 
pe nume este şi adversarul cel mai detestat, promotor al grupului de in- 
terese şi inspiratorul din umbră al acţiunilor oneroase ale primului mi- 
nistru. Inventarul a fosr necesar pentru demonstraţia de forţă pe care a 
anunţat-o cu acest prilej preşedintele încă în exerciţiu: „Acum nu-i mai 
las!“. Pe cine? Pe cei care au dat „lovitura de stat“. Pentru Traian Bă- 
sescu, definiţia personală este mai importantă — şi mai productivă — 
decât cea din dicţionar. Suspendarea sa a fost o lovitură de stat — şi nu 
o acţiune constituţională — asta trebuie să le intre în cap oamenilor şi 
pentru aceasta o repetă de câte ori are prilejul. Preşedintele consideră 
că prin acţiunea sa pasivă a încurajat acţiunile adversarilor săi politici. 
„Nu voi mai tolera o lovitură de stat! Am luat toate măsurile legale să 
nu se mai petreacă o lovitură de stat în România!“. Convins că suspen- 
darea sa a fost o acţiune ilegală, este hotărât că, dacă ceea ce a anunţat 
Voiculescu se va întâmpla, să nu mai plece de la Cotroceni, cum a făcut- 
o, ci să sesizeze Curtea Constituţională pentru un „conflict între insti- 
tuţiile statului“. 

Traian Băsescu şi-a expus pe înţeles planul de acţiune: nu va numi 
ca premier pe Tăriceanu şi nici pe Geoană (candidaţii de Ciofliceni şi 
Dăbuleni) ci pe acela care se bucură de încrederea sa. Încrederea va pre- 
vala în faţa principiului majorităţii — „o majoritate care nu are nici un 
bun simţ în a respecta preşedinţia“. De asemenea, desemnarea viitoru- 
lui prim-ministru este o chestiune de încredere a preşedintelui în per- 
soana respectivă. Degeaba adună voturi formațiunea care va propune 
un candidat neagreat: „Parlamentul va trebui să accepte numele celui 
pe care-l desemnez eu, în care eu am încredere“. Altminteri îl dizolv! — 
scoate preşedintele din mânecă atu-ul decisiv. 

Să recapitulăm deci: drumul spre al doilea mandat e pavat cu inten- 
ţii clare! Prima — că nu se mai lasă suspendat. A doua — că numeşte pre- 
mier pe cine vrea el, nu pe cine vor alegătorii. A treia: că Parlamentul 
votează ceea ce-i dictează el, în caz contrar noii aleşi pleacă acasă. Şi 
astfel, cu un Parlament cuminţit şi cu un Guvern care să-i mănânce din 
palmă, drumul spre cel de-al doilea mandat devine o autostradă fără 
restricţii. 

Mare democrat domnul preşedinte. Dacă mai era vreun dubiu... 


(Miercuri, 12 noiembrie 2008) 

LOVITURI ŞI CONTRALOVITURI DE PARTID 


Traian Băsescu încearcă, pe toate canalele, să acrediteze ideea că 
suspendarea sa a fost, de fapt, ilegală şi a reprezentat o tentativă de lo- 
vitură de stat. O spune cu un aplomb care, probabil, pe unii reuşeşte să- 
i convingă. Mai ales pe aceia care nu realizează un lucru elementar: că 
în actualele condiţii, de context, şi de relaţionare internaţională, un 
astfel de eveniment nu ar fi posibil. România este de aproape două de- 
cenii o ţară cu un regim democratic, guvernată pe baza unei constituţii 
(imperfectă, e drept) şi de un parlament reprezentativ, ales în mod liber. 
Evocând această chestiune, preşedintele exprimă, de fapt, o propen- 
siune totalitară cu adânci rădăcini în mentalitatea din care a plecat: ales 
în mod democratic, un preşedinte poate să-şi impună voinţa, el ştiind 
ce e mai bine pentru popor, chiar dacă trebuie să treacă peste anumite 
„formalităţi“ democratice. Exact acelaşi lucru credea şi Ceauşescu: şi el 
a fost ales — într-un mod mai mult sau mai puţin democratic - dar odată 
ajuns la vârf a considerat că ceea ce e bine pentru el e bine şi pentru 
ţară şi a acţionat în consecinţă. 

Nu doresc să fac un paralelism între cele două figuri istorice. Vreau 
să spun doar că toată teoria pe care a expus-o zilele trecute referitor la 
modul cum are de gând să contracareze o eventuală nouă „lovitură de 
stat“ are un substrat nedemocratic. Practic, intenţionează să prevină o 
lovitură de stat (constituţională!) printr-o altă lovitură de stat (şi ea con- 
stituţională). Mai precis prin blocarea mecanismului de funcţionare a 
societăţii în cazul în care voinţa sa nu este respectată. 

Probabil că dacă cei care au redactat Constituţia n-ar fi făcut-o cu 
gândul la persoane, ci la principii, nu s-ar fi ajuns într-o astfel de si- 
tuaţie. Întreaga criză politică cu care se confruntă România încă de la 
primele defecţiuni ale Alianţei D.A. este determinată de aproximaţiile 
sau neclarităţile din legea fundamentală, în care atribuţiile puterilor 
sunt precizate la fel de schematic ca şi modul de reglementare al con- 
flictelor de competenţă. Constituţia a fost elaborată în ideea că atât 
preşedintele cât şi Parlamentul joacă pe aceeaşi parte cu aceleaşi reguli, 
şi asta chiar s-a întâmplat până în 2005. De atunci încoace, regulili „jo- 
cului“ s-au schimbat, iar la această oră s-a ajuns în situaţia unei adver- 
sităţi totale, în cadrul căreia fiecare din părţi nu face altceva decât să 

caute (sau să inventeze) mijloacele de interpretare legală prin care să o 
anihileze pe cealaltă. Asistăm în ultimele zile, la episoadele acestei com- 
petiţii prin care fiecare parte îşi dezvălui câte un element de strategie. 
O strategie care, în nici un caz nu vizează mai binele naţiunii, ci mai bi- 
nele grupării care crede că ea este cea care îl reprezintă: o suită de lovi- 
turi şi contralovituri de partid sau de grupări de interese. 


(Joi, 13 noiembrie 2008) 

NEGOCIERI NENEGOCIABILE 


Zău că nu s-a jucat până acum o comedie mai lipsită de haz ca asta, 
a negocierilor dintre partide, pentru desemnarea unui premier. 

Constituţia a devenit o cârpă de şters pe jos, pe care fiecare o citeşte 
cum vrea: pe dos, pe faţă, într-o parte. Şi extrage de acolo concluziile 
care-i convin, fără ca cineva să mai ştie dacă există şi o variantă corectă. 
Cu atât mai mult cu cât Curtea Constituţională dă în ultima vreme sen- 
tinţe rabinice, care să mulţumească — sau să nemulţumească - pe toţi. 

Deşi Traian Băsescu şi-a făcut cunoscute cu mult timp înainte in- 
tenţiile, politicienii nu renunţă la joaca lor de-a premierul, pierzând 
timp preţios pe când criza avansează, cu paşi hotărâți într-o direcţie din 
care nu va mai putea fi deturnate, oricât de tehnocraţi vor fi membrii 
viitorului Executiv. 

Deocamdată se joacă sârba pe loc, avându-l ca unic spectator pe 
domnul preşedinte. Social- democraţii îi invită la negocieri pe liberali 
ca să-şi laude reciproc cravatele, alese, din curtoazie, de culoarea ad- 
versarilor. Delegaţiile stau cuminţi faţă în faţă şi-şi recită partiturile. 
Geoană spune că n-ar vrea, dar e obligat de electorat să nu renunţe la 
funcţia de premier. În rest se poate negocia aproape orice, numai sa 
ajungă la guvernare. La rândul lui, Tăriceanu spune că şi pe el îl obligă 
tradiţia partidului şi ideea de continuitate să rămână în fruntea viito- 
rului guvern şi că, la rândul lor, liberalii pot negocia orice, cu excepţia 
taxei unice care a adus atâta fericire poporului. Băsescu mustăceşte şi- 
| trimite pe Turcan să-i mai aducă o sticlă de whisky, cât discută băieţii 
săi, democraţii, cu foştii colegi din FSN. Din nou, faţă în faţă, vechii 
emanaţi şi cei mai noi. Geoană reia idea, să nu se piardă pe drum: şi 
Băsescu, tatăl vostru, a recunoscut că noi suntem câştigătorii morali ai 
alegerilor. Deci, funcţia de premier e a noastră. Vă dăm şi vouă ceva, 
numai să ieşim odată la guvernare. Boc se ridică în picioare, ca să fie 
văzut de toată lumea şi spune: ba, pardon, pe-a mamei dumneavoastră, 
noi suntem câştigători la mandate şi nu putem renunţa la funcţia de 
premier, că ne bate la fund preşedintele. Dar putem să vă dăm vouă câte 
mandate de ministru vreţi, ca să deblocăm odată situaţia. Băsescu a ter- 
minat sticla şi-l trimite pe Lăzăroiu după încă una. Urmează negocierea 
dintre liberali şi democrați. Din nou, faţă în față Alianţa D.A., ca-n vre- 
murile frumoase de acum patru ani. Țineţi minte că în 2004 aveam o 

paritate de 1,5 la 1 — zice Tăriceanu, şi de-aia am fost numit eu premier. 
De data asta PNL.-ul a crescut foarte mult şi, în plus, are de două ori mai 
multă experienţă la guvernare decât voi.Aşa încât dacă vreţi să ne 
punem din nou pirostriile, n-o putem face decât cu noi pe post de mire! 
Iar voi aţi fi o mireasă destul de arătoasă...Boc sare din nou în picioare, 
pentru a putea fi auzit şi de cei din rândul doi. S-avem pardon, dar aşa 
ceva nu se poate! Ştiţi foarte bine că funcţia de premier este singurul 
lucru nenegociabil din aceste negocieri. Aşa că fiţi înţelepţi şi hai să gu- 
vernăm din nou împreună, că aţi văzut ce bine era când ne înţelegeam. 

Între timp, din cabinele toaletelor de la Palatul Parlamentului se 
aud vocile lui Hrebenciuc, Videanu şi Ruşanu care îşi aruncă, din spa- 
tele uşilor, ofertele: dau Finanţe pe Externe. Luaţi voi Armata şi luăm 
noi Agricultura. Ba, pardon, Mediul e al nostru, că voi aţi avut deja In- 
ternele... 

În biroul prezidenţial, Ungureanu şi Maior stau cuminţi în fotolii 
şi ascultă la tehnica instalată în sala de negociere de băieţii lor. Băsescu 
i se adresează, glumeţ, lui Stănişoară: ce părere ai de fraierii ăştia, dom- 
nule prim-ministru? 


(Marţi, 9 Decembrie 2008) 

VISUL LUI BĂSESCU 


Co-preşedinţii Alianţei DA au făcu rocadă. A plecat Tăriceanu de 
la Victoria (în sfârşit!) şi a venit Boc. Traian Băsescu are de ce să fie 
mulţumit, chiar dacă lucrul acesta se întâmplă cu o întârziere de 
aproape trei ani şi fără „anticipatele“ atât de dragi lui. 

“Îmi văd visul cu ochii“ - zice preşedintele, asemenea lui Martin 
Luther King. „I have a dream“ - un guvern cu susţinere majoritară! Dar 
şi Guvernul Tăriceanu a avut susţinere majoritară, până în 2007 când 
premierul le-a făcul vânt democraţilor, trimitându-i în Opoziţie. 

Rămâne, totuşi, ciudată satisfacția preşedintelui, mai ale pentru cei 
care i-au colecţionat declaraţiile referitoare la „puterea ticăloşită“ de 
până în 2004 şi la „clanurile mafiote“ de după. 

Alcătuirea unei majorităţi confortabile pentru guvernul condus de 
omul său de casă pare să-i fi spălat pe social-democraţi de toate păca- 
tele. Atât de fericit este preşedintele că a scăpat de oamenii lui Fenechiu 
şi ai lui Patriciu încât îţi vine să crezi că l-ar fi acceptat până şi pe Adrian 
Năstase cu un portofoliu în guvernul în care şi-au găsit loc, totuşi, vreo 
patru dintre „oamenii“ lui, exponenţi nemijlociţi ai puterii des-ticălo- 
şite. 

Este „cadoul de Crăciun“ pe care şi-l dorea. În lipsa unui guvern 
exclusiv democrat - cum nădăjduiau mulţi dintre exponenţii convinge- 
rilor portocalii, merge şi unul roşu-portocaliu. 

Este aproape limpede că în viaţă nu poţi avea tot ce-ţi doreşti şi eşti 
nevoit să te mulţumeşti cu ce ai. Băsescu şi-a dorit un guvern monocolor 
şi are unul bicolor - e drept, în nuanţe apropiate, inclusiv istoric. Şi-a 
dorit un guvern cu mulţi tineri şi are unul cu vreo trei - dacă îl punem 
la socoteală şi pe Boc. Şi-a dorit un guvern rupt de „grupurile de inte- 
rese“ şi are parte de unul cu exponenţi ai aspirațiilor lui Mazăre, ale lui 
Vanghelie şi ale altor câţiva baroni de viță mai veche sau mai nouă. Are, 
în schimb, o majoritate parlamentară confortabilă, cum n-a avut niciu- 
nul dintre guvernele de până acum: merge şi aşa. 

În urmă cu exact 19 ani, tot de Crăciun se instala primul guvern de- 
mocratic. Ales în Piaţa Universităţii, unde mulţimea dezlănţuită l-a tre- 
cut în opoziţie veşnică pe Ceauşescu. Tribunalul volant n-a făcut decât 
să confere o brumă de legitimitate acestei sentinţe populare. Românii 
au întâmpinat şi atunci cu speranţe noul Executiv condus de băiatul în 

pulover care tocmai declarase că numele partidului din care aveau să 
se tragă aliaţii de astăzi „suna ca dracu'“. Era şi acela un guvern ames- 
tecat, ca cel de astăzi, în care se regăseau „foşti“, consideraţi a fi ceva 
mai democrați decât cei daţi jos, şi emanaţi ai diverselor grupări care 
s-au întâlnit şi s-au confruntat surd pe coridoarele CC-ului cucerit cu 
arma în mână. A fost un guvern al cărui program a fost, ca de obicei, 
plastic sintetizat de „Mircică, fă-te că lucrezi“, atunci când Roman anun- 
ţa în prima şedinţă a FSN-ului că s-au alocat de urgenţă 20 de milioane 
de dolari pentru importul de alimente: „Nu 20, 200 ar trebui! Poporul 
trebuie să se resimtă această schimbare!“ — sunt cuvintele de neuitat 
ale aceluiaşi Mircica, acum la CNSAS. 

Astăzi, rolul lui Boc e cam acelaşi: să facă poporul să simtă schim- 
parea. Care schimbare? 


(Miercuri 24 Decembrie 2008) 

TRAIAN, FILE DE POVESTE 


Ştiţi povestea cu Petrică şi Lupul. Sau Traian şi Lupul, dacă vreţi. Ei 
bine, Traian ăsta era un tip cam glumeţ. Mergea cu oile la păscut, şi, de 
plictiseală, i se năzărea să se suie într-un copac şi de acolo se punea pe răc- 
nit: Săriţi, băi, lupu”! Sătenii săreau, că vezi bine nu le era totuna dacă mă- 
nâncă ei brânză sau lupul carne, dar când ajungeau la locul faptei dădeau 
de Traian care se ţinea cu mâinile de burtă de râs. O dată, de două ori, de 
trei ori i-a păcălit Trăienică pe cei din sat până când aceştia, lehamisiţi, au 
hotărât să nu-l mai bage în seamă. Asta tocmai când lupul şi-a făcut apariţia 
şi a început să înfulece mioarele una după alta, sub ochii îngroziţi ai lui 
Trăienică, cel care din copac răcnea de mama focului: Săriţi, băi, lupul! În 
sat lumea-şi dădea coate zicând: al dracului Trăienică, nu se lasă de şotii... 

Evident că paralela pe care doresc să o fac suferă câteva adnotări. 
În cazul pe care vreau să-l evoc, un alt Traian, mai mare în grad, care se 
înfrăţise cu Lupul ca să treacă puntea alegerilor oferindu-i acestuia 
funcţia de cioban, şi-a dat seama că acesta pofteşte la carne de mioară 
comună, deşi poza în vegetarian. Şi cum nu s-au prea înţeles ei în nişte 
chestiuni, a început să-i facă atmosferă, dând zvon în sat ba că Lupu-i 
trimite nişte bileţele roz în care-i propune să-l lase în pace pe Vânător 
şi să nu-l mai hărțuiască cu Justiţia, ba că l-a văzut chiar el în mijlocul 
unui grup de interese plănuind să căsăpească turma, ba că voia să-i bage 
la pensie pe dulăii ciobăneşti şi să-i înlocuiască cu nişte fini de-ai Lu- 
pului. De fiecare dată satul mediatic sărea şi constata că Lupul nu era 
chiar aşa de negru şi că turma păştea liniştită vegheată de măgarul civic. 
Şi se întorceau oamenii zicând: mare hâtru mai e Traian ăsta! Are el 
ceva cu Domnul Lupu”, i-o fi făcut ceva de nu-l mai are la ficaţi, dar ăsta 
e serios şi cu grijă de turmă, chiar dacă o sporea pe aceasta prin nişte 
artificii contabile pe care le făcea managerul de turmă. 

Azi aşa, mâine aşa, până când Lupul şi-a arătat din plin năravul şi 
a început să dea iama în turmă pe motiv că aproape patru ani a păzit-o 
cu conştiinciozitate. 

Traian o ţine tot pe a lui: că Lupul face pomeni electorale din brânza şi 
caşul pe care le scoate plus la inventar, că şi-a angajat toate neamurile şi toţi 
finii pe lefuri bune să roadă un os cât mai cărnos, că dă afară câinii din alte 
partide, că dă tunuri spectaculoase pe final de mandat şi altele. Toate adevă- 
rate, reale de data asta. Numai că lumea s-a plictisit să-l tot audă, de-acolo 
din copacul lui de la Cotroceni. Şi nici nu crede prea tare, pentru că Lupul a 
părut atâta vreme nedreptăţit, încât acum le e şi jenă să-i mai zică ceva. Lupul 
profită şi-şi face mendrele pentru încă un mandat de cioban, numai că turma 
se tot împuţinează şi la păşune ies o droaie de măgari, de câini şi de ciobani 
adjuncţi cu lefuri de „plini“ şi doar vreo două-trei mioare rătăcite printre ei. 


(Miercuri, 15 Octombrie 2008) 

PLEDOARIE PENTRU SALATA ROMÂNEASCĂ 


Participând la o reuniune organizată de reprezentanţii de frunte ai 
mediului de afaceri — între care am recunoscut nu puţine figuri contro- 
versate, acuzate de fel de fel de inginerii financiare pe seama statului — 
preşedintele Traian Băsescu a lansat o veritabilă pledoarie pentru salata 
româneacă. Mergând dânsul să facă aprovizionarea pentru doamna Bă- 
sescu, la Carrefour Orhideea, a putut să constate cum e prezentată acolo 
salata de import faţă de salata românească din piaţă. Diferenţa e cam 
cum arată doamna Udrea, echipată după un sejur de shopping la Viena, 
în comparaţie cu una din specialistele de la APACA. Este, desigur, vorba 
de formă, pentru că dacă e să vorbim de fond, eu personal aş avea mai 
multă încredere în doamna de la APACA, dacă mi-e foame sau vreau să 
îmbrac o cămaşă bine călcată. Încerc să-i înţeleg raţionamentul preşe- 
dintelui şi cred că nimeresc: dânsul vrea să spună că din salata româ- 
nească din Matache consoarta dumisale poate să gătească ceva mai bun 
decât din salata turcească de la Orhideea. Numai că el, personal, în 
condiţia de achizitor, trebuie să-şi învingă atracţia formală pe care o 
exercită salata turcească asupra opţiunilor sale de cumpărător. 

Merg mai departe: prin acest exemplu, dl preşedinte face - din nou 
— o pledoarie pentru produsele autohtone. Şi are perfectă dreptate. Un 
bun coeficient al gravităţii crizei actuale se este cauzat de dezinteresul 
pe care producătorii români l-au manifestat faţă de produsele tradiţio- 
nale. Aşa am ajuns astăzi ca, ţară eminamente agrară cum am fost, să 
mâncăm ce produc ţările industrializate. 

A doua chestiune pe care a ridicat-o preşedintele la întâlnirea cu 
„grupurile de interese“ se referă la comportamentul tipic al statului. Si- 
tuaţia grea cu care se confruntă azi agenţii economici şi falimentele în 
serie au printre cauze şi faptul că statul nu-şi plăteşte datoriile. Intran- 
sigent cu agenţii economici care întârzie sau nu reuşesc să-şi plătească 
dările, statul nu catadixeşte să dea socoteală nimănui pentru întârzierile 
cu care el face plăţile. Plăţile întârziate sau eşalonate sunt considerate 
o practică curentă şi nimeni nu răspunde pentru victimele pe care acest 
procedeu le face. Băsescu i-a trasat lui Pogea sarcina să-i plătească pe 
creditori, iar Pogea n-a zis nu. Dar nici bani nu are. 

Salvarea României stă însă în salată! 

(Luni, 19 Ianuarie 2009) 

OBSESIILE LIDERULUI SPIRITUAL 
AL ROMÂNILOR 


Preşedintele Băsescu şi-a început săptămâna de lucru printr-un 
discurs lung şi plicticos, în faţa unor parlamentari şi a unor diplomaţi 
care moţăiau de zor, dar şi printr-un interviu sprinţar în care a dat de 
pământ cu posibilii săi concurenţi în cursa pentru preşedinţie. La TVRI, 
Băsescu i-a amintit „castului“ Geoană că lnak nu-l bagă în coaliția de 
guvernare, n-ar mai fi rămas preşedinte al PSD-ului, iar despre Tări- 
ceanu s-a exprimat în sensul că n-a înțeles nimic din ce s-a întâmplat 
la guvern şi că singurul lucru la care se pricepe este să ia maşini Citroen 
din Franţa, să le adauge un comision şi să le vândă în România, che- 
mându-se că e dealer. Dar astea sunt deja lucruri cu care ne-am obişnuit 
şi ele fac deliciul politicii care se practică pe malurile Dâmboviţei. Dacă 
n-ar fi replicile la replicile teple. cu siguranță ne-am plictisi... 

Altele sunt lucrurile care mi-au trezit interesul în prestaţia de luni a 
preşedintelui. În primul rând am constatat cât de repede ne cresc copiii, 
revelaţia pe care a avut-o şi preşedintele atunci când a fost chestionat în 
legătură cu candidatura europarlamentară a fiicei sale mai mici şi mai 
sii Adi ioaaa. În primul rând, cu acea seninătate totală pe care o afişează 
oridecâteori toarnă vreo minciună, preşedintele a declarat că nu e impli- 
cat în decizia acesteia de a candida şi că n-a discutat cu ea din cauză că 
nu se prea întâlnesc. „Gândiţi-vă că e o femeie în toată firea, are 29 d ani“ 
— a spus cel care, doar cu vreun an sau doi în urmă, tuna şi fulgera împo- 
triva celor care se luau de „copilul“ său nevinovat. Această piruetă vădeşte 
din plin talentul oportunist al preşedintelui care a fentat şi întrebarea re- 
feritoare la acceptul său pentru candidatura fiicei. „O să discut cu ea“ — a 
afirmat tatăl, fără a ne lumina în ce sens va discuta, ceea ce ne face să cre- 
dem că nu va încerca să-şi descurajeze odrasla în ambițiile sale politice. 
Ceea ce rămâne în ceaţă, este modul în care s-a produs candidatura Ele- 
nei: de capul ei sau de al altora? Singura concluzie pe care putem să o tra- 

em este că mezina familiei este suficient de ambițioasă pentru ca, chiar 
acă tatăl ei nu va fi de acord, să găsească argumentele necesare pentru 
a figura pe lista candidaţilor PD-L pe un loc cât mai eligibil cu putinţă. 

Ceva a depăşit, totuși, în interviul de la ceas de seară, cadrul obişnuit 
al răfuielilor cu adversarii ticăloşiţi sau doar în curs de ticăloşire. Avertis- 
mentul grav legat de situaţia României în pragul adevăratei crize: doar vreo 
3 milioane de oameni muncesc ca să-i ţină în spinare pe ceilalţi — inclusiv 
cei cam tot atâţia bugetari, al căror număr s-a dublat sub înţeleapta guver- 
nare liberală, şi ale căror lefuri au crescut constant cu câte 20% pe an în 
acelaşi interval. Şi că în momentul în care cei trei milioane strâng cureaua 
şi se fe Ana se cum să-şi salveze locurile de muncă, ceilalți pun de greve ge- 
nerale şi proteste împotriva tăierii vreunuia din puzderia de sporuri abe- 
rante care le-au fost făcute cadou de un guvern cel puţin inconştient. 


(Miercuri, 11 Martie 2009) 

O SUPERPRODUCŢIE PD-L - PSD: 
»TITANIC.RO!“ 


România anului 2009 poate fi comparată cu un vas de croazieră 
care străbate apele încolburate ale Mării Negre, de-a lungul şi de-a latul 
unui „lac rusesc“ prin care are permis de liberă trecere. 

La timonă se află un vechi lup de mare, care se ghidează mai degrabă 
după instinct decât după busolă. În cabina de comandă l-a instalat pe favo- 
ritul său, cadetul Boc, care a îmbracat peste uniforma de mus, jacheta cu 
trese de căpitan. Un căpitan care nu acţionează decât la comenzile de la ti- 
monă. Şef de echipaj a fost promovat un băiat care a călătorit des peste At- 
lantic — „Mireică, fă-te că lucrezi!“ — îl alintă jumătatea de echipaj care 
poartă tricouri roşii cu dungi, în timp ce cealaltă jumătate, în tricouri por- 
tocalii face haz pe seama relaţiei sale ciudate cu şeful de la cambuză, Marian 
Vanghelie. Pe vas este îmbarcat întregul popor român, care ocupă, prin re- 
prezentanţii săi, cabinele de lux. Pe vas doreste buna dispoziţie şi echipa 
de divertisment lucrează pe toate planurile. În sala mare de teatru, o for- 
maţie de la Camera Deputaţilor şi una de la Senat, joacă non stop „Scrisoa- 
rea pierdută“. În sala de circ, DNA-ul prezintă, din două în două ore, arestări 
în direct ale unor oameni de afaceri sau demnitari, pe care o altă trupă, cu 
sigla CSM, îi eliberează tot din două în două ore. În barul de noapte, juna 
striperiță Elena evoluează la bară cu un program special intitulat „Hai cu 
mine la Bruxelles“. În scena în aer liber de la clasa a II-a, opoziţia simulează 
alegeri de partid (PNL) şi exerciţii de autonomie (UDMR). Amatorii de dru- 
meţii fac turul vasului în spatele Elenei Udrea care, din 10 în 10 metri se 
opreşte şi dansează „Periniţa“. În clubul de Business, ministrul Pogea ţine 
prelegeri despre creşterea economică din acest an, în aplauzele unei asisten- 
te formate din membri ai Guvernului şi reprezentanţi ai băncilor. 

Jos, în sala motoarelor, e însă agitaţie. Undeva, la provă, s-a fisurat 
un perete şi apa ţâşneşte cu putere. Încearcă să astupe gaura, cu câlţi, 
doi dintre specialişti — Videanu şi Niţă. Jumătate din echipaj stă şi se 
uită, fiind în grevă — nu li s-a acordat sporul de „tsunami“. Fochistul şef 
încearcă în van să ia legătura cu conducerea superioară: Boc îi răspunde 
că dl Căpitan stă de vorbă cu Elena Udrea în Sala Hărţilor şi nu poate fi 
deranjat. Iar altcineva nu vrea să asculte veşti proaste. 

Vasul s-a înclinat deja cu vreo 5 grade, dar asta nu-i încurcă pe cei 
angajaţi în jocuri de tot felul. Nu-i deranjează nici pe actori — suntem 
pe mare, ce naiba! Şi, oricum, sunt promisiuni de la FMI că vom primi 
bani să cârpim coca şi să retehnologizăm motoarele, care consumă tot 
PIB-ul la o cursă. Vasul trece lin pe lângă un aisberg pe care cineva a 
scrijelit cuvântul „CRIZĂ“. Toată lumea face haz: cine-a mai pomenit 
aisberguri în marea Neagră? E vreo poantă de-a ucrainienilor, ca să se 
răzbune pe chestia cu platoul continental.. 

Titanic.ro merge mai departe... 

(Marţi, 17 Martie 2009) 

ÎNVĂŢĂTURILE LUI TRAIAN CĂTRE FIICA SA 
ELENA (STENOGRAMĂ) 


Dosar nr. (xx). Ascultări neautorizate. Fila 5. Data: 16 Mar- 
tie 2009, ora 20.00. Locaţia: Biblioteca Palatului Cotroceni. 

(Zgomot de pahar atins de sticlă. Se deschide o uşă. Voce 
bărbătească) 

“Bună, fata tatii. Ce bine că te văd, că aveam o problemă cu 
tine...Voiam mai de mult să vorbim, dar uite că avem programe diferite. 
Când mă scol eu, te culci tu, când vin eu acasă tu pleci...“. 

(Voce feminină). „Bună tati. Tocmai mă gândeam să caut pe aici 
nişte volume din Schopenhauer şi Kant, că la Bruxelles o să fiu nevoită 
să bag nişte citate şi astea sună cel mai bine...“. 

(Voce bărbătească). „Tocmai despre asta voiam să discutăm. Ştii, 
am aflat întâmplător de intenţia ta de a candida pentru europarlamentare. 
De la nişte împuţiţi de jurnalişti. Şi le-am promis că o să discut cu tine. 
Acuma să nu-ţi închipui că nu mai pot eu de ce le-am promis fraierilor ăia... 

(Voce feminină). „Sunt groaznici, tati. Mă urmăresc tot timpul. 
Astănoapte, la Bamboo, au stat până dimineaţă să vadă dacă nu cumva 
mă duc la Andrei. M-au urmărit mai ceva ca SPP-ul. Dar ştii bine că nu 
mai am treabă cu Andrei. Nu vreau ca taică-său să ne dezbine familia. 
I-am şi transmis-o“. 

(Voce bărbătească). „Şi bine ai făcut, fata tatii. Ştii că aştia de 
la PSD n-au altceva în cap decât să mă lovească, să mă descurajeze să 
mai lupt pentru popor. Dar să revin la ce voiam să-ţi spun. Tu ştii cel 
mai bine că eu sunt un preşedinte-luptător. Şi de când sunt mă lupt cu 
toţi — fie ei prieteni, fie duşmani. Cu duşmanii ştiu cum să procedez: 
asmut DNA-ul pe el, îi învrăjbesc, îi duc cu zăhărelul până-i prind la în- 
ghesuială şi acolo-i încalec. Ai văzut cum am făcut cu Geonă: acum îmi 
mănâncă din palmă. Cu prietenii, însă, e mult mai complicat. Mai ales 
cu intelectualii ăştia, care te umplu de ruj sau de bale sub pretext că nu 
mai pot de dragul tău. Uite, acuma, umflata aia de Pippidi, după ce c- 
am pus-o pe listele de europarlamentare, ca să scap de ea, să se ducă 
dracului la Bruxelles să-şi facă veacul acolo, m-a atacat. Că de ce tu...De 
chiorul ăla de Ungureanu am scăpat, că mă făcea de tot rahatul cu osa- 
nalele lui. A pus botu” imediat, ca şi Voinescu şi alţi câţiva (îl făceam om 
şi pe Sebastyan, dar a avut ghinion...Fraierul ăla de Tapalagă nu-mi ins- 
piră însă nici o încredere, aşa că-l las la Hot News). Ziceam de Pippidi, 
asta. Că te-am pus eu să candidezi. Te-am pus?“. 

(Voce feminină). „Nu tati, nici gând! A fost ideea mea. Stăteam 
cu Andrei la un Campari, în Office, şi mi-a venit deodată ideea: de ce să 
nu lupt şi eu, cu pieptul gol, pentru ţara mea? Cum a făcut tanti Monica? 
Şi — n-o să mă crezi — Andrei m-a susţinut...“. 

(Voce bărbătească). „Lasă-l pe Andrei în plata lui taică-său. E vorba 
de tine. Dacă te pun ăştia de la PD-L pe listă, o să-mi sară toţi nebunii în 
cap, în frunte cu fraierii de intelectuali, de care m-am săturat ca de mere 
acre. Eu zic să facem aşa: peste vreo oră vin la mine doi papagali de la Rea- 
litatea, să-mi ia un interviu. Am vorbit cu Vântu să-i trimită pe ei, nu pe ne- 
simţitul ăla de Tatulici, care e-n stare să mă pupe în direct şi e răcit cobză. 
Hurezeanu şi Ursu. Unul a fost consilierul lui Năstase, ălălalt n-a mai ajuns. 
O să mă întrebe de tine. O să le spun şi lor realitatea: că eşti ditmai femeia, 
nu un copil şi că hotătrăşti singură. Íi îndemn să te întrebe şi pe tine, că am 
vorbit şi chestia e tranşată. După aia, mâine, tu ieşi pe toate posturile şi spui: 
ca să nu mai fie acuzat tata de nepotism (hă, hă, de parcă aş fi Boc) renunţ. 
Nu mai candidez pe listele PD-L! Nu vreau să-i pun nici pe ăia în situaţia de 
a alege între mine şi fraierii lor de papagali intelectuali. Merg independentă! 
Verşi şi o lacrimă, două — că ai văzut că are efect la popor. După aia scoatem 
planul B: îi lăsăm dracului pe ăia cu Bruxelles-ul lor, că pe noi Bucureştiul 
ne interesează. Lumea o să te simpatizeze enorm, o să zică: uite ce fată gro- 
zavă, stă pe picioarele ei! O să ratăm la mustață europarlamentarele, iar la 
toamnă, la prezidnţiale eu o să mă retrag — chipurile, m-am săturat de şan- 
tajele PSD-ului şi ale sistemului ticăloşit - şi vii tu candidată la preşedinţie! 
Cu calităţile pe care le ai şi cu mine în spate, îl baţi pe Geoană din turul întâi. 
Dar despre asta mai vorbim când ne-om mai întâlni... 

(Zgomot de pupături şi de sticle ciocnite de pahare. O uşă 
trântită. Final). 

(Vineri, 20 Martie 2009) 

TURNAREA CENUŞEI ÎN CAP, LA COMUN! 


“Ce e al meu e al meu, ce nu e al vostru nu este nici al meu“ — cam 
aşa s-ar putea traduce princpiul potrivit căruia preşedintele şi-a făcut, 
public, „mea culpa“, pentru semnarea legii de majorare a salariilor ca- 
drelor didactice. 

Am greşit — zice Traian Băsescu, având grijă să adauge: împreună 
cu toată clasa politică! Adică a fost luat de val. A văzut că clasa politică 
subscrie generoasei măsuri — s-a luat după ea şi a aprobat proiectul de 
lege! Intrebarea care se ițeşte e următoarea: putea preşedintele să nu 
se ia după clasa politică cea ticăloşită? Putea să refuze semnarea şi să 
trimită legea înapoi în Parlament? Putea! Dar cine ar fi plătit oalele 
sparte, taman în prag de alegeri legislative? PD-L-ul său iubit! Gestul 
preşedintelui ar fi fost interpretat nu ca o dovadă de realism şi pragma- 
tism politic, ci ca unul neprietenos faţă de o mare categorie socială, de- 
favorizată sistematic de politicieni. Aşa încât preşedintele n-a cutezat 
să rişte, chiar cu riscul de a aproba o măsură nefuncţională, pentru că 
tot domnia sa zice, acum, că previziunile bugetare făcute de guvernul 
liberal nu i se păruseră încă de atunci prea realiste. Dar asta putea să 
rămână o simplă impresie, iar o ţară nu se conduce (legal!) după im- 
presii. Preşedinţia dispune de o grămadă de analişti şi de informaţii pre- 
cise pe baza cărora se putea verifica „fezabilitatea“ legii. Ce nu ne spune 
acum dl preşedinte este că gestul său a fost de două ori emoţional: odată 
că se punea bine cu dascălii şi a doua oară că le dădea la cap liberalilor 
guvernamentali care ţipau ca din gură de şarpe că nu va fi posibilă mă- 
rirea. Dar tot ei, liberalii din Parlament, în frunte cu ministrul Adom- 
niţei, votaseră cu entuziasm şi în unanimitate în favoarea legii. 

Cine e de vină că profesorilor, cărora li s-a plimbat pe la nas prăji- 
tura majorării, rămân cu buza umflată? Păi cine să fie: Traian Băsescu, 
Emil Boc, Mircea Geoană şi lista e lungă, dar îi cuprinde pe toţi cei care 
acum se întrec să aducă dovezi — dacă mai e nevoie — că nu se poate. 
De vină este populismul ieftin şi adesea iresponsabil de care dau dovadă 
sistematic politicienii noştri şi faptul că electoratul credul nu-i trage ni- 
ciodată la răspundere pentru minciuni şi promisiuni neonorate. Nici 
măcar când aceştia calcă legi pe care tot ei le fac. 

Discuţia pe aceată temă este, probabil, tardivă, dar nu inutilă. Este 
momentul pentru a gândi serios cum se pot evita situaţii viitoare de 
acest gen, adoptându-se proceduri corespunzătoare. Şi trăgându-i la 
răspundere pe cei vinovaţi — nu doar de neaplicarea uni legi, dar şi de 
aducerea ţării într-o astfel de situaţie. 

(Vineri, 8 Mai 2009) 

